Split (3)

train · 79.3k rows

text stringlengths 31 26.1k	summary stringlengths 11 1.19k
ក្នុងសន្និសីទរួមគ្នានៅថ្ងៃទី១៣ ខែកញ្ញា រដ្ឋមន្ត្រីថាមពលរុស្ស៊ី Aleksandr Novak បានប្រាប់សមភាគីអាមេរិក Rick Perry ថា ថាមពលមិនគួរត្រូវបានប្រើសម្រាប់បង្ខំប្រទេសណាឲ្យធ្វើតាមខ្លួនឡើយ។ លោក Novak ទំនងចង់និយាយដល់ប្រទេសអឺរ៉ុប ដែលត្រូវអាមេរិកប្រាប់ឲ្យបន្តទិញឧស្ម័នធម្មជាតិរបស់ខ្លួនទៀត ខណៈរុស្ស៊ីកំពុងស្ថាបនាប្រព័ន្ធបំពង់ដឹកជញ្ជូនឧស្ម័នមានតម្លៃទាបដើម្បីផ្គត់ផ្គង់អ្នកប្រើនៅអឺរ៉ុបដែរនោះ។ សព្វថ្ងៃនេះ រុស្ស៊ីកំពុងអនុវត្តគម្រោងបណ្ដាញបំពង់បង្ហូរឧស្ម័នរបស់ខ្លួន Nord Stream 2 ទៅកាន់អាល្លឺម៉ង់ ប៉ុន្តែអាមេរិកមិនពេញចិត្តទេ ដោយលោក Perry រិះគន់គម្រោងនេះថា នឹងបង្កើតជាចំណុចបង្អាក់ដែលនាំទៅរកការរអាក់រអួលមិនខាន។ រដ្ឋមន្ត្រីថាមពលអាមេរិកដដែលនេះក៏បានទាមទារឲ្យរុស្ស៊ី បោះបង់គំនិតប្រើប្រាស់ធនធាន និងឥទ្ធិពលរបស់ខ្លួនដើម្បីបង្អាក់ដំណើរការនៅតំបន់អឺរ៉ុបទៀតទៅ។ បើតាមសារព័ត៌មានរុស្ស៊ី RT រដ្ឋមន្ត្រីថាមពលរុស្ស៊ីក៏បានបដិសេធការលើកឡើងរបស់សមភាគីអាមេរិកភ្លាមដែរ និងថា រុស្ស៊ីមិនមែនជាអ្នកដាក់សម្ពាធលើអ្នកណាឡើយ។ លោក Novak បាននិយាយក្នុងសន្និសីទសារព័ត៌មានខាងលើថា ថាមពលមិនគួរត្រូវបានយកធ្វើជាឧបករណ៍ដាក់សម្ពាធឡើយ ហើយអតិថិជនក៏គួរមានសិទ្ធិជ្រើសរើសអ្នកផ្គត់ផ្គង់ថាមពលសម្រាប់ពួកគេដែរ។ គម្រោង Nord Stream 2 ដែលមានតម្លៃ១១ពាន់លានដុល្លារ នឹងបង្កើនសមត្ថភាពទ្វេដងក្នុងការដឹកជញ្ជូនឧស្ម័នប្រចាំឆ្នាំដែលមានចំនួន៥៥ពាន់លានម៉ែត្រគូប។ គម្រោងទីមួយចាប់ផ្ដើមប្រតិបត្តិការតាំងពីឆ្នាំ២០១១ មកម្ល៉េះ ហើយដំណាក់កាលទីពីរស្ថិតក្នុងការសាងសង់នៅឡើយ។ ក្រុងមូស្គូអះអាងថា គម្រោងទីពីរ គឺជាគម្រោងសេដ្ឋកិច្ចសុទ្ធសាធ មិនពាក់ព័ន្ធនយោបាយអ្វីទេ ហើយការដែលវ៉ាស៊ីនតោនប្រឆាំង គឺព្រោះតែចង់ឲ្យអឺរ៉ុបបន្តទិញឧស្ម័នតម្លៃថ្លៃរបស់ខ្លួនទៀតប៉ុណ្ណោះ។ ពិតណាស់ អឺរ៉ុបជាម៉ូយឧស្ម័នដ៏ធំមួយដែលរុស្ស៊ី និងអាមេរិកកំពុងដណ្ដើមគ្នា។ យ៉ាងណាមិញ មន្ត្រីផ្នែកថាមពលនៃប្រទេសទាំងពីរនៅតែយល់ឃើញថា អាចធ្វើកិច្ចសហប្រតិបត្តិការជាមួយគ្នាបានដដែល។ លោក Novak លើកឡើងថា រុស្ស៊ី និងអាមេរិកជាប្រទេសនាំមុខដែលធានាសន្តិសុខឧស្ម័នដូចគ្នា ហើយនោះជាឱកាសសម្រាប់ប្រទេសទាំងពីរក្នុងការធានាស្ថិរភាព និងនិរន្តរ៍ភាពនៃទីផ្សារឧស្ម័នរបស់ពិភពលោក៕	រុស្ស៊ី នៅថ្ងៃទី១៣ ខែកញ្ញា បានព្រមានអាមេរិក កុំឲ្យយកថាមពលធ្វើជាឧបករណ៍ដើម្បីដាក់សម្ពាធលើប្រទេសផ្សេង។ ការព្រមាននេះធ្វើឡើងដោយរដ្ឋមន្ត្រីថាមពលរុស្ស៊ីក្នុងសន្និសីទសារព័ត៌មានជាមួយសមភាគីអាមេរិក ស្របពេលដែលអាមេរិកបានរិះគន់រុស្ស៊ីជុំវិញគម្រោងសាងសង់បំពង់បង្ហូរឧស្ម័នទៅកាន់អឺរ៉ុប។ ការនាំចូលឧស្ម័នពីសំណាក់រុស្ស៊ី ធ្វើឲ្យអាមេរិកមិនសប្បាយចិត្តឡើយ ព្រោះឧស្ម័នរុស្ស៊ីមានតម្លៃថោកជាងឧស្ម័នអាមេរិក។
«សម្ពាធ» ជាគុណសព្ទ មានន័យថា ចង្អៀត; ដែលជ្រៀតបៀត; ដែលញាត់ញៀតថ្ដែថ្ដុក។ ទីសម្ពាធ ទីចង្អៀត ។ បើរៀងភ្ជាប់ពីខាងដើមសព្ទដទៃ អានថា សំ-ពាធៈ, ដូចជា សម្ពាធកោដ្ឋ កោដ្ឋ, ជង្រុក, បន្ទប់ចង្អៀត ។ ឧទាហរណ៍ពាក្យមួយចំនួន៖ សម្ពាធគ្រឹះ ផ្ទះចង្អៀត ។ សម្ពាធចិត្ត ចិត្តចង្អៀតចង្អល់; ចិត្តដែលគិតជ្រៀតបៀតគេ ។ សម្ពាធដ្ឋាន ទីចង្អៀត; អវយវៈកំបាំង ។ សម្ពាធបថ ឬ មគ្គ, មាគ៌ា ផ្លូវចង្អៀត ។ សម្ពាធប្រាប្ដ ដែលដល់នូវសេចក្ដីចង្អៀតចិត្ត; អ្នកដែលកំពុងតប់ប្រមល់ចិត្ត ។ សម្ពាធរច្ឆា ច្រកឬប្រហប់ចង្អៀត ។ សម្ពាធាវាស អាវាស, លំនៅ ចង្អៀត ។ ល ។ រីឯពាក្យ «សម្ពៀត» មានន័យថា ប្រដាប់ត្បាញដោយចម្រៀកចចូត, ស្លឹកត្នោត, ស្លឹករឹត,... ឬធ្វើដោយស្បែកសម្លាប់មានរាងស្ពៀតសម្រាប់ដាក់អ្វីៗស្រាលៗ។ សម្ពៀតចចូត, សម្ពៀតរំចេក, សម្ពៀតស្បែក ។ អាចសរសេរជា សំពៀត ក៏បាន ៕	សូរដូចគ្នា ប៉ុន្តែមិនមានន័យដូចគ្នាឡើយ ពោលគឺខុសគ្នាដាច់ស្រឡះ។ សារព័ត៌មានថ្មីៗ សូមលើកយកពាក្យ «សម្ពាធ» និង «សម្ពៀត» មកពន្យល់ ដោយផ្អែកទាំងស្រុងតាមវចនានុក្រមខ្មែរ សម្តេចព្រះសង្ឃរាជ ជួន ណាត។
ខណៈដែលស្ថានភាពចរាចរណ៍ក្នុងរដ្ឋធានីកូឡុំបូកាន់តែយ៉ាប់យ៉ឺននោះ កងទ័ពស្រីលង្កា នឹងត្រូវពង្រាយតាមកន្លែងមួយចំនួនដើម្បីជួយគ្រប់គ្រងចរាចរណ៍ ខណៈប៉ូលិសមិនអាចដោះស្រាយតែឯងបាន។ អ្នកនាំពាក្យកងទ័ពស្រីលង្កា នៅថ្ងៃទី២៤ ខែកុម្ភៈ និយាយថា ប្រធានាធិបតី ហ្គោតាបាយ៉ា រ៉ាចាប៉ាក់សា (Gotabaya Rajapaksa) ដែលជាអតីតមន្ត្រីយោធា ជាអ្នកចេញបញ្ជាឲ្យកងទ័ពជួយប៉ូលិសលើការងារនេះ។ បើតាមទីភ្នាក់ងារព័ត៌មាន Reuters កងទ័ពស្រីលង្កា នឹងត្រូវពង្រាយនៅច្រកចេញចូលសំខាន់របស់ទីក្រុងកូឡុំបូ ដែលមានប្រជាជនជិតមួយលានធ្វើដំណើរចេញចូលរៀងរាល់ថ្ងៃ។ ក្រៅពីនោះ កងទ័ព អាចត្រូវបានពង្រាយនៅតាមទីតាំងដែលត្រូវការឯទៀតផងដែរ។ ដងផ្លូវក្នុងទីក្រុងរបស់ស្រីលង្កាមួយនេះ មានសភាពណែនណាប់តាន់តាប់នៅពេលព្រឹក និងពេលល្ងាច ដែលជាម៉ោងមានការធ្វើចរាចណ៍មមាញឹកបំផុត។ ការណ៍នេះ នាំឲ្យកូឡុំបូជាប់ឈ្មោះជាទីក្រុងមានប្រព័ន្ធធ្វើដំណើរយឺតជាងគេមួយនៅតំបន់អាស៊ីខាងត្បូង។ ប្រភពព័ត៌មានបន្តថា បើតាមការសិក្សានៅពេលថ្មីៗនេះ ល្បឿនយានយន្តបានធ្លាក់មកក្រោម៧គីឡូម៉ែត្រក្នុងមួយម៉ោងនៅពេលព្រឹក និងពេលល្ងាច។ ទោះជាតំបន់ទេសចរណ៍ល្បីឈ្មោះមួយមែន ស្រីលង្កា មិនទាន់មានប្រព័ន្ធដឹកជញ្ជូនល្អនៅឡើយដែរ។ នៅរដ្ឋធានីកូឡុំបូ មិនទាន់មានរថភ្លើងសាធារណៈ ឬឡានក្រុងដែលអាចជួយសម្រាលការធ្វើចរាចរណ៍ឡើយ ដែលនេះតម្រូវឲ្យប្រជាជនប្រើប្រាស់មធ្យោបាយផ្ទាល់ខ្លួនដើម្បីធ្វើដំណើរទៅមក ខណៈដែលទំហំផ្លូវក៏មិនធំប៉ុន្មានដែរ។ យ៉ាងណាមិញ រដ្ឋាភិបាលស្រីលង្កា ក៏ចាប់ផ្ដើមគិតគូរសាងសង់ប្រព័ន្ធរថភ្លើងមួយដែលប្រើលុយខ្ចីពីជប៉ុនទំហំ១,៥ពាន់លានដុល្លារ៕	ស្រីលង្កា នឹងបញ្ចេញកងទ័ពដើម្បីដោះស្រាយបញ្ហាចរាចរណ៍ដ៏អាក្រក់ក្នុងរដ្ឋធានីកូឡុំបូ។ នេះបើតាមការប្រកាសរបស់យោធាស្រីលង្កានៅថ្ងៃទី២៤ ខែកុម្ភៈ ដែលបញ្ជាក់ថា ប្រធានាធិបតីស្រីលង្កា ជាអ្នកចេញបញ្ជាឲ្យកងទ័ពទៅជួយវិបត្តិលើដងផ្លូវនេះ។
សម្តេចនាយករដ្ឋមន្ត្រី ហ៊ុន សែន ចាត់ទុកវត្តមានកីឡាការិនីខ្មែរ-អាមេរិក ខាន់ ចេសា ដែលបានធ្វើជាតំណាងឲ្យកម្ពុជាសម្រាប់ការប្រកួតកីឡា Asian Games លើកទី១៨នៅឥណ្ឌូណេស៊ី ជាភ័ព្វសំណាងដ៏អស្ចារ្យរបស់កម្ពុជា។ ការចាត់ទុកបែបនេះរបស់សម្តេច បន្ទាប់កីឡាការិនីវ័យ១៦ឆ្នាំរូបនេះ បានសាងប្រវត្តិសាស្ត្រថ្មីលើឆាកអន្តរជាតិឲ្យកម្ពុជា តាមរយៈការឈ្នះមេដាយមាសពីព្រឹត្តិការណ៍នេះ លើកីឡាជឺជិតស៊ូ។ «បើយោងទៅប្រវត្តិ ខ្មែរមិនច្បាស់ជាខ្មែរ អាមេរិកក៏កាន់តែលេងអាមេរិកទៅទៀត គឺជាម៉ិកស៊ិកទៅវិញ។ ប៉ុន្តែបញ្ហារឿងជនជាតិអ្វីមិនសំខាន់នោះទេ បើតាមច្បាប់ឪពុកជនជាតិអ្វីគេយកជនជាតិនឹង ក៏ប៉ុន្តែទាំងឪពុកនិងម្តាយសុទ្ធតែបានចូលសញ្ជាតិអាមេរិក។ ប៉ុន្តែចៅ(ចេសា)បានស្ម័គ្រចិត្តមកប្រកួតឲ្យជម្រើសជាតិកម្ពុជា ចាត់ទុកជាភ័ព្វសំណាងរបស់កម្ពុជា»។ នេះជាការលើកឡើងរបស់សម្តេច ហ៊ុន សែន។ សម្តេចបានបន្ថែមថា៖«តាមរយៈចៅតាសូមផ្តាំផ្ញើសួរសុខទុក្ខចំពោះឪពុកម្តាយចៅ ដែលបានផ្តល់ការអនុញ្ញាតឲ្យកូនមកទទួលធ្វើជាកីឡាការិនីជម្រើសជាតិប្រកួតឲ្យកម្ពុជា»។ ហើយសម្តេចរំពឹងថា កីឡាការិនីរូបនេះនឹងបន្តធ្វើជាតំណាងឲ្យកម្ពុជា សម្រាប់ការប្រកួតលក្ខណៈជាតិ និងអន្តរជាតិលើកក្រោយៗទៀត។ កីឡាការិនី ខាន់ ចេសា ជាកូនច្បងក្នុងគ្រួសារមានបងប្អូន៤នាក់(ស្រី៣) ដែលមានឪពុកឈ្មោះ ខាន់ ភីធ័រ ជាជនជាតិខ្មែរដែលបានទៅរស់នៅអាមេរិកតាំងពីតូច និងម្តាយឈ្មោះ April Khan ជាជនជាតិម៉ិកស៊ិកសញ្ជាតិអាមេរិក។ បច្ចុប្បន្ន កីឡាការិនី និងក្រុមគ្រួសាររស់នៅក្រុង Newport-Beach រដ្ឋកាលីហ្វនីញ៉ា សហរដ្ឋអាមេរិក។ ក្នុងចំណោមសមាជិកទាំងអស់របស់កីឡាការិនី ខាន់ ចេសា សុទ្ធតែចេះក្បាច់ជឺជិតស៊ូ។ បន្ថែមពីលើនេះ សម្តេច ហ៊ុន សែន បានអះអាងថា ម្ចាស់មេដាយមាសនិងសំរឹទ្ធលើកីឡាម៉ូតូទឹក សាលី អ៊ូមើត មានស្រុកកំណើតមិនឆ្ងាយពីតំបន់ ដែលសម្តេចធ្លាប់រស់នៅនោះទេ។ «អ្នកក្បាលបឹងសេះពីដើមមិនឆ្ងាយពីតំបន់ដែលខ្ញុំរស់នៅនោះទេ ហើយបើតាមប្រវត្តិរបស់ អ៊ូមើត នេះជាអ្នកធ្លាប់រស់នៅពពែល ពពែលក៏នៅមិនឆ្ងាយ ហើយជាអ្នករៀននៅសាលាប៊ុនរ៉ានី ហ៊ុន សែន នៅមេមត់ ដូច្នេះគាត់នៅមិនឆ្ងាយនោះទេ»។ នេះជាការរៀបរាប់ពីប្រវត្តិទាក់ទងនឹងកីឡាករ សាលី អ៊ូមើត របស់សម្តេច ហ៊ុន សែន។ កីឡាករ សាលី អ៊ូមើត ជាជនខ្មែរអ៊ិស្លាមមានដើមកំណើតនៅស្រុកមេមត់ ខេត្តត្បូងឃ្មុំ។ បច្ចុប្បន្នកីឡាករវ័យ២៦ឆ្នាំរូបនេះបានផ្លាស់ទីលំនៅទៅរស់នៅស្រុកអង្គស្នូលខេត្តក្រចេះ។ មេដាយមាសរបស់កីឡាករ សាលី អ៊ូមើត ដណ្តើមបានលើវិញ្ញាសា Ski Modified និងមេដាយសំរឹទ្ធលើវិញ្ញាសា Runabout 1100 Stock។ ប្រមុខដឹកនាំរាជរដ្ឋាភិបាលកម្ពុជាបានចាត់ទុកមេដាយមាសនិងសំរឹទ្ធរបស់កីឡាករ សាលី អ៊ូមើត និងកីឡាការិនី ខាន់ ចេសា ជាប្រវត្តិសាស្ត្រថ្មីសម្រាប់កម្ពុជាក្នុងរយៈពេល៦៤ឆ្នាំកន្លងមកនេះ បន្ទាប់ពីកីឡាការិនី ស៊ន សៀវម៉ី ឈ្នះមេដាយមាសលើកដំបូងនៅឆ្នាំ២០១៤ នៅទីក្រុងអ៊ីនឆនប្រទេសកូរ៉េខាងត្បូង។ សម្តេចបន្ថែមថា មេដាយមាសនិងសំរឹទ្ធរបស់ពួកគេទាំងពីរមិនត្រឹមតែជួយលើកិត្តិយសខ្លួនឯងនិងគ្រួសារនោះទេ តែជួយលើកិត្តិយសប្រទេសជាតិថែមទៀតផង។ ប្រតិភូកីឡាកម្ពុជាបាននាំយកមេដាយមាសកីឡាការិនី ខាន់ ចេសា និងមេដាយមាសនិងសំរឹទ្ធរបស់កីឡាករ សាលី អ៊ូមើត លើកីឡាម៉ូតូទឹកមកមាតុភូកាលពីល្ងាចថ្ងៃទី៣ ខែកញ្ញា ឆ្នាំ២០១៨។ ដោយទទួលបានការស្វាគមន៍យ៉ាងកក់ក្តៅពីសំណាក់ថ្នាក់ដឹកនាំក្រសួងអប់រំយុវជននិងកីឡា និងគណៈកម្មាធិការជាតិអូឡាំពិកកម្ពុជានៅអាកាសយានដ្ឋានអន្តរជាតិភ្នំពេញ។ លើសពីនេះ ម្ចាស់ជ័យលាភី គ្រូបង្វឹកនិងថ្នាក់ដឹកនាំ ទទួលបានការដង្ហែក្បួនដោយមានម៉ូតូស៦គ្រឿងអមពីអាកាសយានដ្ឋានអន្តរជាតិភ្នំពេញទៅកាន់វិមានសន្តិភាព ដើម្បីជួបសំណេះសំណាលជាសម្តេច ហ៊ុន សែន នៅទីនោះថែមទៀតផង៕	នាពិធីជួបសំណេះសំណាលជាមួយម្ចាស់ជ័យលាភី គ្រូបង្វឹក និងថ្នាក់ដឹកនាំកីឡា Asian Games កាលពីល្ងាចថ្ងៃទី៣ ខែកញ្ញា ឆ្នាំ២០១៨ នាវិមានសន្តិភាព សម្តេចនាយករដ្ឋមន្ត្រី ហ៊ុន សែន បានកោតសរសើរ សាលី អ៊ូម៉ើត និងខាន់ ចេសា ដែលបាននាំកម្ពុជាទទួលបានកំណត់ត្រាថ្មីសម្រាប់កម្ពុជា ហើយសម្តេចក៏បានលើកទឹកចិត្តដល់អត្តពលិកផ្សេងទៀត បន្តការខំប្រឹងប្រែងបន្ថែមផងដែរ។
នាឱកាសខួប៧ឆ្នាំ នៃការគោរពព្រះវិញ្ញាណក្ខ័ន្ធ ព្រះបរមរតនកោដ្ឋ ថ្ងៃទី១៥ ខែតុលា ឆ្នាំ២០១៩ នេះ សារព័ត៌មាន ThmeyThmey សូមដកស្រង់ការបញ្ចេញមតិយោបល់មួយចំនួនរបស់ប្រជារាស្ត្រខ្មែរដែលមានការនឹករលឹកយ៉ាងខ្លាំងដល់សម្តេចព្រះវររាជបិតា។ «ខ្ញុំស្តាប់ហើយ...នឹកស្រណោះសម្តេចតាណាស់...ទឹកភ្នែកស្រក់មិនដឹងខ្លួន»។ នេះជាសំណេរដែលចេញពីបេះដូងរបស់ម្ចាស់គណនីហ្វេសប៊ុកឈ្មោះ Winner ក្រោយបានមើលឃើញឃ្លីបចម្រៀង «លាហើយកម្ពុជា» ដែលជាព្រះសូរ្យសៀងរបស់សម្តេចព្រះវររាជបិតាផ្ទាល់។ ខណៈដែលរាជធានីភ្នំពេញនឹងរៀបចំពិធីបុណ្យអុំទូកនាពេលខាងមុខ លោក សុផា នឹកអង្គសម្តេចឪយ៉ាងខ្លាំង។ លោកបានសរសេរថា៖ «ជិតដល់បុណ្យអ៊ុំទូកហើយ ខ្ញុំនឹកសម្ដេចតាណាស់»។ តាមរយៈសំណេរខ្លីមួយនេះ យើងអាចដឹងបានថា លោក សុផា ជាអ្នកដែលតែងតែតាមដានពិធីបុណ្យអុំទូក ទាំងការចូលរួមដោយផ្ទាល់ និងតាមទូរទស្សន៍ ជាពិសេសនៅដែលព្រះមហាក្សត្រ បង្ហាញព្រះភ័ក្ត្រនៅមុខទន្លេចតុមុខ ផ្តល់កម្លាំងដល់កីឡាករ និងប្រជារាស្ត្រទាំងអស់ដែលបានចូលរួមក្នុងកម្មវិធី។ ព្រះរាជបូនីយកិច្ចទាមទារឯករាជ្យពីបារាំង និងព្រះរាជបណ្តាំស្តីពីការបង្រួបបង្រួមជាតិ គឺគុណតម្លៃដែលមិនអាចបំភ្លេចបានសម្រាប់ប្រជារាស្ត្រខ្មែរ។ ម្ចាស់គណនីហ្វេសប៊ុកឈ្មោះ ចាន់រឿន បានសរសេរយ៉ាងខ្លីថា ចំពោះស្នាព្រះហស្ត និងព្រះរាជបណ្តាំរបស់ព្រះបរមរតនកោដ្ឋ កូនចៅចងចាំជានិច្ចគ្មានថ្ងៃបំភ្លេចបាននោះឡើយ។ អារម្មណ៍មិនខុសគ្នានោះឡើយ ស្រីមុំ ទទួលស្គាល់ថា ព្រះមហាវីរក្សត្រសោយព្រះទិវង្គតអស់៧ឆ្នាំទៅហើយ ប៉ុន្តែការនឹករលឹកមិនអាចរសាយផុតនោះឡើយ។ រីឯលោក សុធារ៉ា បានបង្ហាញពីមោទកភាពរបស់ខ្លួន ដែលបានកើតមកជាជនជាតិខ្មែរ និងក្រោមម្លប់ដ៏ត្រជាក់របស់ព្រះមហាវីរក្សត្រ។ «ខ្ញុំព្រះករុណាពិតជា នឹកដល់ស្នាមញញឹមរបស់ព្រះវររាជបិតាខ្លាំងណាស់។ ទោះបីជាខ្ញុំមិនដែលជួបព្រះភ័ក្ត្រទ្រង់ដោយផ្ទាល់ក៏ដោយ ប៉ុន្តែស្នាមញញឹមទ្រង់ដែលខ្ញុំបានឃើញតាមកញ្ចក់ទូរទស្សន៍នានា ខ្ញុំពិតជាស្រណោះខ្លាំង និងមហាសោកស្តាយនៅពេលព្រះអង្គបានឃ្លាតឆ្ងាយពីយើង»។ នេះជាសំណេររបស់លោក បញ្ញា អមជាមួយរូបភាពនៃការរំលឹកព្រះវិញ្ញាណក្ខ័ន្ធ សម្តេចព្រះមហាវីរក្សត្រ៕	១៥ តុលា ឆ្នាំ២០១២ ជាថ្ងៃដ៏សោកសង្រែងរបស់រាស្ត្រខ្មែរ ក្រោយដំណឹងនៃការសោយព្រះទិវង្គត ព្រះមហាវីរក្សត្រ ព្រះករុណា ព្រះបាទសម្តេចព្រះនរោត្តម សីហនុ ក្នុងព្រះជន្ម៨៩ព្រះវស្សា។ តាមរយៈស្នាព្រះហស្ត ព្រះរាជបណ្តាំ និងព្រះទ័យយកចិត្តទុករបស់ព្រះអង្គ ធ្វើឲ្យប្រជារាស្ត្រនៅតែចងចាំ និងនឹកដល់ព្រះវររាជបិតាជានិច្ច។
ខាងក្រោមវេបសាយសុខភាព Health.com.kh នឹងបង្ហាញឲ្យដឹងពីទម្លាប់មួយចំនួន ដែលអាចបណ្ដាលឲ្យភ្នែកទទួលរងផលប៉ះពាល់មិនគួរឲ្យជឿ ហើយអ្នកត្រូវតែផ្លាស់ប្ដូរ ឬបញ្ឈប់វាភ្លាម៖ ១. ការជក់បារី ការជក់បារីបង្កើនឱកាសងងឹតភ្នែកទ្វេដង ក្រោយវ័យ៥០ឆ្នាំ។ ការជក់បារីបណ្ដាលឲ្យខូចរ៉េទីនភ្នែក ហើយនៅពេលរ៉េទីនចាប់ផ្តើមចុះអន់ខ្សោយ ការមើលឃើញរបស់អ្នក ក៏អន់ទៅតាមនោះដូចគ្នា។ ការជក់បារី ក៏ជាបុព្វហេតុចម្បងនៃជំងឺភ្នែក macular degeneration ជំងឺភ្នែកឡើងបាយ និងការខូចខាតសរសៃឈាម។ នៅពេលផ្សែងបារីចូលក្នុងភ្នែក វាក៏អាចបំផ្លាញដល់ការមើលឃើញរបស់អ្នកបានដែរ។ ២. ការញីភ្នែក ការញីភ្នែកញឹកញាប់ អាចបណ្ដាលឲ្យកែវភ្នែកទទួលរងការខូចខាត ហើយថែមទាំងអាចធ្វើឲ្យសរសៃឈាម ដែលនៅជុំវិញភ្នែកបែកផងដែរ។ ប្រសិនបើអ្នកមានអារម្មណ៍រមាស់ក្នុងភ្នែក ចូរជៀសវាងការញី ហើយជំនួសវិញដោយការប្រើប្រាស់ទឹកថ្នាំបន្តក់ភ្នែក។ ៣. សម្លឹងមើលកញ្ចក់កុំព្យូទ័រយូរពេក ការសម្លឹងមើលកញ្ចក់កុំព្យូទ័រយូរពេកនោះ គឺអាចបណ្ដាលឲ្យកើតជំងឺស៊ីវីអេស ឬ computer vision syndrome។ ស្ថានភាពនៃជំងឺនេះ គឺច្រើនតែកើតលើអ្នកដែលធ្វើការនៅមុខកុំព្យូទ័ររាល់ថ្ងៃ។ ការសម្លឹងមើលកុំព្យូទ័រយូរពេក នឹងធ្វើឲ្យភ្នែកស្ងួត ហើយអស់កម្លាំង។ ដូច្នេះដើម្បីជៀសវាងកើតមានបញ្ហាភ្នែកណាមួយ ឬជំងឺស៊ីវីអេស (CVS) អ្នកគួរសម្រាកភ្នែកពីកញ្ចក់កុំព្យូទ័រខ្លះ ដើម្បីឲ្យភ្នែកក៏ដូចជាសាច់ដុំជុំវិញភ្នែកបានសម្រាក។ ៤. ការទទួលទានគ្រឿងស្រវឹង ទម្លាប់នៃការទទួលទានគ្រឿងស្រវឹង ក៏អាចបង្កផលប៉ះពាល់ដល់ភ្នែកគួរឲ្យកត់សម្គាល់ដែរ។ ការចាប់បានរូបភាព ក៏ដូចជាពណ៌ ទទួលរងនូវផលប៉ះពាល់នៅពេលស្រវឹងខ្លាំង ឬបានទទួលទានគ្រឿងស្រវឹងច្រើន។ ជំងឺភ្នែក Macular degeneration ក៏ងាយនឹងលេចឡើង ប្រសិនបើមនុស្សម្នាក់ ទទួលទានគ្រឿងស្រវឹងច្រើនហួសប្រមាណ។ ៥. របបអាហារមិនត្រឹមត្រូវ ការមើលឃើញបានច្បាស់ល្អ ក៏កើតចេញពីការទទួលបានសារធាតុចិញ្ចឹមល្អៗគ្រប់គ្រាន់ដែរ។ សម្រាប់សុខភាពភ្នែកល្អ ចូរព្យាយាមទទួលទានអាហារដែលមានផ្ទុកវីតាមីន E វីតាមីន C និងអាស៊ីតខ្លាញ់អូមេហ្គា ៣ ឲ្យបានច្រើនគ្រប់គ្រាន់។ គួរជៀសវាងការទទួលទានអាហារដែលមានផ្ទុកសម្បូរទៅដោយជាតិសូដ្យូមខ្ពស់ ខណៈដែលអាចធ្វើរាងកាយខ្សោះជាតិទឹក ហើយទីបំផុតនាំឲ្យភ្នែកស្ងួត។ ការពាររាងកាយពីការខ្សោះជាតិទឹក តាមរយៈការទទួលទានទឹកឲ្យបានគ្រប់គ្រាន់ និងទទួលទានបន្លែបៃតងស្រស់។ ៦. មិនទៅពិនិត្យភ្នែកឲ្យបានទៀងទាត់ ដើម្បីដឹងពីស្ថានភាពភ្នែកថាយ៉ាងណា ការទៅជួបពិនិត្យជាប្រចាំ គឺជារឿងសំខាន់។ ការពិនិត្យភ្នែកទៀងទាត់ ក៏ជួយបង្ការភ្នែកពីបញ្ហាផ្សេងៗ ហើយដោះស្រាយបញ្ហាបានទាន់ពេលផងដែរ។ ៧. តុបតែងមុខខ្លាំងពេក ការប្រើប្រាស់ផលិតផលតុបតែងមុខច្រើនពេក គឺអាចបង្កគ្រោះថ្នាក់ដល់សុខភាពភ្នែករបស់អ្នកបាន។ ភ្នែក គឺងាយនឹងទទួលរងគ្រោះខ្លាំងណាស់ ហើយការលាបអ្វីមួយនៅក្បែរភ្នែកបង្កហានិភ័យខ្ពស់ណាស់។ ការប្រើប្រាស់ផលិតផលតុបតែងភ្នែក ដូចជាម៉ាស្ការ៉ា អាចបង្កឲ្យកើតមានរោគឆ្លងក្នុងភ្នែក ដោយការស្ទះក្រពេញប្រេង ឬការរីករាលដាលនៃពពួកបាក់តេរី។ ៨. មិនពាក់វ៉ែនតា វ៉ែនតាជួយការពារភ្នែក ពីកាំរស្មីយូវីគ្រោះថ្នាក់ ក៏ដូចជាធូលីដី។ ការសម្លឺងមើល ឬស្ថិតនៅក្រោមពន្លឺព្រះអាទិត្យផ្ទាល់ ពេលខ្លះអាចបណ្ដាលឲ្យឈឺក្បាល ឬក្រហមភ្នែក។ ដូច្នេះដើម្បីជាការប្រសើរ ចូរពាក់វ៉ែនតា នៅរាល់ពេលចេញទៅក្រៅ ក្រោមពន្លឺព្រះអាទិត្យ។ ៩. ប្រើប្រាស់ថ្នាំបន្តក់ភ្នែកច្រើនពេក ទឹកថ្នាំបន្តក់ភ្នែក អាចបណ្ដាលឲ្យក្រហាយក្នុងភ្នែក ប្រសិនបើអ្នកប្រើប្រាស់វាច្រើនពេក។ ដូច្នេះការពិគ្រោះជាមួយគ្រូពេទ្យ មុននឹងប្រើប្រាស់ទឹកថ្នាំបន្តក់ភ្នែក គឺជាការប្រសើរ។ ហើយត្រូវឈប់ប្រើទឺកថ្នាំបន្តក់ភ្នែកភ្លាម ប្រសិនបើវាធ្វើឲ្យក្រហាយ ឬក្រហមក្នុងភ្នែក។ ១០. មើលទូរទស្សន៍មុនពេលចូលគេង ការសម្លឹងមើលពន្លឺចេញពីអេក្រង់ផ្សេងៗនៅពេលគេង គឺមិនល្អសម្រាប់សុខភាពភ្នែកឡើយ។ ដូចនឹងអេក្រង់កុំព្យូទ័រដែរ ការសម្លឹងមើលទូរទស្សន៍យូរ គឺធ្វើឲ្យភ្នែកស្ងួត ប៉ះពាល់ដល់ការមើលឃើញ៕ ត្រួតពិនិត្យដោយ៖ www.health.com.kh	ភ្នែក គឺជាសរីរាង្គដ៏សំខាន់បំផុត ប៉ុន្តែក៏ព្រោះតែការមិនដឹងមនុស្សជាច្រើនបានបំផ្លាញភ្នែករបស់ខ្លួនឯង តាមរយៈសកម្មភាពប្រចាំថ្ងៃមួយចំនួន។
១. រូបមន្តជួយឱ្យក្រចក ដើម្បីឱ្យក្រចកមានសភាពរឹងមាំ អ្នកអាចត្រាំក្រចកក្នុងប្រេងអូលីវសម្រាប់រយៈពេលប្រហែល ១០ នាទី សឹមលាងសម្អាតចេញ។ អនុវត្តម្ដងក្នុងមួយថ្ងៃសម្រាប់រយៈពេល ១ ខែពេញ។ ២. រូបមន្តជួយឱ្យរោមអញ្ចើមដុះក្រាស់ ប្រើចុងម្រាមដៃលាបម៉ាស្សាប្រេងអូលីវលើរោមចញ្ចើម។ ទុកចោលសម្រាប់រយៈពេលយ៉ាងហោចណាស់ ២ ម៉ោង សឹមលាងសម្អាតចេញជាមួយទឹកធម្មតាជាការស្រេច។ ៣. ដោះស្រាយបញ្ហាស្បែកស្ងួត បន្ទាប់ពីលាបផលិតផលផ្ដល់សំណើមដល់ស្បែកដែលអ្នកបានប្រើប្រាស់ជាប្រចាំហើយនោះ ចូរលាបប្រេងអូលីវមួយស្រទាប់យ៉ាងស្ដើងបន្ថែមពីលើ។ អ្នកក៏អាចលាបម៉ាស្សាប្រេងអូលីវខ្លះលើជើង ដៃ និងផ្នែកផ្សេងទៀតនៃរាងកាយដែលមានស្បែកស្ងួតមុនពេលងូតទឹក ៣០ នាទី។ ៤. ជួយពន្លឿនការលូតលាស់នៃសក់ អ្វីដែលអ្នកត្រូវធ្វើ គឺគ្រាន់តែលាយប្រេងអូលីវចំនួន ៥ ស្លាបព្រាបាយជាមួយទឹកឃ្មុំ ២ ស្លាបព្រាបាយ ចូលគ្នាឱ្យសព្វ។ លាបល្បាយលើសក់និងទុកចោលសម្រាប់រយៈពេល ៣០ នាទី។ លាងសម្អាតចេញនិងកក់សក់ដូចពេលធម្មតា។ អ្នកក៏អាចកម្ដៅប្រេងអូលីវឱ្យក្ដៅឧណ្ហៗមុនពេលលាបម៉ាស្សាវាលើស្បែកក្បាល រួចទុកចោលរហូតដល់ថ្ងៃបន្ទាប់សឹមកក់សម្អាតចេញ។ ៥. សម្រាប់ដោះស្រាយបញ្ហាស្បែកឡើងរឹងគ្រើម អ្វីដែលអ្នកត្រូវធ្វើ គឺលាយចេកទុំជោរដែលកិចម៉ដ្ឋ ១ ផ្លែជាមួយប្រេងអូលីវឱ្យក្លាយជាល្បាយខាប់ៗ។ លាបល្បាយលើក្បាលជង្គង់ កែងដៃ ព្រមទាំងផ្នែកផ្សេងទៀតនៃរាងកាយដែលស្បែកឡើងរឹងហើយគ្រើមៗ។ ទុកចោលសម្រាប់រយៈពេល ៣០ នាទី សឹមលាងសម្អាតចេញ៕ ត្រួតពិនិត្យដោយ www.health.com.kh	ភាគច្រើននៃពួកយើងសុទ្ធតែស្គាល់និងឧស្សាហ៍ទទួលទានប្រេងអូលីវ ប៉ុន្តែប្រហែលជាមិនធ្លាប់ដឹងពីរបៀបប្រើប្រាស់ប្រេងនេះដើម្បីថែរក្សាសម្រស់ឡើយ។ ប៉ុន្តែកុំបារម្ភ! ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗប្រើប្រាស់ប្រេងអូលីវដើម្បីថែរក្សាសម្រស់ ៖
ការវាយប្រហារកាលពីថ្ងៃ២៣ ខែវិច្ឆិកា ទៅលើស្ថានកុងស៊ុលចិននៅទីក្រុង Karachi បានបង្កឲ្យមានការបាញ់ប្រហារយ៉ាងក្តៅគគុកនៅទីតាំងនោះ ដែលបណ្តាលឲ្យមនុស្ស៧នាក់ស្លាប់ ក្នុងនោះមាន ជនបង្កបីនាក់, ប៉ូលីសពីរនាក់ និងជនស៊ីវិលពីរនាក់ផងដែរ។ ក្រោយហេតុការណ៍វាយប្រហារនេះ ក្រុមផ្តាច់ខ្លួន Baluchistan បានចេញមុខអះអាងថា ការវាយប្រហារនេះជាទង្វើរបស់ក្រុមខ្លួន។ ជាមួយការចេញមុខទទួលស្គាល់បែបនេះ មន្ត្រីប្រឆាំងនឹងអំពើភេរវកម្មប៉ាគីស្ថាន Umar Khitab នៅថ្ងៃទី២៥ ខែវិច្ឆិកា បានគូសបញ្ជាក់ថា ក្រោយមានការស៊ើបអង្កេតមួយលើមេបញ្ជាការបស់ក្រុមផ្តាច់ខ្លួន Baluchistan លោកជឿជាក់ថា ក្រុមនេះត្រូវបានគាំទ្រដោយ «ប្រទេសសត្រូវ» ដែលលោកចង់សំដៅទៅកាន់ឥណ្ឌាតែម្តង។ ទោះបីជាមានការចោទប្រកាន់បែបនេះក្តី គេពុំឃើញមានការបកស្រាយណាមួយពីឥណ្ឌានៅឡើយនោះទេ ទាក់ទងនឹងការបំផ្ទុះគ្រាប់បែកលើស្ថានកុងស៊ុលចិននៅក្រុង Karachi នេះ។ នៅក្នុងសេចក្តីថ្លែងការណ៍កាលពីពេលថ្មីៗនេះ ក្រុងញូវដេលី បានទាត់ចោលការចោទប្រកាន់ថា ខ្លួនបានជួយគាំទ្រដល់ក្រុមផ្តាច់ខ្លួន Baluchistan ហើយភ្លាមៗនោះដែរ ឥណ្ឌាក៏បានថ្កោលទោសចំពោះហេតុការណ៍វាយប្រហារនេះថែមទៀតផង។ បើតាមទីភ្នាក់ងារ Reuters ក្រសួងការបរទេសឥណ្ឌា ក៏បានទទូចឲ្យរដ្ឋាភិបាលប៉ាគីស្ថានចាត់វិធានការឲ្យបានឆាប់រហ័ស និងមានប្រសិទ្ធិភាព ដើម្បីបញ្ជូនជនបង្កទៅទទួលទោសតាមផ្លូវច្បាប់។ ជុំវិញហេតុការណ៍វាយប្រហារនេះ នាយករដ្ឋមន្ត្រីប៉ាគីស្ថាន Imran Khan បានហៅទង្វើនេះថា ជាផ្នែកមួយនៃឧបាយកលអាក្រក់ ដើម្បីប្រឆាំងនឹងកិច្ចសហប្រតិបត្តិការយុទ្ធសាស្ត្រ និងសេដ្ឋកិច្ចរវាងចិននិងប៉ាគីស្ថាន។ ត្រង់នេះមេដឹកនាំរូបនេះក៏បានបញ្ជាឲ្យមានស៊ើបអង្កេតឲ្យបានតឹងរ៉ឹងបំផុតទាក់ទិននឹងបញ្ហានេះ។ តាមពិតទៅ ប៉ាគីស្ថានជាយូរមកហើយ បានចោទប្រកាន់សត្រូវចាស់របស់ខ្លួនគឺ ឥណ្ឌា ថាជាអ្នកគាំទ្រលើក្រុមឧទ្ទាមផ្តាច់ខ្លួន Baluchistan ។ ចំណែកឥណ្ឌាវិញ ក៏បានចោទប្រកាន់ ប៉ាគីស្ថាន ថាបានគាំទ្រលើក្រុមឧទ្ទាមអ៊ីស្លាមនៅក្នុងតំបន់ផងដែរ៕	ក្រោយការវាយប្រហារលើស្ថានកុងស៊ុលចិននៅរដ្ឋធានី Karachi ប៉ូលីសប៉ាគីស្ថាន នៅថ្ងៃទី ២៥ ខែវិច្ឆិកាបានអះអាងថា ការវាយប្រហារដែលប្រើប្រាស់គ្រាប់បែកនេះ ត្រូវបានរៀបចំឡើងដោយ មានការជួយគាំទ្រពីឥណ្ឌា។
អតីតម្ចាស់ខ្សែក្រវាត់ ONE Flyweight Muay Thai World Champion វ័យ២២ឆ្នាំរូបនេះត្រូវឡើងមកសងសឹក Rodtang Jitmuangnon ឬ «The Iron Man» នៅក្នុងកម្មវិធី ONE: A NEW TOMORROW នាថ្ងៃទី ១០ មករា ខាងមុននៅក្រុងបាងកក។ Jonathan ធំធាត់នៅតំបន់ Wharf Road ស្ថិតនៅក្រុងឡុងដុងនៃប្រទេសអង់គ្លេស។ តំបន់នោះមិនសូវល្បីដូចកន្លែងផ្សេងទៀតនៃក្រុងឡុងដុងឡើយ ប៉ុន្តែ វាបានផ្ដល់ឲ្យរូបគេនូវភាពសប្បាយរីករាយកាលពីកុមារភាព។ «តំបន់ដែលខ្ញុំនៅរស់នៅកាលនៅកុមារជាកន្លែងធ្វើការ និង មានវប្បធម៌ជាច្រើន។ ខ្ញុំបានស្គាល់មនុស្សជាច្រើននៅទីនោះ។ កាលនោះ យើងគ្រាន់តែធ្វើអ្វីដែលក្មេងៗគួរធ្វើ។ ពេលខ្លះយើងជាក្មេងរប៉ិលរប៉ូច ប៉ុន្តែ ជារឿយៗយើងគ្រាន់តែដណ្ដើមគ្នាលេងបាល់ទាត់ប៉ុណ្ណោះ»។ Haggerty មានមិត្តស្និទ្ធស្នាលជាច្រើន និង មិនដែលបង្កបញ្ហាអ្វីនោះឡើយ។ យ៉ាងណាក្ដី ពេលរូបគេកាន់តែធំ គេក៏បានឃើញ អំពើហិង្សាខ្លះ ហើយយុវជនមួយចំនួនត្រូវបានចាប់ខ្លួន។ «ពេលខ្ញុំនៅក្មេង អ្នកអាចលេងបាននៅតាមផ្លូវ និង ធ្វើអ្វីដែលអ្នកចង់ធ្វើ។ ប៉ុន្តែវាជារឿងគ្រោះថ្នាក់នាពេលបច្ចុប្បន្ន។ ខ្ញុំគិតថាកាលនៅក្មេង គឺយើងធ្វើអ្វីតាមអំពើចិត្តទាំងការគិត និង ការលេងសើច»។ Haggerty រំលឹកបែបនេះ។ Haggerty បន្តផ្ញើសារទៅកាន់កីឡាករវ័យក្មេងស្រករក្រោយថា ពេលខ្លះពេលវង្វេងផ្លូវ គឺជាវិធីត្រលប់មកវិញដើម្បីធ្វើឲ្យជីវិតល្អប្រសើរឡើងទៅថ្ងៃអនាគត។ «The General» គូសបញ្ជាក់ថា៖«ពេលខ្ញុំរស់នៅតំបន់នោះ ខ្ញុំជួបបទពិសោធន៍ជាច្រើន។ ខ្ញុំក៏ទទួលបានកម្លាំងចិត្ត ហើយខ្ញុំជាក្មេងម្នាក់ក្នុងចំណោមក្មេងៗទាំងឡាយ។ ខ្ញុំមានអារម្មណ៍ថាខ្ញុំជាមនុស្សសំខាន់ម្នាក់»។ បុរសវ័យ២២ឆ្នាំសញ្ជាតិអង់គ្លេសរូបនេះ ជាអ្នកកំណត់វាសនាដោយខ្លួនឯងនៅពេលរូបគេដើរតាមគន្លងឳពុករបស់ខ្លួនដោយប្រលូកចូលវិស័យក្បាច់គុន។ ការប្រលូកក្នុងវិស័យក្បាច់គុន មិនងាយស្រួលនោះទេ ហើយភាពជោគជ័យក្នុងវិស័យក្បាច់គុនតម្រូវឲ្យធ្វើការងារខ្លាំង និងលះបង់ខ្ពស់។ កីឡាករមកពីចក្រភពអង់គ្លេសមានឆន្ទៈដើម្បីយកពេលវេលាលើកទឹកចិត្តដល់កីឡាករវ័យក្មេងជំនាន់ក្រោយបើសិនពួកគេចង់ក្លាយជាកីឡាករអាជីព។ «ពេលខ្លះខ្ញុំដឹងថាពួកគេមិនចង់ក្លាយដល់ចំណុចនេះទេ ប៉ុន្តែអ្នកត្រូវជំរុញពួកគេ និង បង្ហាញភាពកក់ក្ដៅដល់ពួកគេ ហើយត្រូវឲ្យពួកផ្ដោតអារម្មណ៍មានការគិតត្រឹមត្រូវ មិនមានការបង្ខំ»។ អ្នកត្រូវទៅហ្វឹកហាត់ដូចខ្ញុំធ្លាប់ធ្វើ, មានមហិច្ឆតា, និង ការដាក់គោលដៅជាជាងធ្វើតាមគេ»។ Haggerty ថ្លែងលើកទឹកចិត្តបែបនេះ។ បែបណាក្ដី សហគមន៍គឺជាការផ្ដោតសំខាន់លើការហ្វឹកហាត់អាជីព, និង មានគ្រូបង្វឹកដែលណែនាំឲ្យក្មេងៗជំនាន់ក្រោយទទួលបានជោគជ័យលើវិស័យក្បាច់គុន ឬ កីឡាប្រដាល់។ វាជារឿងពិតមួយក្នុងលោកទោះក្មេងៗមកពីតំបន់ណាក៏ដោយពោលឲ្យតែមានការគិតវិជ្ជមានក្នុងជីវិត នោះវានឹងទទួលភាពជោគជ័យនៅថ្ងៃមួយ។ គូប្រជែងខ្សែក្រវាត់ ONE Flyweight Muay Thai World Champion សង្កត់ធ្ងន់ថា៖«ចំណង់ចំណូលចិត្ត និងការលះបង់ នឹងបង្ហាញអ្នកឲ្យដើរក្នុងផ្លូវត្រូវ។ ក្បាច់គុនអាចផ្លាស់ប្ដូរការរស់នៅរបស់យើង បើសិនយើងខំប្រឹង និង មានការលះបង់ខ្ពស់»។ កុំភ្លេចទស្សនា កម្មវិធីបន្ទាប់របស់ស្ថាប័ន ONE Championship សូមទស្សនា ONE: A NEW TOMORROW នៅថ្ងៃទី ១០ ខែ មករា ចាប់ពីវេលាម៉ោង ៧ ល្ងាចតទៅដែលមានផ្សាយផ្ទាល់តាមរយៈ Facebook, Twitter, YouTube,និង ONE Super App៕	កីឡាករជើងខ្លាំងមកពីអង់គ្លេស Jonathan Haggerty ឬហៅក្រៅ «The General» បានមើលឃើញថាខ្លួនមានការផ្លាស់ប្ដូរច្រើន និងមានអ្នកគាំទ្រយ៉ាងពេញទំហឹងក្នុងការរួមចំណែកឲ្យរូបគេមានឈ្មោះបោះសំឡេងទល់សព្វថ្ងៃ។
ឧត្តរមានជ័យ៖ លោក អៃ សុគន្ធ នាយកវិទ្យាល័យ ហ៊ុន សែន ឧត្តរមានជ័យ បានបញ្ជាក់ថា បច្ចុប្បន្ន នៅក្នុងវិទ្យាល័យខ្លួន ពុំមានករណីសិស្សប្រើប្រាស់បារីអេឡិចត្រូនិកនោះទេ។ សម្រាប់លោក អៃ សុគន្ធ ដ្បិតនេះគឺជាសញ្ញាល្អ ប៉ុន្តែក្នុងនាមជាថ្នាក់ដឹកនាំសាលា លោកមិនអាចធ្វេសប្រហែសនឹងបញ្ហានេះឡើយ។ នាយកវិទ្យាល័យរូបនេះ អះអាងថា លោកនឹងបង្កើនការប្រុងប្រយ័ត្ន និងតាមដានបន្ថែមទៀត ដើម្បីទប់ស្កាត់មិនឱ្យមានករណីប្រើប្រាស់បារីអេឡិចត្រូនិកនៅក្នុងសាលារបស់ខ្លួននោះទេ។ «ខ្ញុំគិតថា វាជាការល្អ ហើយក៏យើងនឹងមានការប្រុងប្រយ័ត្នដែរ ខ្លាចថ្ងៃមុខវាមាន។ ដូច្នេះយើងនឹងដាក់បញ្ហាហ្នឹងចូលទៅក្នុងបទបញ្ជាផ្ទៃក្នុងមួយទៀត ហើយនិងប្រជុំផ្សព្វផ្សាយនៅពេលចូលកង(បើកបវេសនកាល) ហើយនឹងត្រួតពិនិត្យតាមដាន ដូច(ការប្រើប្រាស់) ទូរស័ព្ទ (ក្នុងម៉ោងសិក្សា)អ៊ីចឹង រហូតដល់ស៊ើបដល់ខាងក្រៅទៀត ដាក់បណ្តាញថា បើសិនជាមានការប្រើប្រាស់សូមឱ្យរាយការណ៍»។ សិស្សានុសិស្សថ្នាក់ទី១២A នៃវិទ្យាល័យ ហ៊ុន សែន ឧត្តរមានជ័យ អង្គុយក្នុងបន្ទប់រៀន អំឡុងម៉ោងចេញលេង។ សម្រាប់លោក អៃ សុគន្ធ មិនចង់សិស្សរបស់ខ្លួនលង់ខ្លួនដល់ប្រើប្រាស់បារីអេឡិចត្រូនិក ដែលនឹងបង្កផលអវិជ្ជមានដល់ការសិក្សា និងវិបត្តិធ្ងន់ធ្ងរដល់សុខភាព របស់សិស្សនោះឡើយ។ នាយកសាលារូបនេះ ក៏បានអះអាងពីកិច្ចខិតខំស្វែងរកការសហការបន្ថែមទៀត ពីអាណាព្យាបាលសិស្ស និងអាជ្ញាធរមូលដ្ឋាន ដើម្បីទប់ស្កាត់បញ្ហាខាងលើនេះ។ ទន្ទឹមនឹងនេះ លោក អៃ សុគន្ធ ក៏លើកទឹកចិត្តឪពុកម្តាយ ឬអាណាព្យាបាលជួយតាមដានព័ត៌មាន ពីសកម្មភាព និងការសិក្សារបស់ខ្លួន ដើម្បីចូលរួមជាមួយសាលា ដើម្បីដោះស្រាយបញ្ហាបានទាន់ពេលវេលា៕ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ (អត្ថបទនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុងអត្ថបទនេះ គឺជាការទទួលខុសត្រូវរបស់ស្មេរ ឬផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ)	ដោយ៖ ផល សម្ផស្ស (យុវជនសង្កាត់សំរោង)
Ericksen បានដួលសន្លប់ដោយសារគាំងបេះដូងអំឡុងការប្រកួតអាណឺម៉ាករវាងហ្វាំងឡង់កាលពីខែមិថុនា។ Erickson ត្រូវបានក្រុមគ្រូពេទ្យបានជួយសង្រ្គោះបឋមបន្ទាន់ភ្លាមៗនៅលើទីលាន មុនបញ្ជូនទៅកាន់មន្ទីពេទ្យ អតីតកីឡាករ Spures រូបនេះ ទទួលការវះកាត់បេះដូងបានជោគជ័យ។ មកដល់ពេលនេះ Ericksen នៅតែត្រូវបំពាក់ឧបករណ៍ជំនួយបេះដូងនៅឡើយ ហើយរូបគេក៏មិនអាចបន្តលេងឱ្យក្រុម Inter Milan បានទៀតដែរ។ ប្រធានផ្នែកកីឡារបស់ក្លិប Odense លោក Michael Hemmingsen បានលើកឡើងថា អតីតកីឡាករក្លិប Spurs រូបនេះកំពុងតែហ្វឹកហាត់ជាមួយគ្រូផ្ទាល់ខ្លួនរបស់គេ ក្នុងទីលានហ្វឹកហាត់ OBs Adalen ហើយនេះជារឿងដែលសប្បាយចិត្តនឹងអបអរដល់គេ។ «យើងពិតជាសប្បាយចិត្តខ្លាំងណាស់ពេល Ericksen បានកំពុងតែស្ថិតនៅហ្វឹកហាត់ជាមួយយើងពេលនេះ។ យើងបានធ្វើការងារយ៉ាងជិតស្និទជាមួយ Christian មុនរូបគេបានផ្លាស់ចេញទៅ ហើយពេលនេះយើងក៏នៅតែសប្បាយចិត្តពេលរូបគេបានសួរយើង ដើម្បីមកហ្វឹកហាត់នៅផ្ទះចាស់ជាថ្មី។»លោក Hemmingsen ប្រាប់ទៅកាន់ BT Sports។ Erickson អាចត្រូវបានការអនុញ្ញាតឱ្យចូលលេងក្នុងលីគផ្សេងៗនៅទូទាំងទ្វីបអឺរ៉ុប ក្រៅពីលីគធំៗក្នុងតំបន់។នេះបើតាមការផ្សាយរបស់ BT Sports ក្នុងប្រទេសដាណឺម៉ាក៕	Christian Ericksen អតីតខ្សែបម្រើរបស់ក្លិប Tottenham Hotspurs នាថ្ងៃទី៣ខែធ្នូ បានចូលមកហ្វឹកហាត់វិញហើយ នៅក្លិបចាស់ Odense ក្នុងប្រទេសដាណឺម៉ាកជាលើកដំបូង បន្ទាប់ពីកីឡាករវ័យ២៩ឆ្នាំរូបនេះ មានបញ្ហាគាំងបេះដូងអំឡុងប្រកួតពានរង្វាន់ UEFA Euro 2020។
សេចក្ដីជូនដំណឹងរបស់ក្រសួងសុខាភិបាល បញ្ជាក់ថា អ្នកជាសះស្បើយទាំង៥នាក់ មានបុរសជនជាតិម៉ាឡេស៊ីចំនួន ២នាក់ ដែលស្ថិតនៅខេត្តកំពង់ចាម ជនជាតិខ្មែរ ៣នាក់ នៅរាជធានីភ្នំពេញ និងខេត្តបាត់ដំបង ក្នុងនោះមានបុរសជនជាតិខ្មែរ ដែលលាប់ជំងឺកូវីដ-១៩ផងដែរ។ រហូតមកដល់ព្រឹកថ្ងៃទី១៥ មេសានេះ កម្ពុជាមិនមានករណីឆ្លងកូវីដ-១៩នោះទេ ដែលធ្វើឲ្យអ្នកឆ្លងសរុបមានចំនួន ១២២នាក់ ខណៈចំនួនអ្នកជាសះស្បើយកើនដល់ ៩៦នាក់ ស្មើនឹង ៧៨,៦៩ភាគរយ។ សរុបអ្នកសះស្បើយ ៩៦នាក់ រួមមានជនជាតិខ្មែរ ៤១នាក់, ជនជាតិបារាំង ៣៥នាក់, ចិន ១នាក់, ម៉ាឡេស៊ី ១២នាក់, អង់គ្លេស ៤នាក់, បែលហ្សិក ១នាក់ និងជនជាតិឥណ្ឌូណេស៊ី ២នាក់។ អ្នកជំងឺកកូវីដ-១៩ នៅសល់ ២៦ទៀត ដែលកំពុងសម្រាកព្យាបាល៕	ភ្នំពេញ៖ នៅព្រឹកថ្ងៃទី ១៥ មេសានេះ ក្រសួងសុខាភិបាលកម្ពុជា បានចេញសេចក្តីជូនដំណឹងពីការព្យាបាលអ្នកជំងឺកូវីដ១៩ ឲ្យជាសះស្បើយចំនួន ៥នាក់បន្ថែមទៀត ដែលធ្វើឲ្យតួលេខអ្នកជាសះស្បើយកើនដល់ ៩៦នាក់ ស្មើនឹង៧៨,៦៩ភាគរយ។ បើតាមក្រសួងសុខាភិបាលនាព្រឹកនេះ កម្ពុជាមិនមានករណីឆ្លងថ្មីនោះទេ។
សម្តេចទាំងពីរបានបេះឪឡឹកមួយផ្លែក្នុងចម្ការនោះ ដោយដំបូងសម្តេច ហ៊ុន សែន ព្យាយាមបំបែកឪឡឹកដោយប្រើដៃ តែក្រោយមកសម្តេច ប៊ុន រ៉ានី បានយកឪឡឹកនោះ ទៅបំបែកដោយប្រើជង្គង់ពីរដង។ សូមទស្សនាឃ្លីបវីដេអូ៖	សម្តេចនាយករដ្ឋមន្ត្រី ហ៊ុន សែន នាព្រឹកថ្ងៃព្រហស្បតិ័ ទី៩ ខែឧសភា នេះ បានបង្ហោះឃ្លីបវីដេអូមួយនៅលើទំព័រហ្វេសប៊ុករបស់ខ្លួនដែលបង្ហាញពីសកម្មភាពរបស់សម្តេច និងសម្តេច ប៊ុន រ៉ានី ដែលជាភរិយា ដើរក្នុងចម្ការ។
ក្នុងពិធីសម្ពោធហាងមេហ្គាឌីស មានការអញ្ជើញចូលរួមពីសំណាក់ភ្ញៀវកិត្តិយស ដៃគូអាជីវកម្ម និងបណ្តាអ្នកសារព័ត៌មានយ៉ាងច្រើនកុះករ។ លោក ហ៊ុយ ប៉េងលាង នាយកគ្រប់គ្រងទូទៅ បានប្រាប់ឲ្យដឹងថា៖ «នេះគឺជាហាងទីមួយរបស់យើង ហើយវាមានវិសាលភាពធំទូលាយដែលអតិថិជនងាយស្រួលដើរមើល និងទិញទំនិញប្រើប្រាស់ក្នុងផ្ទះបានយ៉ាងសម្បូរបែប»។ លោក ហ៊ុយ ប៉េងលាង បានសង្កត់ធ្ងន់ថា ហាងរបស់យើងផ្តល់នូវទំនិញដែលមានគុណភាពខ្ពស់ តម្លៃសមរម្យជាមួយសេវាកម្មអតិថិជនល្អប្រសើរ ហើយលោកសង្ឃឹមថាហាងថ្មីនេះ នឹងទទួលបានការគាំទ្រពីសំណាក់អតិថិជនយ៉ាងច្រើនផងដែរ។ ម្យ៉ាងវិញទៀតលោកបានបញ្ជាក់ថា៖ «ក្រុមហ៊ុនគ្រោងនឹងបើកបីសាខានៅតំបន់សំខាន់ៗផ្សេងទៀតនៅទីក្រុងភ្នំពេញក្នុងឆ្នាំ២០២០នេះ ដើម្បីឲ្យអតិថិជនរបស់យើងងាយស្រួលក្នុងការទិញទំនិញនៅក្នុងហាង»។ ក្នុងឱកាសនេះ មានការបញ្ចុះតម្លៃរហូតដល់ ៣០% គ្រប់មុខទំនិញទាំងអស់រយៈពេល៥ថ្ងៃពីថ្ងៃទី ១៧ ដល់ ២១ មករា ២០២០ និងមានការបង្វិលកងសំណាងយករង្វាន់ភ្លាមៗ។ កាន់តែពិសេសសម្រាប់អតិថិជន ១០០ នាក់ដំបូងអាចទិញទំនិញតម្លៃត្រឹមតែ ១ដុល្លារប៉ុណ្ណោះជារៀងរាល់ថ្ងៃ ជាមួយមុខទំនិញដែលបានកំណត់។ *លក្ខខណ្ឌផ្សេងៗត្រូវបានអនុវត្ត។ នៅក្នុងកម្មវិធី ក្រុមហ៊ុនបានចែកអំណោយទៅកាន់សិស្សក្រីក្រមកពីវិទ្យាល័យឥន្ទ្រទេវីចំនួនប្រហែល ១០០នាក់ ដែលម្នាក់ៗទទួលបានដូចជាៈ សៀវភៅ ប៊ិក ខ្មៅដៃ និងដបទឹកផងដែរ។ ក្រុមហ៊ុន មេហ្គាឌីស ជាក្រុមហ៊ុនឈានមុខគេមួយ និងមានបទពិសោធជិត១០ឆ្នាំមកហើយ ក្នុងការនាំចូល និងចែកចាយផលិតផលម៉ាកល្បីៗពីក្រៅប្រទេសដូចជា៖ -សំភារៈគ្រែគេង ពូក ខ្នើយ ម៉ាក Everon (ប្រទេសកូរ៉េ) និង ម៉ាក Goodnite (ម៉ាឡេស៊ី) -សំភារៈប្រើប្រាស់ក្នុងផ្ទះ កាំបិត ខ្ទះ ស្លាបព្រា សម ម៉ាក Tramontina (ប្រទេសប្រេស៊ីល) -សំភារៈ ចាន ថូរទឹក ម៉ាក Arcopal (ប្រទេសបារាំង) -ដបទឹក ម៉ាក Eplas និង ប្រភេទប្លាស្ទិក (គ្មានជាតិពុល) ម៉ាក Elianware (ប្រទេសម៉ាឡេស៊ី)។ សម្រាប់ព័ត៌មានបន្ថែមទូរសព្ទលេខ 087 735 999 ឬទំព័រហ្វេសប៊ុក Megadis Store៕ (អត្ថបទពាណិជ្ជកម្ម)	ភ្នំពេញ៖ ហាងមេហ្គាឌីសលក់សម្ភារប្រើប្រាស់ក្នុងផ្ទះ និងសណ្ឋាគារម៉ាកល្បីៗ ចាប់ផ្តើមបើកដំណើរការជាផ្លូវការនៅថ្ងៃទី១៧ មករា ២០២០ នេះ ដែលមានទីតាំងនៅក្នុងផ្សារបាយ័ន (ជាន់ទី១) ទួលគោក។
ស្របពេលដែលក្រុងប៉េកាំងត្រៀមខ្លួនធ្វើម្ចាស់ព្រឹត្តិការណ៍អូឡាំពិករដូវរងាឆ្នាំ២០២២ គណៈកម្មាធិការអូឡាំពិកអន្តរជាតិ (IOC) បានដាក់ចេញគោលការណ៍ថ្មីសម្រាប់ប្រទេសម្ចាស់ផ្ទះ។ ក្នុងសេចក្ដីប្រកាសរបស់ IOC បញ្ញត្តិថ្មី គឺធានាថា ព្រឹត្តិការណ៍បួនឆ្នាំម្ដងនេះ រៀបចំដោយចំណាយថវិកាសមល្មម ផ្ដល់ប្រយោជន៍ និងប្រកបដោយចីរភាព។ ក្រុងប៉េកាំង នឹងក្លាយជាម្ចាស់ផ្ទះដំបូងគេ ដែលត្រូវអនុវត្តតាមគោលការណ៍ថ្មីនេះ។ តាមផែនការ ក្រុងប៉េកាំងនឹងសាងសង់កន្លែងប្រកួតចំនួន៥ ភូមិអូឡាំពិកចំនួន២ អាគារបណ្ដោះអាសន្នចំនួន៣ ធ្វើជាកន្លែងផ្ដល់ព័ត៌មាន និងការប្រគល់រង្វាន់ ក៏ដូចជាអភិវឌ្ឍអាគារចំនួន៨ សម្រាប់គោលដៅប្រើប្រាស់ឡើងវិញអំឡុងពេលព្រឹត្តិការណ៍។ ដោយឡែក មជ្ឈមណ្ឌលកីឡាហែលទឹកជាតិ Water Cube ដែលប្រើប្រាស់ក្នុងព្រឹត្តិការណ៍អូឡាំពិកឆ្នាំ២០០៨ នឹងត្រូវកែប្រែទៅជាកន្លែងប្រកួតកីឡា Curling សម្រាប់ព្រឹត្តិការណ៍ឆ្នាំ២០២២ វិញ។ ជាមួយគ្នានេះ សួនឧស្សាហកម្ម Shougang ដែលជាទីតាំងអតីតរោងចក្រផលិតដែក និងបិទ នៅ ឆ្នាំ ២០០៨ ក្លាយជាទីតាំងសម្រាប់ទីស្នាក់ការគណៈកម្មាធិការរៀបចំការប្រកួត។ សួនឧស្សាហកម្មនេះ ត្រូវបានផ្លាស់ប្ដូរទៅជាមជ្ឈមណ្ឌលកីឡា និងកំសាន្ត។ ចំណែកឯអាគារទាំងឡាយដែលប្រើប្រាស់ក្នុងព្រឹត្តិការណ៍ឆ្នាំ២០២២ ក៏ត្រូវប្រើប្រាស់ជាកន្លែងហាត់ប្រាណសាធារណៈដែរ។ ជុំវិញការទទួលធ្វើម្ចាស់ផ្ទះនេះ ប្រធានាធិបតីចិន ស៊ី ជិនភីង ធ្លាប់លើកឡើងថា ការរៀបចំព្រឹត្តិការណ៍អូឡាំពិករដូវរងាឆ្នាំ២០២២ គួរគោរពគំនិតអភិវឌ្ឍថ្មី ហើយការសាងសង់អាគារទាំងឡាយ ត្រូវគិតដល់ការប្រើប្រាស់ឡើងវិញ និងប្រកបដោយចីរភាពផង។ ក្រុងប៉េកាំង នឹងក្លាយជាទីក្រុងដំបូងគេ ដែលទទួលធ្វើម្ចាស់ផ្ទះព្រឹត្តិការណ៍អូឡាំពិករដូវក្ដៅផង រដូវត្រជាក់ផង។ ការណ៍នេះនឹងរួមចំណែកច្រើនដល់ការពង្រឹងបទពិសោធន៍របស់ចិនក្នុងព្រឹត្តិការណ៍កីឡាអន្តរជាតិ៕	អូឡាំពិករដូវរងាឆ្នាំ២០១៨ ដែលក្រុងព្យុងឆាងធ្វើជាម្ចាស់ផ្ទុះបានបញ្ចប់ហើយ។ រដ្ឋធានីប៉េកាំង ប្រទេសចិន នឹងធ្វើជាម្ចាស់ផ្ទះបន្តសម្រាប់ព្រឹត្តិការណ៍អូឡាំពិកឆ្នាំ២០២២ ។ ព្រឹត្តិការណ៍អូឡាំពិកនៅប៉េកាំង នឹងក្លាយជាគម្រូថ្មីក្នុងការរៀបចំព្រឹត្តិការណ៍កីឡានេះប្រកបដោយចីរភាពតាមគោលការណ៍របស់គណៈកម្មាធិការអូឡាំពិកអន្តរជាតិ។
ក្នុងកម្មវិធីចែកពូលសម្រាប់ពាន់រង្វាន់ AFF Suzuki ឆ្នាំ២០២០នេះ វៀតណាមស្ថិតក្នុងពូល B ដែលរួមមានក្រុមគោព្រៃកម្ពុជា ឡាវ ម៉ាឡេស៊ី និងឥណ្ឌូណេស៊ី។ ចំណែកថៃវិញ ស្ថិតនៅក្នុងពូលA ជាមួយមីយ៉ាន់ម៉ា ហ្វីលីពីន សិង្ហបុរី ខណៈព្រុយណេ ឬទីម័រ ត្រូវប្រកួតជម្រុះយកកៅអីពូលAនេះ ។ លោក Kiatisuk Senamuang មើលឃើញថា ថៃមានក្តីសង្ឃឹមខ្ពស់ក្នុងការឆ្លងផុតពូល ដោយសារគម្រិតសមត្ថភាពក្រុមថៃ មានប្រៀបជាងគូប្រកួតនៅក្នុងពូលAនេះ។ អតីតគ្រូបង្វឹកជម្រើសជាតិថៃរូបនេះ បានប្រាប់កាសែត Thai Rath ដូច្នេះ៖«ចំពោះពូល A គឺជាពូលដែលងាយស្រួលជាងពូល B ដែលសំបូរទៅដោយក្រុមខ្លាំងៗ ហើយវៀតណាមនឹងត្រូវជួបការប្រកួតប្រជែងខ្លាំងក្លាដូចគ្នាក្នុងពូល B ដែលអាចជាការលំបាកដល់ពួកគេ»។ មិនត្រឹមតែឆ្លងផុតពូលនោះទេ លោក Kiatisuk ក៏ជឿជាក់ថា ថៃ នឹងឈានដល់វគ្គផ្ដាច់ព្រ័ត្រ និងជួបម្ចាស់ជើងឯកចាស់វៀតណាមទៀតផង។«ខ្ញុំជឿជាក់លើថៃក្នុងការស្វែងរកដំណើរទៅកាន់វគ្គផ្តាច់ព្រ័ត្រក្នុងពាន់ AFF CUP នេះថៃត្រូវការជ័យជម្នះសម្រាប់ពានមួយនេះនឹងសម្រាប់អ្នកគាំទ្រ។ វាពិតជាសំខាន់ខ្លាំងណាស់ ហើយ ខ្ញុំចង់ឃើញវៀតណាមជាដៃគូរប្រកួតប្រជែងជាមួយថៃ នៅវគ្គផ្តាច់ព្រ័ត្រ»។ នេះបើតាមអតីតគ្រូបង្វឹកថៃ។ លោក Kiatisuk Senamuang ធ្លាប់ជាគ្រូបង្វឹកក្រុមជម្រើសជាតិថៃ ដែលធ្លាប់បានជួយថៃលើកពាន AFF Suzuki Cup នេះ ចំនួន២លើកគឺឆ្នាំ ២០១៤ និង ២០១៦ ។ ប៉ុន្តែក្រោយពីបរាជ័យក្នុងការប្រកួតជម្រុះតំបន់អាស៊ីសម្រាប់ពានរង្វាន់ World Cup ២០១៨ លោក Kiatisuk ក៏បានសុំលាលែងពីដំណែងគ្រូបង្វឹកក្រុមជម្រើសជាតិក្នុងឆ្នាំ ២០១៧ តែម្តង។ ដោយឡែកការប្រកួតពានរង្វាន់ AFF Suzuki Cup 2020 នឹងត្រូវចាប់ផ្តើមនាថ្ងៃទី០៥ ខែធ្នូឆ្នាំ ២០២១ ដល់ថ្ងៃទី១ ខែមករាឆ្នាំ ២០២២។ គួរបញ្ជាក់ថា វៀតណាម ជាម្ចាស់ជើងឯក AFF Suzuki Cup ២០១៨ ក្រោយយកឈ្នះម៉ាឡេស៊ី ដោយលទ្ធផល៣-២ ៕	លោក Kiatisuk Senamuang ដែលធ្លាប់ជាគ្រូបង្វឹកក្រុមបាល់ទាត់ជម្រើសជាតិថៃ ចង់ឃើញថៃនិងវៀតណាមជួបគ្នា នៅការប្រកួតវគ្គផ្តាច់ព្រ័ត្រនៃពានរង្វាន់ AFF Suzuki Cup 202០ ។
អាហារមួយប្រភេទដែលគេច្រើនតែប្រើដើម្បីជួយសម្រួលដល់ជំងឺលើសសម្ពាធឈាមគឺត្រសក់តែម្តង។ ត្រសក់គឺជាអាហារផ្តល់សុខភាពមួយដែលអាចបញ្ចុះសម្ពាធឈាមបាន។ គ្រឿងផ្សំ៖ ត្រសក់ទំហំមធ្យមចំនួន ៣ផ្លែ ទឹកធម្មតាមួយពែង ទឹកក្រូចឆ្មា (ជួួបន្ថែមរសជាតិ) របៀបធ្វើ ចិតសម្បកត្រសក់ចេញឲ្យអស់ ហាន់ត្រសក់ជាចំណិតស្តើងៗ ដាក់ត្រសក់ទាំងនោះចូលទៅក្នុងម៉ាស៊ីនកិន ចូរកិនត្រសក់នេះយ៉ាងហោចណាស់ ១ទៅ២នាទី ចូរចាក់ត្រសក់ដែលកិនរួចនេះចេញ ហើយច្របាច់វាយកតែទឹកឲ្យបានច្រើនតាមតែអាចធ្វើទៅបាន បើសិនជាចាំបាច់អាច បន្ថែមទឹកបន្តិចទៀត និងក្រូចឆ្មាបន្ថែមដើម្បីបានរសជាតិដែលចូលចិត្ត រក្សាវានៅក្នុងទូរទឹកកកមួយយប់ អ្នកអាចញ៉ាំបានហើយ៕ ត្រួតពិនិត្យដោយ www.health.com.kh	ការដែលមានជំងឺលើសសម្ពាធឈាមអាចបង្កើនការប្រឈមនឹងជំងឺតម្រងនោម និងបេះដូងបាន។ អ្នកដែលមានជំងឺលើសសម្ពាធឈាមគួរតែដឹងថា អាហារសំខាន់ៗណាដែលពួកគេគួរទទួលទានដើម្បីបន្ថយការប្រឈមនឹងបញ្ហាសុខភាព។
«យើងចង់ធ្វើឲ្យប្រពៃណីបែបនេះរស់ឡើងវិញ។ យើងពិតជារីករាយខ្លាំងណាស់ចំពោះការគាំទ្ររបស់ពលរដ្ឋនៅសហគមន៍»។ នេះជាការលើកឡើងរបស់លោក Mike និងអ្នកស្រី Lisa Chenette ដែលផ្តួចផ្តើមអាជីវកម្ម Jericho Drive-In នៅញូវយ៉ក។ យោងតាមការផ្សាយរបស់ Spectrum News ក្រុងញូវយ៉ក ដែលរងគ្រោះខ្លាំងដោយ COVID-19 បានបន្ធូរបន្ថយការរឹតបន្តឹងមួយចំនួន ហេតុដូច្នេះហើយបានជាក្រុមគ្រួសាររបស់លោក Mike បើកដំណើរការចាក់បញ្ចាំងភាពយន្តនៅកន្លែងចតរថយន្ត ដោយអនុញ្ញាតឲ្យអ្នកទស្សនាភាពយន្តពីក្នុងរថយន្តរបស់ខ្លួន។ «យើងបានបង្កើតការកក់សំបុត្រតាមអនឡាញ ហើយរាល់ការទិញអាហារសំរន់ ភេសជ្ជៈ ឬការ៉េម ជាដើម សុទ្ធតែមិនចាំបាច់ទូទាត់ដោយក្រដាសប្រាក់ផ្ទាល់នោះឡើយ»។ នេះជាការបញ្ជាក់របស់លោកស្រី Lisa ដោយអះអាងថា អតិថិជន ត្រូវបានតម្រូវឲ្យរក្សាគម្លាតសុវត្ថិភាពផងដែរ ប៉ុន្តែមិនចាំបាច់ពាក់ម៉ាស់នោះឡើយ ខណៈអង្គុយក្នុងរថយន្តផ្ទាល់ខ្លួន។ តម្រូវការចាំបាច់របស់អតិថិជនរបស់ Jericho Drive-In នោះគឺការគោរពតាមគោលការណ៍សុខាភិបាលលើការទប់ស្កាត់ COVID-19 (COVID-19 Rules) ហើយពួកគេត្រូវបង់ប្រាក់តាម MasterCard, Visa, Discover ឬ American Express។ មិនមែនតែញូវយ៉កនោះឡើយ បណ្តារដ្ឋផ្សេងទៀត ក៏បានដំណើរការអាជីវកម្ម Drive-in Movie Theatre ផងដែរតាមរយៈការប្រើប្រាស់ទីតាំងចំណតរថយន្តធំៗ រួមទាំងបរិវេណកីឡដ្ឋាន ដើម្បីរួមចំណែកកាត់បន្ថយអារម្មណ៍តប់ប្រមល់ដោយសារ COVID-19។ នៅ Enzian Theater ដែលស្ថិតនៅ Maitland សំបុត្រភាពយន្តរឿង The Princess Bride បានលក់ដាច់អស់ត្រឹមតែរយៈពេល៣០នាទីប៉ុណ្ណោះ។ ម្ចាស់អាជីវកម្មភាគច្រើនចង់ប្រើប្រាស់ឱកាសនេះ ដើម្បីរំលឹកក្មេងៗឲ្យពីប្រពៃណីរបស់ចាស់ជំនាន់មុន។ យុវជនភាគច្រើនសុទ្ធតែបានអះអាងថា ពួកគេមិនអារម្មណ៍ប្លែក និងរីករាយចំពោះបទពិសោធន៍មើលកុនពីក្នុងរថយន្តលើកដំបូង។ ក្រៅពីសហរដ្ឋអាមេរិក ប្រទេសផ្សេងទៀតក៏បានបើកដំណើរការទស្សនីយភាព Drive-In Cinema ផងដែរ ក្នុងនោះមានដូចជា កាណាដា បារាំង អ៊ីរ៉ង់ លីទុយអានី អាល្លឺម៉ង់ ក្រិក អេមីរ៉ាតអារ៉ាប់រួម ឥណ្ឌូណេស៊ី ជាដើម៕	Drive-in Movie Theater ជាប្រពណីមើលកុនពីរថយន្តរបស់ពលរដ្ឋអាមេរិក តាំងពីអំឡុងឆ្នាំ១៩៥០ មក។ ដើម្បីកាត់បន្ថយភាពតប់ប្រមល់របស់ពលរដ្ឋដែលខកខានចេញក្រៅ និងលំហែអារម្មណ៍នាវិបត្តិ COVID-19 អាជីវកម្មនេះ បានរស់ឡើងវិញនៅបណ្តារដ្ឋជាច្រើនក្នុងសហរដ្ឋអាមេរិក រួមទាំងប្រទេសមួយចំនួន។
យោងតាមសេចក្ដីប្រកាសដដែល ក្រុមហ៊ុនជាង១០០ក្រុមហ៊ុន ដែលនិយ័តករទូរគមនាគមន៍កម្ពុជាព្រមានផ្អាក គឺក្រុមហ៊ុនដែលនៅជំពាក់បំណុលលើការប្រើប្រាស់សេវាគេហទំព័រ .kh សម្រាប់ឆ្នាំ២០១៣ និងឆ្នាំ២០១៤។ និយ័តករទូរគមនាគមន៍ទុកពេលឱ្យក្រុមហ៊ុនទាំងនោះ ទូទាត់បំណុលរហូតដល់ថ្ងៃទី១៧ ខែវិច្ឆិកា ឆ្នាំ២០២១។ តាមលិខិតដដែលបញ្ជាក់ទៀតថា ក្នុងករណីដែលក្រុមហ៊ុនខកខាន ឬគេចវេសក្នុងការទូទាត់បំណុលត្រឹមកាលបរិច្ឆេទ ដូចបានកំណត់ខាងលើនេះ និយ័តករទូរគមនាគមន៍ នឹងលុបឈ្មោះគេហទំព័រទាំងនោះ ពីប្រព័ន្ធ ccTLD សម្រាប់ .kh៕	ភ្នំពេញ៖ និយ័តករទូរគមនាគមន៍ បានចេញសេចក្ដីប្រកាស ព្រមានលុបចោលគេហទំព័ររបស់ក្រុមហ៊ុនចំនួន១១៨ក្រុមហ៊ុន ដែលខកខានមិនទាន់ទូទាត់សងបំណុល។ នេះបើតាមសេចក្ដីប្រកាសរបស់ និយ័តករទូរគមនាគមន៍កម្ពុជា កាលពីថ្ងៃទី១៩ ខែតុលា ឆ្នាំ២០២១។
«ឧកញ៉ាមួយចំនួនអត់ទាន់ស្គាល់ (ច្បាប់) ទេ កុំនិយាយតែឧកញ៉ាណា សូម្បីតែឧកញ៉ា ម៉ុង ឫទ្ធី »។ នេះជាថ្លែងរបស់ លោក ចម ប្រសិទ្ធ នៅក្នុងសិក្ខាសាលាពិគ្រោះយោបល់រវាងអ្នកផលិត និងអ្នកផ្គត់ផ្គង់ផលិតផលខ្មែរ នៅថ្ងៃទី១៧ខែសីហា មុននឹងលោកបន្តដូច្នេះថា៖«មិនមែនតែអ្នកតូចដែលមិនដឹងច្បាប់ អ្នករកស៊ីធំហើយនៅតែអត់ដឹងទៀត»។ សូមស្ដាប់ប្រសាសន៍លោក ចម ប្រសិទ្ធ ខាងក្រោមនេះ៖ បើតាមរដ្ឋមន្ត្រីក្រសួងឧស្សាហកម្ម និងសិប្បកម្មរូបនេះ ការបង្កើតក្រុមហ៊ុនធំត្រូវចុះបញ្ជីនៅក្រសួងពាណិជ្ជកម្ម រីឯការបង្កើតសហគ្រាសធុនតូច និងមធ្យម (SME) ត្រូវចុះបញ្ជីនៅក្រសួងឧស្សាហកម្ម និងសិប្បកម្ម ។ បន្ទាប់ពីនោះបើបង្កើតរោងចក្រផលិត ទាំងមុនបង្កើត និងដាក់ឲ្យដំណើរការ គេត្រូវសុំច្បាប់នៅក្រសួងឧស្សាហកម្ម និងសិប្បកម្មមួយទៀត។ ក្រោយនោះទៀត គេត្រូវចុះបញ្ជីផលិតផលនៅវិទ្យាស្ថានស្ដង់ដារដើម្បីទទួលស្គាល់ស្ដង់ដារ និងបញ្ជាក់ថាផលិតនៅកម្ពុជា៕	ភ្នំពេញ៖ រដ្ឋមន្ត្រីក្រសួងឧស្សាហកម្ម និងសិប្បកម្ម លោក ចម ប្រសិទ្ធ បានលើកឡើងថា ក្រុមហ៊ុនមួយចំនួននៅកម្ពុជាមិនទាន់ស្គាល់បញ្ញត្តិច្បាប់ក្នុងប្រទេសរបស់ខ្លួន។ លោកបន្ថែមថា ក្រុមហ៊ុនភាគច្រើន បន្ទាប់ពីចុះបញ្ជីបង្កើតក្រុមហ៊ុនរួចក៏ចាប់ផ្ដើមបង្កើតរោងចក្រផលិតផលតែម្ដង ដោយមិនបានសុំច្បាប់បង្កើតរោងចក្រ។
ជាការពិត ទិន្នន័យទេសចរអន្តរជាតិ តែងតែប្រែប្រួល ប៉ុន្តែជនជាតិអាម៉េរិក ភាគច្រើនស្ថិតនៅចំណាត់ថ្នាក់លេខ១រហូត ដែលបានមកទស្សនារមណីយដ្ឋានអង្គរ។ ដើមឆ្នាំ២០២៤នេះ អាម៉េរិក ក៏បន្តជាប់លំដាប់លេខ១ដូចគ្នា។ «ភ្ញៀវទេសចរ អញ្ជើញមកទស្សនារមណីយដ្ឋានអង្គរនេះ ឃើញថា បារាំង និងអង់គ្លេស ប្ដូរលេខ២ និង៣គ្នា កាលពីឆ្នាំ២០២៣»។ នេះបើតាមការបញ្ជាក់របស់លោក ឡុង កុសល អគ្គនាយករង នៃអាជ្ញាធរជាតិអប្សរា។ ជាមួយគ្នានេះ ចិន ភាគច្រើន ស្ថិតនៅលេខ៤ និង៥ ដែលបានមកលេងរមណីយដ្ឋានអង្គរ។ ចិន និងកម្ពុជា មានទំនាក់ទំនងយ៉ាងល្អ ដែលត្រូវបានគេស្គាល់ថា ជាមិត្ត «ដែកថែប»។ ប៉ុន្តែចំនួនទេសចរចិន នៅមានកម្រិតនៅឡើយ។ កាលពីចុងឆ្នាំ២០២៣ ប្រជាជនចិន បានមកលេងរមណីយដ្ឋានអង្គរច្រើនឡើងវិញ ក្រោយមានការរៀបចំកម្មវិធី «យុទ្ធនាការឆ្នាំនៃការផ្លាស់ប្ដូរប្រជាជន និងប្រជាជន» រវាងកម្ពុជា និងចិន។ យ៉ាងណាមិញ លោក ឡុង កុសល រំពឹងថា ទេសចរចិន នឹងមានកំណើនខ្លាំងក្នុងឆ្នាំ២០២៤នេះ។ អគ្គនាយករង នៃអាជ្ញាធរជាតិអប្សរារូបនេះ យល់ថា អាកាសយាន្តដ្ឋានសៀមរាប អង្គរ ថ្មី នឹងជួយកាត់បន្ថយចំណាយរបស់ទេសចរជនជាតិចិន មកលេងកម្ពុជា និងរមណីយដ្ឋានអង្គរ៕	ឆ្នាំ២០២៣ ជនជាតិអាម៉េរិក ស្ថិតក្នុងលំដាប់លេខ១ ដែលបានមកទស្សនារមណីយដ្ឋានអង្គរ។ ជាមួយគ្នានេះ អង់គ្លេសលេខ២ បារាំងលេខ៣ កូរ៉េលេខ៤ និងចិនលេខ៥ បានហោះហើរមកកាន់ទឹកដីដ៏ពិសិដ្ឋ ដើម្បីទស្សនាប្រាង្គប្រាសាទ និងទីតាំងទេសចរណ៍នានា ក្នុងរមណីយដ្ឋានអង្គរ។
បកស្រាយជាមួយ Juice WRLD ដែលទើបតែទទួលមរណភាពក្នុងអាយុ២១ឆ្នាំ កាលពីចុងខែធ្នូកន្លងមកនោះ តារាចម្រៀងអាមេរិក Eminem បានបញ្ចេញសំនៀងដល់ទៅ៣៣៩ព្យាង្គ ពោលគឺ១១,៣ព្យាង្គ ក្នុង១វិនាទីផងដែរ។ Eminem ខ្លួនឯង ក៏ជាម្ចាស់កំណត់ត្រាតារារ៉េបច្រៀងលឿនជាងគេផងដែរ ដោយកាលពីឆ្នាំ២០១៣ គេច្រៀងបាន៩,៦ព្យាង្គ ក្នុង១វិនាទីលើបទ «Rap God» និង១០,៣ព្យាង្គក្នុង១វិនាទី លើបទ «Majesty» ជាមួយ Nicki Minaj កាលពីឆ្នាំ២០១៨។ ក្នុងវ័យ៤៧ឆ្នាំ Eminen នៅតែឈរមុខគេក្នុងឧស្សហកម្មតន្ត្រីចម្រៀងរ៉េប ហើយកាន់តែបង្ហាញឲ្យឃើញថា គេមិនមានបញ្ហាបច្ចេកទេសសំឡេងនោះឡើយ៕	អ្នកចម្រៀងរ៉េប Eminem បានបំបែកកំណត់ត្រាផ្ទាល់ខ្លួនមួយទៀត ជាមួយបទចម្រៀង «Godzilla» ក្នុងអាល់ប៊ុម «Music to Bet Murdered By» ដែលចេញផ្សាយកាលពីថ្ងៃទី១៧ ខែមករា។ ក្នុងបទចម្រៀងនោះ តារារ៉េបអាមេរិក Eminem បានច្រៀងយ៉ាងលឿនបំផុត ជាមួយនឹង២២៩ពាក្យក្នុងរយៈពេលត្រឹមតែ៣០វិនាទីប៉ុណ្ណោះ។
ដើម្បីជ្រាបច្បាស់ សូមទស្សនាវីដេអូខាងក្រោមនេះ៖ FIAT 500 មាន៤ជំនាន់ ដែលអាចនិយាយថា ជាប្រភេទផ្សេងពីគ្នាក៏បាន ពីព្រោះត្រូវផលិតរយៈពេលដាច់ពីគ្នា។ ហើយក៏មាន១ប្រភេទថែមទៀត ដែលអាចរាប់បញ្ចូលក្នុងនោះបានដែរ ព្រោះមានឈ្មោះថា Cinquecento ដែលជាភាសាអ៊ីតាលីបកប្រែថា ប្រាំរយ មុនដំបូងត្រូវបានចាប់ផ្ដើមផលិត FIAT 500 ឆ្នាំ១៩៣៦។ បច្ចុប្បន្ន FIAT ដាក់លក់តែប្រភេទ 500 ចុងក្រោយ ដែលប្រើកម្លាំងអគ្គិសនីមួយមុខប៉ុណ្ណោះ។ FIAT 500 ជំនាន់ទី២ ត្រូវបានផលិតឡើងចំនួន ៤ ២៥០ ០០០ គ្រឿង ពីឆ្នាំ១៩៥៧ ដល់ឆ្នាំ១៩៧៥។ មានរោងចក្រ២នៅប្រទេសអ៊ីតាលី ១នៅប្រទេសអាល្លឺម្ល៉ង់ ១នៅប្រទេសអូទ្រីស ១នៅប្រទេសបារាំង ១នៅប្រទេសប៉ូឡូញ និង១នៅទ្វីបអាស៊ី គឺនៅប្រទេសឥណ្ឌា។ ខុសពីជំនាន់ទី១ ម៉ាស៊ីនវាមិនមែននៅខាងមុខទេ វាស្ថិតនៅខាងក្រោយ។ FIAT 500 គឺជាឡានមួយដ៏តូចមែនទែន ដើម្បីស្រួលជិះក្នុងទីក្រុង។ វាមានបណ្ដោយក្រោម ៣ម៉ែត្រ និងទទឹង ១៣២សង់ទីម៉ែត្រប៉ុណ្ណោះ។ ហើយទំងន់វាស្រាលបំផុតគឺក្រោម ៥០០គីឡូក្រាម។ ម៉ូឌែលF ត្រូវបានផលិតពីឆ្នាំ១៩៦៥ ដល់ឆ្នាំ១៩៧២។ គឺជាម៉ូឌែលដំបូងដែលបើកទ្វារពីក្រោយទៅមុខធម្មតា។ កាលពីចេញលក់ថ្មី មានតម្លៃពី ៤ ០០០ ០០០ ទៅ ៥ ៥០០ ០០០រៀល។ លោក AGNELLI Giovanni បានបង្កើតក្រុមហ៊ុន FIAT នៅទីក្រុង Torino ឆ្នាំ១៨៩៩។ តាំងពីខែមករា ឆ្នាំ២០២១នេះ គឺជាកម្មសិទ្ធិរបស់ក្រុមសម្ព័ន្ធ STELLANTIS។ ហាងលក់រថយន្ដ HBH ធានាថា ចាប់ពីឆ្នាំ២០២២ គាត់នឹងនាំចូលឡានបុរាណឡើងវិញដូចមុន៕	ហាងលក់រថយន្ដ HBH នៅរាជធានីភ្នំពេញ លក់ឡានធម្មតា និងឡានបុរាណដែលនាំវាចូលពីប្រទេសជប៉ុនខ្លះដែរ។ ដោយសារតែការរាតត្បាតនៃជំងឺកូវីដ-១៩ HBH បានផ្អាកការនាំរថយន្ដបុរាណចូល។ ដ្បិតផ្អាកនាំចូលមួយរយៈពេលហើយក៏ដោយ ក៏នៅមានឡានបុរាណនៅសេសសល់ខ្លះដែរ ក្នុងនោះមានរថយន្ដម៉ាកអ៊ីតាលី FIAT ប្រភេទ 500 ម៉ូឌែល F ពណ៌ពងមាន់ ដែលមានអាយុកាល៥០ឆ្នាំ។ ទោះបីជាវាត្រូវបាននាំពីប្រទេសជប៉ុនជិត២ឆ្នាំហើយក៏ដោយ វានៅតែបំពាក់ផ្លាកលេខជប៉ុនខាងមុខនៅឡើយ។ យ៉ាងណាក៏ដោយ សញ្ញាសម្គាល់ម៉ាក FIAT ខាងមុខរបស់វាបានបាត់រូបរាងទៅហើយ ប៉ុន្តែ ផ្ទៃវារលោងស្អាតខ្លាំងណាស់ ព្រោះត្រូវបានបាញ់ថ្នាំពណ៌ដើមឡើងវិញ។ លើកលែងដែកកាងមុខក្រោយ ជើងកញ្ចក់ឆ្លុះ ដៃទ្វារទាំង២ និងដៃផ្នែកខាងក្រោយឡានតេ ដែលត្រូវបានក្រូមេពណ៌ខ្មៅវិញ។ ដំបូលមួយផ្នែក ជាក្រណាត់កៅស៊ូ ដែលអាចរុំបាន។ HBH ដាក់លក់រថយន្ដ FIAT 500 ជំនាន់ទី២នេះ ក្នុងតម្លៃ ៥០លានរៀល។
ដោយទទួលបានការឧបត្ថម្ភពីកម្មវិធី VOICE តាមរយៈអង្គការអុកស្វាម(Oxfam in Cambodia) និងការឧបត្ថម្ភពីស្ថានទូតអូស្ត្រាលីប្រចាំនៅកម្ពុជា សមាគមផលិតស្រាវជ្រាវតម្កល់ឯកសារសោតទស្សន៍(ARPAA) បានបង្កើតគម្រោងមួយដែលមានឈ្មោះថា «ការបន្លឺសំឡេងរបស់ស្ត្រីជនជាតិដើមភាគតិច និងក្រុមមនុស្សដែលត្រូវបានគេរើសអើង តាមរយៈពហុប្រព័ន្ធផ្សព្វផ្សាយ ដែលមាននវភាព» សម្រាប់រយៈពេល២៤ខែ។ វគ្គបណ្ដុះបណ្ដាលផ្នែកផលិតភាពយន្តឯកសារ និងពហុប្រព័ន្ធផ្សព្វផ្សាយនេះ ផ្ដល់ជូនសិក្ខាកាមចំនួន១២រូប។ លក្ខខណ្ឌដែលអាចទទួលបានអាហាររូបករណ៍នេះ ទាល់តែជាបេក្ខជនដែលមកពីខេត្តគោលដៅបី មានខេត្តបន្ទាយមានជ័យ មណ្ឌលគីរី និងខេត្តរតនគីរី ហើយបេក្ខជនជានារី និងជនជាតិដើមភាគតិចត្រូវបានផ្ដល់សិទ្ធអាទិភាព។ មានអាយុពី១៨ឆ្នាំដល់៣០ឆ្នាំ ជាអ្នកដែលមានកម្រិតវប្បធម៌ចាប់ពីសញ្ញាបត្រមធ្យមសិក្សាទុតិយភូមិ(បាក់ឌុប) ឡើងទៅ(អ្នកមានចំណេះដឹងភាសាអង់គ្លេស និងកុំព្យូទ័រ ត្រូវបានផ្ដល់សិទ្ធិអាទិភាព)។ ជាអ្នកមានចំណង់ចំណូលចិត្តខ្ពស់ផ្នែកភាពយន្ត(កុន) និងចូលចិត្តធ្វើការជាក្រុម ព្រមទាំងមានពេលគ្រប់គ្រាន់ក្នុងការចូលរួមវគ្គបណ្ដុះបណ្ដាលទាំងអស់។ បេក្ខជនដែលបានជ្រើសរើស នឹងទទួលបានអាហាររូបករណ៍សម្រាប់ការសិក្សា អាហារ និងការស្នាក់នៅ ក្នុងការសិក្សាមួយចប់វគ្គ។ ទទួលបានវិញ្ញបនបត្របញ្ជាក់ការសិក្សា និងមានឱកាសបង្ហាញស្នាដៃរបស់ខ្លួននៅក្នុងមហោស្រពភាពយន្តនៅក្នុងប្រទេស និងក្រៅប្រទេស។ សម្រាប់អ្នកមានចំណាប់អារម្មណ៍ សូមបំពេញបែបបទដាក់ពាក្យសុំចូលរៀន(Application form ) ផ្ញើទៅកាន់ មជ្ឈមណ្ឌលធនធានសោតទស្សន៍បុប្ផាណា ផ្ទះលេខ៦៤ ផ្លូវលេខ ២០០ សង្កាត់បឹងរាំង ខណ្ឌដូនពេញ រាជធានីភ្នំពេញ។ ឬផ្ញើទៅកាន់អ៊ីម៉ែល [email protected] និង [email protected] ។ កាលបរិច្ឆេទឈប់ទទួលពាក្យសុំចូលរៀន ត្រឹមថ្ងៃទី៣០ខែវិច្ឆិកា ឆ្នាំ២០១៨។ ចូលរៀនថ្ងៃទី២ ខែមករា ឆ្នាំ ២០១៩។ សម្រាប់ព័ត៌មានបន្ថែមសូមហៅទៅកាន់លេខ ០១០ ៧៧ ៥១ ៥១ និង ០៩៦ ៧៤ ៧៧ ៤១២ ៕	ភ្នំពេញ៖ ខេត្តបន្ទាយមានជ័យ បណ្ឌលគីរី និងខេត្តរតនគីរី ស្ថិតក្នុងខេត្តគោលដៅដែលបេក្ខជនមកពីខេត្តទាំងនោះ អាចទទួលបានអាហាររូបករណ៍ សិក្សាវគ្គបណ្ដុះបណ្ដាលផ្នែកផលិតភាពយន្តឯកសារ និងពហុប្រព័ន្ធផ្សព្វផ្សាយ ពីសមាគមផលិតស្រាវជ្រាវតម្កល់ឯកសារសោតទស្សន៍(ARPAA)។ សិក្ខាកាមជានារី និងជនជាតិដើមភាគតិចត្រូវបានផ្ដល់សិទ្ធអាទិភាព)។
ក្រោយផ្អាកការប្រកួតអស់រយៈពេលជាច្រើនខែដោយសារការរាតត្បាតនៃជំងឺកូវីដ-១៩ ពានរង្វាន់សម្តេច ហ៊ុន សែន បានវិលត្រឡប់មកវិញហើយ។ ប៉ុន្តែការវិលត្រឡប់នេះ មានលក្ខណៈខុសពីប្លែកពីការចាប់ផ្តើមលើកដំបូង ពោលគឺលើកនេះគណៈកម្មការប្រកួតបាល់ទាត់ជាតិកម្ពុជា(CNCC) មិនអនុញ្ញាតឲ្យមានទស្សនិកជនចូលរួមទស្សនាផ្ទាល់នោះទេ។ ការធ្វើបែបនេះ គឺដើម្បីរួមចំណែកបង្ការនិងទប់ស្កាត់ការឆ្លងរីករាលដាលនៃជំងឺកូវីដ-១៩។ សម្រាប់ការប្រកួតជើងទី១វគ្គ៨ក្រុមចុងក្រោយនៃពានរង្វាន់សម្តេច ហ៊ុន សែន ថ្នាក់ខេត្តនៅថ្ងៃទី៣០ ខែមិថុនា ឆ្នាំ២០២០ នេះមានការប្រកួតចំនួនពីរគូ។ ក្នុងនោះក្រុមជើងឯករងឆ្នាំចាស់ខេត្តសៀមរាប ប៉ះ ក្រុមខេត្តកណ្តាលនៅកីឡដ្ឋានខេត្តសៀមរាប ខណៈទីលានខេត្តព្រៃវែងក្លាយជាទីតាំងកាត់សេចក្តីរវាងក្រុមខេត្តព្រៃវែងជាមួយក្រុមខេត្តកោះកុង។ ការប្រកួតទាំងពីរគូនេះ ធ្វើឡើងនៅម៉ោង៣រសៀលដូចគ្នា។ គួររំលឹកថា ក្រុមត្បូងឃ្មុំជាម្ចាស់ជើងឯកពានរង្វាន់សម្តេច ហ៊ុន សែន ថ្នាក់ខេត្តប្រចាំឆ្នាំ២០១៩ ក្រោយឈ្នះក្រុមសៀមរាបក្នុងលទ្ធផល ១-០ នៅវគ្គផ្តាច់ព្រ័ត្រ។ ចំណែកក្រុមរតនៈគិរីទទួលបានចំណាត់ថ្នាក់លេខ៣ក្រោយយកឈ្នះក្រុមកោះកុង ៤-១។ ក្រុមជើងឯកត្បូងឃ្មុំទទួលបានប្រាក់រង្វាន់លើកទឹកចិត្តចំនួន១៥លានរៀល រីឯក្រុមជើងឯករងសៀមរាបទទួលបាន៧លាន៥០ម៉ឺនរៀល ចំណែកក្រុមលេខរតនៈគិរីបាន៥លានរៀល៕	ការប្រកួតបាល់ទាត់ដណ្តើមពានរង្វាន់សម្តេច ហ៊ុន សែន ថ្នាក់ខេត្តប្រចាំឆ្នាំ២០២០ បានឈានដល់វគ្គ៨ក្រុមចុងក្រោយ(១/៤) ដោយនៅថ្ងៃអង្គារនេះ មានការប្រកួតចំនួនពីរគូ ដែលធ្វើឡើងនៅទីលានផ្សេងៗគ្នា។ ក្នុងនោះក្រុមសៀមរាបប៉ះក្រុមកណ្តាល ខណៈក្រុមព្រៃវែងស្វាគមន៍កោះកុង។
កាន់តែពន្យារពេលសន្សំ...កាន់តែខាតប្រាក់ចំណេញ។ ដើម្បីដឹងពីលក្ខខណ្ឌសន្សំប្រាក់សូមទាក់ទង 023220202/1800200200 ឬចុចលើតំណនេះ https://www.amkcambodia.com/kh/amk-kh--196.html (អត្ថបទពាណិជ្ជកម្ម)	កំពុងមាន លុយខ្មែរក្នុងដៃមែនទេ? ចង់ឲ្យលុយកើតកូនកើតចៅ មែនទេ? ជាមួយគណនីសន្សំមានកាលកំណត់របស់ អេ អឹម ខេ អតិថិជននឹងទទួលបានអត្រាការប្រាក់ខ្ពស់ រហូតដល់ ៨,២៥% សម្រាប់ការរដាក់សន្សំជាលុយខ្មែរ ក្នុងរយៈពេលជាក់លាក់មួយ។
«ស្រាពាង» ដែលជាអត្តសញ្ញាណរបស់ជនជាតិភាគតិចនៅភាគឦសាននេះ ផ្សំពីអង្ករដំណើប, អង្កាម, មេស្រា, និងសំបកឫសឈើច្រើនប្រភេទទៀត។ នេះជាការបញ្ជាក់របស់បុរសជនជាតិភាគតិចគ្រឹងវ័យ ៤៣ឆ្នាំ នៅក្នុងបទសម្ភាសនៃកម្មវិធី «Mercedes-Benz និងកំណប់អាថ៌កំបាំង» ដែលជាបេសកកម្មលើទី៣ របស់ខ្លួនកាលពីថ្ងៃទី១៧ ដល់២០ ខែមិថុនា ឆ្នាំ២០១៨។ ដើម្បីជ្រាបព័ត៌មានលម្អិត សូមអញ្ជើញទស្សនាបទសម្ភាសរវាងកញ្ញា ញឹក ស្រីល័ក្ខ អ្នកយកព័ត៌មាននៃសារព័ត៌មានថ្មីៗ (ThmeyThmey.com) ជាមួយនឹងលោក បៀន យ៉ែម ជនជាតិដើមភាគតិចគ្រឹង ដែលជាម្ចាស់ស្រាពាងដូចតទៅ៖ សូមបញ្ជាក់ថា កម្មវិធី «Mercedes-Benz និងកំណប់អាថ៌កំបាំង» ផ្តួចផ្តើមរៀបចំ និងឧបត្ថម្ភដោយក្រុមហ៊ុន Star Auto Cambodia សហការរៀបចំជាមួយសារព័ត៌មានអេឡិចត្រូនិក ThmeyThmey.com និង Fresh News ដើម្បីចូលរួមលើកកម្ពស់វិស័យទេសចរណ៍នៅទូទាំងប្រទេស ដោយស្វែងរក និងគាស់កកាយតំបន់ទេសចរណ៍ ដែលគេមិនសូវស្គាល់ពីតំបន់ទេសចរណ៍សក្តានុពលទាំងនោះ និងពង្រីកសក្តានុពលតំបន់ទេសចរណ៍ ដែលមានស្រាប់ឲ្យកាន់តែមានសកម្មភាពរស់រវើក៕	រតនគិរី៖ ជនជាតិដើមភាគតិចរស់នៅភាគឦសាន នៃប្រទេសកម្ពុជា ភាគច្រើនបិតស្រាពាង តាមបែបប្រពៃណីរបស់ពួកគាត់ សម្រាប់ទុកពិសាជាលក្ខណគ្រួសារ និងនៅក្នុងពិធីផ្សេងៗតាមទំនៀមទម្លាប់ប្រពៃណីរបស់ជនជាតិដើមភាគតិច។ «ស្រាពាង» ដែលភាសាគ្រឹងហៅថា «តាវេតើម» ត្រូវបានលោក បៀន យ៉ែម រស់នៅភូមិល្អក់ ឃុំល្អក់ ស្រុកអូរជុំ ខេត្តរតនគិរី លើកឡើងថា ជនជាតិដើមភាគតិចយកវាទៅពិសានៅក្នុងកម្មវិធីផ្សេងៗដូចជា ពិធីរៀបមង្គលការ, បុណ្យសព និងសែនព្រេនជាដើម។ រីឯគ្រួសារខ្លះបិតស្រាពាងនេះសម្រាប់យកទៅលក់នៅលើទីផ្សារក៏មានដែរ។
កម្លាំងទ័ពអាមេរិក ចេញប្រតិបត្តិការដោយផ្អែកលើនយោបាយអាទិភាពរបស់ខ្លួន និងមិនបានគិតគូរពីប្រយោជន៍អ៊ីរ៉ាក់ឡើយ។ នេះជាសំណេរក្នុងសេចក្ដីថ្លែងការណ៍របស់រដ្ឋាភិបាលអ៊ីរ៉ាក់នៅថ្ងៃទី៣០ ខែធ្នូ ដើម្បីជាការរិះគន់អាមេរិកដែលបានបើកប្រតិបត្តិការផ្លូវអាកាសក្នុងទឹកដីអ៊ីរ៉ាក់នៅថ្ងៃទី២៩ ខែធ្នូ។ ការវាយប្រហាររបស់សហរដ្ឋអាមេរិកលើក្រុមជីវពលគាំទ្រដោយអ៊ីរ៉ង់ បានធ្វើឲ្យមនុស្សយ៉ាងតិច ២៥ នាក់ស្លាប់បាត់បង់ជីវិត។ បើតាមទីភ្នាក់ងារព័ត៌មាន AFP យន្តហោះចម្បាំងអាមេរិកបានវាយប្រហារចំគោលដៅ ៣ កន្លែងរបស់ក្រុម Hezbollah Brigade នៅភាគខាងលិចអ៊ីរ៉ាក់ និងគោលដៅ២កន្លែងទៀតនៅភាគខាងកើតស៊ីរី។ រដ្ឋមន្ត្រីការពារជាតិអាមេរិក ម៉ាក អេស្ពើ បានបញ្ជាក់ថា គោលដៅទាំងនេះគឺជាកន្លែងស្ដុកអាវុធ និងជាកន្លែងបញ្ជា និងគ្រប់គ្រងរបស់ក្រុម Hezbollah Brigade ដែលជាបណ្ដាញរបស់ក្រុម Hashed al-Shaabi ដែលមានអ៊ីរ៉ង់នៅពីក្រោយ។ តាមពិតទៅ ការវាយប្រហារតាមអាកាសរបស់ទ័ពអាមេរិក ជាការឆ្លើយតបចំពោះការវាយប្រហារដោយគ្រាប់រ៉ុក្កែតកាលពីថ្ងៃទី២៧ ខែធ្នូកន្លងទៅលើមូលដ្ឋានយោធាអ៊ីរ៉ាក់នៅភាគខាងជើងអ៊ីរ៉ាក់ ដែលបានសម្លាប់បុគ្គលិកម្នាក់មកពីក្រុមហ៊ុនដែលមានកុងត្រាជាមួយនឹងក្រសួងការពារជាតិអាមេរិក។ យ៉ាងណាមិញ រដ្ឋាភិបាលអ៊ីរ៉ាក់ មិនសប្បាយចិត្តឡើយនឹងយុទ្ធនាការរបស់អាមេរិកលើទឹកដីខ្លួនបែបនេះ ដោយចាត់ទុកជាការរំលោភបំពានបូរណភាពទឹកដី។ ក្នុងសេចក្ដីថ្លែងការណ៍ខាងលើ រដ្ឋាភិបាលបាក់ដាដដែលកំពុងប្រឈមមុខបាតុកម្មហិង្សាខ្លាំងក្លា បានព្រមានពីការធ្លាក់ចុះទំនាក់ទំនងទៀតផង ខណៈបាតុកម្មប្រឆាំងអាមេរិកក៏ផ្ទុះឡើងព្រមៗគ្នាផងដែរ។ ជាមួយគ្នានេះ ក្រុងបាក់ដាដ ក៏បញ្ជាក់ដែរថា ការវាយប្រហារនេះ បានបង្ខំឲ្យខ្លួនត្រួតពិនិត្យសារឡើងវិញទំនាក់ទំនងជាមួយអាមេរិកលើវិស័យសន្តិសុខ នយោបាយ និងកិច្ចការច្បាប់ សំដៅការពារអធិបតេយ្យរបស់ខ្លួន។ យ៉ាងណាមិញ ក្រុងវ៉ាស៊ីនតោន បាននិយាយការពារការវាយប្រហារនេះថា ជាការការពារផលប្រយោជន៍អាមេរិក ព្រោះអ៊ីរ៉ាក់មិនអាចជួយអាមេរិកបានឡើយ។ ក្នុងការសន្ទនាតាមទូរសព្ទ ប្រមុខការទូតអាមេរិក ម៉ៃ ប៉ុមប៉េអូ និងរជ្ជទាយទអារ៉ាប៊ីសាអូឌីត យល់ស្របគ្នាថា អ៊ីរ៉ង់ និងកូនជឹងរបស់ខ្លួន ពិតជាកំពុងបង្កអស្ថិរភាពក្នុងតំបន់មជ្ឈិមបូព៌ា ហើយប្រទេសទាំងអស់មានសិទ្ធិការពារខ្លួនពីការគំរាមកំហែងនានា៕	រដ្ឋាភិបាលអ៊ីរ៉ាក់ នៅថ្ងៃទី៣០ ខែធ្នូ បានរិះគន់អាមេរិកខ្លាំងៗក្រោយកងទ័ពអាមេរិកវាយប្រហារតាមដែនអាកាសលើកងជីវពលដែលគាំទ្រដោយអ៊ីរ៉ង់។ អាមេរិកអះអាងថា ខ្លួនបើកប្រតិបត្តិការយោធានេះដើម្បីសងសឹកនឹងការបាញ់រុក្កែតរបស់ក្រុមសកម្មជនដែលសម្លាប់ជនជាតិអាមេរិកម្នាក់កាលពីចុងសប្ដាហ៍មុន។ រដ្ឋាភិបាលបាក់ដាដចាត់ទុកសកម្មភាពរបស់កងទ័ពអាមេរិក ជាការបំពានអធិបតេយ្យរបស់អ៊ីរ៉ាក់ និងព្រមានពីការធ្លាក់ចុះទំនាក់ទំនងទ្វេភាគី។
នៅមុខថ្នាក់ដឹកនាំអាស៊ានទាំង១០ ទីប្រឹក្សាសន្តិសុខជាតិអាមេរិក លោក Robert OBrien គូសបញ្ជាក់ថា លោកប្រធានាធិបតី ត្រាំ សោកស្ដាយដែលលោកមិនអាចចូលរួមជំនួបកំពូលតាមអនឡាញនេះបាន តែសង្កត់ធ្ងន់ពីសារសំខាន់នៃចំណងទាក់ទងអាមេរិកជាមួយតំបន់នេះ។ «នៅអំឡុងពេលវិបត្តិសកលនេះ ភាពជាដៃគូយុទ្ធសាស្រ្តអាមេរិក-អាស៊ាន បានប្រែក្លាយកាន់តែសំខាន់ថែមទៀត ខណៈយើងធ្វើការរួមគ្នាដើម្បីប្រយុទ្ធជំងឺកូវីដ-១៩»។ លោក OBrien ដែលតំណាងឲ្យលោកត្រាំ បានបញ្ជាក់បែបនេះ ក្នុងសុន្ទរកថាបើករបស់លោក។ បន្ថែមពីលើនេះ លោកទីប្រឹក្សា OBrien ក៏បានលើកសរសើរអាស៊ានថាជាដៃគូពាណិជ្ជកម្មធំលំដាប់ទី៤របស់សហរដ្ឋអាមេរិក ដោយទំហំពាណិជ្ជកម្មឡើងដល់ជាង ៣៥៤ពាន់លានដុល្លារកាលពីឆ្នាំមុន។ នេះបើតាមការចុះផ្សាយរបស់ទីភ្នាក់ងារព័ត៌មាន AP ។ លោក ត្រាំ បានចូលរួមជំនួបកំពូលអាស៊ានក្នុងឆ្នាំ២០១៧ ដែលហ្វីលីពីនជាម្ចាស់ផ្ទះ។ ក៏ប៉ុន្តែលោកបានត្រឹមតែបញ្ជូនតំណាងលោកប៉ុណ្ណោះអំឡុងជំនួបកំពូល២ចុងក្រោយ ដែល២០១៨ នៅសិង្ហបុរី ហើយ២០១៩ នៅថៃ។ ចំណែក២០២០នេះគឺវៀតណាមជាម្ចាស់ផ្ទះ។ ដើម្បីលួងលោមថ្នាក់ដឹកនាំអាស៊ានកាលលោកអវត្តមាននៅថៃ លោកប្រធានាធិបតី ត្រាំ បានបង្កើតកិច្ចប្រជុំពិសេសមួយជាមួយអាស៊ានក្នុងទីក្រុង Las Vegas ក្នុងខែមីនា តែគម្រោងនេះ ត្រូវបានលុបចោលវិញដោយសារជំងឺកូវីដ-១៩។ ក្រៅពីចូលប្រជុំកំពូលអាស៊ាន-សហរដ្ឋអាមេរិក លោក OBrien ក៏នឹងតំណាងលោកត្រាំចូលរួមជំនួបកំពូលអាស៊ី-បូព៌ា ដែលនឹងមានវត្តមានរបស់ថ្នាក់ដឹកនាំអាស៊ាន បូកនឹងចិន ជប៉ុន និងកូរ៉េខាងត្បូង។ ទោះគ្មានវត្តមានលោកត្រាំ សេតវិមានអាមេរិក បានបញ្ជាក់ក្នុងសេចក្តីថ្លែងការណ៍ថា តំបន់អាស៊ាន នៅតែសំខាន់សម្រាប់ទស្សនវិស័យ «ឥណ្ឌូ-ប៉ាស៊ីហ្វិកសេរីនិងបើកចំហ» របស់លោកត្រាំ ។ ខណៈអាមេរិកហាក់ឃ្លាតឆ្ងាយពីអាស៊ាន ឥទ្ធិពលរបស់ចិនកើនឡើងជាបន្តបន្ទាប់ ។ តួយ៉ាង កិច្ចព្រមព្រៀងពាណិជ្ជកម្មដ៏សម្បើមមួយដែលប៉េកាំងជាអ្នកផ្ដួចផ្ដើម នឹងត្រូវចុះហត្ថលេខានាថ្ងៃទី ១៥ ខែវិច្ឆិកាស្អែកនេះក្នុងជំនួបកំពូលអាស៊ាន។ កិច្ចព្រមព្រៀង ភាពជាដៃគូសេដ្ឋកិច្ចគ្រប់ជ្រុងជ្រោយតំបន់ ឬហៅកាត់ថា RCEP ដែលនឹងគ្របដណ្ដប់ស្ទើរ១ភាគរយ៣នៃសេដ្ឋកិច្ចពិភពលោកនេះ គឺរាប់បញ្ចូលប្រជាជាតិអាស៊ានទាំង១០ ចិន ជប៉ុន កូរ៉េខាងត្បូង អូស្ត្រាលី និងនូវែលសេឡង់។ ចំណែក ឥណ្ឌា បានប្រកាសដកខ្លួនចេញកិច្ចចរចាកាលពីឆ្នាំមុន ហើយអាមេរិកគ្មានឈ្មោះក្នុងកិច្ចព្រមព្រៀងនេះឡើយ៕	ប្រធានាធិបតីអាមេរិក ដូណាល់ ត្រាំ នៅថ្ងៃទី ១៤ ខែវិច្ឆិកា មិនបានចូលរួមជំនួបកំពូលអាស៊ាន ដែលកំពុងប្រព្រឹត្តទៅតាមអនឡាញ ដោយសារជំងឺរាតត្បាតសកលកូវីដ-១៩។ អវត្តមានលោកត្រាំក្នុងឆ្នាំ២០២០នេះ គឺជាឆ្នាំទី៣ហើយដែលលោកបានត្រឹមតែបញ្ជូនតំណាងរបស់លោកឲ្យទៅចូលរួម។
«ខ្ញុំមិនស្រឡាញ់កម្ពុជា តិចជាងមុនឡើយ» (I dont love Cambodia any less) បើទោះជាមានរឿងកើតឡើងកន្លងមកក៏ដោយ»។ នេះជាការបញ្ជាក់របស់លោក James Ricketson ចំពោះមុខអ្នកកាសែតនៅអាកាសយានដ្ឋានស៊ីដនី ដែលសួរអំពីអារម្មណ៍របស់លោក ពាក់ព័ន្ធនឹងករណីជាប់ឃុំខ្លួននៅពន្ធនាគារកម្ពុជាជាង១ឆ្នាំ។ មិនត្រឹមតែមិនខឹងរដ្ឋាភិបាលកម្ពុជាហើយ លោក Ricketson ក៏បានពន្យល់ពីអារម្មណ៍ខ្លួន ក្រោយលើកលែងទោសនេះថា ទំនាក់ទំនងរបស់លោក ជាមួយកម្ពុជា គឺជារឿងរ៉ាវស្នហាមួយ ដែលមានរយៈពេល២០ឆ្នាំមកហើយ។ ដូច្នេះការជាប់ឃុំខ្លួនក្នុងពន្ធនាគាររយៈពេលជិត១៦ខែកន្លងមក គឺប្រៀបដូចជាជម្លោះគូសង្សារប៉ុណ្ណោះ។ អមជាមួយអារម្មណ៍ខាងលើនេះ លោក James ក៏បង្ហើបប្រាប់អ្នកកាសែតពីបំណងចង់ត្រឡប់មកកម្ពុជាវិញដែរ នៅពេលណាមួយសមស្រប។ ជាមួយគ្នានេះលោក James ក៏អរគុណសម្ដេចនាយករដ្ឋមន្ត្រី ហ៊ុន សែន ដែលបានអន្តរាគមន៍ស្នើសុំលើកលែងទោសដល់រូបលោកផងដែរ។ អតីតទណ្ឌិតជនជាតិអូស្ត្រាលី លោក James បានត្រឡប់ដល់ប្រទេសកំណើតខ្លួនហើយ បន្ទាប់ពីទទួលបានការលើកលែងទោសពីប្រមុខរដ្ឋស្តីទីសម្ដេច សាយ ឈុំ កាលពីថ្ងៃទី២១ កញ្ញា។ សូមរម្លឹកថា ក្រោយបង្ហោះដ្រូនលើអាកាសក្នុងរាជធានីភ្នំពេញ កាលពីអំឡុងខែមិថុនា ឆ្នាំ២០១៧ លោក Jame Ricketson ដែលគេស្គាល់ថា ជាអ្នកផលិតខ្សែភាពយន្តឯកសារនោះ ត្រូវបានឃាត់ខ្លួន ក្រោមបទចោទ «ប្រមូលផ្តុំព័ត៌មានជាអាទិ៍ ដែលអាចធ្វើឲ្យអន្តរាយការការពារជាតិ អំពើទទួល ឬប្រមូលផ្តុំដើម្បីផ្តល់ព័ត៌មានវិទ្យា ឬសលាកបត្រដែលអាចធ្វើឲ្យអន្តរាយការការពារជាតិ»។ រហូតដល់ថ្ងៃទី៣១ ខែសីហា ឆ្នាំ២០១៨ សាលាដំបូងរាជធានីភ្នំពេញ បានប្រកាសសាលក្រម ដោយកំណត់ឲ្យបុរសជនជាតិអូស្ត្រាលីរូបនេះ ជាប់ពន្ធនាគារ៦ឆ្នាំនៅកម្ពុជា៕	ភ្នំពេញ៖ ទោះមានភាពជូរចត់បែបណា ក៏លោក James Ricketson នៅតែស្រឡាញ់កម្ពុជាមិនផ្លាស់ប្ដូរ។អតីតទណ្ឌិតជនជាតិអូស្ត្រាលីរូបនេះ នៅតែមានបំណងត្រឡប់មកកម្ពុជាវិញ ដោយក្តីស្រឡាញ់របស់ខ្លួន។
ក្រុមការងារគ្រប់គ្រងជំងឺកូវីដ-១៩ របស់ហ្វីលីពីន បានដាក់អូទ្រីស សាធារណរដ្ឋឆេក ហុងគ្រី ហូឡង់ ស្វីស បែលហ្ស៊ិក និងអ៊ីតាលី នៅក្នុងបញ្ជីក្រហម ដោយហាមប្រាមមិនឱ្យអ្នកធ្វើដំណើរមកពីប្រទេសទាំងនេះចូលហ្វីលីពីនឡើយរហូតដល់ថ្ងៃទី១៥ ខែធ្នូ។ ការហាមឃាត់នេះដំបូងឡើយ អនុវត្តចំពោះអាហ្រ្វិកខាងត្បូង បុតស្វាណា ណាមីប៊ី ស៊ីមបាវ៉េ ឡេសូតូ អ៊ីស្វាទីនី និងម៉ូសំប៊ិកតែប៉ុណ្ណោះ។ «អ្នកធ្វើដំណើរមកពីអន្តរជាតិគ្រប់រូបដែលមកពីប្រទេសនៅក្នុងបញ្ជីក្រហមទាំងនេះ មិនថាអ្នកដែលចាក់វ៉ាក់សាំងបង្ការជំងឺកូវីដ១៩ ហើយក៏ដោយក្នុងរយៈពេល១៤ថ្ងៃចុងក្រោយមុនការមកដល់ឤកាសយានដ្ឋានណាមួយនៃហ្វីលីពីន មិនត្រូវបានអនុញ្ញាតឱ្យចូលហ្វីលីពីនឡើយ»។ នេះបើតាមសម្តីអ្នកនាំពាក្យប្រធានាធិបតីស្តីទីលោក Karlo Nograles នៅក្នុងសេចក្តីថ្លែងការណ៍មួយ។ រដ្ឋាភិបាលហ្វីលីពីនក៏បានផ្អាកគម្រោងដែលអនុញ្ញាតឱ្យភ្ញៀវទេសចរបរទេសដែលបានចាក់វ៉ាក់សាំងបង្ការរួចមកធ្វើដំណើរទស្សនានៅប្រទេសចាប់ពីថ្ងៃទី១ ខែធ្នូផងដែរ។ គួររំលឹកថា ចំនួនករណីថ្មីឆ្លងប្រចាំថ្ងៃរបស់ហ្វីលីពីនបានធ្លាក់ចុះមកត្រឹម៨៣៨ នៅថ្ងៃទី២៨ ខែវិច្ឆិកា ដែលជាកម្រិតទាបបំផុតចាប់តាំងពីខែធ្នូ ឆ្នាំ ២០២០មក បើប្រៀបធៀបជាមួយនឹងអត្រាឆ្លងខ្ពស់បំផុតជាង២៦ពាន់ករណី ក្នុងខែកញ្ញា។ មកទល់ពេលនេះ ហ្វីលីពីនបានចាក់វ៉ាក់សាំងពេញលេញដល់ប្រជាជនជាង៣៥លាននាក់ ឬ៤៦ភាគរយនៃចំនួនគោលដៅប្រជាជន៕	ហ្វីលីពីននៅថ្ងៃ២៨ ខែវិច្ឆិកា រឹតបន្តឹងព្រំដែនរបស់ខ្លួនបន្ថែមទៀតដើម្បីទប់ស្កាត់វីរុសបង្កជំងឺកូវីដ-១៩ បំប្លែងថ្មីអូមីក្រុង។ ប្រទេសអាស៊ីអាគ្នេយ៍មួយនេះបន្ថែមប្រទេសអឺរ៉ុបចំនួន៧ ដែលរកឃើញវីរុសអូមីក្រុងក្នុងបញ្ជីហាមឃាត់ការធ្វើដំណើរ។
Kovacic ខ្សែបម្រើសញ្ជាតិក្រូអាស៊ី បានប្តូរចូលជំនួស Mason Mount នៅនាទី៨០ ក្នុងការប្រកួតវគ្គផ្តាច់ព្រ័ត្រ Champions League ដែល Chelsea ឈ្នះ Man City ១-០។ ជ័យជម្នះនេះ បានជួយក្រុមដែលមានលោក Thomas Tuchel ជាអ្នកចាត់ការ លើកពានអឺរ៉ុបជាលើកទី២ ជាប្រវត្តិសាស្ត្រក្លិប។ លោក Tuchel ក៏បានជួយតោខៀវ ផ្តួលមេឃខៀវដើម្បីលើកពាន FA Cup ផងដែរ មុនការប្រកួតក្របខណ្ឌអឺរ៉ុបនេះ។ ស្របពេល Chelsea ក្លាយជាជើងឯកអឺរ៉ុបលើកទី២ វាក៏ជាពេលដែលកីឡាកររបស់ខ្លួន Kovacic ឈ្នះជាលើកទី៤ក្នុងអាជីពជាកីឡាករបាល់ទាត់ផងដែរ។ ៣លើកដំបូង ខ្សែបម្រើវ័យ២៧ឆ្នាំរូបនេះទទួលបានកាលរូបគេលេងជាមួយ Real Madrid អំឡុងពេលក្លិបយក្សអេស្ប៉ាញមួយនេះគ្រងជើងឯក Champions League ៣រដូវកាលជាប់ៗគ្នា នៅឆ្នាំ២០១៦, ២០១៧ និង ២០១៨ ។ អ្វីដែលគួរចាប់អារម្មណ៍ Kovacic ត្រូវបានគេជឿងជាក់ថាជាតារាសំណាងសម្រាប់ក្រុមបើទោះរូបគេអង្គុយនៅកៅអីប្រុងក៏ដោយ។ អតីតសមាជិកក្រុម Inter Milan រូបនេះមិនបានចូលលេងឱ្យ Real Madrid ក្នុងវគ្គផ្តាច់ព្រ័ត្រអឺរ៉ុបទាំង៣លើក នៅពេលក្រុមប៉ះ Juventus, Liverpool និង Atletico Madrid។ ហើយសម្រាប់ក្រុម Chelsea រូបគេលេងបានត្រឹម១០នាទីប៉ុណ្ណោះ ក៏អាចឈ្នះពានដែរ៕	Matteo Kovacic ដែលបានប្តូរចូលលេងឱ្យ Chelsea បានត្រឹម១០នាទី ទទួលបានមេដាយមាស Champions League ជាលើកទី៤ បន្ទាប់ពីតោខៀវយកឈ្នះ Manchester City ក្លាយជាជើងឯកក្របខណ្ឌអឺរ៉ុបរដូវកាល ២០២០-២១។ Kovacic ធ្លាប់ឈ្នះពាននេះជាមួយ Real Madrid ដោយមិនបានលេងសូម្បី១នាទី។
Portsmouth បានឈ្នះជើងឯក EFL Trophy ឆ្នាំ២០១៩ តាមរយៈការទាត់បាល់កាត់សេចក្តីប៉េណាល់ទីក្នុងលទ្ធផល ៥-៤ លើគូប្រជែង Sunderland ក្រោយបញ្ចប់ការប្រកួតទាំងម៉ោងផ្លូវការនិងម៉ោងបន្ថែម ២-២ នៅឯកីឡដ្ឋាន Wembley នៅយប់ថ្ងៃទី៣១ ខែមីនា។ បើទោះនេះជាការជួបគ្នារវាងក្រុមមកពីក្រខណ្ឌលំដាប់ទី៣អង់គ្លេសក្តី ប៉ុន្តែជំនួបវគ្គផ្តាច់ព្រ័ត្រនេះទទួលបានអ្នកគាំទ្រផ្ទាល់ដ៏ច្រើនសន្ធឹកជាប្រវត្តិសាស្ត្រនៅអង់គ្លេសក្នុងចំនួន ៨៥០២១នាក់ឯណោះ។ RECORD BREAKER!! Today's attendance is the biggest-ever in the history of the EFL Trophy!@officialpompey @SunderlandAFC pic.twitter.com/xa0ssoTa2o Checkatrade Trophy (@CheckatradeTrpy) March 31, 2019 តួលេខដ៏ច្រើននេះ គឺជាការបំបែកកំណត់ត្រាថ្មីនៅកីឡដ្ឋាន Wembley ដែលកាលនោះពួកគេធ្លាប់ទទួលបានអ្នកគាំទ្រ ៨០៨៤១នាក់ក្នុងប្រកួតផ្តាច់ព្រ័ត្រ EFL Trophy ឆ្នាំ១៩៨៨ ដែល Wolves ជាអ្នកផ្តួល Burnley នោះ។ EFL Trophy ជាពានរង្វាន់លំដាប់ទី៣បន្ទាប់ពី FA Cup និង EFL Cup។ ពាន EFL Trophy មានការចូលរួមប្រកួតប្រជែងចំនួន៤៨ក្រុម ដែលក្នុងនោះរួមមានក្រុមមកពី League One (លីគលំដាប់ទី៣អង់គ្លេស) League Two (លីគលំដាប់ទី៤អង់គ្លេស) រួមជាមួយក្រុមយុវជនក្រោយអាយុ២១ឆ្នាំពី Premier League ចំនួន១៦ក្រុម។ យ៉ាងណាក៏ដោយចំនួនអ្នកទស្សនារវាងក្រុម Portsmouth និង Sunderland នេះ នៅតិចជាងចំនួនអ្នកគាំទ្រក្នុងការជួបគ្នារវាង Barcelona ទល់នឹង Espanyol នៅក្របខណ្ឌ La Liga ក្នុងទឹកដី Camp Nou នៅថ្ងៃទី៣០ ខែមីនា ដែលមានចំនួន ៩២៧៩៥នាក់ឯណោះ៕	ការប្រកួតវគ្គផ្តាច់ព្រ័ត្រពានរង្វាន់ Checkatrade Trophy ឬ EFL Trophy រវាងក្រុម Portsmouth និង Sunderland បានបង្កើតកំណត់ត្រាប្រវត្តិសាស្ត្រមួយនៅអង់គ្លេសបន្ទាប់ពីទទួលបានអ្នកចូលរួមទស្សនាផ្ទាល់រហូតដល់ទៅជិត ៩ម៉ឺននាក់។
ភ្នំពេញ៖ ភ្ញៀវទេសចរជិត ៧៩ម៉ឺននាក់ បានដើរកម្សាន្តទូទាំងប្រទេសកាលពីថ្ងៃទី ១៧ ដល់ថ្ងៃទី២៤ ដែលត្រូវនឹងសប្តាហ៍ទី៣នៃខែមេសា ឆ្នាំ២០២៣។ រាជធានីភ្នំពេញ ទទួលបានទេសចរជាង ១២ម៉ឺននាក់ដែលជាចំនួនច្រើនជាងគេ។ ខេត្តស្វាយរៀងនៅលំដាប់លេខ២ ទទួលបានទេសចរជាង ៩ម៉ឺននាក់។ យោងតាមរបាយការណ៍ភ្ញៀវទេសចរ ពីក្រសួងទេសចរណ៍នាសប្តាហ៍ទី៣នៃខែមេសា ទេសចរដើរកម្សាន្តទូទាំងប្រទេសមានចំនួន៧៨៩ ៤៧៣នាក់។ ភ្ញៀវជាតិ មានចំនួន ៧៥៣ ៧០៨នាក់ និងភ្ញៀវបរទេសផ្ទៃក្នុងមាន៣៥ ៧៦៥នាក់។ គោលដៅទេសចរណ៍សំខាន់ៗមានដូចជា រាជធានីភ្នំពេញ ស្វាយរៀង ខេត្តបន្ទាយមានជ័យ បាត់ដំបង ព្រះសីហនុ ខេត្តកំពត និងខេត្តសៀមរាប។ យ៉ាងណាមិញ រាជធានីភ្នំពេញ ទទួលបានទេសចរច្រើនជាងគេ រហូតដល់ ១២១ ៧៣៦នាក់។ ទេសចរបរទេសផ្ទៃក្នុង មាន ១ ៩០១៨នាក់។ ចំណែក ខេត្តស្វាយរៀង ឈរនៅលំដាប់លេខ២ ដែលមានទេសចរសរុប ៩៣ ៥៦០នាក់នាក់។ ទេសចរបរទេសផ្ទៃក្នុង មានចំនួន៤០នាក់។ ខេត្តបន្ទាយមានជ័យ ស្ថិតនៅចំណាត់ថ្នាក់លេខ៣ ដែលមានទេសចរ ៨៨ ៦៩៩នាក់។ ជាមួយគ្នានេះដែរ នាសប្តាហ៍ទី៣នៃខែមេសា ខេត្តបាត់ដំបង ទទួលបានទេសចរចំនួន ៨១ ៤៥៣នាក់។ខេត្តកំពត មានទេសចរចំនួន៦៥,៩១៥នាក់។ ខេត្តព្រះសីហនុ មានទេសចរចំនួន ៥៨ ៨៨៩នាក់ និងខេត្តសៀមរាប មានទេសចរចំនួន ៥០ ៤២៨នាក់៕	ដោយ៖ សែម ប្រាក់ដាវ
ដើម្បីចូលរួមដោះស្រាយបញ្ហាខាងលើនេះមួយផ្នែកណាមួយនោះ សារព័ត៌មានថ្មីៗ២៥ ដែលបានបង្កើតឡើងកាលពីជាង២ឆ្នាំកន្លងមក កំពុងដើរតួនាទីជួយជំរុញទីផ្សារផលិតផលខ្នាតតូច និងមធ្យម, ផលិតផលប្រពៃណី, ផលិតផលអត្តសញ្ញាណ, ផលិតផលកសិកម្ម, ផលិតផលទេសចរណ៍។ល។ សារព័ត៌មានថ្មីៗ២៥ ដែលទទួលបានការពេញនិយមផ្នែកព័ត៌មាន ត្រៀមជួយជំរុញទីផ្សារក្នុងទម្រង់ណាមួយជូនអ្នកជំនួញ ជាពិសេស អ្នកជំនួញខ្នាតតូច និងមធ្យមនៅតាមបណ្តាខេត្តនានា។ សារព័ត៌មានថ្មីៗ២៥ គឺជាទីផ្សារលក់ផលិតផលផង និងជាសារព័ត៌មានអានព័ត៌មានផង។ ត្រង់ចំណុចនេះ មានន័យថា នៅពេលដែលលោកអ្នកចូលទៅកាន់សារព័ត៌មាន Thmeythmey25.com លោកអ្នកអាចអានព័ត៌មានក៏បាន ឬលោកអ្នកចង់លក់ទំនិញផ្សេងៗក៏បាន។ ក្រុមការងាររបស់ Thmeythmey25.com កំពុងរង់ចាំជួយផ្សព្វផ្សាយគ្រប់ពេលវេលាជាមួយនឹងថវិកាចំណាយទាបបំផុត៕ Email: [email protected] ឬ ទំនាក់ទំនង: 086 654 846, 012 900 132។	ភ្នំពេញ៖ ខ្វះទីផ្សារ មិនចេះលក់តាមអនឡាញ មិនចេះថតវីដេអូ មិនចេះប្រើប្រាស់ហ្វេសប៊ុកឲ្យត្រឹមត្រូវ។ ប្រសិនបើលោកអ្នកជួបប្រទះនឹងបញ្ហាទាំងអស់នេះ ចូរលោកអ្នកកុំបារម្ភខ្លាំងពេក! លោកអ្នកអាចទាក់ទងក្រុមការងារនៃសារព័ត៌មានថ្មីៗ(Thmeythmey.com) ឬថ្មីៗ២៥(Thmey thmey25.com)៖ Email: [email protected] ឬ ទំនាក់ទំនង: 086 654 846, 012 900 132។
រាជធានីភ្នំពេញ៖ ជម្ងឺរលាកសន្លាក់ហ្គោត គឺជាស្ថានភាពឈឺចាប់ដែលប៉ះពាល់ដល់ជីវិតរស់នៅរបស់ប្រជាជនអាមេរិកខាងជើងចំនួន ១-២% ។ ខណៈពេលដែលជម្ងឺរលាកសន្លាក់ហ្គោតអាចបាត់ទៅដោយខ្លួនឯងវាអាចមានរយៈពេលរាប់ឆ្នាំ។ ការវះកាត់ជម្ងឺរលាកសន្លាក់ហ្គោតមានរយៈពេលប្រហែលមួយសប្តាហ៍ ហើយអ្នកជម្ងឺភាគច្រើនទទួលរងការវាយប្រហារច្រើនដងក្នុងមួយឆ្នាំ។ តើអ្នកដឹងទេថា អ្នកមានជំងឺរលាកសន្លាក់ហ្គោដ គួរតែតមអាហារអ្វីខ្លះ? ខាងក្រោមនេះ ជាប្រភេទអាហារដែលអ្នកជំងឺហ្គោដមិនគួរបរិភោគដូចជា៖ ១.ត្រី ៖ ប្រសិនបើអ្នកទទួលរងនូវការឈឺចាប់នៃជំងឺរលាកសន្លាក់ហ្គោដ អ្នកប្រហែលជាចង់នៅឆ្ងាយពីអាហារដែលមានជាតិ purine ។ កម្រិតនៃវីតាមីន P ក្នុងកំរិតមធ្យមនៅក្នុងរបបអាហាររបស់អ្នកមិនមានឥទ្ធិពលលើជម្ងឺទឹកនោមផ្អែមនោះទេ ប៉ុន្តែកម្រិតខ្ពស់នឹងកើតមាន។ ត្រីដែលមានជាតិ purine ខ្ពស់រួមមាន herring, sardines, carp, cod, hasdock, ត្រី salmon, trout, tuna និង anchovies ។ ២.គ្រឿងស្រវឹង ៖ ការសេពសុរាគឺជាកត្តាធំបំផុតនៃការគាំងបេះដូងឈឺចាប់។ ការសិក្សាបានបង្ហាញថាស្រាបៀរជាពិសេសមានគ្រោះថ្នាក់។ ការស្រាវជ្រាវមួយបានធ្វើទៅលើបុរស ៤៧.000 នាក់អស់រយៈពេល ១២ ឆ្នាំហើយបានរកឃើញថា ២% នៃពួកគេបានវិវត្តទៅជាជម្ងឺរលាកសន្លាក់ហ្គោដ។ អ្នកដែលមានជាតិអាល់កុលច្រើន នៅក្នុងរបបអាហាររបស់ពួកគេមានហានិភ័យខ្ពស់។ ការទទួលទានស្រាបៀរមួយថ្ងៃ ក្នុងមួយថ្ងៃអាចបង្កើនហានិភ័យរបស់អ្នកដល់ ៥0% ។ ជាពិសេសស្រាបៀរមានកម្រិតនៃវីតាមីន P ខ្ពស់ដែលពន្យល់ពីហានិភ័យពិសេសរបស់វា។ ភេសជ្ជៈមានជាតិអាល់កុលផ្សេងទៀត ដើម្បីជៀសវាងរួមមានស្រាជាដើម ។ ៣.អាហារសរីរាង្គ ៖ សរីរៈសត្វជាធម្មតាមានជាតិ purine ខ្ពស់ធ្វើឱ្យសរីរាង្គសាច់សត្វបង្កឱ្យមាន ជម្ងឺរលាកសន្លាក់ហ្គោដ នៅឱ្យឆ្ងាយពីថ្លើមបេះដូងសួត។ ថ្លើមរបស់កំភួនជើងគឺខ្ពស់បំផុតនៅក្នុង purine ជាមួយនឹង ៤៦0 មីលីមក្រទីនក្នុងមួយមុខ។ សាច់ពណ៌ក្រហមដែលមិនមែនជាសរីរាង្គក៏អាចមានជាតិពុលខ្ពស់ផងដែរ។ ប៉ុន្តែឧទាហរណ៍មាន់មានកំរិតមធ្យមត្រឹមតែបរិមាណសារជាតិ purine ដែលមានន័យថាមានសុវត្ថិភាពក្នុងការញ៉ាំប្រូតេអ៊ីនគ្មានខ្លាញ់នេះ។ ៤.អាហារចៀន ៖ អាហារដែលមានជាតិខ្លាញ់អាចបង្ករឱ្យមានការឈឺចាប់ ហើយចំណីអាហារចៀនគឺជាអាហារដែលអ្នកមានជម្ងឺប្រភេទនេះគួរចៀសវាង។ វាត្រូវបានបង្ហាញថាអ្នកដែលមានសន្ទស្សន៍នៃទម្ងន់ខ្លួនខ្ពស់ គឺមានហានិភ័យខ្ពស់ក្នុងការវិវត្តន៍ទៅជាជម្ងឺរលាកសន្លាក់ហ្គោដ។ ចំណីអាហារបំពងមិនត្រឹមតែអាចធ្វើឱ្យមានការវាយប្រហារប៉ុណ្ណោះទេ តែវាក៏អាចធ្វើអោយអ្នកប្រឈមនឹងជម្ងឺរលាកសន្លាក់រ៉ាំរ៉ៃផងដែរ។ ចៀសឱ្យឆ្ងាយពីចំណីអាហារដែលចៀនក្នុងប្រេងហើយថែមទាំងរៀបចំម្ហូបអាហារដែលអ្នកត្រូវដុត។ ៥.សាច់គោ ៖ សាច់គោគឺជាអាហារដែលមានជាតិខ្លាញ់ខ្ពស់បំផុត។ សត្វទាំងមូលមានកម្រិតមធ្យមទៅកម្រិតខ្ពស់។ ការកាត់បន្ថយមួយចំនួនដែលមានចំនួនខ្ពស់បំផុតរួមមាន សាច់គោ, ឆ្អឹងជំនីរ, សាច់គោអាំងជាដើម ។ សាច់គោក៏មានខ្លាញ់ខ្ពស់ ដែលអាចបង្កអោយមានការវាយប្រហារផងដែរ។ អាហារសាច់ក្រហមផ្សេងទៀតដូចជា សាច់ជ្រូកក៏មានផ្ទុកជាតិ purine ខ្ពស់ដែរ អ្នកមិនចាំបាច់បំបាត់របបអាហាររបស់អ្នកទាំងអស់ទេ ប៉ុន្តែការញ៉ាំវាក្នុងកម្រិតល្អអាចមានអត្ថប្រយោជន៍។ ក្នុង១គ្រាប់ GBC មានសារធាតុផ្សំចេញពីធម្មជាតិ អាចជួយអ្នកកាត់បន្ថយកំរិតជាតិអាស៊ីតអ៊ុយរិចក្នុងឈាមបាន ដូចជា៖ + សរៈជាតិផ្លែ cherry: មាន anthocyanins គឺជាប្រតិកម្មអុកស៊ីតកម្មមួយដ៏ខ្លាំងជួយទប់ស្កាត់បណ្ដាអាការៈរបស់ជម្ងឺ Gout កាត់បន្ថយអាស៊ីតអ៊ុយរិច ជួយបង្ការការរលាកយ៉ាងមានប្រសិទិ្ធភាព សារធាតុនេះថែមទាំងអាចកាត់បន្ថយកំរិត cholesterol បានទៀតផង ដែលជាមូលហេតុនាំឲ្យកើតមានជម្ងឺរលាកសន្លាក់ឆ្អឹង Gout នេះឯង។ + វិតាមីន C: មានប្រយោជន៍បង្កើនកម្លាំងការពារនិងកាត់បន្ថយកំរិតជាតិអាស៊ីតអ៊ុយរិច ដើម្បីកាត់បន្ថយការឈឺចាប់ឲ្យអ្នកជម្ងឺ Gout ក៏ដូចជាបង្ការនៅជម្ងឺនេះដែរ។ + ក្រៅពីនោះនៅមានប្រេងផ្កាឈូករ័ត្ន Gelatin, Yellow Beenswax, Sunflower Lecithin សុទ្ធតែជាសារធាតុមានកំរិតអាស៊ីតអ៊ុយរិចជំនួយឲ្យអ្នកជម្ងឺ Gout មានប្រសិទិ្ធភាពខ្ពស់បំផុត។ (អត្ថបទពាណិជ្ជកម្ម)	តើអ្នកដឹងទេថា នៅអ្នកមានជំងឺហ្គោដគួតែតមអាហារអ្វីខ្លះ?
នេះជាទស្សនកិច្ចលើកដំបូងរបស់ប្រមុខរដ្ឋតៃវ៉ាន់លោកស្រី Tsai Ing-wen ទៅកាន់រដ្ឋអាមេរិកកណ្តាល បេលី (Belize) ក្នុងគោលបំណងរឹតបន្តឹងសម្ព័ន្ធភាពទ្វេភាគីដែលចាប់ផ្តើមឡើងតាំងពីឆ្នាំ ១៩៨៩មកនោះ។ បើតាមការចុះផ្សាយរបស់ទីភ្នាក់ងារព័ត៌មាន Reuters ពេលស្ថិតក្នុងប្រទេសបេលី លោកស្រីបានជួបពិភាក្សាជាលក្ខណៈឯកជនជាមួយរដ្ឋមន្ត្រីការបរទេសបេលី និងមន្ត្រីជាន់ខ្ពស់ផ្សេងទៀតដែរ។ អ្វីដែលគួរឲ្យកត់សម្គាល់ លោកស្រីត្រូវទទួលបានគ្រឿងឥស្សរិយយសពីរដ្ឋាភិបាលបេលីសម្រាប់មេដឹកនាំបរទេស និងទទួលបានការអញ្ជើញឲ្យផ្តល់សុន្ទរកថាទៅកាន់សភាបេលីថ្ងៃសុក្រនេះថែមទៀតផង។ ក្នុងដំណើរឆ្ពោះទៅបេលីនេះ លោកស្រី Tsai Ing-wen បានឆ្លៀតចូលសហរដ្ឋអាមេរិកដែរ។ បន្ទាប់ពីបញ្ចប់ទស្សនកិច្ចនៅបេលីនេះ លោកស្រីនឹងបន្តដំណើរទៅកាន់ប្រទេសប៉ារ៉ាហ្កាយទៀត។ ដោយឡែក ស្ថានទូតតៃវ៉ាន់ប្រចាំប្រទេសបេលីបានចេញសេចក្តីថ្លែងការណ៍មួយដែរមុនទស្សនកិច្ចរបស់លោកស្រី Tsai Ing-wen ដោយបង្ហាញថា ចំណងមិត្តភាពរវាងតៃវ៉ាន់ និងបេលីនៅតែរឹងមាំខ្លាំងគ្មានអ្វីបំបែកបាន។ សេចក្តីថ្លែងការណ៍ដដែលនោះបានអះអាងថាតៃវ៉ាន់ជាកល្យាណមិត្តរបស់បេលី ហើយបេលីវិញនៅតែជាសម្ព័ន្ធមិត្តមួយដែលនៅបន្តគាំទ្រតៃវ៉ាន់ឥតងាករេក្នុងការចូលរួមជាមួយទីភ្នាក់ងារអង្គការសហប្រជាជាតិក្នុងនាមជារដ្ឋអធិបតេយ្យ។ តាមពិតទៅ តៃវ៉ាន់ចំណាយលុយច្រើនរយលានដុល្លារដែរដើម្បីផ្តល់ឲ្យរដ្ឋអាមេរិកកណ្តាលនេះ។ ជំនួយហិរញ្ញវត្ថុរបស់តៃវ៉ាន់នោះមានរូបរាងជាអាហារូបករណ៍, ជំនួយអភិវឌ្ឍកសិកម្ម និងលើកស្ទួយវិស័យសុខាភិបាលជាដើមផង។ បេលីជាប្រទេសមួយក្នុងចំណោមសម្ព័ន្ធមិត្តតូចៗនិងក្រីក្រចំនួន ១៨ លើពិភពលោកដែលបន្តទទួលស្គាល់តៃវ៉ាន់ជារដ្ឋ។ សម្ព័ន្ធមិត្តតៃវ៉ាន់បន្តរត់ចេញម្តងមួយៗកន្លងមក ដោយសារចិនព្យាយាមប្រើប្រាស់នយោបាយការទូតដុល្លារ ព្រោះតៃវ៉ាន់មិនអាចមានប្រៀបលើចិនឡើយ និយាយដូចរឿងលុយ។ ដូចឃើញស្រាប់ ប៊ូគីណាហ្វាសូ និងសាធារណរដ្ឋដូមីនិកទើបរត់ចោលតៃវ៉ាន់ទៅស្រវាលុយដុល្លារចិនកាលពីដើមឆ្នាំនេះ។ បួគីណា ហ្វាសូ និងសាធារណរដ្ឋដូមីនិកដោះដៃចេញពីតៃវ៉ាន់ បន្ទាប់បាណាម៉ាផ្តាច់ទំនាក់ទំនងជាមួយតៃវ៉ាន់និងងាកទៅភ្ជាប់ទំនាក់ទំនងជាមួយចិនវិញកាលពីខែមិថុនាឆ្នាំ ២០១៧៕	ប្រធានាធិបតីតៃវ៉ាន់ចាប់ផ្តើមទស្សនកិច្ចនៅប្រទេសបេលី (Belize) នៅថ្ងៃព្រហស្បតិ៍ ទី ១៦ ក្នុងគោលដៅលើកស្ទួយទំនាក់ទំនងការទូតទ្វេភាគី។ មេដឹកនាំតៃវ៉ាន់ប្រឹងប្រែងខ្លាំងដើម្បីរឹតបន្តឹងសម្ព័ន្ធភាពជាមួយមិត្តដែលនៅសេសសល់ ស្របពេលដែលចិនបន្តប្រើនយោបាយការទូតលុយដុល្លារអូសទាញមិត្តតៃវ៉ាន់ម្តងៗមួយកន្លងមក។
ភ្នំពេញ៖ ថ្ងៃទី១ នៃការប្រណាំងទូក បណ្ដែតប្រទីប សំពះព្រះខែ និងអកអំបុក មានភ្ញៀវទេសចរចំនួន ១៥៧ ២៧៥ នាក់ ក្នុងនោះទេសចរអន្តរជាតិមាន ចំនួន ១៩០នាក់។ ខេត្តកំពង់ចាម បានរៀបចំពិធីបុណ្យអុំទូក ចំនួន ២ថ្ងៃ ចាប់ពីថ្ងៃទី២៨-២៩ ខែ តុលា។ នៅថ្ងៃទី១នៃពិធីបុណ្យ ខេត្តមួយនេះ ទទួលបានភ្ញៀវទេសចរ ១៥ ២៧៥នាក់ ក្នុងនោះអ្នកទស្សនាពិធីប្រណាំងទូក មានចំនួន ៣១ ២៤៨នាក់ និងភ្ញៀវទេសចរដែលមកទស្សនាពិធីតាំងពិព័រណ៌ មានចំនួន ១២៣ ០៨៧នាក់ ។ លើសពីនេះ ភ្ញៀវទេសចរដែលមកទស្សនានៅតាមរមណីយដ្ឋាននានាក្នុងខេត្តកំពង់ចាម មានចំនួន ៣ ១៣០នាក់។ ទិដ្ឋភាពក្នុងពិធីប្រណាំងទូកកាលពីថ្ងៃទី២៨តុលា បើតាមរដ្ឋបាលខេត្តកំពង់ចាម ការប្រណាំងទូក «ង» ក្នុងខេត្តកំពង់ចាម ប្រព្រឹត្តិទៅយ៉ាងរលូន មានភាពសប្បាយរីករាយដល់ភ្ញៀវជាតិ និងអន្តរជាតិ ដែលបានទស្សនាយ៉ាងច្រើនកុះករ នៅតំបន់តាមដងទន្លេមេគង្គ។ លើសពីនេះ នៅតាមតំបន់រមណីយដ្ឋាននីមួយៗ មានសន្តិសុខ សណ្តាប់ធ្នាប់ របៀបរៀបរយល្អ និងរក្សាបរិស្ថានបានយ៉ាងល្អផងដែរ៕ ការប្រណាំងទូក កាលពីថ្ងៃទី២៨តុលា នៅខេត្តកំពង់ចាម	ដោយ៖ សែម ប្រាក់ដាវ
សម្តេច ហ៊ុន សែន ទទួលស្វាគមន៍ និងគាំទ្រចំពោះគំនិតផ្ដួចផ្ដើម រៀបចំឲ្យមានជាសួនអនុស្សាវរីយ៍កម្ពុជា-ជប៉ុន។ សម្តេច ជម្រាបលោក Takahashi Fumaiki ថា សម្ដេច នឹងណែនាំលោក សុខ ចិន្តាសោភា រដ្ឋមន្រ្តីប្រតិភូអមនាយករដ្ឋមន្ត្រី និងជាអគ្គលេខាធិការក្រុមប្រឹក្សាអភិវឌ្ឍន៍កម្ពុជា ឲ្យធ្វើការងារនេះជាមួយរដ្ឋបាលរាជធានីភ្នំពេញ៕	ក្នុងជំនួបជាមួយសម្តេចនាយករដ្ឋមន្រ្តី ហ៊ុន សែន នាព្រឹកថ្ងៃទី១ ខែកុម្ភៈ ឆ្នាំ២០២២ លោក Takahashi Fumaiki ប្រធានសមាគមជប៉ុន-កម្ពុជា បានលើកឡើងពីបំណងបង្កើតសួនអនុស្សាវរីយ៍កម្ពុជា-ជប៉ុន ដែលដាក់ឈ្មោះថា សួន PKO ដើម្បីធ្វើជាតំណាងនៃទំនាក់ទំនងកម្ពុជា-ជប៉ុន។ ព័ត៌មាននេះ ត្រូវបានបង្ហោះលើទំព័រហ្វេសប៊ុករបស់សម្តេច ហ៊ុន សែន។
លោក យិន សូវ៉ាត អនុប្រធាននាយកដ្ឋានព្រៃឈើ បានឱ្យដឹងថា ការក្រីមែកឈើដែលដុះស្ដុកនៅក្នុងបរិវេណប្រាសាទអង្គរវត្តនោះ ក្នុងបំណងលើកសម្រស់ សោភ័ណភាពឡើងវិញ។ លោកបញ្ជាក់ថា កន្លងមក ដើមឈើទាំងនោះ បានបិទបាំងសម្រស់ប្រាសាទធំ (ប្រាង្គកណ្តាល) នៃប្រាសាទអង្គរវត្ត ហើយដើមឈើទាំងនោះសោត ក៏មិនមានប្រយោជន៍អ្វីជួយដល់ប្រាសាទនោះដែរ។ «យើងដឹងថា កន្លងមកដើមឈើទាំងនោះ បានរំខានដល់ការទស្សនាប្រាសាទ។ ពេលនេះ ភ្ញៀវទេសចរអាចមើលប្រាង្គកណ្តាលអង្គរវត្តបាន ចាប់ពីចំណុចលោកតារាជ្យទៅ គឺស្រឡះភ្នែកជាងមុន»។ នេះជាការលើកឡើងរបស់លោក យិន សូវ៉ាត។ តាមលោកអនុប្រធាននាយកដ្ឋានព្រៃឈើ ដើមឈើដែលត្រូវបានក្រីមែកទាំងនោះ រួមមាន ដើមស្នាយ ដើមអំពិលបារាំង ដើមពុទ្រា និងដើមពោធិ៍ជាដើម។ល។ ហើយការក្រីនោះសោត ធ្វើឡើងរយៈពេលប្រមាណ ១ខែមកហើយ ដោយមានការត្រួតពិនិត្យយ៉ាងត្រឹមត្រូវពីអ្នកជំនាញ ដោយមិនប៉ះពាល់លើផ្នែកណាមួយឡើយ។ គេសង្កេតឃើញថា នៅផ្នែកខាងជើងនៃប្រាសាទអង្គរវត្ត ក្រោយពីក្រុមការងារនៃនាយកដ្ឋានព្រៃឈើ បានធ្វើការក្រីមែកឈើហើយ បានបង្ហាញសម្រស់នៃកំពូលទាំង៥នៃប្រាង្គកណ្តាលប្រាសាទអង្គរវត្ត បានយ៉ាងច្បាស់ ខុសពីពេលមុន ដែលភ្ញៀវទេសចរពិបាកក្នុងការថតបានទិដ្ឋភាពបែបនេះណាស់៕	សៀមរាប៖ នាយកដ្ឋានគ្រប់គ្រងព្រៃឈើ ទេសភាពវប្បធម៌ និងបរិស្ថាន នៃអាជ្ញាធរជាតិអប្សរា បានក្រី (កាត់) មែកឈើជាច្រើនដើម ដែលដុះស្ដុកក្នុងបរិវេណប្រាសាទអង្គរ ពិសេសនៅផ្នែកខាងជើង ឱ្យស្រឡះឡើងវិញ។ ដើមឈើទាំងនោះ មានទាំងដើមធំ និងតូច។
១. បរិភោគឱ្យបានទៀងទាត់ ការទទួលទានអ្វីមួយរៀងរាល់ពី ២ ទៅ ៣ ម៉ោងអាចជួយរក្សាស្ថេរភាពនៃជាតិស្ករក្នុងឈាមទប់ស្កាត់អាការៈចាញ់កូនមិនឱ្យធ្វើទុក្ខឡើង។ អ្នកអាចទទួលទានអាហារសម្រន់បន្តិចបន្តួចរាល់ចន្លោះពេលអាហារប្រសិនបើចង់ ប៉ុន្តែត្រូវប្រាកដថាអ្នកជ្រើសរើសទទួលទានអាហារសម្រន់សុខភាពល្អដោយគួរចៀសឱ្យផុតពីអាហារមានផ្ទុកជាតិស្ករ ឬខ្លាញ់ខ្ពស់។ ២. ទទួលទានតែខ្ញី ខ្ញីមានលក្ខណៈសម្បត្តិប្រឆាំងការរលាកដែលជួយកាត់បន្ថយការរលាកផ្សេងៗដែលបង្កអាការៈចង្អោរចង់ក្អួត។ លើសពីនេះទៅទៀត ខ្ញីក៏ជាប្រភពនៃសារធាតុ gingerol ដែលមានឥទ្ធិពលយ៉ាងប្រសើរលើប្រព័ន្ធរំលាយអាហារ និងប្រព័ន្ធសសៃប្រសាទកណ្ដាលជួយសម្រាលអាការៈចង្អោរចង់ក្អួត, ឈឺពោះ រាគ ព្រមទាំងជំងឺមួយចំនួនផ្សេងទៀតពាក់ព័ន្ធជាមួយការរំលាយអាហារបានយ៉ាងប្រសើរផងដែរ។ ដើម្បីបំបាត់អាការៈចង្អោរចង់ក្អួតបានឆាប់ ចូរទទួលទានតែខ្ញីមួយពែង ឬអ្នកអាចទំពារខ្ញីមួយចំណិតទាំងឆៅតែម្ដងក៏បាន។ ៣. កុំរំលងជីអង្កាម ជីអង្កាម គឺជាឱសថបែបធម្មជាតិមួយទៀតដែលជួយសម្រួលសាច់ដុំក្រពះបំបាត់អាការៈចង្អោរ និងក្អួត។ អ្វីដែលអ្នកត្រូវធ្វើ គឺគ្រាន់តែទទួលទានតែជីអង្កាម ឬហិតប្រេងជីអង្កាមជាការស្រេច។ ៤. សាកល្បងទទួលទានទឹកក្រូចឆ្មារ រសជាតិជូរនៃក្រូចឆ្មារអាចជួយបំបាត់អាការៈចង្អោរចង់ក្អួតបានយ៉ាងប្រសើរ។ គ្រាន់តែលាយទឹកក្រូចឆ្មារស្រស់បន្តិចជាមួយតែខ្ញីរួចទទួលទានជាការស្រេច។ អ្នកក៏អាចលាយទឹកក្រូចឆ្មារជាមួយទឹកធម្មតាបានដែរ។ ៥. ក្រេបទឹកត្រជាក់ សម្រាប់ស្ត្រីមានផ្ទៃពោះដែលត្រូវប្រឈមមុខនឹងអាការៈក្អួត គឺត្រូវប្រាកដថាបានទទួលទានទឹកច្រើនគ្រប់គ្រាន់វិញដើម្បីបំពេញជាតិទឹកដែលបាត់បង់។ ហើយការទទួលទានទឹកត្រជាក់នៅពេលមានអារម្មណ៍ចង្អោរចង់ក្អួត ឬរកកលនឹងក្អួតពិតជាអាចជួយឱ្យអ្នកមានអារម្មណ៍ប្រសើរជាងមុន។ ៦. ធ្វើលំហាត់ប្រាណ ការធ្វើលំហាត់ប្រាណក៏ជួយកាត់បន្ថយឥទ្ធិពលនៃអាការៈចាញ់កូនបានយ៉ាងឆាប់រហ័សគួរអោយកត់សម្គាល់។ ទោះជាយ៉ាងណា នេះមិនមែនមានន័យថា អ្នកត្រូវធ្វើលំហាត់ប្រាណខ្លាំងក្លាអ្វីឡើយ គឺគ្រាន់តែដើរ ឬហែលទឹកក៏អាចសម្រាលអាការៈចាញ់ដែរ។ ៧. សម្រាកឱ្យបានគ្រប់គ្រាន់ ប្រសិនបើអ្នកកំពុងមានអារម្មណ៍ចង្អោរចង់ក្អួត ឬវិលមុខត្រូវប្រាកដថាអ្នកផ្អែកខ្លួនហើយសម្រាក៕ ត្រួតពិនិត្យដោយ www.health.com.kh	ជាធម្មតាអាការៈចាញ់កូនកើតឡើងក្នុងកំឡុងសប្តាហ៍ទី ៦ ឬ ទី៧ នៃការមានផ្ទៃពោះ ហើយធ្វើទុក្ខខ្លាំងនៅសប្តាហ៍ទី ៨ និងទី៩។ ក្រៅពីការទទួលទានថ្នាំពេទ្យ អាការៈចាញ់កូនក៏អាចធូរស្បើយជាមួយរូបមន្តបែបធម្មជាតិផងដែរ។ ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗជួយសម្រាលអាការៈចាញ់កូនបានយ៉ាងឆាប់រហ័ស ៖
សម្ដេច ហ៊ុន សែន បានប្រកាសអនុញ្ញាតឱ្យពលរដ្ឋចេញ-ចូលរាជធានី-ខេត្ត ធម្មតាវិញ ដោយមិនតម្រូវឱ្យធ្វើចត្តាឡីស័កលើពលរដ្ឋណាម្នាក់ឡើយ ។ ប៉ុន្តែសេចក្តីសម្រេចរបស់រដ្ឋាភិបាលនេះ អាជ្ញាធរតាមបណ្ដាខេត្តខ្លះ អនុវត្តមិនបានត្រឹមត្រូវនោះទេ។ សម្ដេច សង្កេតឃើញថា អភិបាលខេត្តខ្លះ បានតម្រូវឱ្យពលរដ្ឋទាំងអស់ ដែលធ្វើដំណើរទៅកាន់ខេត្តសាមីនោះ ធ្វើចត្តាឡីស័ក ដែលផ្ទុយពីការណែនាំ។ បើតាមប្រមុខរដ្ឋាភិបាល ការធ្វើចត្តាឡីស័កលើពលរដ្ឋគ្រប់រូបបែបនេះ ហាក់ដូចជាបង្កើតរដ្ឋក្នុងរដ្ឋទៅវិញ។ បានន័យថា ការធ្វើបែបនេះ ប្រៀបដូចចែកកម្ពុជា ជា២៥ប្រទេស។ តាមរយៈសារពិសេសនេះ នាយករដ្ឋមន្រ្តី ហ៊ុន សែន បានបញ្ជាក់ថា «នៅក្នុងខេត្តខ្លះ បានដាក់បម្រាមរហូតដល់កម្រិត(ដាក់)ប្រជាពលរដ្ឋកម្ពុជាខ្លួនឯង ដែលចូលទៅកាន់ខេត្តខ្លួន ចាំបាច់ត្រូវធ្វើចត្តាឡីស័ករយៈពេល១៤ថ្ងៃ។ នេះមិនខុសពីការដែលយើងបង្កើតរដ្ឋក្នុងរដ្ឋនោះទេ។ បើធ្វើយ៉ាងដូច្នេះវាស្មើនឹងការបិទរដ្ឋឡើងវិញ »។ ក្នុងន័យនេះប្រមុខរដ្ឋាភិបាល បានបញ្ជាក់ជាថ្មីថា ការធ្វើចត្តាឡីស័កលើពលរដ្ឋ ដែលធ្វើដំណើរចេញ-ចូលខេត្តនោះ គឺសម្រាប់តែអ្នកសង្ស័យ ថាមានជំងឺកូវីដ-១៩ ប៉ុណ្ណោះ ។ ត្រង់ចំណុចនេះលោកនាយករដ្ឋមន្រ្តី បានបញ្ជាឱ្យអភិបាលខេត្ត ដែលអនុវត្តផ្ទុយពីការណែនាំរបស់សម្ដេចនោះ ត្រូវបន្ធូរបន្ថយវិធានការចេញ-ចូលខេត្តឡើងវិញ។«អភិបាលខេត្តណា ដែលចេញសេចក្តីសម្រេចហួសហើយ ត្រូវកែប្រែសេចក្តីសម្រេចនោះវិញ ជាបន្ទាន់ ដើម្បីសម្រួលឱ្យមានការចរាចរណ៍សម្រាប់ប្រជាពលរដ្ឋ។ ហើយខ្ញុំនិយាយនេះ មិនមែនសំដៅមិនឱ្យទប់ស្កាត់ចំពោះអ្នកមានករណីសង្ស័យ ដែលយើងតម្រូវឱ្យយកសំណាក និងនាំទៅដល់ការធ្វើចត្តាឡីស័ក ដែលចៀសវាងមិនបាននោះទេ»។ នេះបើតាមសម្ដេច ហ៊ុន សែន ដែលបានព្រលយថា អភិបាលខេត្តដែលធ្វើផ្ទុយពីការណែនាំនោះ រួមមាន អភិបាលខេត្តត្បូងឃ្មុំ និងព្រៃវែង។ អត្ថបទទាក់ទង អ្នកដំណើរអាចចេញចូលរាជធានី និងខេត្តបាន ប៉ុន្តែត្រូវគោរពវិធានអាជ្ញាធរតំបន់ទាំងនោះ ក្រៅពីខេត្តទាំង២នេះ ក៏មានខេត្តបាត់ដំបង និងពោធិ័សាត់ បានប្រកាសវិធានការរបស់ខ្លួន ដែលកម្រិតការធ្វើដំណើរពីរាជធានី និងខេត្តដទៃចូលក្នុងខេត្តដែរ។ កាលពីថ្ងៃទី៤ឧសភានេះ រាជរដ្ឋាភិបាលកម្ពុជាក៏បានសេចក្ដីណែនាំ ឲ្យអភិបាលរាជធានីខេត្ត ត្រូវពង្រឹងការត្រួតពិនិត្យការចេញចូលភូមិសាស្ដ្រដែលស្ថិតក្រោមដែនសមត្ថកិច្ចរបស់ខ្លួនដែរ។ លើសពីនេះ គឺការពង្រឹងវិធានការសុខាភិបាលនានា ដូចជា ការពាក់ម៉ាស និងការររក្សាគម្លាតសុវត្ថិភាព និងការពង្រឹងវិធានការចត្តាឡីស័កជាដើម៕	ភ្នំពេញ៖ សម្ដេច ហ៊ុន សែន បញ្ជាឱ្យអភិបាលខេត្តបន្ធូរបន្ថយវិធានការចេញ-ចូលខេត្តឡើងវិញ ដោយកុំបង្កើតរដ្ឋក្នុងរដ្ឋ។ នេះបើតាមសារពិសេសរបស់ប្រមុខរដ្ឋាភិបាល តាមបណ្ដាញតេឡេក្រាមជាង៧នាទី នៅរសៀលថ្ងៃទី៦ ឧសភា។
១. ព្យាបាលការរលាកស្បែកដោយសារកម្ដៅថ្ងៃ អ្វីដែលអ្នកត្រូវធ្វើ គឺគ្រាន់តែលាយផ្លែបឺរម្ឋងជាមួយទឹកក្រូចឆ្មារស្រស់ កន្លះស្លាបព្រាកាហ្វេ និងយ៉ាអួរសុទ្ធ ១ស្លាបព្រាកាហ្វេ។ កិនលាយល្បាយឱ្យសព្វចូលគ្នា រួចសឹមលាបលើតំបន់ស្បែកដែលទទួលរងផលប៉ះពាល់ និងលាងសម្អាតចេញក្រោយរយៈពេល ១៥នាទី។ ២. ម៉ាសព្យាបាលសក់ស្ងួតខូច អ្វីដែលអ្នកត្រូវធ្វើ គឺគ្រាន់តែលាយផ្លែបឺរទុំម៉ដ្ឋ ១ ផ្លែ ជាមួយប្រេងអូលីវឱ្យក្លាយជាល្បាយខាប់ៗ។ លាបម៉ាស្សាល្បាយលើសក់និងទុកចោលសម្រាប់រយៈពេល ៣០ នាទី សឹមលាងសម្អាតចេញ។ រូបមន្តនេះនឹងជួយឱ្យសក់ទន់រលោងមានទម្ងន់ ហើយរឹងមាំ។ ៣. កម្ចាត់អង្គែនិងព្យាបាលស្បែកក្បាលរបករមាស់ អ្វីដែលអ្នកត្រូវធ្វើ គឺគ្រាន់តែកិនសាច់នៃផ្លែបឺរទុំឱ្យម៉ដ្ឋ រួចលាបម៉ាស្សាវាលើស្បែកក្បាល។ ទុកចោលសម្រាប់រយៈពេល ១៥ នាទី សឹមលាងសម្អាតចេញជាមួយទឹកត្រជាក់។ ៤. កម្ចាត់ស្នាមខ្មៅក្រោមភ្នែក អ្វីដែលអ្នកត្រូវធ្វើ គឺគ្រាន់តែលាបម៉ាស្សាសាច់នៃផ្លែបឺរម៉ដ្ឋលើស្បែកក្រោមភ្នែកនិងទុកចោលសម្រាប់រយៈពេល ១០ នាទី សឹមលាងសម្អាតចេញ។ ដើម្បីទទួលបានលទ្ធផលកាន់តែប្រសើរ ចូរអនុវត្តរាល់ព្រឹកនិងល្ងាចសម្រាប់រយៈពេល ២ សប្តាហ៍។ ៥. ប្រឆាំងសញ្ញានៃភាពចាស់វ័យរបស់ស្បែក អ្វីដែលអ្នកត្រូវធ្វើ គឺគ្រាន់តែកិនផ្លែបឺរទុំ ១ផ្លែឱ្យម៉ដ្ឋ រួចបន្ថែមទឹកដោះគោបន្តិចចូល។ កូរឱ្យសព្វក្លាយជាល្បាយខាប់ៗ។ លាបម៉ាស្សាល្បាយលើស្បែកមុខនិងរងចាំសម្រាប់រយៈពេល ១៥ នាទីសឹមលាងសម្អាតចេញជាមួយទឹកត្រជាក់។ ផ្លែបឺរមានផ្ទុកសម្បូរទៅដោយសារធាតុប្រឆាំងអុកស៊ីតកម្មដែលជួយបន្សាបជាតិពុលធ្វើឱ្យស្បែកស្រស់ស្អាតតឹងណែននិងកាត់បន្ថយការលេចឡើងនូវស្នាមជ្រីវជ្រួញ។ ៦. ព្យាបាលក្លិនមាត់មិនល្អ ពេលខ្លះក្លិនមាត់មិនល្អអាចបណ្ដាលមកពីក្រពះ។ អ្នកអាចកាត់បន្ថយ ឬបំបាត់បញ្ហានេះបានតែម្ដងតាមរយៈការទទួលទានទឹកផ្លែបឺរស្រស់។ ៧. រក្សាសុខភាពស្បែកភ្លឺរលោង ការទទួលទានទឹកផ្លែបឺរ ១ពែងក្នុងមួយថ្ងៃអាចជួយការពារនិងផ្ដល់សារធាតុចិញ្ចឹមដល់ស្បែក។ វានឹងជួយរក្សាសុខភាពស្បែក ហើយថែមទាំងធ្វើឱ្យស្បែកទន់ភ្លឺរលោងទៀតផង។ អ្វីដែលអ្នកត្រូវធ្វើ គឺគ្រាន់តែកិនក្រឡុកផ្លែបឺរទុំមួយផ្លែជាមួយទឹកដោះគោគ្មានជាតិខ្លាញ់ ១ពែង។ ប្រសិនបើអ្នកចូលចិត្តរសជាតិផ្អែមអ្នកអាចបន្ថែមទឹកឃ្មុំបន្តិចចូល។ ៨. កម្ចាត់ស្នាមសំលាកនិងស្នាមអ៊ុចខ្មៅ អ្វីដែលអ្នកត្រូវធ្វើ គឺគ្រាន់តែលាយផ្លែបឺរ ១ផ្លែជាមួយវីតាមីន E ២គ្រាបើ និងទឹកក្រូចឆ្មារស្រស់ម្ខាង ហើយកិនឱ្យសព្វក្លាយជាល្បាយខាប់ៗ។ បន្ទាប់មកលាងសម្អាតស្បែកដែលទទួលរងផលប៉ះពាល់ជាមួយទឹកក្ដៅឧណ្ហៗនិងប្រើប្រាស់ក្រណាត់ ឬកន្សែងស្អាតផ្ដិតថ្នមៗរហូតដល់ស្ងួត។ ជាបន្តត្រូវលាបម៉ាស្សាល្បាយថ្នមៗលើស្បែក។ រងចាំរហូតដល់ស្ងួត សឹមលាងជម្រះចេញជាមួយទឹកធម្មតា។ អនុវត្តឱ្យបានពី ៣ ទៅ ៤ដងក្នុងមួយសប្តាហ៍។ ៩. ព្យាបាលកែងជើងស្ងួតប្រេះ កិនផ្លែចេកទុំ ១ផ្លែជាមួយផ្លែបឺរទុំម្ខាងចូលគ្នាឱ្យក្លាយជាល្បាយខាប់ៗ។ បន្ទាប់មកសឹមបន្ថែមប្រេងអូលីវ ១ស្លាបព្រាបាយចូល។ កូរឱ្យសព្វ សឹមលាបល្បាយលើជើងនិងកែងជើង។ រងចាំសម្រាប់រយៈពេល ២០នាទី សឹមលាងសម្អាតចេញ។ ១០. ព្យាបាលស្បែកប្រអប់ដៃដែលស្ងួត លាយផ្លែបឺរ ១បន្ទះជាមួយទឺកឃ្មុំ ១ស្លាបព្រាបាយ និងលាបលើប្រអប់ដៃ។ រងចាំសម្រាប់រយៈពេលពី ២០ ទៅ ៣០នាទី សឹមលាងសម្អាតចេញជាមួយទឹកត្រជាក់។ អនុវត្តឱ្យបានពី ២ ទៅ ៣ដងក្នុងមួយសប្តាហ៍៕ ត្រួតពិនិត្យដោយ www.health.com.kh	ភាគច្រើននៃពួកយើងសុទ្ធតែស្គាល់និងធ្លាប់ទទួលទានផ្លែបឺរ ហើយដឹងពីផលល្អៗរបស់វាចំពោះសុខភាព។ ទោះជាយ៉ាងណាក៏ប្រហែលជាមិនដែលចាប់អារម្មណ៍ទេថាក្រៅពីយកមកញ៊ាំដើម្បីសុខភាព ផ្លែបឺរអាចយកមកប្រើជាផលិតផលថែសម្រាប់បានយ៉ាងប្រសើរ។ ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីអត្ថប្រយោជន៍ផ្សេងទៀតនៃផ្លែបឺរក្រៅពីយកមកទទួលទាន ៖
ចម្ការ ផ្លែឈើ ជិត២០មុខ ត្រូវបានលោក មួយ រ៉ាដូ ដាំដុះនៅលើផ្ទៃដី៣ហិកតាកន្លះ ស្ថិតនៅស្រុកកោះញែក ខេត្តមណ្ឌលគិរី។ បន្លែផ្លែឈើទាំងនេះមានដូចជា ទំពាំងបាយជូ ល្ហុងពូជអាល្លឺម៉ង់ ប៊ឺរ ឪឡឹកលឿង តាសក់ផ្អែម ស្រកានាគ ដំឡូងបារាំង ការ៉ុត ស្ពៃបូកគោ ស្ពៃក្តោប ប៉េងបោះ ឆៃថាវ ត្រឡាច ល្ពៅ និងម្រះជាដើម។ ម្ចាស់ចម្ការបន្លែ ផ្លែឈើរូបនេះ បន្តថាសព្វថ្ងៃមានក្រុមហ៊ុនជាច្រើននៅភ្នំពេញ បានចុះមកដល់ចម្ការរបស់ខ្លួន ដើម្បីពិនិត្យមើលបច្ចេកទេសដាំដុះ និងចរចាទទួលទិញ បន្លែគ្រប់ប្រភេទយកទៅលក់បន្តផងដែរ។ លោក មួយ រ៉ាដូ បានសារព័ត៌មាន ThmeyThmey25 ថាលោកមិនបារម្ភឡើយពីទីផ្សារសម្រាប់លក់បន្លែ ផ្លែឈើរបស់ខ្លួន ក៏ប៉ុន្តែគាត់បារម្ភខ្លាចការប្រែប្រួលអាកាសធាតុ ដែលអាចរារាំងលទ្ធភាពដាំដុះរបស់ខ្លួន។ កសិកររូបនេះបន្ថែម៖ «សម្រាប់ខ្ញុំមិនបារម្ភទីផ្សារទេ ប៉ុន្តែខ្ញុំបារម្ភការប្រែប្រួលអាកាសធាតុ ដូចជាទឹកជំនន់ ឬគ្រោះរាំងខ្លួន ដែលធ្វើឱ្យបន្លែខូចអស់ក្នុងរយៈពេលមួយដ៏ខ្លី»។ តាមពិតទៅ លោកមានគម្រោងដាំបន្លែផ្លែឈើ ឲ្យបានប្រមាណ១៥ហិកតា ក៏ប៉ុន្តែដោយសារ កង្វះប្រភពទឹក ទើបលោកមិនទាន់អាចពង្រីកផ្ទៃដីដាំដុះបាន។ លោក រ៉ាដូ រៀបរាប់ដូច្នេះ៖«ដោយសារតែអាកាសក្តៅ គ្មានប្រភពទឹកគ្រប់គ្រាន់ ទើបខ្ញុំសម្រេចចិត្តដាំបន្លែគ្រប់មុខនៅលើផ្ទៃដី៣,៥ហិកតានេះសិន ដើម្បីផ្គត់ផ្គង់ឱ្យអតិថិជនដែលជាម៉ូយប្រចាំ។ រហូតដល់រដូវមានភ្លៀង ឬមានប្រភពទឹកគ្រប់គ្រាន់ ខ្ញុំនឹងចាប់បន្លែ ផ្លែឈើ នៅលើផ្ទៃដីដែលខ្ញុំគ្រោងទុកនោះ»។ ទន្ទឹមនឹងនេះ លោកក៏កំពុងស្វែងរកដៃគូសហការផ្នែកបច្ចេកទេសដាំដុះបន្ថែម ប្រភពទឹក ប្រព័ន្ធស្រោចស្រព និងដើមទុនមួយចំនួនទៀតផងដែរ៕	ភ្នំពេញ៖ លោក មួយ រ៉ាដូ បានចាប់ផ្តើមដាំការ៉ុត ម្ទេសហាវៃ ដំឡូងបារាំង ទំពាំងបារាំង ស្ពៃក្ដោប ស្ពៃបូកគោ និងបន្លែជាច្រើនមុខទៀត ប្រមាណ៣ឆ្នាំហើយ នៅលើដី៣ហិកតាកន្លះ ក្នុងខេត្តមណ្ឌលគិរី។ ភាគច្រើន បន្លែផ្លែឈើទាំងនេះ ត្រូវបានយកទៅផ្គត់ផ្គង់ទីផ្សារនៅភ្នំពេញ។ បើតាម លោក រ៉ាដូ បន្លែ ផ្លែឈើរបស់ខ្លួនលក់បានតម្លៃខ្ពស់ និងមានតម្រូវការច្រើនទៀតផង ហើយសព្វថ្ងៃ លោកដាំមិនទាន់តម្រូវការអតិថិជនឡើយ។
ការបណ្តេញប្រធានាធិបតី បាសា អាល់អាសាដ ពីតំណែងមិនមែនជារឿងអាទិភាពទៀតឡើយ។ មេដឹកនាំបារាំងលោក អេម៉ានុយអែល ម៉ាក្រុង លើកឡើងបែបនេះ នៅពេលដែលលោកផ្តល់បទសម្ភាសន៍ដល់សារព័ត៌មាន Sueddeutsche Zeitung។ ខុសពីលោក ហ្វ្រង់ស្វ័រ ហូឡង់ និងបណ្តាមេដឹកនាំលោកខាងលិចផ្សេងទៀត លោក ម៉ាក្រុង យល់ឃើញថា គ្មានអ្នកណាម្នាក់ដែលស័ក្តិសមស្នងតំណែងប្រធានាធិបតី អាសាដ ដោយស្របច្បាប់ឡើយ។ លោកបានបញ្ជាក់ដូច្នេះ៖ « ការយល់ឃើញថ្មីមួយដែលខ្ញុំមានចំពោះវិបត្តិស៊ីរីគឺខ្ញុំមិនយល់ថាការចាកចេញរបស់លោក អាសាដ ជាលក្ខខណ្ខដែលត្រូវកំណត់ជាមុនសម្រាប់ការដោះស្រាយបញ្ហាឡើយ ព្រោះវាមិនមានអ្នកណាមួយបង្ហាញឲ្យខ្ញុំជឿជាក់ថា គេស័ក្តិសមជាអ្នកស្នងតំណែងលោក អាសាដឡើយ»។ ក្រៅពីមិនគាំទ្រការបណ្តេញមេដឹកនាំស៊ីរីពីតំណែង លោក ម៉ាក្រុង ក៏ចាត់ទុកការកម្ចាត់ក្រុមភេរវជនជារឿងអាទិភាពមួយ ដែលវាប្រហាក់ប្រហែលនឹងគោលជំហររបស់មេដឹកនាំរុស្ស៊ីដែរ។ ហើយលោកសំឡឹងឃើញការរឹតបន្តឹងកិច្ចសហប្រតិបត្តិការជាមួយរុស្ស៊ីជារឿងសំខាន់មួយដើម្បីឈានទៅទទួលជ័យជម្នះលើក្រុមភេរវជនផងដែរ។ «ជំហររបស់ខ្ញុំច្បាស់លាស់ណាស់។ ទីមួយយើងត្រូវកម្ចាត់ក្រុមភេរវជន ព្រោះពួកគេជាសត្រូវពិតប្រាកដរបស់យើង។ បន្ទាប់មកទៀតគឺការពារស្ថិរភាពនិងអធិបតេយភាពស៊ីរី។ ខ្ញុំយល់ថា វាត្រូវការដំណោះស្រាយការទូតនិងនយោបាយដើម្បីដោះស្រាយបញ្ហានេះដោយមិនមែនប្រើប្រាស់យោធាឡើយ»។ លោក ម៉ាក្រុង បានលើកឡើងបែបនេះ។ សង្គ្រាមស៊ីរីផ្ទុះឡើងនៅឆ្នាំ ២០១១ ដោយមានចលនាប្រដាប់អាវុធប្រឆាំងរដ្ឋាភិបាលលេចរូបរាងឡើងផុសផុល។ រដ្ឋាភិបាលបរទេសរួមទាំងអាមេរិកផងនោះចេញមុខប្រឆាំងរបបដឹកនាំលោក អាសាដ ដោយផ្តល់លុយកាក់ និងអាវុធដល់ក្រុមឧទ្ទាមដើម្បីច្បាំងផ្តួលរំលំប្រឆាំងរដ្ឋាភិបាលបន្តបន្ទាប់។ប៉ុន្តែ អាវុធទំនើបដែលលោកខាងលិចផ្តល់ក្រុមឧទ្ទាម ក៏ធ្លាក់ចូលក្នុងដៃក្រុមភេរវជនដែរ។ រហូតដល់ឆ្នាំ ២០១៥ រដ្ឋាភិបាលស៊ីរីបានរឹងដៃរឹងជើងឡើងវិញ ដោយមានការជួយជ្រោមជ្រែងពីកងកម្លាំងរុស្ស៊ី និងអ៊ីរ៉ង់។ ខែកញ្ញាឆ្នាំ ២០១៥ រុស្ស៊ីចូលប្រឡូកក្នុងសង្គ្រាមស៊ីរីជាលើកដំបូងបំផុតក្រោមលេសប្រឆាំងភេរវកម្ម ហើយកងទ័ពអាកាសរួមជាមួយយន្តហោះចម្បាំងជាច្រើនគ្រឿងត្រូវបានគេពង្រាយទៅស៊ីរី។ជាបន្តបន្ទាប់រុស្ស៊ីពង្រាយនាវាចម្បាំងផង និងប្រព័ន្ធការពារដែនអាកាសផងទៅកាន់ស៊ីរីដើម្បីការពារកងទ័ពខ្លួន និងកំញើញបណ្តាកងទ័មពលោកខាងលិចដែលទម្លាក់គ្រាប់បែកនៅស៊ីរីដោយគ្មានការអនុញ្ញាតនោះ។ កងទ័ពរុស្ស៊ីនៅទីនោះដើរតួនាទីសំខាន់ដោយធ្វើជាទីប្រឹក្សាសឹកផង និងវាយប្រហារកម្ចាត់ភេរវជន ក៏ដូចជាក្រុមឧទ្ទាមប្រឆាំងរដ្ឋាភិបាលដែរ៕	ប្រធានាធិបតីបារាំងលោក អេម៉ានុយអែល ម៉ាក្រុង ទទួលស្គាល់ថា ប្រធានាធិបតី បាសា អាល់អាសាដ ជាតួអង្គសំខាន់មួយក្នុងការបញ្ចប់សង្គ្រាមស៊ីរីនិងកម្ចាត់ភេរវកម្មផង។ លោកមិនយល់ដូចមេដឹកនាំបារាំងមុនៗថា ការបណ្តេញមេដឹកនាំស៊ីរីរូបនេះចេញពីតំណែងជាដំណោះស្រាយឆ្លាតវ័យឡើយ។
នៅប្រទេសបារាំង ក្រុមហ៊ុនផលិតយានយន្ត ជាពិសេសបណ្តាញ Groupe PSA បានទុនវិនិយោគលើការពង្រីកសេវាកម្មតាមទូរសព្ទចល័ត។ តាមរយៈការសិក្សាអង្កេតរបស់ខុទ្ទកាល័យក្រុមប្រឹក្សាស្ថិតិបារាំង BIPE និងភ្នាក់ងារសិក្សាទីផ្សារ Kantar TNS ចំនួនអ្នកជិះរថយន្តផ្ទាល់ខ្លួននៅក្នុងទីក្រុងមានការថយចុះបន្តិចម្តងៗ ។ អ្នករស់នៅក្នុងទីក្រុងប្រមាណ២៤០០០នាក់ លើពិភពលោក ត្រូវបានសាកសួរទាក់ទងនឹងការប្រើប្រាស់មធ្យោបាយធ្វើដំណើរ។ លទ្ធផលបានបង្ហាញថា ៧៥ភាគរយ ប្រើប្រាស់កម្មវិធីហៅរថយន្តតាក់ស៊ី តាមទូរសព្ទដៃ ហើយជាមួយគ្នានេះ ២៧ភាគរយ បានអះអាងថា ពួកគេបានកាត់បន្ថយការបើករថយន្តដោយខ្លួនឯងនារយៈពេល៦ខែកន្លងមកនេះ។ ការអង្កេតរបស់ BIPE និង Kantar TNS ពិនិត្យឃើញនិន្នាការថយចុះនៃការជិះរថយន្តផ្ទាល់ខ្លួន ដែលក្នុងនោះ ២៤ភាគរយនៅញូវយ៉ក ៤៣ភាគរយនៅម៉ុមបៃ និង៣៤ភាគរយនៅប៉ារីស។ អ្នកដែលត្រូវបានសម្ភាស២២ភាគរយ បាន ចូលចិត្តប្រើប្រាស់សេវាកម្មរថយន្តតាក់ស៊ីរួមគ្នា ដើម្បីចែករំលែកការចំណាយ ខណៈ១៣ភាគរយ បញ្ជាក់ថា ពួកគេបានប្រើប្រាស់សេវាកម្មហៅរថយន្តតាក់ស៊ី តាម App ជាប្រចាំ។ យោងតាមការផ្សាយរបស់សារព័ត៌មានយានយន្ត Caradisiac អ្នកស្រី Isabelle Rio Lopes អ្នកជំនាញរបស់ Kantar TNS បានលើកឡើងថា៖ «បច្ចេកវិទ្យា បានផ្លាស់ប្តូរទម្លាក់នៃការប្រើប្រាស់មធ្យោបាយធ្វើដំណើររបស់អ្នកទីក្រុង ហើយដូច្នេះហើយ សហគ្រាសផលិតយានយន្ត និងក្រុមហ៊ុនផ្នែកទូរសព្ទ ត្រូវសហការគ្នាដើម្បីពង្រឹង និងពង្រីកសេវាកម្មទំនើបថ្មីៗ»។ សេវាកម្មហៅតាក់ស៊ី តាមទូរសព្ទដៃ ក៏កំពុងពេញនិយមផងដែរនៅរាជធានីភ្នំពេញ ដោយមានក្រុមហ៊ុនជាច្រើនបានបង្ហាញវត្តមាន ដូចជា Uber, Grab, PasApp Taxi, Go-X ឬ Choice Taxi ជាដើម។ ក្រៅពីប្រភេទរថយន្ត ក្រុមហ៊ុនជាច្រើន ក៏មានសេវាកម្មម៉ូតូកង់បី ផងដែរ៕	ការអង្កេតថ្មីមួយរបស់ស្ថាប័ន និងក្រុមហ៊ុនជំនាញទីផ្សាររបស់បារាំង បានមើលឃើញពីតួលេខធ្លាក់ចុះនៃការបើកបររថយន្តនៅក្នុងទីក្រុង ក្រោយវត្តមានដ៏ច្រើនសន្ធឹកសន្ធាប់នៃកម្មវិធីហៅរថយន្តតាក់ស៊ី តាមទូរសព្ទឆ្លាតវៃ (app) ជាមួយនឹងតម្លៃសមរម្យ។
លោក រិទ្ធិ សារី គឺជាតារាសម្ដែងជើងចាស់មួយរូប ដែលបានប្រឡូកក្នុងវិស័យសិល្បៈភាពយន្ត តាំងពីឆ្នាំ១៩៩០ដោយថតឱ្យផលិតកម្មព្រហ្មមានជ័យ នៅរាជធានីភ្នំពេញ។ ក្រោយពីវិស័យភាពយន្តជួបវិបត្តិ ហើយត្រូវបិទជាបន្តបន្ទាប់ នៅឆ្នាំ២០០២ លោក សារី ក៏សម្រេចចិត្ត ចាកចេញពីវិស័យភាពយន្ត ក្នុងអាយុ៦១ឆ្នាំ ដោយធ្វើដំណើរពីរាជធានីភ្នំពេញ ទៅខេត្តបាត់ដំបង ដើម្បីរស់នៅជុំប្រពន្ធកូន។ សព្វថ្ងៃអតីតតារាភាពយន្តរូបនេះ រស់នៅជាមួយភរិយាទី២ ដោយមានកូនស្រីច្បងរបស់ប្រពន្ធទី២ ជាអ្នកមើលថែរក្សា។ ចំណែកភរិយារបស់លោក មានមុខរបរលក់បន្លែនៅចិញ្ចើមថ្នល់បន្តិចបន្តួច ដើម្បីដោះស្រាយជីវភាព។ តួល្ខោនបាសាក់ លោក សារី បញ្ជាក់ថា ជីវភាពរបស់លោកក្នុងពេលបច្ចុប្បន្ននេះ មិនខ្វះខាតធ្ងន់ធ្ងរពេកឡើយ គ្រាន់តែមិនអាចមានអាហារពេញបរិបូណ៍រាល់ថ្ងៃប៉ុណ្ណោះ។ «មិនអត់ពេកទេ ក៏មិនហ៊ានចាយវាយប្រាក់ ដែលកូនផ្គត់ផ្គង់ផ្ដេសផ្ដាស់ដែរ ទុកគ្រាន់ទិញថ្នាំ ព្រោះគ្នាធ្វើការងារសំណង់ និងជាងដែក ក៏នឿយដែរ។ ចំណែកកូនខាងប្រពន្ធដើម ក៏គេជួយដែរ គេមិនចោលទេ។ រាល់ថ្ងៃនេះមានច្រើនហូបច្រើន មានតិចហូបតិច។ មានសិស្ស និងញាតិមិត្តជិតឆ្ងាយ ទាំងក្នុងនិងក្រៅប្រទេសចេះតែផ្ដល់ជំនួយជាហូរហែដែរ»។ នេះជាការបញ្ជាក់របស់លោក សារី។ លោក រិទ្ធិ សារី សព្វថ្ងៃមានជំងឺលើសឈាម និងក្រពះពោះវៀនជាដើម។ ចំណែកការចំណាយថ្លៃថ្នាំ លោកពុំអាចកំណត់ចំនួនជាក់លាក់ឡើយ ដោយជួនចំណាយអស់តិច ហើយជួនចំណាយអស់ច្រើន។ យ៉ាងណាក៏ដោយ លោកត្រូវចំណាយថ្លៃថ្នាំអស់ប្រហែល៥ពាន់រៀន សម្រាប់៣ថ្ងៃ ដោយផ្សំនៅតាមកន្លែងលក់ថ្នាំតូចតាច។ បុរសដែលមានជំនាញលេងកំប្លែងផងនោះ បញ្ជាក់ទាំងសម្ដីស្រាលហើយច្បាស់ៗ៖«អត់ធ្មេញទទួលទានអ្វីមិនបាន ចេះតែទំពារញំៗលេបទៅ ដូច្នេះវាធ្វើទុកក្រពះ។ មួយសប្ដាហ៍ទើបបន្ទោបង់ម្ដង។ ជួនថ្ងៃណាគេងមិនលក់ ទទួលទានថ្នាំបានលក់ខ្លះទៅ។ ពេទ្យប្រាប់ខ្ញុំដែរ ថាឱ្យទៅពេទ្យតម្រងនោម ប៉ុន្តែខ្ញុំប្រាប់ថាខ្ញុំគ្មានលុយទៅទេ។ ទៅកន្លែងដុកទ័រដឹងស្រាប់ហើយ ត្រូវការរាប់រយ រាប់ពាន់ មានលុយឯណា។ សព្វថ្ងៃនេះផ្សងតាមព្រេងសំណាងហើយ»។ ក្រោយពីបានទៅរស់នៅក្នុងខេត្តបាត់ដំបង យូរៗម្ដងក៏មានផលិតកម្មមួយចំនួន ដែលបានទៅថតភាពយន្តនៅទីនោះ បានអញ្ជើញលោកឱ្យទៅសម្ដែងខ្លះដែរ។ ដោយក្នុងមួយថ្ងៃលោកអាចទទួលបានប្រាក់ចន្លោះពី១០ទៅ២០ដុល្លារអាមេរិក។ លោក សារី ពន្យល់៖«ជីវភាពពឹងផ្អែកទាំងស្រុងលើសិល្បៈ ដល់សិល្បៈបិទខ្ញុំអស់ការងារធ្វើ។ សិល្បៈភាពយន្តកាលឆ្នាំ១៩៩៧ ផលិតកម្មជាង១០០ រលំស្ទើរតែអស់។ ដូច្នេះខ្ញុំនៅទ្រាំរហូតដល់ឆ្នាំ២០០២ ទើបខ្ញុំសម្រេចចិត្តចាកចេញ។ ជីវិតអ្នកសិល្បៈ ចេញពីសិល្បៈ មិនដឹងទៅរកអ្វី ដីស្រែក៏មិនមាន ដីចម្ការក៏មិនមាន មានដីតែត្រឹមទីផ្ទះប៉ុណ្ណោះ។ ដូច្នេះខ្ញុំរស់ដោយសារកូនទាំងស្រុង»។ លោក រិទ្ធិ សារី មានស្រុកកំណើតក្នុងខេត្តបាត់ដំបង ក្នុងស្រុកមង្គលបុរី ឃុំឫស្សីកោក ភូមិវត្តអញ្ចាញ ប៉ុន្តែបច្ចុប្បន្នទីនោះ ត្រូវបានដូរឈ្មោះជាខេត្តបន្ទាយមានជ័យវិញ។ ដោយឡែក បច្ចុប្បន្នលោករស់នៅក្នុង ភូមិកន្ទួត សង្កាត់ក្ដុលដូនទាវ ក្រុងបាត់ដំបង ខេត្តបាត់ដំបង ជាមួយកូននិងភរិយាទី២របស់លោក។ សិល្បករជើងចាស់រូបនេះ មានកូន១០នាក់ ស្រី៥ ដោយលោកមានប្រពន្ធ២។ ប្រពន្ធដើមមានកូន៦នាក់ សុទ្ធតែបានរៀនសូត្រខ្ពង់ខ្ពស់ និងមានការងារធ្វើសមរម្យ។ ចំណែកប្រពន្ធទី២ មានកូន៤នាក់ ហើយកូនទាំងអស់ពុំបានរៀនច្រើនឡើយ ហើយពួកគេមានការងារជាកម្មករសំណង់ និងជាងដែក។ ក្នុងចំណោមកូនទាំងអស់ មានតែកូនស្រីច្បងតែម្នាក់គត់របស់លោក ជាមួយប្រពន្ធដើម ដែលមានឧបនិស្ស័យខាងចម្រៀងសម័យ ប៉ុន្តែជាអកុសលគាត់បានស្លាប់ទៅហើយ។ បុរសវ័យចំណាស់រូបនេះ មានជំនាញល្ខោនបាសាក់ អាយ៉ៃរឿង និងលេងកំប្លែង។ ក្នុងវិស័យល្ខោនបាសាក់ ទស្សនិកជនស្គាល់លោកច្បាស់ តាមរយៈឈ្មោះដែលមហាជនដាក់ឱ្យគឺ អ្នកកំប្លែង ឈុន ទិវ។ កាលលោកនៅសម្ដែងកុន ក្នុងឆ្នាំ១៩៩០ ប្រាក់ឈ្នួលដែលលោកទទួលបាន ក្នុងចន្លោះ១០ម៉ឺនរៀល ឬ២០ម៉ឺនរៀល ហើយថ្លៃបំផុតត្រឹម៥០ម៉ឺនរៀន ក្នុងមួយរឿង ដោយអាស្រ័យថាការសម្ដែងនោះយូរថ្ងៃឬឆាប់។ ជាទូទៅក្នុងមួយរឿង លោកថតក្នុងរង្វង់ពីកន្លះខែ ទៅដល់មួយខែ៕	(ភ្នំពេញ៖ តារាភាពយន្ត លោក រិទ្ធិ សារី ដែលបច្ចុប្បន្នមានជន្មាយុ៨០ឆ្នាំ កំពុងរស់ក្នុងជីវភាពខ្វះខាត រួមទាំងមានជំងឺប្រចាំកាយផង។ រស់ក្នុងខេត្តបាត់ដំបង ជាមួយភរិយាទី២ និងកូនស្រីច្បង លោក សារី ថាតាំងពីលោកចាកចេញពីវិស័យសិល្បៈ ក្នុងអំឡុងឆ្នាំ២០០២រហូតមក លោកត្រូវពឹងផ្អែកទាំងស្រុងលើកូន។
ភ្នំពេញ៖ បន្លែចិន និងវៀតណាម ដូចជា ខ្ទឹមបារាំង ខ្ទឹមស ស្ពៃក្តោប ស្ពៃបូកគោ ដំឡូងបារាំង ការ៉ុត ត្រាវ..រួមទាំងផ្លែឈើជាច្រើនប្រភេទទៀត កំពុងប្រកួតប្រជែងគ្នានៅលើទីផ្សារកម្ពុជា។ ផ្សារនាគមាស និងផ្សារដើមគ ជាកន្លែងចែកចាយបន្លែ-ផ្លែឈើក្នុងស្រុក និងនាំចូលពីប្រទេសវៀតណាម ចិន ទៅកាន់ទីផ្សារបោះដុំ-លក់រាយនានា នៅទូទាំងប្រទេស។	ដោយ មឿន ម៉ាក់ថុង
ព័ត៌មានលម្អិត សូមស្ដាប់បទយកការណ៍ដែលរៀបរៀងដោយអ្នកស្រី អ៊ីសា រ៉ហានី ដូចតទៅ៖ បើគេធ្វើដំណើរកាត់តាមក្រុងតាខ្មៅ នៅចំណុចស្ពានកាត់ព្រែកមួយ នោះគេនឹងអាចឃើញតូចលក់មង និងសំណាញ់របស់អ្នកភូមិនៅទីនោះ។ ភូមិនេះ សម្បូរសហគមន៍ខ្មែរឥស្លាមរស់នៅ ដែលភាគច្រើននៃពួកគេគឺជាអ្នកនេសាទ និងមានរបរធ្វើមង និងសំណាញ់លក់។ តូបលក់មង និងសំណាញ់ ស្ថិតនៅលើដងការផ្លូវចូលទៅកាន់សហគមន៍ខ្មែរឥស្លាមនៅព្រែកតាពៅ ឬអ្នកខ្លះហៅព្រែកត្នោត។ អ្នកលក់នៅទីនោះ គឺជាខ្មែរឥស្លាម ដែលពីមុនការលក់ដូរនៅទីនោះ ត្រឹមជាលក្ខណៈគ្រួសារតែប៉ុណ្ណោះ។ ខ្ញុំបានចូលទៅក្នុងតូបមួយកន្លែង ដែលមានកញ្ញា ហ្វារីណា ជាម្ចាស់តូប។ កញ្ញាថា បានចាប់ផ្តើមរបរលក់មង សំណាញ់នេះជាង ១០ឆ្នាំមកហើយ។ ក្នុងតូបរបស់កញ្ញា មានលក់មង សំណាញ់ គ្រប់ប្រភេទ ទាំងក្រឡាតូច ក្រឡាធំ និងទំហំខ្លី និងវែង។ ក្រឡាមងដែលលក់ដាច់ជាងគេនោះ គឺប្រភេទក្រឡាតូចមានទំហំ ២ហ៊ុន ឬ ២ហ៊ុនកន្លះ ដែលក្រឡាប្រភេទនេះសម្រាប់យកត្រីតូចៗដូចជាត្រី រៀលជាដើម។ កំពុងផ្តល់បទសម្ភាសបណ្ដើរ កញ្ញា ហ្វារីណា ក៏ឆ្លៀតស្វាគមន៍អតិថិជនដែលមកជាវមង និងសំណាញ់បណ្ដើរ។ ការលក់ដូរនៅក្នុងខែទឹកឡើង ហាក់មមាញឹកទ្វេដងជាងខែផ្សេង ព្រោះតម្រូវការរបស់អតិថិជនមានគ្រប់ទិសទី។ កញ្ញា ហ្វារីណា បានឱ្យដឹងទៀតថា ក្នុងមួយថ្ងៃកញ្ញាអាចលក់បានទឹកប្រាក់ពី១លាន ទៅជាង១លានរៀល គឺទាំងមង និងសំណាញ់ លក់ដាច់ស្មើគ្នា។ ចំណែកមង និងសំណាញ់ កញ្ញាត្រូវជួលអ្នកភូមិធ្វើបន្ត ដើម្បីបំពេញតម្រូវការទីផ្សារ។ ហើយក្នុងមងមួយដៃ កញ្ញាចំណេញពី២ពាន់ ទៅ៣ពាន់រៀល ក្រោយកាត់ថ្លៃចំណាយរួច។ មានតូបលក់មង និងសំណាញ់ ប្រមាណ ៤០ ដែលអ្នកលក់គឺជាខ្មែរឥស្លាម។ ពីមុន តូបទាំងនេះជាតូបតូចៗ និងលក់ជាលក្ខណៈគ្រួសារ តែក្រោយមកវាក៏មានការរីកចម្រើន ដោយសារមានភាពល្បីល្បាញក្នុងការធ្វើមង សំណាញ់។ កញ្ញា ហ្វារីណា ថា អ្នកភូមិព្រែកតាពៅធ្វើសំណាញ់ល្អ និងដាក់ត្រូវត្រីច្រើន ទើបមានអតិថិជន និងម៉ូយតាមបណ្ដាខេត្តផ្សេងៗឡើងមកទិញនៅក្រុងតាខ្មៅនេះ។ លោក ភីយ៉ាន គឺជាអ្នកលក់មង និងសំណាញ់ មួយរូបទៀតនៅភូមិព្រែកតាពៅ។ លោកក៏ជាអ្នកនេសាទមួយរូបដែរ តែសម្រាប់ខែទឹកធំនេះ លោកសម្រាកនៅផ្ទះ និងរង់ចាំខែទឹកស្រកទើបចុះទូកនេសាទនៅទន្លេវិញ។ ឆ្លៀតពេលនៅផ្ទះ លោក ភីយ៉ាន មានរបររត់ម៉ូតូឌុប និងធ្វើសំណាញ់ មងលក់នៅផ្ទះ គ្រាន់ដោះស្រាយជីវភាពប្រចាំថ្ងៃ។ មិនខុសពីអ្នកលក់ដទៃទៀត សំណាញ់របស់លោក ត្រូវបានគេជាវច្រើននៅក្នុងរដូវនេះ ភាគច្រើនអ្នកទិញ គឺបងប្អូនខ្មែរ ព្រោះពួកគាត់កម្រមានអ្នកចេះធ្វើណាស់។ ចំណែកអ្នកស្រី អៃសះ នោះវិញ អ្នកស្រីចេះធ្វើមងសំណាញ់ ពីជីដូនជីតាមក គឺប្រហែលជាង ២០ឆ្នាំមកហើយ។ អ្នកស្រីថា នេះជារបរប្រចាំថ្ងៃ ដែលផ្គត់ផ្គង់ការចំណាយក្នុងគ្រួសារ និងសម្រាប់កូនរៀនផងដែរ វាមិនមានច្រើន តែអាចល្មមសម្រាប់គ្រួសារអ្នកស្រី។ អ្នកស្រី អៃសះ បានប្រាប់ពីបច្ចេកទេសធ្វើសំណាញ់ ដើម្បីបង់ឱ្យបានត្រីច្រើនផងដែរ នោះគឺត្រូវធ្វើថ្នក់ដែលក្របួចត្រីចូលច្រើន៕	ភ្នំពេញ៖ មង និងសំណាញ់ ជាឧបករណ៍នេសាទដ៏ពេញនិយមសម្រាប់អ្នកនេសាទ។ នៅកម្ពុជា អ្នកនេសាទភាគច្រើនជាខ្មែរឥស្លាម ហើយពួកគេរស់នៅយ៉ាងជិតស្និទ្ធជាមួយទឹក។ ខ្មែរឥស្លាម ភាគច្រើនរស់នៅតាមបណ្ដោយទន្លេមេគង្គ ទន្លេសាប ទន្លេចតុមុខ និងដៃទន្លេផ្សេងៗ ហើយពួកគេមានជំនាញច្បាស់លាស់ទាក់ទងនឹងការនេសាទ។ នៅភូមិព្រែកតាពៅ ជាទីដែលមានទន្លេ និងព្រែកផងនោះ ក៏សម្បូរវត្តមានខ្មែរឥស្លាមរស់នៅច្រើនដែរ។ ក្រៅពីនេសាទ ពួកគេក៏បានធ្វើឧបករណ៍ដូចជាមង និងសំណាញ់ សម្រាប់លក់ដូរផងដែរ។ មង និងសំណាញ់ បានក្លាយជាអត្តសញ្ញាណមួយរបស់អ្នកភូមិព្រែកតាពៅ ដោយសារវាបានក្លាយជាកន្លែងមួយ ដែលមានការជួញដូចឧបករណ៍នេសាទយ៉ាងមមាញឹក និងល្បីឈ្មោះជាទូទៅ។
នៅថ្ងៃទី ២៦ តុលានេះ ក្រសួងយុត្តិធម៌ ដំណើរការកិច្ចប្រជុំ ដើម្បីពិនិត្យសំណើសុំលើកលែង និងបន្ធូរបន្ថយទោស ដល់ទណ្ឌិតចំនួន ៤២១នាក់ ក្នុងពិធីបុណ្យអុំទូក។ ឈ្មោះទណ្ឌិតទាំង ៤២១ នាក់នេះ នឹងមានទណ្ឌិតមួយចំនួន ត្រូវលើកលែង និងបន្ធូរបន្ថយទោស។ លោក សុច សុផាន់ណារ៉ា អគ្គនាយករង នៃអគ្គនាយកដ្ឋានកិច្ចការអយ្យការ និងព្រហ្មទណ្ឌ នៃក្រសួងយុត្តិធម៌ បានឲ្យដឹងថា ឈ្មោះទណ្ឌិតចំនួន ៤២១នាក់ មកពី ១៩ រាជធានី-ខេត្ត និងមណ្ឌលកែប្រែទាំង ៤ ត្រូវបានក្រសួងយុត្តិធម៌ ពិនិត្យ ដើម្បីស្នើសុំបន្ធូរបន្ថយ និងលើកលែងទោស ក្នុងបុណ្យអុំទូក។ លោក សុច សុផាន់ណារ៉ា បញ្ជាក់ថា ការពិនិត្យលើការលើកលែង និងបន្ធូរបន្ថយទោសនេះ មិនកំណត់លើបទល្មើសណាមួយទៀត។ ម្យ៉ាងទៀត ក្រសួងយុត្តិធម៌ បានយកចិត្តទុកដាក់បំផុត មុននឹងសម្រេចដាក់សំណើសុំលើកលែង និងបន្ធូរបន្ថយទោស។ សូមបញ្ជាក់ថា កាលពីឆ្នាំ២០១៦ ទណ្ឌិតចំនួន ៧ នាក់ បានទទួលការលើកលែងទោស និង៨១ នាក់ទៀត ត្រូវបានបន្ធូរបន្ថយទោស នៅក្នុងពិធីបុណ្យអុំទូក៕	ភ្នំពេញ៖ ឈ្មោះទណ្ឌិតចំនួន ៤២១ នាក់ ត្រូវបានស្នើសុំបន្ធូរបន្ថយទោស និងលើកលែងទោស ក្នុងពិធីបុណ្យអុំទូកឆ្នាំនេះ។ ក្រសួងយុត្តិធម៌ កំពុងប្រជុំ និងពិនិត្យឈ្មោះទណ្ឌិតទាំង ៤២១នាក់នេះ ដែលមកពី ១៩រាជធានី-ខេត្ត និងមណ្ឌលកែប្រែទាំង ៤ ដើម្បីបន្ធូរបន្ថយ និងលើកលែងទោស។
តាមខ្លឹមសារនៃជំនួបដែលបង្ហាញដោយភាគីកម្ពុជា សម្តេច ហ៊ុន ម៉ាណែត បានចាប់ផ្តើមដោយជម្រាបលោក W. Patrick Murphy អំពីលទ្ធផលលទ្ធផលនៃជំនួបទេ្វភាគី ជាពិសេសជាមួយលោកស្រី Victoria Nuland អនុរដ្ឋមន្ត្រីការបរទេសស្តីទីសហរដ្ឋអាម៉េរិក នៅក្រុងញូវយ៉ក កន្លងមក។ សម្តេចបានលើកឡើងពីជំនួយក្នុងទំហំទឹកប្រាក់ប្រមាណ១៨លានដុល្លារដែលរដ្ឋាភិបាលអាម៉េរិក បានផ្តល់ឡើងវិញជូនកម្ពុជាតាមរយៈទីភ្នាក់ងារអាមេរិកសម្រាប់ការអភិវឌ្ឍអន្តរជាតិ (USAID) នឹងត្រូវប្រើប្រាស់សម្រាប់ការកែលម្អការផ្ដល់សេវាសុខាភិបាលទាំងក្នុងផ្នែករដ្ឋ និងផ្នែកឯកជន ការការពារបរិស្ថានប្រកបដោយចិរភាព ការការពារ និងការប្រយុទ្ធនឹងជំងឺរបេង និងការបណ្ដុះបណ្ដាលផ្នែកសហគ្រិនភាពដល់យុវជនកម្ពុជា ជាដើម។ ភាគីទាំងពីរក៏បានពិភាក្សាគ្នាពាក់ព័ន្ធនឹងការធ្វើមាតុភូមិនិវត្តន៍ពលរដ្ឋខ្មែរ និងបេសកកម្មស្រាវជ្រាវ និងជីករុករកអដ្ឋិធាតុជនជាតិអាមេរិកបាត់ខ្លួន (POW/MIA) ផងដែរ ដោយសុទ្ធតែបានបង្ហាញពីការយកចិត្តទុកដាក់រៀងខ្លួនក្នុងការងារទាំងនេះ។ ដូចគ្នាផងដែរ ស្ថានទូតអាម៉េរិកប្រចាំកម្ពុជា បានគូសបញ្ជាក់អំពីជំនួបពិភាក្សាប្រកបដោយផ្លែផ្ការវាងសម្តេចនាយករដ្ឋមន្ត្រី ហ៊ុន ម៉ាណែត និងលោកឯកអគ្គរដ្ឋទូត W.Patrick Murphy។ លោក Murphy បានមើលឃើញពីកិច្ចខំប្រឹងប្រែងរបស់នាយករដ្ឋមន្ត្រីកម្ពុជា នាអំឡុងបេសកកម្មនៅញូវយ៉ក ដោយបានជួបពិភាក្សាជាមួយមន្ត្រី និងពាណិជ្ជករអាម៉េរិក ជាច្រើនរូប។ លោក Murphy បានលើកឡើងពីការប្តេជ្ញាចិត្តដ៏យូរអង្វែងរបស់អាមេរិកក្នុងការគាំទ្រប្រជាជនកម្ពុជាដើម្បីរួមចំណែកអភិវឌ្ឍន៍របស់ប្រទេសតាមរយៈការផ្តល់ជំនួយប្រមាណ៣ពាន់លានដុល្លារនារយៈពេល៣០ឆ្នាំចុងក្រោយនេះ។ ក្រៅពីសង្កត់ធ្ងន់អំពីសារសំខាន់នៃសិទ្ធិមនុស្ស ការការពារសេរីភាពជាមូលដ្ឋាន លោក Murphy បានជំរុញកម្ពុជាឱ្យរក្សាជំហរឯករាជ្យ និងតុល្យភាពនៃគោលនយោបាយបរទេស ហើយបន្តសកម្មភាពខ្លាំងក្លាលើការប្រយុទ្ធប្រឆាំងការជួញដូរមនុស្ស និងការបោកប្រាស់តាមប្រព័ន្ធអ៊ីនធ័រណិត៕	សម្តេចនាយករដ្ឋមន្ត្រី ហ៊ុន ម៉ាណែត បានទទួលជួប និងពិភាក្សាការងារជាមួយឯកអគ្គរដ្ឋទូតសហរដ្ឋអាម៉េរិកប្រចាំកម្ពុជា លោក W. Patrick Murphy នាព្រឹកថ្ងៃទី២៧ ខែកញ្ញា។ ក្នុងជំនួបនៅវិមានសន្តិភាព ភាគីទាំងពីរសុទ្ធតែបានប្តេជ្ញាចិត្តបន្តកិច្ចសហប្រតិបត្តិការជាមួយគ្នាឱ្យកាន់តែជិតស្និទ្ធបន្ថែមទៀត។
អង់គ្លេស ក៏ដូចជាសម្ព័ន្ធមិត្តលោកខាងលិចដទៃទៀតបានព្យាយាមផាត់រុស្ស៊ី និងសម្ព័ន្ធមិត្តបេឡារុសឱ្យកាន់តែឃ្លានឆ្ងាយពីអន្តរជាតិតាមរយៈទណ្ឌកម្មសេដ្ឋកិច្ច និងវិធានការផ្សេងទៀត តាំងពីរុស្ស៊ីចាប់ផ្តើមឈ្លានពានអ៊ុយក្រែននៅចុងខែកុម្ភៈ។ រីឯ របបសឹកមីយ៉ាន់ម៉ាវិញក៏ត្រូវបានអង់គ្លេសដាក់ទណ្ឌកម្មផ្នែកសេដ្ឋកិច្ចដែរដែលជាសម្ពាធជំរុញឱ្យយោធាមីយ៉ាន់ម៉ាត្រឡប់ទៅរកសន្តិភាព និងលទ្ធិប្រជាធិបតេយ្យវិញ។ យោងតាមទូរទស្សន៍ BBC ឥស្សរជនបរទេសប្រហែល៥០០នាក់រំពឹងថា នឹងចូលរួមពិធីបុណ្យសពព្រះមហាក្សត្រីយ៍អេលីហ្សាបែតទី២ ដែលនឹងធ្វើឡើងនៅថ្ងៃទី១៩ ខែកញ្ញានាទីក្រុងឡុងដ៍ ខណៈលិខិតអញ្ជើញបានផ្ញើទៅប្រមុខរដ្ឋនៃប្រទេសភាគច្រើនដែលអង់គ្លេសមានទំនាក់ទំនងការទូតជាមួយ។ មកទល់ពេលនេះ មេដឹកនាំពិភពលោកជាច្រើនរួមមាននាយករដ្ឋមន្រ្តីកាណាដា ចាស្ទីន ទ្រូដូ នាយករដ្ឋមន្រ្តីអូស្រ្តាលី អាន់ថូនី អាល់បានីស និងនាយករដ្ឋមន្រ្តីនូវែលសេឡង់ ចាស៊ីនដា អាឌើន ដែលមានព្រះមហាក្សត្រអង់គ្លេសជាប្រមុខរដ្ឋ ក៏ដូចជាប្រធានាធិបតីអាម៉េរិក ចូ បៃដិន បានបញ្ជាក់ពីវត្តមានរួចហើយ។ សូមបញ្ជាក់ថា ព្រះមហាក្សត្រីយ៍អេលីហ្សាបែតទី២ដែលជាស្តេចសោយរាជ្យយូរជាងគេក្នុងប្រវត្តិសាស្រ្តអង់គ្លេស និងជាប្រមុខរដ្ឋនៃ ១៤ ប្រទេសក្នុងអាណាចក្រ Commonwealth បានសោយទិវង្គតនៅថ្ងៃទី៨ ខែកញ្ញាក្នុងព្រះជន្ម ៩៦ ព្រះវស្សា។ បុត្រាច្បងរបស់ទ្រង់ ព្រះមហាក្សត្រឆាលស៍ទី៣ ក៏បានឡើងសោយរាជ្យបន្តពីព្រះមាតាដោយស្វ័យប្រវត្តិ៕	តំណាងមកពីរុស្ស៊ី បេឡារុស និងមីយ៉ាន់ម៉ា មិនត្រូវបានអង់គ្លេសអញ្ជើញឱ្យចូលរួមពិធីបុណ្យសពព្រះមហាក្សត្រីយ៍អេលីហ្សាបែតទី២ ឡើយដែលនឹងរៀបចំនៅដើមសប្តាហ៍ក្រោយ។ នេះបើតាមការផ្សាយរបស់ទីភ្នាក់ងារ Reuters នៅថ្ងៃទី១៣ ខែកញ្ញា ដែលស្រង់ប្រភពរដ្ឋាភិបាលអង់គ្លេស។
បន្ទាប់ពីប្រមុខសម្ព័ន្ធយោធាណាតូ (NATO) បានលើកសំណើទៅកាន់សមាជិក ក្នុងការអនុញ្ញាតឱ្យអ៊ុយក្រែនវាយប្រហារមីស៊ីលទៅក្នុងដីរុស្ស៊ី លោក វ្ល៉ាឌីមៀ ពូទីន ប្រធានាធិបតីរុស្ស៊ី បានប្រើពាក្យខ្លាំងៗដាក់លោកខាងលិចថា កុំលេងជាមួយភ្លើង។ «ការរីកធំឡើងនៃជម្លោះ នឹងនាំឱ្យមានផលវិបាកធ្ងន់ធ្ងរ»។ លោកពូទីន បានព្រមានបែបនេះ នៅចំពោះមុខអ្នកសារព័ត៌មាន ក្នុងក្រុង តាស្កិន របស់អ៊ូសបេគីស្ថាន នៅថ្ងៃទី២៨ ខែឧសភា ដោយបន្តឌឺដងថា បើជម្លោះរីកធំនៅដែនដីអឺរ៉ុប អាម៉េរិកនឹងមានកាយវិការបែបណា។ ត្រង់ចំណុចនេះ លោកពូទីន បានប្រាប់អឺរ៉ុបឱ្យគិតដល់ពីចំនួនអាវុធយុទ្ធសាស្រ្តដែលរុស្ស៊ី និងអឺរ៉ុបមាន។ ក្នុងកិច្ចសម្ភាសនជាមួយសារព័ត៌មាន The Economist លោក Jens Stoltenberg អគ្គលេខាធិការអង្គការណាតូ បានអះអាងថា សមាជិកសម្ព័ន្ធយោធា គួរតែអនុញ្ញាតឱ្យអ៊ុយក្រែនវាយប្រហារទៅក្នុងដីរុស្ស៊ីដ៏ជ្រៅ ជាមួយអាវុធរបស់លោកខាងលិច។ យ៉ាងណាមិញ គំនិតបែបនេះ ត្រូវបានគាំទ្រដោយប្រទេសសមាជិកមួយចំនួន តែអាម៉េរិក បានជំទាស់។ ត្រង់ចំណុចនេះ លោកពូទីន បានបង្ហាញចម្ងល់របស់ខ្លួនថា អឺរ៉ុបពិតជាចង់ផុងខ្លួនទៅក្នុងជម្លោះសកលឬយ៉ាងណា។ បើតាមលោកប្រធានាធិបតី ការអនុញ្ញាតឱ្យអ៊ុយក្រែនវាយប្រហារលើរុស្ស៊ី វាពិតជាចាំបាច់ក្នុងការប្រើប្រាស់ផ្កាយរណប យោធា និងចារកិច្ចរបស់លោកខាងលិច ហើយនេះ ជាការចូលរួមដោយផ្ទាល់ក្នុងសង្រ្គាម។ មេដឹកនាំរុស្ស៊ីក៏បានប្រាប់ប្រទេសសមាជិកណាតូមួយចំនួនថា ប្រទេសតូចៗ គួរតែយល់ពីអ្វីដែលខ្លួនកំពុងប្រលែង ខណៈប្រទេសទាំងនោះ មានទាំងទំហំដីតូច និងប្រជាជនតិច។ ពាក់ព័ន្ធនឹងបញ្ហានេះ ប្រមុខវិមានក្រេមឡាំង បានជំរុញឱ្យសមាជិកណាតូចងចាំ បើចង់អនុញ្ញាតឱ្យអ៊ុយក្រែនវាយប្រហារលើខ្លួន។ ជាងរយៈពេល២ឆ្នាំមកនេះ រុស្ស៊ីនៅតែបន្តវាយប្រហារ ខណៈទ្រព្យសម្បត្តិជាច្រើនត្រូវបានបំផ្លាញ និងខូចខាត។ រុស្ស៊ីបានគ្រប់គ្រងដែនដីអ៊ុយក្រែន ប្រមាណ ១៨ភាគរយ ហើយកំពុងបន្តវាយប្រហារលើតំបន់ Kharkiv ស្របពេលជំនួយជាច្រើនពាន់លានដុល្លាររបស់លោកខាងលិច បន្តបញ្ជូនទៅអ៊ុយក្រែន៕	ការវាយប្រហារមីស៊ីលទៅក្នុងដីរុស្ស៊ី អ៊ុយក្រែនពិតជាត្រូវការផ្កាយរណប យោធា និងចារកិច្ចពីអឺរ៉ុបដើម្បីជួយ ហើយនេះជាការប្រឡូកក្នុងសង្រ្គាមដោយផ្ទាល់។ លោកប្រធានាធិបតីរុស្ស៊ី វ្ល៉ាឌីមៀ ពូទីន បញ្ជាក់បែបនេះ នៅថ្ងៃទី២៨ ខែឧសភា ដោយព្រមានថា ជម្លោះអាចនឹងរីកជាសកល។
ក្រុង Mariupol ត្រូវបានរុស្ស៊ីប្រកាសគ្រប់គ្រងដោយជោគជ័យនៅថ្ងៃទី២១ ខែមេសា កន្លងមក។ បើទោះប្រកាសគ្រប់គ្រងក្រុងជាផ្លូវការក៏ដោយ ប៉ុន្តែកម្លាំងយោធាអ៊ុយក្រែន ដែលលាក់ខ្លួនក្នុងរោងចក្រដែក Azovstal មិនទាន់ទម្លាក់អាវុធឡើយ។ ទាក់ទិននឹងបញ្ហានេះ ប្រធានាធិបតីរុស្ស៊ី លោក វ្ល៉ាឌីមៀ ពូទីន បានចោទ ទីក្រុងកៀវ មិនអនុញ្ញាតឱ្យកម្លាំងយោធាខ្លួនទម្លាក់អាវុធ។ ក្នុងកិច្ចសន្ទនាតាមទូរសព្ទជាមួយលោក Charles Michel ប្រធានក្រុមប្រឹក្សាអឺរ៉ុប នៅថ្ងៃទី២២ ខែមេសា លោក ពូទីនបានលើកឡើងថា កម្លាំងយោធាអ៊ុយក្រែនទាំងអស់ ដែលទម្លាក់អាវុធចុះ នឹងត្រូវបានធានាអាយុជីវិត យកចិត្តទុកដាក់ដោយផ្អែកលើច្បាប់អន្តរជាតិ និងផ្តល់ការព្យាបាល។ នេះបើតាមសេចក្តីថ្លែងការណ៍របស់វិមានក្រេមឡាំង។ «ប៉ុន្តែរបបក្រុងកៀវ មិនអនុញ្ញាតឱ្យកម្លាំងខ្លួនប្រើប្រាស់ឱកាសនេះឡើយ»។ ប្រធានាធិបតីរុស្ស៊ី បានសង្កត់ធ្ងន់បែបនេះ។ ក្នុងកិច្ចសន្ទនាដដែលនោះ លោក Michel បានជំរុញឱ្យមេដឹកនាំរុស្ស៊ី អនុញ្ញាតឱ្យមានការចូលទៅដល់នៃជំនួយមនុស្សធម៌ និងបើកច្រកចេញចំពោះប្រជាជនស៊ីវិល ដែលកំពុងជាប់នៅក្នុងក្រុង។ តាមការបញ្ជាក់របស់អភិបាលក្រុង Mariupol កន្លងមក ប្រជាជនស៊ីវិលជាប់ក្នុងក្រុង មានប្រមាណ ១០ម៉ឺននាក់ ដែលកំពុងប្រឈមនឹងកង្វះអគ្គិសនី ទឹក រួមទាំងអាហារ។ តាមរបាយការណ៍ស្នងការជាន់ខ្ពស់ទទួលបន្ទុកសិទ្ធមនុស្សអង្គការសហប្រជាជាតិ(UNCHR) មកទល់ពេលនេះ រុស្ស៊ី បានឈ្លានពានអ៊ុយក្រែនជិតពីរខែហើយ ដោយប្រជាជនស៊ីវិលប្រមាណ ១៤១៧នាក់ បានបាត់បង់ជីវិត ខណៈប្រជាជន ២០៣៨រងរបួស។ មិនតែប៉ុណ្ណោះ ហេដ្ឋារចនាសម្ព័ន្ធជាច្រើន បានរងការខូចខាត៕	ប្រធានាធិបតីរុស្ស៊ី លោក វ្ល៉ាឌីមៀ ពូទីន នៅថ្ងៃទី២២ ខែមេសា បានចោទរដ្ឋាភិបាលទីក្រុងកៀវ មិនអនុញ្ញាតឱ្យកម្លាំងយោធានៅក្រុង Mariupol ទម្លាក់អាវុធចុះឡើយ។ មកទល់ពេលនេះ កម្លាំងយោធាអ៊ុយក្រែន នៅក្នុងរោងចក្រដែក Azovstal មិនទាន់ទម្លាក់អាវុធឡើយ បើទោះរុស្ស៊ីបានហ៊ុមព័ទ្ធជិត និងគ្រប់គ្រងក្រុង Mariupol ទាំងស្រុងក៏ដោយ។
រដ្ឋមន្ត្រីការបរទេសរុស្ស៊ីលោក Sergei Lavrov បានបញ្ជាក់ច្បាស់ថា វាជារឿងដែលមិនអាចទទួលយកបានឡើយ ចំពោះការប៉ុនប៉ងអន្តរាគមន៍ក្នុងជម្លោះវេណេស៊ុយអេឡាជាពិសេសការប្រើប្រាស់កម្លាំងទ័ពនោះ។ អ្នកការទូតរូបនេះជឿជាក់ថា មានតែដំណោះស្រាយដោយសន្តិវិធីប៉ុណ្ណោះទើបអាចជួយបញ្ចប់បញ្ហានៅវេណេស៊ុយអេឡាបាន។ បើតាមសារព័ត៌មានរុស្ស៊ី RT លោក Lavrov បានថ្លែងដូច្នេះថា៖« យើងរួបរួមគ្នាដើម្បីយកជ័យជម្នះលើរាល់ការមិនឯកភាពនិងការទាស់ទែងគ្នានៅក្នុងប្រទេសវេណេស៊ុយអេឡាតាមរយៈការប្រើប្រាស់ដំណោះស្រាយដោយសន្តិវិធី ជាពិសេសការសន្ទនាគ្នា ដោយគ្មានការដាក់សម្ពាធពីខាងក្រៅ។ នេះមិនរាប់ទាមងសកម្មភាពមិនអាចទទួលយកបានដូចជាការគំរាមប្រើប្រាស់អន្តរាគមន៍យោធាចូលលូកលាន់កិច្ចការផ្ទៃក្នុងវេណេស៊ុយអេឡានោះ»។ ប្រមុខការទូតរុស្ស៊ីរូបនេះបានបញ្ជាក់ពីការជំទាស់របស់រុស្ស៊ីចំពោះអន្តរាគមន៍គ្រប់រូបភាពក្នុងជម្លោះវេណេស៊ុយអេឡា បន្ទាប់ពីលោកជួបពិភាក្សាជាមួយសមភាគីបូលីវី លោក Fernado Huanacuni Mamani ថ្ងៃ ពុធទី ១៦ ខែសីហានេះ។ លោក Lavrov បានបន្ថែមថា បណ្តាប្រទេសភាគច្រើននៅអាមេរិកឡាទីននឹងថ្កោលទោសមិនខាន បើសិនជាមានអន្តរាគមន៍បែបនេះកើតឡើងមែននោះ។ តាមពិតទៅ រដ្ឋមន្ត្រីការបរទេសរុស្ស៊ីចេញមុខព្រមានលទ្ធភាពនៃការអន្តរាគមន៍យោធានៅក្នុងជម្លោះវេណេស៊ុយអេឡានេះ ជាការឆ្លើយតបនឹងសម្តីរបស់ប្រធានាធិបតីដូណាល់ ត្រាំ ដែលចង់ចូលអន្តរាគមន៍ក្នុងជម្លោះប្រទេសជិតខាងខ្លួនដោយប្រើប្រាស់ទ័ពនោះ។ កាលពីថ្ងៃសុក្រសប្តាហ៍មុន លោក ត្រាំ បានអះអាងប្រាប់អ្នកសារព័ត៌មានថា ការប្រើប្រាស់យោធាអាចជាជម្រើសមួយរបស់អាមេរិកក្នុងការដោះស្រាយវិបត្តិ។ លោកបានបញ្ជាក់ដូច្នេះ៖« វេណេស៊ុយអេឡាស្ថិតក្នុងស្ថានភាពចលាចល។ វាគ្រោះថ្នាក់ខ្លាំង និងគួរឲ្យសោកស្តាយបំផុត។ ប្រជាជនរងទុក្ខវេទនា និងកំពុងតែស្លាប់។ យើងមានវិធានការច្រើនណាស់សម្រាប់វេណេស៊ុយអេឡា រួមទាំងការប្រើប្រាស់កងទ័ពចូលអន្តរាគមន៍ផង ក្នុងការណីចាំបាច់នោះ»។ បន្ទាប់ពីលោក ត្រាំ លើកឡើងបែបនេះ វេណេស៊ុយអេឡាប្រតិកម្មខ្លាំងៗតបវិញ។ របបដឹកនាំលោក នីកូឡា ម៉ាឌុយរ៉ូ បានចាត់ទុកការគំរាមរបស់អាមេរិកជាចេតនាអាក្រក់របស់ប្រទេសចក្រពត្តិ ហើយលោកដាក់បញ្ជាឲ្យទាហានធ្វើសមយុទ្ធទូទាំងប្រទេសដើម្បីឆ្លើយតបនឹងការគំរាមកំហែងនេះ។ គេក៏ឃើញប្រជាជនរាប់ពាន់នាក់ដែលជាអ្នកគាំទ្ររបបដឹកនាំបច្ចុប្បន្ននាំគ្នាបាតុកម្ម និងថ្កោលទោសសម្តីប្រធានាធិបតីអាមេរិកផងដែរ៕	រុស្ស៊ីព្រមានជាមុនថា រាល់អន្តរាគមន៍យោធាក្នុងជម្លោះវេណេស៊ុយអេឡាជារឿងមិនអាចទទួលយកបានឡើយ។ ការព្រមានរបស់រុស្ស៊ីបែបនេះកើតឡើងក្រោយពេលដែលប្រធានាធិបតីអាមេរិកលោក ដូណាល់ ត្រាំ ព្រមានប្រើប្រាស់អន្តរាគមន៍យោធាដើម្បីដោះស្រាយជម្លោះវេណេស៊ុយអេឡានោះ។
លោក ពៀត ផល្លា ជាសមាជិកនៃក្រុមយុវជនជនជាតិចាម្ប៍ បានប្រាប់សារព័ត៌មានថ្មីៗថា គោលបំណងសំខាន់ ក្នុងការរៀបចំទិវានេះឡើង គឺដើម្បីផ្សព្វផ្សាយពីទំនៀមទម្លាប់ ប្រពៃណី និងនំជនជាតិចាម្ប៍។ ទិវា ក៏ដើម្បីបណ្ដុះស្មារតីយុវជនជនជាតិចាម្ប៍ និងយុវជនសហគមន៍ផ្សេងៗទៀត មានការសហគ្នាទៅវិញទៅមក។ យ៉ាងណាក៏ដោយ លោក ផល្លា អះអាងថា ទិវានេះក៏ជាឱ្យកាស ដើម្បីបង្ហាញពីការរស់នៅដោយសុខដមរមនីយកម្មនឹងគ្នា និងអាចបង្ហាញពីវប្បធម៌ចម្រុះ ដែលមាននៅក្នុងប្រទេសកម្ពុជាផងដែរ។ លោក ពៀត ផល្លា សមាជិកនៃក្រុមយុវជនជនជាតិចាម្ប៍ (រូបផ្ដល់ឱ្យ) «យើងមាននំ៥ប្រភេទ រៀបក្នុងថាសតែមួយ ដោយរៀបជាក្បាច់។ នំសំខាន់ជាងគេ គឺនំហៅប៉ាក់ (នំផ្កា) យើងរៀបក្នុងថាសច្រើនជាងគេ។ នំនេះមានក្បាច់រហូតជិត៨០សិបក្បាច់ ប៉ុន្តែថ្ងៃនេះយើងមិនយកក្បាច់មកទាំងអស់ទេ។ ជាទូទៅនំនេះយើងធ្វើឡើង សម្រាប់ប្រើក្នុងពិធីមង្គមផ្សេងៗ ដូចជាពិធីមង្គលការ ពិធីបុណ្យផ្សេងៗ ឬក៏សម្រាប់ទទួលទានប្រចាំថ្ងៃ»។ នេះជាការបញ្ជាក់របស់លោក ពៀត ផល្លា។ ការបង្ហាញនំប្រពៃណីចាម្ប៍ចាម្ប៍នេះ នឹងមានក្បួនដង្ហែនំ នៅម៉ោង៣កន្លះរសៀល ដោយមានស្គរកាណា(ស្គរយីកេ) ប្រគំអមផង ដែលធ្វើឡើងតាមប្រពៃណីរបស់ជនជាតិចាម្ប៍។ រីឯកម្មវិធីទាំងមូល នឹងចាប់ផ្ដើមនៅម៉ោង៣រសៀល ថ្ងៃទី៤ ខែធ្នូ ឆ្នាំ២០២១នេះ នៅសារមន្ទីរខ្លែង (ទុលមុខរដ្ឋសភាពថ្មី) ដោយបញ្ចប់នៅម៉ោង៦ល្ងាច។ ក្នុងទិវានេះ អ្នកចូលរួមអាចទទួលទាននំប្រពៃណីចាម្ប៍បាន ដោយមិនគិតថ្លៃ។ តាមពិតទៅ ក្រុមយុវជនជនជាតិចាម្ប៍ បានគ្រោងធ្វើទិវានំប្រពៃណីចាម្ប៍ តាំងពីឆ្នាំ២០២០ម្ល៉េះ ប៉ុន្តែដោយសារកូវីដ-១៩ មានសភាពធ្ងន់ធ្ងរ ពួកគេក៏ផ្អាកសិន។ ដោយសារបច្ចុប្បន្ន ស្ថានការជំងឺរាតត្បាតមានភាពធូរស្បើយ ទិវានេះក៏អាចប្រព្រឹត្តបាន។ លោក ពៀត ផល្លា បញ្ជាក់ថា កម្មវិធីនេះអាចនឹងធ្វើរាល់ឆ្នាំ ហើយអាចនឹងមានការបង្ហាញច្រើនជាងឆ្នាំនេះ ដូចជាបង្ហាញពីមុខម្ហូប សម្លៀកបំពាក់ និងនំដដែល ប៉ុន្តែមានច្រើនប្រភេទជាងនេះ៕ ក្បួនដង្ហែនំប្រពៃណីជនជាតិចាម្ប៍ (រូបផ្ដល់ឱ្យ) នំប្រពៃណីចាម្ប៍ (រូបផ្ដល់ឱ្យ)	ភ្នំពេញ៖ ទិវានំប្រពៃណីចាម្ប៍ នឹងបង្ហាញខ្លួនជាលើកដំបូងបង្អស់ ក្នុងប្រទេសកម្ពុជា ដើម្បីផ្សព្វផ្សាយពីវប្បធម៌ ប្រពៃណីរបស់ជនជាតិចាម្ប៍។ នំជាចម្បងក្នុងទិវានេះ គឺនំ ហៅប៉ាក់(នំផ្កា) ដែលមានក្បាច់រហូតទៅដល់ជិត៨០ក្បាច់។
លោក ឈួន ដារ៉ា រដ្ឋលេខាធិការក្រសួងពាណិជ្ជកម្ម បាននិយាយថា អនុស្សរណៈរវាងកម្ពុជា-ចិននេះ នឹងក្លាយជាឱកាសល្អ សម្រាប់ប្រជាកសិករកម្ពុជា ក្នុងការជួយទ្រទ្រង់ផលិតផលកសិកម្មពួកគេ ឲ្យមានទីផ្សារច្បាស់លាស់។ បើតាមលោក ឈួន ដារ៉ា ក្រុមហ៊ុនចិនចំនួន២៣ នឹងប្រមូលទិញផលិតផលកសិកម្មពីកម្ពុជា តាមរយៈកិច្ចព្រមព្រៀងក្នុងទឹកប្រាក់ ៥២៥លានដុល្លារអាមេរិក។ ក្នុងពិធីចុះហត្ថលេខាលើកិច្ចព្រមព្រៀងផលិតផលកសិកម្ម កាលពីថ្ងៃទី ៨ មករា រដ្ឋលេខាធិការក្រសួងពាណិជ្ជកម្មរូបនេះ បាននិយាយដូច្នេះថា៖ទំនាក់ទំនងពាណិជ្ជកម្មទ្វេភាគីរវាងចិន និងកម្ពុជា អាចរក្សាបាននូវសន្ទុះអភិវឌ្ឍន៍យ៉ាងឆាប់រហ័ស ដោយប្រទេសចិន បានក្លាយទៅជាដៃគូពាណិជ្ជកម្មធំទី១ និងជាប្រភពនាំចូលធំ ទី១ផងដែររបស់ កម្ពុជា»។ ទីប្រឹក្សាពាណិជ្ជកម្មនៃសាធារណរដ្ឋប្រមានិតចិនប្រចាំនៅកម្ពុជា លោក សុង សៀនម៉ៅ បាននិយាយថា ភាគីចិននឹងប្រមូលទិញផលិតផលកសិកម្មពីកម្ពុជា ដូចជាម្រេច ក្រូចឆ្មារ ចេក កៅស៊ូ ស្វាយចន្ទីចំណិតដំឡូងមី ក្រៀមម្សៅដំឡូងមី និងកៅស៊ូសិប្បនិម្មិតជាដើម។ បើតាមលោក សុង សៀងម៉ៅ ភាគីចិនក៏មានគម្រោងបង្កើតរោងចក្រកែច្នៃ និងវេចខ្ចប់ផលិតផលកសិកម្មនៅកម្ពុជា ដើម្បីធានាគុណភាពតាមស្ដង់ដារខ្ពស់ សម្រាប់ត្រៀមនាំចេញទៅទីផ្សារចិន និងទីផ្សារអន្តរជាតិផងដែរ ។ បើគិតពីទំហំពាណិជ្ជកម្មកម្ពុជា-ចិន នៅក្នុងឆ្នាំ២០១៧នេះ បានកើនដល់៥,០០០លានដុល្លារអាមេរិក ដែលកើនឡើង២៣ភាគរយ បើធៀបនឹងរយៈពេលដូចគ្នាកាលពីឆ្នាំ២០១៦។ នេះបើតាមក្រសួងពាណិជ្ជកម្ម៕ ប្រភពពី៖AKP	ភ្នំពេញ៖ ចិនព្រមព្រៀងនាំចូលផលិតផលកសិកម្មពីកម្ពុជា ក្នុងទំហំទឹកប្រាក់ជាង៥០០លានដុល្លារ។ ផលិតផលកសិកម្ម ដែលភាគីចិនគ្រោងប្រមូលទិញនោះ រួមមាន ម្រេច ចេក និងដំឡូងមីក្រៀមជាដើម ។
ជាមួយគ្នានេះដែរ លោកអ្នកអាចចូលរួមជាមួយ ThmeyThmey25 ក្នុងការផ្សព្វផ្សាយផលិតផលកសិកម្ម គ្រឿងចក្រកសិកម្ម ក៏ដូចជាផលិតផលសម្រាប់សម្រួលដល់កសិករដើម្បីយកទៅបម្រើការងាររបស់ពួកគាត់។ លោក-អ្នក អាចផ្សព្វផ្សាយជាមួយ ThmeyThmey25 ដើម្បីជំរុញផលិតផលលោក-អ្នក ចំគោលដៅដោយមានប្រសិទ្ធភាពខ្ពស់ និងយូរអង្វែងជាមួយតម្លៃសមរម្យបំផុត។ ទម្រង់នៃការផ្សព្វផ្សាយនៅ ThmeyThmey25 មានដូចជាព័ត៌មានវីដេអូ, សំណេរអត្ថបទ, បទសម្ភាស និងបទយកការណ៍។ល។ នៅលើបណ្តាញសង្គមរបស់ខ្លួនដូចជា Website: thmeythmey25.com, Facebook Page: ThmeyThmey25 , Mobile App ThmeyThmey25: iOS: https://apple.co/2ub9pdj , Android: http://bit.ly/2KSe1MB និង YouTube Channel: ThmeyThmey Media: https://goo.gl/D6xQBv ។ ThmeyThmey25 ផ្តល់ជូនការផ្សព្វផ្សាយក្នុងតម្លៃទាប។ សូមទាក់ទងមកកាន់យើងខ្ញុំ តាមរយៈលេខទូរស័ព្ទ 096 98 111 85, 089 820 832, 012 39 84 82 ៕	ពេលកន្លងមកនេះ ThmeyThmey25 បានបំពេញតួនាទីយ៉ាងសំខាន់ក្នុងការផ្សព្វផ្សាយផលិតផលកសិកម្ម កសិ-ទេសចរណ៍ ជំនួញខ្នាតតូច និងមធ្យម ជាច្រើនមកហើយ។ ក្នុងយុទ្ធនាការនេះដែរ ThmeyThmey25 ទទួលបានការគាំទ្រពី UNDP ក្នុងដំណើរការផលិតទាំងនេះ។
តាមរយៈហ្វេសប៊ុករបស់ខ្លួន លោក ខៀវ កាញារីទ្ធ បានកត់សម្គាល់ថា អ្វីដែលជាលក្ខណៈពិសេសរបស់ស្តេចចាប៉ីដងវែង ប្រាជ្ញ ឈួន គឺលោកមានការចងចាំខ្ពស់ និង រហ័សរហួន ហើយនាឡិកាក្នុងខ្លួនលោកដើរល្អណាស់ ។ អត្ថបទទាក់ទង ដំណឹងដ៏សោកស្តាយ! លោកតា ប្រាជ្ញ ឈួន បានទទួលមរណភាព! លោកបានបន្ថែមថា ក្រោយ ៧ មករា ១៩៧៩ រាល់គោលនយោបាយរបស់រណសិរ្សរបស់បក្ស សេចក្តីថ្លែងការណ៍នានារបស់ថ្នាក់ដឹកនាំ អានឲ្យគាត់ស្តាប់តែមួយដង គាត់លេងចាប៉ីគ្មានបាត់គោលធំៗណាមួយឡើយ ។ «បើប្រាប់គាត់ថា កម្មវិធីមានមួយម៉ោងគាត់លេងចប់ល្មម មិនឆក់កណ្ឌៀត មិនស្រូត ហើយ មិនលើស ។ គាត់ជាអច្ឆរិយៈបុគ្គលម្នាក់»។ នេះជាការលើកឡើងរបស់រដ្ឋមន្ត្រីក្រសួងព័ត៌មាន។ ជាមួយគ្នានេះ លោក ខៀវ កាញារីទ្ធ បានអះអាងថា គាត់បានចាត់ចែងឲ្យមានការធ្វើរូបចម្លាក់របស់ព្រឹទ្ធាចារ្យភិរម្យវោហារ ប្រាជ្ញ ឈួន តាំងពីមុនពេលគាត់មានជំងឺម្ល៉េះ ដោយគាត់ចង់បានមួយទុក។ បច្ចុប្បន្ន រូបចម្លាក់នេះ ធ្វើបានពាក់កណ្តាលហើយ៕	រដ្ឋមន្ត្រីក្រសួងព័ត៌មាន លោក ខៀវ កាញារីទ្ធ មានទំនាក់ទំនងយ៉ាងជិតស្និទ្ធជាមួយព្រឹទ្ធាចារ្យភិរម្យវោហារ ប្រាជ្ញ ឈួន។ លោក និងភរិយា តែងតែទៅជួបស្តេចចាប៉ីដងវែងរូបនេះ នៅពិធីបុណ្យទៀនផ្សេងៗ ហើយកាលពីខែសីហា ឆ្នាំ២០១៧ លោករដ្ឋមន្ត្រី បានសង់ផ្ទះថ្មថ្មីមួយជូនលោកតា ប្រាជ្ញ ឈួន ដែលមានទីតាំងនៅភូមិសម៉ ឃុំខ្វាវ ស្រុកទ្រាំង ខេត្តតាកែវ។
ពិធីប្រកាសតែងតាំងលោក ស ថេត ចូលកាន់តំណែងជំនួសលោក ជួន សុវណ្ណ នេះនឹងធ្វើឡើងនៅម៉ោង៣រសៀល ថ្ងៃទី១១ កញ្ញា នៅស្នងការដ្ឋាននគរបាលរាជធានីភ្នំពេញ។ ស្នងការរាជធានីភ្នំពេញលោក ជួន សុវណ្ណ ត្រូវបានព្រះមហាក្សត្រ សម្ដេចព្រះនរោត្តម សីហមុនី ត្រាស់បង្គាប់ឲ្យចូលនិវត្ត ហើយក្រោយមកលោក ត្រូវបានព្រះមហាក្សត្រ ចេញព្រះរាជក្រឹត្យផ្ទេរទៅកាន់តំណែងអនុរដ្ឋលេខាធិការក្រសួងមហាផ្ទៃ មុនផ្ទេរបន្តទៅកាន់តួនាទីអនុប្រធានអាជ្ញាធរជាតិប្រយុទ្ធប្រឆាំងគ្រឿងញៀន ជំនួសលោក កៅ ខុនដារ៉ា វិញ៕	ភ្នំពេញ៖ បើគ្មានអ្វីប្រែប្រួលទេ លោក ស ថេត អគ្គស្នងការរងនគរបាលជាតិ នឹងចូលកាន់តំណែងស្នងការរាជធានីភ្នំពេញ ជំនួសលោក ជួន សុវណ្ណ ដែលត្រូវបានផ្ទេរភារកិច្ច និងតែងតាំងជាអនុប្រធានអាជ្ញាធរជាតិប្រយុទ្ធប្រឆាំងគ្រឿងញៀន កាលពីពេលថ្មីៗនេះ។ នេះបើតាមប្រភពដែលគួរឲ្យទុកចិត្តបាន ពីក្រសួងមហាផ្ទៃ។
ក្រុមហ៊ុនរថយន្តអគ្គិសនីយក្សរបស់ចិន BYD បានប្រកាសនៅថ្ងៃទី ១៧ ខែតុលា ថា ទោះបីជាមានការប្រកួតកើនឡើងនៅក្នុងវិស័យរថយន្តនៅត្រីមាសទី៣នេះ ក៏ក្រុមហ៊ុននៅតែបន្តទទួលបានប្រាក់ចំណេញយ៉ាងច្រើន។ ប្រាក់ចំណេញសុទ្ធនៅត្រីមាសទី៣នេះ ត្រូវបានរំពឹងថានឹងឈានដល់ចន្លោះ ៩,៥៥ ដល់ ១១,៥៥ពាន់លានយ័ន(១,៣១ ដល់ ១,៥ពាន់លានដុល្លារ)។ ចំនួននេះកើនឡើងចន្លោះ ៦៧ភាគរយដល់ ១០៧ភាគរយធៀបនឹងគ្រាដូចគ្នាឆ្នាំមុន។ នេះគឺដោយសារតែក្រុមហ៊ុនទាញយកអត្ថប្រយោជន៍ពីឥទ្ធិពលម៉ាកយីហោដែលកំពុងកើនឡើង និងបង្កើនសមត្ថភាពគ្រប់គ្រងការចំណាយនៅគ្រប់ច្រវាក់ផ្គត់ផ្គង់។ ប្រាក់ចំណេញសុទ្ធសម្រាប់ ៩ខែឆ្នាំនេះ ត្រូវបានរំពឹងថានឹងកើនឡើងពី១២០ ដល់ ១៤០ភាគរយគិតជាទឹកប្រាក់ចន្លោះពី ២០,៥ ដល់ ២២,៥ពាន់លានយ័ន។ សម្រាប់រយៈពេលដូចគ្នាកាលពីឆ្នាំមុនតួលេខនេះមានត្រឹមតែ ៩,៣ ពាន់លានយ័ន។ ការលក់រថយន្តឥន្ធនៈថ្មីរបស់ BYD មានការកើនខ្លាំងនៅត្រីមាសទីបីនេះ។ ទិន្នន័យរបស់ BYD បង្ហាញថា ក្រុមហ៊ុនបានលក់រថយន្តបានចំនួន ៨២៤ពាន់គ្រឿងកាលត្រីមាសមុន ដែលកើនឡើង ៥៣ភាគរយធៀបនឹងគ្រាដូចគ្នាកាលពីឆ្នាំមុន។ នៅឆមាសទី១ឆ្នាំនេះ BYD បាននាំមុខក្រុមហ៊ុន Tesla របស់អាម៉េរិកដែលក្លាយជាម៉ាករថយន្តអគ្គិសនីដែលលក់ដាច់បំផុតនៅសិង្ហបុរី ថៃ និងអ៊ីស្រាអែល។ ទន្ទឹមនេះ នូវែលសេឡង់ ម៉ូដែល BYD Atto 3 ជារថយន្តអគ្គិសនីដ៏ពេញនិយមបំផុត។ ទិន្នន័យពីក្រុមហ៊ុនស្រាវជ្រាវទីផ្សារ TrendForce បានបង្ហាញថានៅខែសីហា BYD ថែមទាំងបាននាំមុខក្រុមហ៊ុន Ford ដោយកើនឡើងដល់ចំណាត់ថ្នាក់ទី៤ នៅក្នុងចំណែកទីផ្សារពិភពលោកជាមួយនឹងអត្រា ៤,៨ភាគរយ៕	ក្រុមហ៊ុនរថយន្តអគ្គិសនីចិន BYD ប៉ាន់ប្រមាណថា ប្រាក់ចំណេញសុទ្ធនៅត្រីមាសទី៣ នឹងកើនដល់ចន្លោះពី ១,៣១ ទៅ ១,៥ពាន់លានដុល្លារដោយសារកំណើននៃការលក់ដ៏រឹងមាំ និងការគ្រប់គ្រងការចំណាយប្រកបដោយប្រសិទ្ធភាព។
ក្នុងចំណោមករណីថ្មីទាំង១៨១ មាន១៧៨ករណីជាករណីសហគមន៍ ២ជាករណីនាំចូល និង១ករណីជាពលករដែលទើបមកពីថៃ។ ករណីនាំចូល គឺកុមារីអាយុ៩ឆ្នាំ ដែលធ្វើដំណើរពីសហរដ្ឋអាមេរិក និងមកដល់កម្ពុជានៅថ្ងៃទី៣០ ខែមីនា និងបុរសជនជាតិខ្មែរអាយុ៣៣ឆ្នាំ ដែលធ្វើដំណើរមកពីឥណ្ឌា ហើយមកដល់កម្ពុជានៅថ្ងៃទី៣០ ខែមីនា។ រីឯពលករពីថៃ គឺស្ត្រីវ័យ៥០ឆ្នាំ នៅឃុំទូកមាស ខេត្ត ដែលមកដល់កម្ពុជានៅថ្ងៃទី១១ ខែមេសា។ ក្នុងករណីសហគមន៍២០កុម្ភៈ ដែលមាន១៧៨ករណី ភ្នំពេញមានរហូតដល់ទៅ១៤០នាក់ ដោយមានខ្មែរ១៣៩នាក់ និងបារាំង១នាក់។ ស្វាយរៀងមាន១៤នាក់ (ខ្មែរ១៣នាក់ ឥណ្ឌូណេស៊ី១នាក់), ព្រះសីហនុមាន៨នាក់ (ខ្មែរ៧នាក់ វៀតណាម១នាក់), ព្រៃវែង៦នាក់ (ខ្មែរទាំង៦នាក់), កណ្តាលមាន៣នាក់ (ខ្មែរទាំង៣នាក់), សៀមរាបមាន៤នាក់ (ខ្មែរទាំង៤នាក់), តាកែវមាន១នាក់ ហើយព្រះវិហារ និងក្រចេះ មាន១នាក់ដែលជាករណីសហគមន៍ដំបូងបំផុតនៅក្នុងខេត្តទាំង២នាក់។ អ្នកសះស្បើយមាន៤០នាក់ ក្នុងនោះ២នាក់នៅកណ្តាល ២នាក់នៅសៀមរាប និង៣៦នាក់នៅភ្នំពេញ។ បច្ចុប្បន្ន អ្នកជំងឺកូវីដ-១៩ សរុប២៤០៦នាក់ កំពុងសម្រាកព្យាបាល ខណៈ២២៥២នាក់ បានជាសះស្បើយវិញ និង៣៣នាក់ បានបាត់បង់ជីវិត។ ក្រៅពីភ្នំពេញ ខេត្តដែលមានករណី២០កុម្ភៈ រួមមានខេត្តកណ្តាល ព្រះសីហនុ ព្រៃវែង ស្វាយរៀង សៀមរាប ត្បូងឃ្មុំ កំពង់ធំ កំពង់ចាម កែប តាកែវ បាត់ដំបង កំពត កំពង់ឆ្នាំង ពោធិ៍សាត់ ក្រចេះ និងព្រះវិហារ៕	មនុស្ស១៨១នាក់ទៀតនៅកម្ពុជា មានវិជ្ជមានកូវីដ-១៩ ខណៈ៤០នាក់បន្ថែម បានជាសះស្បើយវិញ។ នេះបើយោងតាមសេចក្តីប្រកាសព័ត៌មានរបស់ក្រសួងសុខាភិបាល នាថ្ងៃអង្គារ ទី១៣ ខែមេសា។ បើតាមសេចក្តីប្រកាសព័ត៌មាន ក្នុងចំណោមអ្នកឆ្លងជំងឺកូវីដ-១៩ថ្មីទាំង១៨១នាក់នោះ នៅរាជធានីភ្នំពេញ មានច្រើនជាងគេ គឺ១៤០នាក់។
ក្នុងបទសម្ភាសផ្ទាល់ ជាមួយសារព័ត៌មានថ្មីៗ លោក ញាណ ភឿន រដ្ឋលេខាធិការក្រសួងធម្មការ និងសាសនា និងជាទីប្រឹក្សាគណៈកម្មាធិការរៀបចំបុណ្យជាតិ និងអន្តរជាតិ បានពន្យល់ថា «ទម្លាប់»មានន័យថា ពិធីមួយដែលធ្វើតាមតំបន់មួយ ប៉ុន្តែពិធីនោះមិនប្រាកដថានឹងធ្វើក្នុងតំបន់ ឬខេត្តផ្សេងឡើយ។ រីឯ«ទំនៀម» គឺជាពិធីដែលធ្វើភាគច្រើនដោយស្ទើរតែដូចប្រពៃណី។ ចំណែក«ប្រពៃណី»វិញ គឺពិធីដែលត្រូវបានកំណត់ឱ្យប្រារព្ធនៅទូទាំងប្រទេស។ លោក ញាណ ភឿន ពន្យល់បន្ថែម៖«ទម្លាប់ មានន័យថា ខេត្តនេះធ្វើ តែខេត្តនោះមិនធ្វើ គឺអាស្រ័យតាមតំបន់មួយៗ។ ដូចជាពេលចូលឆ្នាំ ខេត្តខ្លះឬភូមិខ្លះឬផ្ទះខ្លះ គេធ្វើពិធីជូនដូនតាទៅស្រុកវិញ ប៉ុន្តែខេត្តផ្សេង ឬភូមិផ្សេង គេមិនធ្វើទេ។ ចំណែកទំនៀម គេធ្វើច្រើន ខានស្ទើរតែមិនបាន ស្ទើរតែដូចប្រពៃណីហើយ។ ដូចជាបុណ្យសព ត្រូវតែនិមន្តព្រះសង្ឃបង្សុកូល។ អាពាហ៍ពិពាហ៍ ប្រុសដណ្ដឹងស្រី។ គ្រាន់តែថា តាមតំបន់ខ្លះគេធ្វើកិច្ចតូចៗក្នុងពិធីធំ ល្អៀងគ្នាបន្តិច។ ឯប្រពៃណីវិញ គឺជាពិធីដែលត្រូវបានកំណត់នៅទូទាំងប្រទេស ដូចជាពិធីបុណ្យចូលឆ្នាំ ភ្ជុំបិណ្ឌ និងពិធីបុណ្យអុំទូកជាដើម។ ចូលឆ្នាំធ្វើ៣ឬ៤ថ្ងៃ ភ្ជុំបិណ្ឌ១៥ថ្ងៃ អុំទូក៣ថ្ងៃ អ៊ីចឹងទៅ»។ ដើម្បីជ្រាបពីសេចក្ដីពន្យល់លម្អិតបន្ថែម សូមលោក លោកស្រី អញ្ជើញទស្សនាវីដេអូខាងក្រោម៖	ប្រជាជនខ្មែរមួយចំនួន នៅតែពុំទាន់អាចបែងចែកច្បាស់ ថាពិធីអ្វីខ្លះ ធ្វើឡើងក្រោមលក្ខខណ្ឌទម្លាប់ ទំនៀម និងប្រពៃណីនៅឡើយ។ លោក ញាណ ភឿន រដ្ឋលេខាធិការក្រសួងធម្មការ និងសាសនា នឹងពន្យល់ពាក្យទាំងបីនេះឱ្យងាយយល់ និងយ៉ាងសង្ខេប។
ការពារប្រឆាំងនឹងជំងឺ រឹងក្រិនសរសៃអាទែ ការប្រើប្រាស់នូវសាជាតិវីតាមីន C ជាទៀងទាត់ បានជួយពន្យារដល់ការវិវត្ត នៃភាពឡើងក្រិនរបស់សរសៃ អាទែ។ ការពារជំងឺមហារីក សាមាសធាតុ មួយដែលមាននៅក្នុងផ្លែក្រូច ដែលត្រូវបានគេហៅថា liminoid ត្រូវបានគេរកឃើញថា វាអាចជួយ ប្រយុទ្ធប្រឆាំងនឹងជំងឺមហារីកមួយចំនួនដូចជា៖ ជំងឺមហារីកមាត់, ស្បែក, សួត,សុដន់, ក្រពះ និងពោះវៀន។ ចំណុះសារជាតិ វីតាមីន C ដ៏ខ្ពស់នេះ ក៏បានដើរតួជាសារធាតុប្រឆាំងប្រតិកម្មអុកស៊ីតដ៏ល្អមួយ ក្នុងការការពារកោសិកា ពីការបំផ្លាញរបស់រ៉ាឌីកាល់សេរី។ កូឡេស្តេរ៉ូល សារជាតិ alkaloid synephrine ដែលបានរកឃើញ នៅក្រោមសំបកផ្លែក្រូច គឺអាចជួយកាត់បន្ថយនូវការផលិត ជាតិកូឡេស្តេរ៉ូល របស់ថ្លើម។ ជំងឺទល់លាមក ទោះបីជាផ្លែក្រូចមានជាតិអាស៊ីត តែការពិតវាមានឥទ្ធិលនៃជាតិអាល់កាឡាំង នៅក្នុងប្រព័ន្ធរំលាយអាហារ និងជួយជំរុញឱ្យមានសមាសធាតុរាវ សម្រាប់ជួយរំលាយអាហារ និងធ្វើឱ្យស្ថានភាពទល់លាមក មានភាពធូរស្រាល។ ជួសជុល ដល់មេជីវិតឈ្មោលដែលត្រូវបានបំផ្លាញ ការទទួលទានផ្លែក្រូចឱ្យបានមួយផ្លែ ក្នុងមួយថ្ងៃ គឺពិតជាមានសារៈសំខាន់សម្រាប់បុរស ក្នុងការជួយរក្សាឱ្យមេជីវិតឈ្មោលរបស់ពួកគេ មានសុខភាពល្អ។ វីតាមីន C ដែលជាសារជាតិប្រឆាំងនឹងប្រតិកម្មអុកស៊ីត បានការពារមេជីវិតឈ្មោល ពីការបំផ្លាញដែលមានលក្ខណៈជាតំណពូជ ដែលវាអាចនឹងនាំឱ្យមានកំណើតមិនប្រក្រតី។ ការពារជំងឺបេះដូង ការទទួលទាននូវសារជាតិ flavonoids និងសារជាតិវីតាមីន C ក្នុងកម្រិតខ្ពស់ បានត្រូវគេដឹងថា វាអាចជួយកាត់បន្ថយកត្តាប្រឈមនឹងជំងឺបេះដូងបានពាក់កណ្តាល។ ការពារជំងឺលើសសម្ពាធឈាម ការសិក្សាស្រាវជ្រាវបានបង្ហាញថា សារជាតិ flavonoids ដែលត្រូវបានគេហៅថា hesperidin ដែលមាននៅក្នុងផ្លែក្រូច គឺអាចជួយកាត់បន្ថយសម្ពាធឈាមរបស់អ្នកបាន។ ធ្វើឱ្យប្រព័ន្ធភាពសាំ មានភាពប្រសើរឡើង ការផ្ទុកនូវសារជាតិវីតាមីន C ក្នុងកម្រិតមួយដ៏ខ្ពស់ បានជំរុញឱ្យកោសិកាស ប្រយុទ្ធប្រឆាំងនឹង ការចម្លងរោគ និងកសាងប្រព័ន្ធការពារភាពសុំាដ៏ល្អមួយ តាមបែបធម្មជាតិ។ ការពារជំងឺក្រួសក្នុងតម្រងនោម ការផឹកទឹកផ្លែក្រូច ឱ្យយបានជារៀងរាល់ថ្ងៃ អាចកាត់បន្ថយបានជាពិសេស នូវកត្តាប្រឈមនឹងការកកើតឡើងនៃសារជាតិកាល់ស្យូម ដែលនឹងបង្កជាក្រួសនៅក្នុងតម្រងនោម ។ ជួយថែរក្សាស្បែក សារជាតិប្រឆាំងនឹងប្រតិកម្មអុកស៊ីត ដែលមាននៅក្នុងផ្លែក្រូច បានជួយការពារស្បែកអ្នក ពីការបំផ្លាញរបស់ពពួករ៉ាឌីកាល់សេរី ដែលវាជាមូលហេតុធ្វើឱ្យអ្នក មានសញ្ញាណនៃភាពចាស់។ ការពារជំងឺដំបៅក្រពះ ការបរិភោគនូវអាហារដែលសម្បូរទៅដោយសារជាតិ វីតាមីន C គឺអាចជួយកាត់បន្ថយនូវឱកាស នៃការកើតមានជំងឺដំបៅនៅក្នុងប្រព័ន្ធរំលាយអាហារ ហើយវាក៏អាចជួយទប់ស្កាត់នូវជំងឺមហារីកក្រពះដែរ។ ការពារប្រឆាំងនឹង ការចម្លងរោគរបស់ពពួក វីរុស ការផ្ទុកនូវសារជាតិ polyphenols ដ៏ច្រើន ត្រូវបានបង្ហាញថា វាអាចផ្តល់បាននូវការការពារ ប្រឆាំងនឹងការចម្លងរោគ របស់ពពួកវីរុស៕ ត្រួតពិនិត្យដោយ www.health.com.kh	សមាសធាតុផ្សំដ៏ខ្ពស់នៃសារជាតិប្រឆាំងនឹងប្រតិកម្មអុកស៊ីត (វីតាមីន C ) និង សារជាតិ flavonoids ដែលមាន នៅក្នុងផ្លែក្រូច បានធ្វើឱ្យវាក្លាយជាផ្លែឈើ មួយប្រភេទដែលល្អបំផុត ក្នុងការជួយស្តារសុខភាពរបស់អ្នកឱ្យមានភាពប្រសើរឡើងបាន។ ខាងក្រោមនេះ ជាគុណសម្បត្តិរបស់ផ្លែក្រូចចំពោះសុខភាព។
ប៉ុន្មានថ្ងៃក្រោយតុលាការឧក្រិដ្ឋកម្មអន្តរជាតិ (ICC) ច្រានចោលការប៉ុនប៉ងមិនឱ្យស្ថាប័នស៊ើបអង្កេតលើសង្រ្គាមគ្រឿងញៀននៅហ្វីលីពីន លោក Marcos បានលើកឡើងថា ហ្វីលីពីននឹងមិនសហការជាមួយពួកគេតាមមធ្យោបាយ រូបរាង ឬទម្រង់ណាមួយឡើយ ។ មនុស្សរាប់ពាន់នាក់ត្រូវបានសម្លាប់ក្នុងអំឡុងពេលប្រតិបត្តិការប្រឆាំងគ្រឿងញៀនក្នុងអំឡុងអាណត្តិអតីតប្រធានាធិបតី លោក រ៉ូឌ្រីហ្គោ ឌូទើតេ។ នេះបើតាមការអះអាងរបស់ក្រុមសិទ្ធិមនុស្ស ។ ស្ថិតិរបស់ប៉ូលិសបានបង្ហាញថាមានអ្នកស្លាប់ប្រហែល ៦២០០នាក់ លោក Marcos បាននិយាយថា ឧក្រិដ្ឋកម្មដែលត្រូវបានចោទប្រកាន់ត្រូវតែដោះស្រាយនៅក្នុងប្រទេសនេះ ដូចដែលពួកគេបានប្រព្រឹត្តនៅក្នុងទឹកដីហ្វីលីពីន។ ក្រសួងយុត្តិធម៌បានសន្យាថាការស៊ើបអង្កេតរបស់ខ្លួនលើសង្គ្រាមគ្រឿងញៀននឹងមានភាពយុត្តិធម៌។ នេះបើតាមការលើកឡើងរបស់ លោក Marcos ។ លោកបន្តថា រដ្ឋបាលលោកនឹងបន្តការពារអធិបតេយ្យភាពរបស់ហ្វីលីពីន និងបន្តចោទសួរអំពីអំណាចរបស់ ICC ក្នុងការស៊ើបអង្កេតរបស់ពួកគេនៅទីនេះលើទឹកដីហ្វីលីពីន។ ខណៈហ្វីលីពីនលែងជាប្រទេសហត្ថលេខីរបស់តុលាការអន្តរជាតិ រដ្ឋអាជ្ញាកំពូលរបស់ ICC បានឱ្យដឹងថា តុលាការពិតជាមានអំណាចក្នុងការដោះស្រាយកិច្ចការនេះ ដោយសារប្រទេសនេះជាភាគីនៅពេលឧក្រិដ្ឋកម្មដែលត្រូវបានចោទប្រកាន់៕ អត្ថបទទាក់ទង ហ្វីលីពីន សន្យាស៊ើបអង្កេតដោយយុត្តិធម៌លើសង្គ្រាមគ្រឿងញៀន ICC បើកផ្លូវឱ្យស៊ើបអង្កេតលើការសម្លាប់ក្នុងសង្រ្គាមគ្រឿងញៀននៅហ្វីលីពីនឡើងវិញ	ប្រធានាធិបតីហ្វីលីពីនលោក Ferdinand Marcos Jr បាននិយាយថា រដ្ឋាភិបាលរបស់លោកនឹងមិនសហការជាមួយការស៊ើបអង្កេតរបស់តុលាការឧក្រិដ្ឋកម្មអន្តរជាតិ (ICC) លើការសម្លាប់មនុស្សរាប់ពាន់នាក់ដែលបានប្រព្រឹត្តក្នុងកំឡុង សង្គ្រាមគ្រឿងញៀនរបស់អ្នកកាន់តំណែងមុននោះទេ។ លោក Marcos Jr បានអះអាងថា ICC មិនមានអំណាចលើប្រទេសអាស៊ីអាគ្នេយ៍មួយនេះទេ ព្រោះបានដកខ្លួនចេញតាំងពីខែមីនា ឆ្នាំ ២០១៩ នោះទេ។
ក្រុមប្រឹក្សាសន្តិសុខអង្គការសហប្រជាជាតិ បានកោះប្រជុំបន្ទាន់មួយនៅថ្ងៃទី៨ ខែធ្នូ ដើម្បីពិភាក្សាបញ្ហានៃការប្ដូរស្ថានទូតអាមេរិកទៅកាន់ទីក្រុងហ្ស៊េរុយសាឡិម។ សមាជិកចំនួន៨ប្រទេស បានស្នើកោះប្រជុំបន្ទាន់នេះ ខណៈដែលប្រជាជនប៉ាឡេស្ទីនរាប់ពាន់នាក់នាំគ្នាធ្វើបាតុកម្មប្រឆាំងការសម្រេចចិត្តរបស់ប្រធានាធិបតី ដូណាល់ ត្រាំ នៅតំបន់ត្រើយខាងកើត ហ្គាហ្សា និងនៅទីក្រុងហ្ស៊េរុយសាឡិមផងដែរ។ សមាជិកក្រុមប្រឹក្សាសន្តិសុខជាច្រើន និងប្រទេសផ្សេងទៀតនៅអឺរ៉ុប អាស៊ី មជ្ឈិមបូព៌ា បានប្រតិកម្មជាបន្តបន្ទាន់ទៅនឹងការប្រកាសរបស់លោក ត្រាំ ដែលទទួលស្គាល់ទីក្រុងហ្ស៊េរុយសាឡិម។ លោក ត្រាំ មិនបានខ្វាយខ្វាយនឹងការព្រមានរបស់សហគមន៍អន្តរជាតិអ្វីឡើយ ហើយក៏ប្រកាសទទួលស្គាល់ទីក្រុងហ្ស៊េរុយសាឡិមជារដ្ឋធានីអ៊ីស្រាអែល និងរៀបចំរើស្ថានទូតរបស់ខ្លួនទៅកាន់ទីក្រុងនេះទៀតផង។ លោក Nickolay Mladenov អ្នកសម្របសម្រួលពិសេសអង្គការសហប្រជាជាតិសម្រាប់ការចរចាសន្តិភាពនៅមជ្ឈិមបូព៌ា ចាត់ទុកការសកម្មភាពរបស់អាមេរិកជាការបំពានដំណើការស្វែងរកសន្តិភាពក្នុងតំបន់ ហើយដែលអាចបង្កជាអំពើហិង្សាធ្ងន់ធ្ងរផង។ ចំណែកតំណាងប៉ាឡេស្ទីនវិញ និយាយថា ការសម្រេចចិត្តរបស់លោក ត្រាំ ជាការរំលោភសិទ្ធិប្រជាជនប៉ាឡេស្ទីន និងបានប្រាប់ឲ្យអាមេរិកពិចារណាទង្វើរបស់ខ្លួនឡើងវិញ។ យ៉ាងណាមិញ ក្នុងកិច្ចប្រជុំបន្ទាន់ដដែល តំណាងអាមេរិកបានទាត់ចោលការប្រកាន់ទាំងអស់លើអាមេរិក។ អគ្គរដ្ឋទូតអាមេរិកប្រចាំអង្គការសហប្រជាជាតិ Nikki Haley និយាយថា វាជារឿងធម្មតាដែលស្ថានទូតបរទេសប្ដូរទៅកាន់ទីក្រុងហ្ស៊េរុយសាឡិម ដែលជាទីតាំងអាគារសភាអ៊ីស្រាអែល អាគាររដ្ឋាភិបាល វិមានប្រធានាធិបតី និងស្ថាប័នរដ្ឋផ្សេងទៀត។ បើតាមសារព័ត៌មាន Al Jazeera លោកស្រី Haley បានពន្យល់ថា ជាមួយនឹងការសម្រេចចិត្តរបស់លោក ត្រាំ អាមេរិកមិនបាននិយាយដល់ការកំណត់ព្រំដែនអ្វីទេ ហើយមិនស្នើឲ្យមានការផ្លាស់ប្ដូរការគ្រប់គ្រងនៅទីក្រុងហ្ស៊េរុយសាឡិមដែរ។ លោកស្រីបានប្រកាសជំហររបស់អាមេរិកក្នុងបន្តប្រឹងប្រែងស្វែងរកសន្តិភាពរវាងអ៊ីស្រាអែល និងប៉ាឡេស្ទីន ហើយក៏បាននិយាយឌឺដងថា កន្លងមក អង្គការសហប្រជាជាតិបង្កបញ្ហាច្រើនជាងព្យាយាមបញ្ចប់ជម្លោះ៕	សមាជិកក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី៨ ខែធ្នូ បាននាំគ្នារិះគន់អាមេរិកខ្លាំងជុំវិញការប្រកាសរើស្ថានទូតទៅកាន់ទីក្រុងហ្ស៊េរុយសាឡិម។ ការប្រកាសពីសំណាក់ប្រធានធិបតី ដូណាល់ ត្រាំ ក៏បានរងការថ្កោលទោសខ្លាំង និងបង្កជាបាតុកម្មនៅស្ទើរគ្រប់កន្លែង ជាពិសេសនៅតាមប្រទេសកាន់សាសនាឥស្លាម។ យ៉ាងណាក្ដី អាមេរិកនិយាយការពារខ្លួនថា ការរើស្ថានទូតនេះ មិនមែនជាការទទួលស្គាល់ព្រំដែនឡើយ ហើយអាមេរិកនៅតែបន្តប្ដេជ្ញាចិត្តដោះស្រាយវិបត្តិនេះដដែល។
គ្រឿងញៀនដែលមានតម្លៃចន្លោះពី ២លាន ទៅ៥លានដុល្លារដែលត្រូវបានកងទ័ពហ្វីលីពីនរកឃើញអំឡុងពេលបោសសំអាតបណ្តាញក្រុមភេរវជនដែស្ហឬក្រុមរដ្ឋឥស្លាមក្នុងក្រុង Marawi។ ការរឹបអូសបានគ្រឿងញៀនច្រើនសន្ធឹកសន្ធាប់នេះជំរុញឲ្យមានការសង្ស័យកាន់តែខ្លាំងថា ក្រុមភេរវជននេះអាចទទួលបានការផ្គត់ផ្គង់ហិរញ្ញវត្ថុដោយការជួញដូរគ្រឿងញៀន។ យោងតាមសារព័ត៌មានថៃ បាងកកប៉ុស្តិ៍ គ្រឿងញៀន (methamphetamine)១១កញ្ចប់ និងកាំភ្លើងខ្លីបួនដើមត្រូវបានប្រទះឃើញក្នុងផ្ទះថ្មពីរជាន់ដែលគេសន្និដ្ឋានថាជាលំនៅដ្ឋានរបស់ក្រុមសកម្មប្រយុទ្ធសមាជិកក្រុមភេរវជន Maute។ មេបញ្ជាការកងទ័ពប្រចាំតំបន់មិនដាណាវលោកឧត្តមសេនីយ៍ទោ Carlito Galvez បានបញ្ជាក់ក្នុងសេចក្តីថ្លែងការណ៍មួយថា៖« គ្រឿងញៀនទាំងនេះគឺជាភស្ដុតាងច្បាស់ណាស់ថាក្រុមសកម្មជនកំពុងតែប្រើប្រាស់គ្រឿងញៀនខុសច្បាប់»។ កន្លងមក លោកប្រធានាធិបតីហ្វីលីពីន រ៉ូឌ្រីហ្គោ ឌូទើតេ ដែលមានគោលនយោបាយតឹងរ៉ឹងប្រឆាំងគ្រឿងញៀនចាប់ពីពេលឡើងកាន់តំណែងឆ្នាំ២០១៦ មកនោះ ធ្លាប់លើកឡើងថា ក្រុមភេរវជននៅ ក្រុង Marawi បានទទួលការផ្គត់ផ្គង់ហិរញ្ញវត្ថុពីឈ្មួញគ្រឿងញៀននៅមិនដាណាវ ដែលជាខេត្តដែល រងគ្រោះដោយសារចលនាឆក់ប្លន់ និងចលនាបះបោរជាច្រើនសតវត្សមកហើយនោះ។ ក្រៅពីគ្រឿងញៀនដែលគេរឹបអូសបាននេះ កាលពីដើមខែមិថុនានេះ ទាហានហ្វីលីពីនក៏ប្រទះឃើញលុយនិងមូលប្បទានបត្រដែលមានតម្លៃរហូតដល់ ១,៦ លានដុល្លារដែលស្ថិតនៅទីតាំងដែលក្រុមភេរវជនកាន់កាប់ផងដែរ។ សូមបញ្ជាក់ថា ការប្រយុទ្ធគ្នានៅក្រុង Marawi ផ្ទុះឡើងនៅថ្ងៃ ២៣ ខែឧសភា បន្ទាប់ពីទាហានរដ្ឋាភិបាលបានវាយឆ្មក់ទៅលើកន្លែងលាក់ខ្លួនរបស់មេក្រុមអាប៊ូសាយ៉ាវ Isnilon Hapilon។ ឆ្លើយតបសកម្មភាពទាហានហ្វីលីពីន ក្រុមភេរវជនMaute ដែលមានភក្ដីភាពចំពោះក្រុមភេរវជនដែស្ហបានហ៊ុមព័ទ្ធនិងកាន់កាប់អាគារ និងស្ពានយកធ្វើជាទីតាំងរបស់ខ្លួន ថែមទាំងចាប់ប្រជាជនធ្វើជាចំណាប់ខ្មាំងផងដែរ។ ចំណែក ប្រធានាធិបតីហ្វីលីពីនលោក រ៉ូឌ្រីហ្គោ ឌូទើតេ ក៏បានឆ្លើយតបទៅនឹងអំពើហិង្សាផ្ទុះអាវុធនេះដោយប្រកាសប្រើច្បាប់អាជ្ញាសឹកនៅតំបន់មិនដាណាវដែរ។ ការប្រយុទ្ធគ្នានេះបានឈានដល់សប្តាហ៍ទីប្រាំហើយគិតត្រឹមសប្តាហ៍នេះ ហើយមនុស្សជាង ៣០០នាក់បានស្លាប់ ហើយក្នុងចំណោមនោះមានទាហានហ្វីលីពីន ៦២នាក់ និងជនស៊ីវិល២៦នាក់ផងដែរ។ ការប្រយុទ្ធបោសសម្អាតក្រុមភេរវជននេះប្រឈមការលំបាកច្រើនដោយសារក្រុមភេរវជននេះត្រៀមលក្ខណៈយូរមកហើយដែរ ហើយយពួកគេបានស្ដុកទុកអាវុធ និងស្បៀងក្នុងរូងក្រោមដី បន្ទប់ក្រោមដី រួមទាំងវិហារសាសនា និងសាលាសាសនាឥស្លាមផងដែរ៕	គ្រឿងញៀន មានតម្លៃចន្លោះពី ២លាន ទៅ ៥លានដុល្លារត្រូវបានរកឃើញនៅជុំវិញទីក្រុងMarawiពេលដែលទាហានហ្វីលីពីនបន្តប្រយុទ្ធបោសសម្អាតក្រុមភេរវជន Maute ដែលមានភក្តីភាពចំពោះក្រុមភេរវជនដែស្ហ (Daesh) ឬក្រុមរដ្ឋឥស្លាម (IS) ។ កាលពីប៉ុន្មានសប្តាហ៍មុន ទាហានហ្វីលីពីន ក៏រឹបអូសបានលុយ និង មូលប្បទានបត្រ ដែលមានតម្លៃរហូតដល់ ១, ៦ លានដុល្លារអាមេរិកក្នុងទីក្រុងនេះដែរ ។
សូមលោកអ្នកទស្សនាវីដេអូខាងក្រោម៖ យុវជន មួន ម៉ន បានរៀបរាប់ថា គ្រួសារលោកបានចាប់ផ្តើមដាំតាសក់ផ្អែមនេះនៅក្នុងខែ កញ្ញា ដោយមាន៣ប្រភេទ គឺប្រភេទក្រឡាសំណាញ់ ស និងលឿង។ មានវ័យ២៧ឆ្នាំ យុវជន មួន ម៉ន បញ្ជាក់ថា គ្រួសារលោកធ្លាប់ដាំដំណាំតាសក់នេះម្ដងរួចមកហើយ តែបានឈប់មួយរយៈ និងចាប់ផ្តើមដាំឡើងវិញ បន្ទាប់ពីមើលឃើញទីផ្សារល្អ តម្លៃសមរម្យ និងឆាប់ប្រមូលផល។ កសិករនៅភូមិអញ្ចាញរូបនេះ បានដាំតាសក់ផ្អែម៣ពាន់ដើម ហើយការប្រមូលចាប់ផ្តើមពីពាក់កណ្ដាលខែ វិច្ឆិកានេះតទៅ។ ជាអ្នកមានបទពិសោធន៍ដាំមួយរូប មួន ម៉ន អះអាងថា ដាំតាសក់ចំណេញជាងដាំដំណាំដទៃច្រើនដង តែដំណាំនេះទាមទារការថែទាំដិតដល់ និងជាប្រចាំ។ មួន ម៉ន រៀបរាប់ដូច្នេះថា៖« ប្រសិនអ្នកមិនធ្លាប់ដាំសោះគឺពិបាកខ្លាំង តែសម្រាប់អ្នកធ្លាប់ធ្វើវាអត់សូវពិបាកប៉ុន្មានទេ សំខាន់មានសមាជិកជួយគ្នាបានគឺលឿនទេ តែបើខ្វះខាតអ្នកជួយពិបាកដែរ ទីមួយទាក់ទងការកាត់ខ្នែង បើធ្វើមិនទាន់វាតូច ការលូតលាស់របស់វាអត់សូវលឿនដែរ តែធ្វើទាន់ផ្លែក៏ធំ បានផលច្រើន»។ ដូចដំណាំផ្សេងទៀតដែរ មួន ម៉ន ប្រាប់ថា ការដាំតាសក់នៅខែវស្សាមានផលលំបាកបន្ដិច ក្នុងនោះស្មៅឆាប់ដុះ និងកើតជំងឺច្រើន។ ការដាំតាសក់ផ្អែមនេះទៀតសោត ទាមទារមានអ្នកថែទាំច្រើននាក់ ដូចចម្ការនៅភូមិអញ្ចាញនេះ យុវជន មួន ម៉ន ពោលថា សមាជិក៣នាក់នៃគ្រួសារខ្លួន ត្រូវចំណាយពេលស្ទើរទាំងអស់នៅលើចម្ការមួយនេះ ដោយសឹងគ្មានពេលសម្រាកឡើយ ចាប់ផ្តើមពីថ្ងៃដាំ រហូតដល់ដល់ប្រមូលផល។ ហើយដំណាំនេះ ក៏រើសជីផងដែរ គឺជាប្រភេទជីរលាយ ដូចជាជីកំប៉ុសសម្រាប់លាយទឹកស្រោចគល់ជាដើម។ ដ្បិតថា មានការលំបាកក្នុងការដាំដុះបន្ដិចក្ដី តែសម្រាប់កសិករ មួន ម៉ន លើកទឹកចិត្តឱ្យកសិករផ្សេងទៀត ងាកមកដាំតាសក់ផ្អែមកាន់តែច្រើន ដ្បិតជាដំណាំថ្មី ពិសេសមានទីផ្សារល្អ និងមានសមាគមប្រមូលទិញត្រឹមត្រូវប្រសិនដំណាំដាំដុះតាមស្ដង់ដាត្រឹមត្រូវ។ មួន ម៉ន បន្ថែមថា ប្រសិនចង់ដាំកសិករអាចសិក្សាបាន និងសួរនាំអ្នកធ្លាប់ដាំ ដើម្បីទទួលបានជោគជ័យ មិនត្រូវដាំតៗគ្នា ធ្វើឱ្យខាតបង់ទទេឡើយ៕	សៀមរាប៖ គ្រួសារយុវជន មួន ម៉ន កំពុងត្រៀមប្រមូលផលតាសក់ផ្អែម ដែលបានដាំលើដីចម្ការមួយកន្លែង ស្ថិតនៅភូមិអញ្ចាញ សង្កាត់នគរធំ ក្រុងសៀមរាប។
តាមរយៈលិខិតចុះថ្ងៃទី៥ តុលា ក្រសួងព័ត៌មាន បានបញ្ជាក់មូលហេតុដែលមិនផ្ដល់ប័ណ្ណកាសែតដល់ពួកគេនេះ ដោយសារតែស្ថាប័នទាំងពីរ មិនមានការិយាល័យត្រឹមត្រូវក្នុងប្រទេសកម្ពុជា ក្រោយពីប្រកាសបិទទីស្នាក់ការព័ត៌មានរបស់ពួកគេ កាលពីពេលថ្មីៗកន្លងមក។ ប៉ុន្តែយ៉ាងណាក្រសួងព័ត៌មាន មិនរាំងខ្ទប់ការយកព័ត៌មានរបស់បុគ្គលិកវិទ្យុអាស៊ីសេរី និងកាសែត The Cambodia Dailyនោះឡើយ។ ក្រសួងនៅតែបើកផ្លូវឲ្យបុគ្គលិកស្ថាប័នទាំងពីរនេះ អាចចុះយកព័ត៌មានបាន ដរាបណាពួកគេបំពេញបែបបទឲ្យបានត្រឹមត្រូវតាមលក្ខខណ្ឌរបស់ក្រសួង។ ត្រង់ចំណុចនេះ អនុរដ្ឋលេខាធិការ និងជាអ្នកនាំពាក្យក្រសួងព័ត៌មាន លោក អ៊ុក គឹមសេង បាននិយាយថា បុគ្គលិកវិទ្យុអាស៊ីសេរី និងកាសែត The Cambodia Daily មានឱកាសបំពេញការងារជាFreelancer និង Stringer បាន ប្រសិនបើស្ថាប័នពួកគេចង់បន្តជួលបុគ្គលិកយកព័ត៌មានក្នុងប្រទេសកម្ពុជា។ ថ្លែងប្រាប់សារព័ត៌មានថ្មីៗ លោក អ៊ុក គឹមសេង បានបញ្ជាក់ដូច្នេះថា៖«បើពួកគេចង់ជួលបុគ្គលិកយកព័ត៌មាននៅកម្ពុជា ពួកគេអាចមកជួបផ្ទាល់ជាមួយក្រសួង ប៉ុន្តែមិនអាចសរសេរត្រឹមតែលិខិតមកសុំធ្វើ Freelancer និង Stringerទេ គឺត្រូវជួបគ្នាផ្ទាល់។ ដូចជាអាស៊ីសេរី ពួកគេអាចជួលបុគ្គលិកបាន ដោយត្រូវបង្ហាញរបាយការណ៍មកថា ចង់ជួលបុគ្គលិកប៉ុន្មាននាក់? ឈ្មោះអ្វីខ្លះ? ត្រូវបំពេញបែបបទតាមលក្ខខណ្ឌ តាមតម្រូវការរបស់ក្រសួង ហើយត្រូវមានអ្នកធានា ឬក៏ពួកគេអាចចូលមកតាមរយៈទូតអាមេរិក សុំរៀបចំតាមផ្លូវច្បាប់ការងារឲ្យបានត្រឹមត្រូវរបស់ប្រទេសនីមួយៗ សម្រាប់ជួលបុគ្គលិកFreelancer និង Stringer នៅពេលធ្វើការងារនៅក្នុងប្រទេសកម្ពុជា»។ បច្ចុប្បន្ននេះបុគ្គលិកសារព័ត៌មាន ជាលក្ខណៈFreelancer និង Stringer កំពុងមានវត្តមានបំពេញការងារជាច្រើននាក់ សម្រាប់ប្រមូល និងរាយការណ៍ព័ត៌មានពីប្រទេសកម្ពុជា ទៅកាន់ស្ថាប័នពួកគេនៅក្រៅប្រទេស ដូចជា ស្ថាប័នព័ត៌មាន CNN ,BBC និងតាមអង្គការមួយចំនួនទៀតជាដើម។ នេះបើតាមលោក អ៊ុក គឹមសេង ដែលបានបន្ថែមថា ក្រសួងព័ត៌មានមិនរឹតត្បិតការងារ Freelancer និង Stringer ឬក៏រើសអើងស្ថាប័នព័ត៌មានរបស់វិទ្យុអាស៊ីសេរី និងកាសែត The Cambodia Dailyឡើយ។ «ក្រសួងព័ត៌មាន មានតួនាទីសម្របសម្រួលដល់អ្នកសារព័ត៌មាន និងចូលរួមធ្វើការអនុវត្តតាមច្បាប់ជាមួយពួកគេទាំងអស់គ្នា។ ប៉ុន្តែស្ថាប័នព័ត៌មានវិទ្យុអាស៊ីសេរី និងកាសែត The Cambodia Daily ទាំងពីរនេះទេ ដែលបិទទីស្នាក់ការខ្លួនឯង ហើយមិនព្រមចុះបញ្ជីការិយាល័យឲ្យបានត្រឹមត្រូវដោយខ្លួនឯង។ ប៉ុន្តែស្រាប់តែបិទហើយ បែជាស្រែកពីក្រៅប្រទេសមករិះគន់ក្រសួងទៅវិញ»។ នេះជាការលើកឡើងរបស់អ្នកនាំពាក្យក្រសួងព័ត៌មាន។ រដ្ឋមន្ត្រីក្រសួងព័ត៌មានលោក ខៀវ កញារីទ្ធ ធ្លាប់បានលើកឡើងកន្លងមកថា បុគ្គលិកអាស៊ីសេរី អាចយកព័ត៌មានបានអំឡុងពេលប័ណ្ណកាសែតរបស់ពួកគេ មិនទាន់អស់សុពលភាពប៉ុណ្ណោះ ។ សូមបញ្ជាក់ថា កាសែត The Cambodia Daily បានបិទការិយាល័យរបស់ខ្លួនកាលពីថ្ងៃទី៤ កញ្ញា មុនមួយថ្ងៃនៃការដាក់ឱសានវាទរបស់អគ្គនាយកដ្ឋានពន្ធដារ ដែលតម្រូឲ្យស្ថាប័នកាសែតដ៏មានឥទ្ធិពលអាយុ២៤ឆ្នាំ បង់ពន្ធរយៈពេល១០ឆ្នាំ ក្នុងរង្វង់ទឹកប្រាក់ ៦,៣លានដុល្លារ ។ ចំណែកវិទ្យុអាស៊ីសេរី ដែលមានវត្តមាននៅកម្ពុជាជិត២0ឆ្នាំ មកហើយនោះ បានប្រកាសថា ផ្អាកការិយាល័យព័ត៌មាន នៅរាជធានីភ្នំពេញមួយរយៈសិន ។ កាលពីថ្ងៃទី១២ ខែកញ្ញា ឆ្នាំ២0១៧ ។ វិទ្យុអាស៊ីសេរី បានអះអាងថា ការចាត់វិធានក្តៅរបស់រដ្ឋាភិបាលកម្ពុជា គឺជាមូលហេតុដែលខ្លួនត្រូវបង្ខំចិត្តផ្អាកការិយាល័យព័ត៌មាន។ យ៉ាងណាក៏ដោយ វិទ្យុអាស៊ីសេរី ប្រកាសបន្តផ្សព្វផ្សាយព័ត៌មានដដែល នៅលើរលកធាតុអាកាសកម្រិតទាប បណ្តាញសង្គមហ្វេសប៊ុក (Facebook) យូធូប (Youtube) និងគេហទំព័ររបស់ខ្លួន(www.rfa.org/khmer/)។ វិទ្យុនេះ មិនបានបញ្ជាក់ពីពេលវេលា នៃការបើកដំណើរការ ការិយាល័យព័ត៌មានរបស់ខ្លួន នៅរាជធានីភ្នំពេញឡើង៕	ភ្នំពេញ៖ ក្រសួងព័ត៌មាន ប្រកាសឈប់ផ្ដល់ប័ណ្ណកាសែត ដល់បុគ្គលិកវិទ្យុអាស៊ីសេរី និងកាសែត The Cambodia Daily ដែលបម្រើការងារក្នុងវិស័យព័ត៌មាននេះទៀតហើយ។ ប៉ុន្តែក្រសួងនៅបើកផ្លូវឲ្យបុគ្គលិកស្ថាប័នទាំងពីរនេះ មានឱកាសបំពេញការងារជា Freelancer និង Stringer នៅក្នុងប្រទេសកម្ពុជា។
សូមអញ្ជើញទស្សនាកិច្ចសន្ទនារវាងលោក គី សុខលីម និងក្រុមម៉ូតូឌុប, មគ្គទេសក៍ទេសចរ និងលោក ឃុន ចាន់ថា ដែលកំពុងធ្វើដំណើរទៅកាន់ទីស្ថានពាង និងមឈូសបុរាណនៅតំបន់អេកូទេសចរណ៍ជីផាត ដូចតទៅ៖ ពីមជ្ឈមណ្ឌលសហគមន៍អេកូទេសចរណ៍ជីផាត ទៅដល់ទីតាំងបុរាណស្ថាន «ពាង និងមឈូសបុរាណ» គេត្រូវធ្វើដំណើរតាមម៉ូតូ និងថ្មើរជើងក្នុងចម្ងាយផ្លូវប្រមាណ ២២គីឡូម៉ែត្រ។ សហគមន៍អេកូទេសចរណ៍ «ជីផាត» ជាតំបន់ទេសចរណ៍ធម្មជាតិដ៏ល្អមួយដែលស្ថិតនៅក្នុងខេត្តកោះកុង។ សហគមន៍អេកូទេសចរណ៍ជីផាត ជាទីកម្សាន្តបែបធម្មជាតិស្ថិតនៅទិសនិរតីនៃប្រទេសកម្ពុជា ដែលអមដោយសម្រស់ទឹកជ្រោះ, ជិះទូកគយគន់ថ្ងៃលិច, អំពិលអំពែក និងសត្វស្លាបតាមដងព្រែកសមុទ្រ, ល្អាងប្រចៀង, ទីឈ្វេងយល់ពាងបុរាណ និងមឈូសបុរាណដែលមានអាយុកាលជាង៥០០ឆ្នាំ។ល។ អត្ថបទទាក់ទង «ជីផាត» កើតចេញពីឈ្មោះតាជីយាយផាត! ជីវិតអ្នកតំបន់អេកូទេសចរណ៍«ជីផាត»! (ភាគ១) សូមបញ្ជាក់ថា កម្មវិធី «Mercedes-Benz និងកំណប់អាថ៌កំបាំង» ផ្តួចផ្តើមឡើងដោយក្រុមហ៊ុន Star Auto Cambodia សហការជាមួយសារព័ត៌មានអេឡិចត្រូនិក ThmeyThmey.com និង Fresh News និងគាំទ្រដោយក្រសួងទេចរណ៍ ដើម្បីចូលរួមលើកកម្ពស់វិស័យទេសចរណ៍នៅទូទាំងកម្ពុជា ស្វែងរក និងគាស់កកាយតំបន់ទេសចរណ៍ ដែលគេមិនសូវស្គាល់តំបន់ទេសចរណ៍សក្តានុពល ដែលត្រូវគេមើលរំលង, ពង្រីកសក្តានុពលតំបន់ទេសចរណ៍ដែលមានស្រាប់ឲ្យកាន់តែមានសកម្មភាពរស់រវើក និងផ្សព្វផ្សាយតំបន់ទេសចរណ៍ទាំងនោះឲ្យកាត់តែល្បីល្បាញមួយកម្រិតទៀត៕	កោះកុង៖ ដើម្បីធ្វើដំណើរទៅដល់ទីស្ថានពាង និងមឈូសបុរាណជាង ៥០០ឆ្នាំ នៅក្នុងតំបន់សហគមន៍អេកូទេសចរណ៍ជីផាត ភ្ញៀវទេសចរទាំងអស់ត្រូវធ្វើដំណើរតាមម៉ូតូ និងថ្មើរជើង នៅតាមផ្លូវដ៏លំបាក ដែលចំណាយពេលវេលាជាង ២ម៉ោង។ ក្នុងបេសកកម្មទី៤ កាលពីថ្ងៃទី ១៨-២០ កុម្ភៈ ក្រុមការងារនៃកម្មវិធី « Mercedes-Benz និងកំណប់អាថ៌កំបាំង» បានធ្វើដំណើរកាត់តាមជ្រលងភ្នំ, អូរ និងព្រៃខ្វាត់ខ្វែង ដើម្បីទៅទស្សនា និងផ្ដិតទិដ្ឋភាពនាតំបន់ការពារបុរាណស្ថានក្នុងសហគមន៍ជីផាត។ មុននឹងទៅដល់គោលដៅនៃទីតាំងពាង និងមឈូសបុរាណ វាមិនមែនជារឿងសាមញ្ញនោះទេ ទាំងម៉ូតូឌុប និងអ្នកដំណើរត្រូវប្រុងប្រយ័ត្នក្នុងការធ្វើដំណើរ ដោយសារស្ថានភាពផ្លូវបត់បែន និងឡើងចុះៗកាត់ជ្រលងភ្នំ។
ដើម្បីជ្រាបច្បាស់ពីការសង់ផ្ទះ តាមក្បួនបុរាណខ្មែរ តទៅនេះសូមស្ដាប់បទយកការណ៍ដែលរៀបរៀងដោយកញ្ញា ប៉ូ សាគុន ដោយក្ដីរីករាយ៖ មានសម្បុរស្រអែម មុខមាំ បុរសវ័យ៥៥ឆ្នាំ ដែលមានសក់ស្កូវល្បាយអាចម៍ខ្លាទៅហើយនោះ កំពុងអង្គុយនៅក្នុងបន្ទប់ពោរពេញទៅដោយគម្ពីរសាស្ត្រាស្លឹករឹត ក្រាំង វាន និងសៀវភៅក្បាលធំតូចលាយគ្នា ព្រមទាំងសន្លឹកឯកសារស្រាវជ្រាវជាច្រើនទៀត នោះគឺ លោក ឡេង កុក អាន។ ធ្វើការលើការសិក្សាស្រាវជ្រាវ និងអភិរក្សគម្ពីរសាស្ត្រាស្លឹករឹតខ្មែរ ប្រមាណជា៣ទសវត្សរ៍ទៅហើយនោះ លោក ឡេង កុក អាន បានអានឯកសារក្បួនបុរាណខ្មែរជាច្រើន ដែលចាស់បុរាណបានកត់ត្រាទុក។ ក្នុងក្បួនបុរាណជាច្រើនរាប់សឹងមិនអស់ទាំងនោះ ក៏មានក្បួនសង់ផ្ទះដែរ។ លោក ឡេង កុក អាន អ្នកសិក្សាស្រាវេជ្រាវ សាស្ត្រាស្លឹករឹត ក្រាំង និង វាន នៅវិទ្យាស្ថានស្រាវេជ្រាវ និងអភិរក្សសាស្ត្រាស្លឹករឹតខ្មែរ មានស្រុកកំណើតនៅរាជធានីភ្នំពេញ លោក ឡេង កុក អាន រៀបរាប់ខែតាមចន្ទគតិ ដែលអាចសង់ផ្ទះឱ្យមានសិរីមង្គល នាំទ្រព្យធនធានហូរចូល ឬនាំឱ្យវិនាសអន្តរាយ ទៅតាមក្បួនក្នុងគម្ពីរក្រាំងបុរាណ។ ដៃកាន់ក្រាំង ដែលមានទំហំប្រហែល១ចំអាម និងប្រវែងប្រហែល៣ចំអាម លោក ឡេង កុក អាន បានអានពីក្បួនសង់ផ្ទះដូច្នេះ៖«សង់ផ្ទះថ្មីឱ្យមើលពេលា កុំធ្វើឡើងមិនមធ្យម ឱ្យមាសឧត្តមនឹងនិត្យនៅ ខែនោះហង ពិសាខ សង់គ្រឹះជាក្ដាត់ ចូលលាភច្រើនឆ្វាត់ មាសប្រាក់ទាំងឡាយ។ ខែជេស្ឋ សង់គ្រឹះអន្តរាយ នៅប្រស់រូបកាយ ខ្ចាត់ខ្ចាយអាត្មាមរក្ស័យ។ ស្លាប់ខ្លួនណា មិនបានទេ»។ អង្គុយលើកៅអីពណ៌ខ្មៅមានធ្នាក់ដៃ នៅជាប់តុធ្វើការដែលមានឯកសារទាំងជាសៀវភៅក្បាលតូចនិងធំ ព្រមទាំងគម្ពីរសាស្ត្រាស្លឹករឹត ក្រាំង និងវាន ដាក់រាយពេញលើតុ បុរសដែលដាក់ឈ្មោះកូន មើលទៅតាមក្បួនបុរាណរូបនេះ ប្រាប់ពីការសង់ផ្ទះនៅក្នុងខែអាសាឍ៖«ខែអាសាឍ សង់គ្រឹះឥតជ័យ ទ្រព្យធនក្រិណក្ស័យ ហឹង្សានោះនឹងវិនាស។ បានន័យថាកើតអំពើហឹង្សា។ ខែស្រាពណ៍សង់គ្រឹះតាមសាសន៍ បានន័យថាតាមជនជាតិ ទាយថាបានមាសហើយនិងប្រាក់កែវកង។ ខែភទ្របទសង់គ្រឹះពុំជា ព្យាធិបិនទារ ហើយច្រើនតម្កាត់ពេកក្រៃ»។ ដៃឆ្វេងកាន់ក្រាំងបញ្ឈរឡើង ហើយដៃស្ដាំម្រាមចង្អុល ប្រឹងចង្អុលឱ្យចំតួអក្សរ ដែលមាននៅក្នុងក្រាំង លោក កុក អាន បន្តប្រាប់ពីការសង់ផ្ទះនៅក្នុងខែអស្សុជដូច្នេះ៖«ខែអស្សុជ សង់គ្រឹះឥតជ័យ ច្រើនតម្កាត់ក្រៃ ហើយច្រើនក្ដៅចិត្តពុំជា។ ខែកត្តិក សង់គ្រឹះសឹងមហា សួស្ដីជ័យា ហើយនឹងចូលទ្រព្យធនបាន។ ខែមិគសិរ សង់គ្រឹះជាឋានសួស្ដីកល្យាណ ហើយមានយសស័ក្ដិសម្បត្តិ។ ខែបុស្ស សង់គ្រឹះក្ដាត់ ចូលកែវកងរ័ត្ន ហើយមានមាសប្រាក់ផងណា។ អ៊ីចឹងល្អទាំងអស់៣ខែជាប់គ្នាហ្នឹង»។ ឆ្លៀតងាកមើលមុខខ្ញុំបន្តិច បុរសដែលមានកន្ទុយភ្នែកជាមនុស្សពូកែសង្កេតរូបនេះ ហាមមិនឱ្យសង់ផ្ទះនៅក្នុងខែមាឃឡើយ៖«ខែមាឃធំ សង់គ្រឹះពុំជា កាចក្រៃមហិមា ហើយក្រៃភ្លើងនឹងឆេះផងណា។ ខែផល្គុនសង់គ្រឹះឥតមោះ មានលាភចំពោះ ដូចចិត្តប្រាថ្នា។ ខែចេត្រ សង់គ្រឹះពុំជា សែនសោយសោកា អប្រិយចង្រៃនឹងក្ដៅ ចិត្តក្រៃប្រល័យព្រាត់ប្រាស បានន័យថាឈ្លោះទាស់ទែងគ្នា»។ សាស្ត្រាស្លឹករឹត ក្រាំង និង វាន មិនទាន់រៀបចំរួច នៅក្នុងវិទ្យាស្ថានស្រាវជ្រាវ និងអភិរក្សសាស្ត្រាស្លឹករឹតខ្មែរ អង្គុយដាក់កែងដៃទាំងពីរច្រត់លើតុ ហើយម្រាមដៃទាំងសងខាងស្រាក់ចូលគ្នា លោក ឡេង កុក អាន ប្រាប់ថាបើចង់ដឹងពីក្បួនមើលជ័យភូមិតាមច្បាប់បុរាណ គេអាចទៅរកមើលបានពីក្នុងក្រាំង ដែលរក្សាទុកនៅក្នុងវិទ្យាស្ថានស្រាវជ្រាវ និងអភិរក្ស សាស្ត្រាស្លឹករឹតខ្មែរ ដែលមានទីតាំងក្នុងបរិវេណវត្តឧណ្ណាលោម៖«ក្រាំងភាគច្រើនគឺក្បួនមើលផ្ទះជ័យភូមិទាំងអស់។ ក្បួនឡើងផ្ទះ តើគេរៀបយ៉ាងម៉េច មានតាំងពីឆ្មាសម្បុរបី។ ពីដើមអ្នកចេះទាំងអស់គេយកតាមហ្នឹង។ តាំងពីការមើលជ័យភូមិ ដំបូកនៅខាងណា ទឹកហូរយ៉ាងម៉េច។ គេដាំដើមឈើ នៅទិសខាងណាខ្លះ ហ្នឹងគេហៅថាសេនា១ពាន់។ ដើមអំពិលវាមានអរូបមកនៅ ដូចជាព្រាយ ឬខ្មោច ធ្វើទុក្ខបុកម្នេញ យើងនៅមិនកើត ទើបបានជាគេមិនឱ្យដាំនៅទិសខាងត្បូងផ្ទះ។ ចាស់ៗខ្លះ ដើមបែបនេះគេដាំចំទិសកាក្ខិណី»។ មានប្រជុំជញ្ចើមបង្ហាញឱ្យឃើញពីភាពជាមនុស្សហ្មត់ចត់ បុរសដែលពាក់អាវពណ៌ប្រផេះដៃវែងកបត់រូបនេះ ក៏បានបញ្ជាក់ពីក្បួនធ្វើបង្គន់តាមចាស់បុរាណផងដែរ៖«បង្គន់អ៊ីចឹងដែរ ពីបុរាណគេឱ្យបែរមុខទៅទិសខាងជើង យើងចូលខាងណាក៏ដោយបង្គន់ហ្នឹងឱ្យបែរទៅទិសខាងជើង។ ទិសហ្នឹងគេហៅទិសមិត្ត»។ ទោះជាយ៉ាងណា ការសាងសង់ផ្ទះតាមក្បួនដោយមើលតាមខែល្អត្រឹមត្រូវហើយ ក៏នៅតែទាមទារមើលរាសីរបស់ម្ចាស់ផ្ទះដែរ ហើយលោក ឡេង កុក អាន ដែលបានស្រាវជ្រាវគម្ពីរសាស្ត្រាស្លឹករឹតតាំងពីឆ្នាំ១៩៩០ ពន្យល់ដូច្នេះ៖«គេមើលដេញតាមរាសីរបស់មនុស្សនោះទៀត។ គេមើលត្រូវខែសង់ហើយ គេមើលប្ដីប្រពន្ធរបស់យើងហ្នឹង គេលើកផ្ទះថ្ងៃណាបាន។ បើចំទិនសូន ទិនស័យ នោះមិនបានទៀត។ ត្រូវដេញពេលាទៀត»។ បុរសដែលឱ្យតម្លៃកេរដូនតារូបនេះ ពន្យល់បន្ថែមពីមូលហេតុដែលនាំឱ្យចាស់បុរាណ បង្កើតក្បួនសង់ផ្ទះ៖«ក្បួនសង់ផ្ទះពិស្ដារ គេចាប់ផ្ដើមមើលតាំងពីដំបូក គេត្រូវទុកខាងណាបាន។ ឧទាហរណ៍ផ្ទះរបស់យើង ធ្វើលើដីស្រែមួយ ខាងណាខ្ពស់ ខាងណាទាប បើមានប្រឡាយ តើទឹកហូរយ៉ាងម៉េច កុំឱ្យហូរទៅទិសខាងណា។ ពីដើមគេមើលខ្ទេចទាំងអស់ណា ហ្នឹងបានសិរីសួស្ដី។ ពីដើមហេតុអ្វីទើបបានជាមានក្បួនបែបនេះ មកពីគេសង់វាំង ពីដើមព្រះរាជាទ្រង់ធ្វើបែបហ្នឹង ទ្រង់មើលទាំងអស់»។ គម្ពីរវាន ផ្អែកលើការសិក្សាស្រាវជ្រាវគម្ពីរសាស្ត្រាស្លឹករឹត ក្រាំង និងវាន ជិត១ពាន់វត្ត រួមទាំងការសិក្សាស្រាវជ្រាវចំណេះដឹងទូទៅផ្សេងៗ បុរសកូនពៅក្នុងចំណោមបងប្អូន៧នាក់រូបនេះ បានសន្មតពីប្រាជ្ញារបស់ចាស់បុរាណថា៖«ដូចខ្ញុំថាអ៊ីចឹងចាស់បុរាណគេអង្គុយកម្មឋាន។ ពីដើមគ្រូៗ គេអង្គុយនិម្មិតឃើញ គេសរសេរជាក្បួន ដូច្នេះក្បួនទាំងអស់នេះកើតចេញពីអំពើកម្មឋាន។ ខ្មែរពីដើមគេជ្រៅណាស់ យើងពិបាកនឹងពន្យល់»។ តែងប្រកាន់យកក្បួនបុរាណ ទៅអនុវត្តន៍ក្នុងជីវិតប្រចាំថ្ងៃរបស់ខ្លួនលោក ឡេង កុក អាន មានជំនឿមុតមាំលើចំណេះដឹងបុព្វបុរសខ្មែរ ដែលបានចងក្រងជាគម្ពីរ បន្សល់ទុកដល់ពេលបច្ចុប្បន្ននេះ។ ទោះជាយ៉ាងណា លោកមិនបានបង្ខំឱ្យជនណាម្នាក់ ជឿតាមលោកឡើយ ក៏ប៉ុន្តែលោកគ្រាន់តែសុំឱ្យកូនខ្មែរ បើនឹងជឿលើអ្វីមួយ គួរណាស់ព្យាយាមសិក្សាស្រាវជ្រាវ និងសង្កេតពិនិត្យឱ្យបានហ្មត់ចត់ជាមុនសិន៖«អ្នកប្រាជ្ញខ្មែរបានសរសេរមក អ៊ីចឹងបានខ្ញុំថា វាជាអរិយធម៌ដែលមិនមានអ្នកដឹងកប់ទៅ ហើយខ្មែរអនុវត្តិតៗគ្នាមក។ យើងសព្វថ្ងៃចោលក្បួន ដោយសារថាទៅជឿអីអាហ្នឹង មនុស្សអ្នកធ្វើទេតើ អ្នកណាសង់ផ្ទះខែណាក៏បានដែរ។ អ្នកខ្លះគេសង់ធ្វើមហាសេដ្ឋី មិនមានអ្នកណាទៅអន្តរាយ ទៅជឿអី។ គេធ្វើវីឡាមួយគេមានប្រាក់វាល់លានធ្វើ ប៉ុន្តែពេលធ្វើហើយគ្រោះថ្នាក់ចរាចរណ៍ស្លាប់បាត់ទៅ អត់បាននៅផ្ទះហ្នឹង។ អ្នកណាគេថាយ៉ាងណាក៏ថាទៅ ប៉ុន្តែសម្រាប់ខ្ញុំគឺជឿក្បួនបុរាណ។ ដូចចាស់ៗចំណាំថាអ៊ីចឹង បើមិនជឿចាស់ស្រឡះដៃធេង»៕ គម្ពីរក្រាំង ដែលមានសរសេរពីក្បួនជ័យភូមិ	ភ្នំពេញ៖ លោក ឡេង កុក អាន ដែលធ្វើការងារលើការសិក្សាស្រាវជ្រាវ និងការអភិរក្សគម្ពីរសាស្ត្រាស្លឹករឹត ក្រាំង និង វាន អស់រយៈពេល៣ទសវត្សរ៍មកហើយនោះ បានលើកយកក្បួនសង់ផ្ទះ ដោយស្រង់ចេញពីគម្ពីរបុរាណខ្មែរ។ ជាអ្នកចូលចិត្តគម្ពីរក្បួនច្បាប់បុរាណ លោក ឡេង កុក អាន សង្កេតឃើញថា ប្រជាជនខ្មែរមួយចំនួនក្នុងពេលបច្ចុប្បន្ននេះ ហាក់មិនសូវឱ្យតម្លៃក្បួនបុរាណរបស់បុព្វបុរសឡើយ។ លោក កុក អាន មើលឃើញថា ការអស់ជំនឿនេះ មកពីខ្មែរមិនបានសិក្សារៀនសូត្រពីក្បួនទាំងនោះឱ្យបានច្បាស់លាស់។
ចិន និងឥណ្ឌាបានឯកភាពគ្នាបញ្ចប់ការប្រឈមមុខដាក់គ្នាដោយយោធានៅតំបន់ខ្ពង់រាប Doklamដែលចាប់ផ្ដើមតាំងពីខែមិថុនាមកម្ល៉េះដោយចិនព្រមបញ្ឈប់។ ឥណ្ឌាប្រកាសថា កងទ័ពទាំងសងខាងបានយល់ព្រមដកទ័ពរៀងខ្លួនហើយ ហើយចិនស្វាគមន៍ឥណ្ឌាដែលព្រមដកទ័ព។ ក្រសួងការបរទេសចិនបានអះអាងដូច្នេះថា៖«កងទ័ពឥណ្ឌា និងចិនបានព្រមព្រៀងគ្នាបញ្ចប់ការប្រឈមមុខដាក់គ្នានៅតំបន់ជម្លោះខ្ពង់រាប Doklam ហើយ។ ទោះការប្រឈមមុខបញ្ចប់ក្ដី កងទ័ពចិននៅតែបន្តត្រួតពិនិត្យតំបន់ជម្លោះដដែល»។ បើតាមសារព័ត៌មាន NDTV នាយករដ្ឋមន្ត្រីឥណ្ឌាលោក នារិន្ទ្រា ម៉ូឌី នឹងបំពេញទស្សនកិច្ចទៅចិនក្នុងរយៈពេលពីរបីសប្ដាហ៍ខាងមុខទៀតដើម្បីចូលរួមកិច្ចប្រជុំប្រទេសមហាអំណាចសេដ្ឋកិច្ចថ្មី BRICS។ បើតាមប្រភពព័ត៌មានឥណ្ឌា ភាគីទាំងសងខាងបានយល់ព្រមដកទ័ពហើយ ប៉ុន្តែមិនអាចដកទាំងស្រុងក្នុងរយៈពេលមួយថ្ងៃនោះទេ។ ការប្រឈមមុខដាក់គ្នារវាងចិននិងឥណ្ឌាដោយសារជម្លោះព្រំដែនលើកនេះបង្កឲ្យមានភាពតានតឹងជាងគេបង្អស់ក្នុងរយៈពេលប៉ុន្មានទសវត្សរ៍មកនេះ។ កងទ័ពទាំងសងខាងមានចំនួនដល់ទៅ៣០០នាក់។ម្យ៉ាងវិញទៀត ការប្រឈមមុខគ្នាលើកនេះឥណ្ឌាមិនបានយកចិត្តទុកដាក់នឹងពាក្យគំរាមរបស់ចិន។ឥណ្ឌាបានទទូចសុំឲ្យចិនដោះស្រាយបញ្ហានេះតាមរយៈការចរចាដោយអះអាងថា ភាគីទាំងសងខាងគួរតែដកទ័ពចេញទាំងពីរ។ ប៉ុន្តែចិននៅតែអះអាងឲ្យឥណ្ឌាដកទ័ពចេញតែម្ខាង។ កាលពីខែមិថុនា ឥណ្ឌាបានបញ្ចូនកងទ័ពទៅរារាំងចិនក្នុងការសាងសង់ផ្លូវនៅលើតំបន់ដែលប៊ូតង់អះអាងថាជាទឹកដីរបស់ខ្លួន ព្រោះឥណ្ឌាគាំទ្រប៊ូតង់ដែលជាសម្ព័ន្ធមិត្តជិតស្និទ្ធិរបស់ខ្លួន។លើសពីនេះទៀត ឥណ្ឌាបានព្រមានចិនតាំងពីដំបូងម្ល៉េះថា ផ្លូវដែលចិនសាងសង់នឹងបង្កការគំរាមកំហែងដល់សន្តិសុខចិនព្រោះផ្លូវនេះអាចភ្ជាប់ចូលដល់តំបន់មួយចំនួនភាគខាងជើងប្រទេសចិន។ សូមជម្រាបដែរថា ជម្លោះព្រំដែនរវាងឥណ្ឌានិងចិនបានឡើងកម្ដៅជាថ្មីចាប់ពីពេលដែលឥណ្ឌាបញ្ចូនទ័ពទៅជួយប៊ូតង់។ ហើយកាលពីពីរបីសប្ដាហ៍កន្លងទៅ កងទ័ពចិននិងឥណ្ឌាមានការប៉ះទង្គិចគ្នាដោយការគប់ដុំថ្មដាក់គ្នាផង៕	ឥណ្ឌា និងចិនបានយល់ព្រមបញ្ឈប់ការប្រឈមមុខដាក់គ្នានៅតំបន់ព្រំដែនខ្ពង់រាប Doklam ដោយដកទ័ពចេញពីតំបន់ជម្លោះ។ ចំណែកភាគីចិនព្រមបញ្ឈប់គម្រោងសាងសង់ផ្លូវ ប៉ុន្តែកងទ័ពចិននៅតែបន្តការត្រួតពិនិត្យព្រំដែនរបស់ខ្លួនដូចមុន។
Manchester United ពីមួយរដូវកាលទៅមួយរដូវកាល មានទម្រង់លេងមិនល្អយ៉ាងខ្លាំង បើគិតចាប់ពីការចាកចេញរបស់ Sir Alex Ferguson រយៈពេល១០ឆ្នាំរួចមក។ ក្រុមបិសាចក្រហមបានខកខានការឈ្នះពានរង្វាន់ Premier League រយៈពេល ១០រដូវកាលមកហើយ ។ ដោយឡែកចាប់តាំងពីឆ្នាំ ២០១៧ មក ក្រុមយក្សអង់គ្លេសមួយនេះ មិនដែលស្គាល់រស់ជាតិលើកពានរង្វាន់ណាមួយម្តងឡើយប្រចាំអង់គ្លេស និងតំបន់អឺរ៉ុប។ រដូវកាល ២០២១-២២ ជារដូវកាលដ៏អាក្រក់បំផុត ដោយ Man United បានបញ្ចប់ចំណាត់ថ្នាក់នៅ Premier League ត្រឹមលេខ៦ ជាមួយពិន្ទុទាបបំផុតក្នុងប្រវត្តិសាស្ត្រមានត្រឹម ៥៨ពិន្ទុ ហើយក្រុមធ្លាក់ទៅលេងពានរង្វាន់ Europa League នៅរដូវកាលក្រោយ។ ក្រុមបិសាចក្រហមត្រូវបានអ្នកវិភាគកីឡាជាច្រើន លើកឡើងថា Man United បានបាត់បង់ទម្រង់លេងជាក្រុម និងជាក្រុមគ្មានវិន័យច្បាស់លាស់។ ចាប់តាំងពីលោក Ten Hag ជាអ្នកចាត់ការថ្មី ជំនួសគ្រូបង្វឹកបណ្តោះអាសន្នលោក Ralf Rangnick មក ក្រុមមានការផ្លាស់ប្ដូរទម្រង់លេងថ្មី។ កីឡាករវ័យ ២៧ឆ្នាំ Bruno ថា អ្នកចាត់ការថ្មីរូបនេះ បានជំរុញឱ្យកីឡាកររៀនគោរពពេលវេលារបស់ក្រុម និងវិន័យតឹងរឹងបំផុត។ «យើងបានបាត់បង់រឿងទាំងនេះមួយរយៈពេលរួមទាំងវិន័យ ព្រោះវាជារឿងដ៏សំខាន់សម្រាប់ក្រុម ហើយវិន័យមិនមែនមានត្រឹមតែអ្វីដែលធ្វើតែពេលប្រកួតឡើយ លើទីលានយើងមានតួនាទីដែលត្រូវធ្វើ វាក៏ដូចជានៅក្រៅទីលានដែរ។ កុំមកយឺតពេលប្រជុំ កុំយឺតពេលហូបអាហារ ទាំងនេះជារឿងដែលសំខាន់បង្អស់ ព្រោះប្រសិនបើអ្នកគ្រប់គ្នាមកទាន់ពេល និងអ្នកខ្លះមកយឺត នោះពួកគេនឹងរងការពិន័យ។»។ Bruno Fernandes បាននិយាយប្រាប់អ្នកកាសែតបែបនេះ ពេលធ្វើដំណើរទៅដល់ទីក្រុង Perth ភាគខាងលិកប្រទេសអូស្ត្រាលី។ សូមជម្រាបថា Manchester United នឹងត្រូវប្រកួតជំនួបមិត្តភាពទេសចរណ៍ទី៤របស់ខ្លួននៅក្នុងទីក្រុង Perth ប្រទេសអូស្តា្រលី ដោយត្រូវជួបតទល់ជាក្រុម Aston Villa ដែលដឹកនាំដោយលោក Steven Gerard នៅថ្ងៃទី២៣ ខែកក្កដាវេលា ម៉ោង ៥:៤៥ ល្ងាច (ម៉ោងនៅកម្ពុជា) នាកីឡដ្ឋាន Optus Stadium៕	ខ្សែបម្រើសញ្ជាតិព័រទុយហ្គាល់ Bruno Fernandes ថ្ងៃទី២០ ខែកក្កដា បាននិយាយថា រូបគេគាំទ្រយ៉ាងខ្លាំងចំពោះការដាក់វិន័យលើការមិនគោរពពេលវេលារបស់កីឡាករ ពីសំណាក់អ្នកចាត់ការថ្មីលោក Erik ten Hag។ Bruno អះអាងថា កាលពីមុនក្រុមមានការខ្វះខាត និងគ្មានវិន័យត្រឹមត្រូវឡើយ។
ត្រឹមវ័យ ៣១ឆ្នាំ Hazard ក្នុងនាមជាប្រធានក្រុមបែលហ្ស៊ិក ប្រកាសចូលនិវត្តន៍ព្រោះមិនអាចជួយក្រុមឆ្លងផុតវគ្គចែកពូល និងក្រុមរងភាពអាម៉ាស់ខ្លាំង ខណៈបែលហ្ស៊ិកជាក្រុមចំណាត់ថ្នាក់លេខ៣ នៅ World Cup ឆ្នាំ ២០១៨។ បែលហ្ស៊ិកធ្លាក់ចេញនៅវគ្គចែកពូល ក្រោយ៣ប្រកួត ឈ្នះកាណាដា ១-០ ចាញ់ម៉ារ៉ុក ២-០ និងស្មើក្រូអាស៊ី ០-០ មានត្រឹមតែ ៤ពិន្ទុឈរលេខ៣ក្នុងពូល។ បែលហ្ស៊ិកជាក្រុមលេខ៣ នៅព្រឹត្តិការណ៍ UEFA Euro 2022 តែទទួលបានលទ្ធផលដ៏ខកចិត្តខ្លាំងទៅវិញនៅ World Cup 2022 ខុសពីការសន្យារបស់ពួកគេមុនការប្រកួត។ ក្រុមបែលហ្ស៊ិកធ្លាប់ប្តេជ្ញាមុនការប្រកួតថានឹងនាំយកពានរង្វាន់បាល់ទាត់ពិភពលោកជាលើកដំបូង។ Hazard ប្រកាសបែបនេះកើតឡើងក្រោយលោក Roberto Martinez បានប្រកាសលាលែងតំណែងគ្រូបង្វឹកបែលហ្ស៊ិកក្នុងសន្និសីទកាសែតក្រោយក្រុមប្រកួតស្មើក្រូអាស៊ីហើយធ្លាក់។ ជាមួយក្រុមបិសាចក្រហម Hazard រកបានគ្រាប់បាល់ ៣៣គ្រាប់ ពីការបង្ហាញខ្លួន ១២៦លើកចាប់តាំងពីការបង្ហាញខ្លួនលើកដំបូងក្នុងឆ្នាំ ២០០៨ មក។ មិនមែនតែ Hazard ម្នាក់ទេដែលបានប្រកាសចូលនិវត្តន៍ពីក្រុមជម្រើសជាតិ កីឡាករខ្សែប្រយុទ្ធ Wahbi Khazri ក៏បានប្រកាសមុនខ្សែប្រយុទ្ធវ័យ ៣១ឆ្នាំរបស់បែលហ្ស៊ិកទៅទៀត ក្រោយទុយនីស៊ីបានធ្លាក់ចេញមុនបែលហ្ស៊ិកមួយថ្ងៃនៅប្រទេសកាតា។ Khazri វ័យ៣៦ ឆ្នាំបានស៊ុតបញ្ចូលទីគ្រាប់បាល់ឈ្នះក្រុមការពារតំណែងជើងឯកបារាំង ១-០ ប៉ុន្តែពួកគេនៅតែមិនអាចឆ្លងផុតវគ្គចែកពូលបានដដែល ព្រោះតែអូស្ត្រាលីបានគេចផុតពីការធ្លាក់ចេញក្រោយប្រកួតឈ្នះដាណឺម៉ាកលទ្ធផល ១-០។ Khazri ក្លាយជាកីឡាករតំបន់អារ៉ាប់ទី៣ បន្ទាប់ពីកីឡាករ Salem Al-Dawsari និង Sami Al-Jaber របស់អារ៉ាប៊ីសាអូឌីត ដែលស៊ុតគ្រាប់បាល់បាន ៣គ្រាប់ច្រើនជាកីឡាករណាទាំងអស់ក្នុង World Cup។ ទុយនីស៊ីចាប់ផ្តើមការប្រកួតក្នុងពូល D របស់ពួកគេដោយស្មើជាមួយដាណឺម៉ាក់ ០-០ បន្ទាប់មកពួកគេប្រកួតចាញ់អូស្ត្រាលី ១-០ មុនមកយកឈ្នះលើបារាំង ១-០ វិញ៕	Eden Hazard ប្រធានជម្រើសជាតិបែលហ្ស៊ិក បានប្រកាសចូលនិវត្តន៍ពីជម្រើសជាតិ បន្ទាប់ក្រុមបានធ្លាក់ចេញពី World Cup 2022 ត្រឹមវគ្គចែកពូល។ Hazard ជាកីឡាករទីពីរបន្ទាប់ពីខ្សែប្រយុទ្ធទុយនីស៊ី Wahbi Khazri ដែលប្រកាសចូលនិវត្តន៍ដែរក្រោយក្រុមហាល់អាវត្រឹមវគ្គចែកពូលដូចគ្នា។
យោងតាមការផ្សាយរបស់ក្លិបបាល់ទាត់បន្ទាយមានជ័យ នារសៀលថ្ងៃទី២០ ខែមករា ក្លិប នឹងមិនចូលរួមប្រកួតជើងឯកលីគ២ទេ ប៉ុន្ដែនឹងនៅបន្ដចូលរួមប្រកួតក្នុ ងក្របខណ្ឌពានសម្ដេច ហ៊ុន សែន លើកទី១៧ ឆ្នាំ២០២៣។ ចំពោះលិខិតស្នើសុំដកខ្លួននេះ មន្ដ្រី CPL សុំមិនបញ្ចេញឈ្មោះ បានបញ្ជាក់ថា៖«ការដកខ្លួន ឬបញ្ហារបស់ក្លិប ក្រុមហ៊ុនលីគ មិនអាចឃាត់ ឬហាមមិនឲ្យក្លិបដកខ្លួនទេ ព្រោះជាសិទ្ធិរបស់ក្លិបនីមួយៗ។ យ៉ាងណាមិញ បញ្ហានេះ ត្រូវតែមានការឯកភាពពីសហព័ន្ធបាល់ទាត់កម្ពុជា។»។ ក្លិបបាល់ទាត់បន្ទាយមានជ័យ ប្រកួតជាមួយ ISI ដង្កោរសែនជ័យ រូបពី Cambodian League 2 លិខិតសុំដកខ្លួន បានបញ្ជាក់ថាក្លិបជួបហិរញ្ញវត្ថុ។ នេះហាក់ដូចលឿនពេកក្នុងការដកខ្លួន ព្រោះក្លិបនៅមានពេលជាង ៨ខែ ក្នុងការរៀបចំខ្លួនដើម្បីប្រកួតរដូវកាលថ្មី។ លោក អ៊ុំ រ៉ុមឡារិទ្ធ អគ្គលេខាធិការក្លិបបន្ទាយមានជ័យ បានប្រាប់សារព័ត៌មានថ្មីៗតាមទូរស័ព្ទថា រូបលោក ពិតជាងចង់ឲ្យក្រុមតំណាងខេត្តមួយនេះ ចូលរួមប្រកួតណាស់ ប៉ុន្ដែត្រូវជួបបញ្ហាបែបនេះទៅវិញ។ ចំពោះការវិលត្រឡប់ ឬអាចចូលរួមវិញឬយ៉ាងណា សារព័ត៌មានថ្មីៗ បានព្យាយាមទំនាក់ទំនងទៅលោក ឈូ ប៊ុនរឿង ប្រធានក្លិបបន្ទាយមានជ័យដែរ ប៉ុន្ដែមិនទទួលបានការឆ្លើយតបឡើយ។ គួរបញ្ជាក់ថា ការប្រកួតក្នុងរដូវកាល២០២២ ក្លិបនេះធ្វើមិនបានល្អទេ ព្រោះបានត្រឹមចំណាត់ថ្នាក់បាតតារាង ក្នុងចំណោម ១២ក្លិបចូលរួម ដោយក្នុង២២ប្រកួត ឈ្នះ១ ចាញ់១៨ និងស្មើ៣៕	ការប្រកួតជើងឯកលីគ២ រដូវកាល២០២៣ នឹងចាប់ផ្ដើមថ្ងៃទី៦ ខែសីហា ឆ្នាំ២០២៣។ មុនចាប់ផ្តើមរដូវកាលថ្មីនេះ ក្លិបបន្ទាយមានជ័យ បានប្រកាសដកខ្លួនពីការប្រកួតលីគ២ ក្រោមហេតុផលហិរញ្ញវត្ថុ។ មកទល់ពេលនេះ ក្រុមហ៊ុន Cambodian Premier League (CPL) ក៏មិនទាន់បញ្ជាក់នៅឡើយ អំពីចំនួនក្លិបដែលត្រូវចូលរួមប្រកួតក្នុងរដូវកាលនេះ ព្រោះក្លិបទាំងនោះ មានពេលជាង៨ខែទៀតក្នុងការរៀបចំខ្លួន និងបំពេញតាមលក្ខខណ្ឌរបស់ CPL។
ស្របពេលស្ថានការណ៍នៅតំបន់កំពុងរង្គោះរង្គើខ្លាំងដែលអាចធ្លាក់ចូលសង្គ្រាម មេដឹកនាំចិនលោក ស៊ី ជីនភីង បានលើកឡើងពីភាពចាំបាច់ក្នុងការបង្កើតកងទ័ពមួយ ដែលត្រៀមលក្ខណៈប្រយុទ្ធជានិច្ច។ លោក ស៊ី ជីនភីង ក៏ស្នើឲ្យកងទ័ពទាំងអស់ពង្រឹងសមត្ថភាពប្រយុទ្ធរបស់ខ្លួន និងបន្តគោលការណ៍កំណែទម្រង់កងទ័ពដែលលោករដ្ឋាភិបាលបានដាក់ចេញឲ្យកាន់តែមានប្រសិទ្ធភាពថែមទៀត ដើម្បីយកឈ្នះគ្រប់ពេលទាំងអស់។ លោក ស៊ី ជីនភីង ដែលជាលេខាបក្សកុម្មុយនីស្តចិនផងនោះ បានលើកឡើងរបៀបនេះនៅថ្ងៃទី២២ ខែមេសា អំឡុងពេលទស្សនកិច្ចត្រួតពិនិត្យនៅទីបញ្ជាការកងទ័ពភូមិភាគខាងត្បូងមានទីតាំងក្នុងតំបន់ស្វយ័ត Guangxi Zhuang ភាគខាងត្បូងចិន។ ឆ្លៀតពេលនោះ លោក ស៊ី បានទទូចឲ្យកងទ័ពទាំងអស់ ផ្ដោតការយកចិត្តទុកដាក់លើការហ្វឹកហាត់ដើម្បីយកឈ្នះក្នុងពេលប្រយុទ្ធ និងធ្វើយ៉ាងណាពង្រឹងសមត្ថភាពប្រយុទ្ធរបស់ខ្លួនឲ្យកាន់តែរឹងមាំបន្ថែមទៀត។ បើតាមសារព័ត៌មានចិន CGTN លោក ស៊ី ជាកាន់តំណែងជាប្រធានគណៈកម្មាការយោធាមជ្ឈិមដ៏មានអំណាច ក៏ស្នើឲ្យកងទ័ពរំដោះប្រជាជនចិន បន្តអនុវត្តការកែទម្រង់បន្តទៀត តាមរយៈការអភិវឌ្ឍសមត្ថភាពប្រយុទ្ធ និងពង្រឹងប្រសិទ្ធភាពប្រយុទ្ធឲ្យបានខ្លាំងក្លា។ លោក ក៏មិនភ្លេចណែនាំឲ្យកងទ័ព អនុវត្តផែនការសមាហរណកម្មយោធា និងស៊ីវិល សំដៅជំរុញការអភិវឌ្ឍវិស័យការពារជាតិ និងសេដ្ឋកិច្ចប្រទេសផង។ កងទ័ពរំដោះប្រជាជនចិន ដែលជាកងទ័ពដ៏ធំមួយលើពិភពលោក បានធ្វើកំណែទម្រង់យ៉ាងច្រើន ក្រោយការចូលកាន់អំណាចរបស់ជាប្រធានាធិបតីរបស់លោក ស៊ី ជីនភីង មក។ លោក ស៊ី ដែលជាសព្វថ្ងៃជាបុគ្គលមានឥទ្ធិពលធំជាងគេ បានប្រកាសកែប្រែរចនាសម្ព័ន្ធកងទ័ពជាបន្តបន្ទាប់។ ជាក់ស្ដែងកាលពីឆ្នាំមុន លោក បានបន្ថយភូមិភាគកងទ័ពប្រជាជនចិនពី៧ភូមិភាគ មកត្រឹម៥ភូមិភាគ និងបានបង្កើតអង្គភាពទ័ពថ្មីជាច្រើនទៀត។ ស្ថានការណ៍តានតឹងនៅឧបទ្វីបកូរ៉េ និងការប្រឈមមុខនៅតំបន់ជម្លោះសមុទ្រចិនខាងត្បូង គឺជាកត្តាដែលធ្វើឲ្យចិនខិតខំបង្កើនឥទ្ធិពលកងទ័ពរបស់ខ្លួន។ កងទ័ពទាំង៤អង្គភាពចំណុះកងទ័ពរំដោះប្រជាជនចិន សុទ្ធតែទទួលបានការផ្លាស់ប្ដូរ និងទទួលបានការបំពាក់អាវុធទំនើបៗ។ នាពេលចុងក្រោយ ប៉េកាំង ក៏ប្រឹងពង្រឹងអានុភាពយោធាជើងទឹករបស់ខ្លួន តារយៈការដាក់ឲ្យប្រើប្រាស់នាវាដឹកយន្តហោះទី១ និងកំពុងផលិតនាវាដឹកយន្តហោះទី២ បន្តទៀត៕	ប្រធានាធិបតីចិន ស៊ី ជីនភីង បានណែនាំឲ្យកងទ័ពប្រជាជនចិនទាំងអស់ តាមដានការប្រែប្រួលស្ថានការណ៍ពិភពលោកឲ្យបានដិតដល់ និងត្រៀមខ្លួនប្រយុទ្ធគ្រប់ពេលទាំងអស់។ មេដឹកនាំលំដាប់ទី១ រូបនេះ ក៏ស្នើឲ្យកងទ័ពទាំងអស់ ពង្រឹងសមត្ថភាពរបស់ខ្លួន ដើម្បីយកជ័យជម្នះលើសមរភូមិ។ ប្រធានាធិបតីចិននិយាយដូចនេះ ខណៈដែលស្ថានការណ៍នៅឧបទ្វីបកូរ៉េដែលមានរបងជាប់ព្រំដែនជាមួយចិន កំពុងតានតឹងខ្លាំង។
បើតាមទិន្នន័យអំពីផលប៉ះពាល់ទៅលើឧស្សាហកម្មទេសចរណ៍ គិតត្រឹមថ្ងៃទី១៧ មេសា របស់ក្រសួងទេសចរណ៍ អាជីវកម្មដែលបិទទ្វារទាំងនេះ បានប៉ះពាល់ដល់បុគ្គលិកចំនួន ៤៦,៣៦៩នាក់ ដែលបម្រើការងារ ក្នុងសេវាកម្មសណ្ឋាគារ, សំណាក់, ភោជនីយដ្ឋាន, ខារ៉ាអូខេ, ម៉ាស្សា, ស្ប៉ា...ជាដើម។ អត្ថបទទាក់ទង លោក ហេង សួរ៖ រោងចក្រជាង១៣០ ព្យួរការងារ ដែលប៉ះពាល់ដល់កម្មករជិត១០ម៉ឺននាក់ ដោយសារCOVID-19 រដ្ឋាភិបាលផ្តល់៨០ដុល្លារ ដល់អ្នកបាត់បង់ការងារ តាមសណ្ឋាគារ ផ្ទះសំណាក់ ភោជនីយដ្ឋាន... អ្នកធ្វើការតាមសណ្ឋាគារ ផ្ទះសំណាក់ ភោជនីយដ្ឋាន...បានប្រាក់២០ភាគរយ បើព្យួរការងារ ទិន្នន័យរបស់ក្រសួងទេសចរណ៍ដដែលបានបញ្ជាក់ថា ក្នុងចំណោមអាជីវកម្មទេសចរណ៍ដែលបិទទា្វរទាំងអស់នោះ មានសណ្ឋាគារចំនួន២៨២កន្លែង (ជាង១,៥ម៉ឺនបន្ទប់) ស្មើនឹង២៧ភាគរយ នៃសណ្ឋាគារសរុប ១,០៤៤ទីតាំង (ជិត៥ម៉ឺនបន្ទប់)។ សណ្ឋាគារដែលបិទទ្វារនេះ បានប៉ះពាល់ដល់បុគ្គលិក ១៦,២០៣នាក់ ស្មើ៤១ភាគរយ នៃបុគ្គលិកសរុបជិត៤ម៉ឺននាក់។ ផ្ទះសំណាក់បានបិទមាន ៤០៥ទីតាំង (ជាង៥ពាន់បន្ទប់) ស្មើ១៥ភាគរយ នៃចំនួនផ្ទះសំណាក់សរុប ២,៦៤៣ ទីកន្លែង(ជិត៣,៥ម៉ឺនបន្ទប់)។ បុគ្គលិកដែលបាត់បង់ការងារពីសេវាកម្មផ្ទះសំណាក់មានជាង២ពាន់នាក់ ស្មើជិត២០ភាគរយ នៃបុគ្គលិកសរុបជាង១ម៉ឺននាក់។ រីឯភោជនីយដ្ឋានវិញ មាន៣៧១ទីតាំង បានបិទ។ ចំនួននេះស្មើជិត១១ភាគរយ បើធៀបនឹងចំនួនភោជនីយដ្ឋានទូទាំងប្រទេស មានជាង៣ពាន់ទីតាំង ដែលធ្វើឱ្យបុគ្គលិកជាង ៣ពាន់នាក់ ស្មើនឹង ១១,១១ភាគរយ អត់ការងារធ្វើ។ ជាមួយគ្នានេះ មគ្គុទេសក៍ទេសចរណ៍ មានជិត១០០នាក់ ដែលបានព្យួរអាជ្ញាបណ្ណដោយសារតែបញ្ហាកូវីដ-១៩។ ក្រៅធ្វើឱ្យប៉ះពាល់ដល់អាជីវកម្ម និងមនុស្សរាប់ម៉ឺននាក់អត់ការងារធ្វើ នៅក្នុងវិស័យទេសចរណ៍ហើយនោះ វិបត្តិនៃជំងឺកូវីដ-១៩ ក៏បានប៉ះពាល់យ៉ាងធំ ដល់ផ្នែកឧស្សាហកម្មរោងចក្រកាត់ដេរផងដែរ។ ពេលនេះ មានរោងចក្រជាង១៣០ហើយ បានផ្អាកដំណើរការផលិតកម្ម ដែលធ្វើឱ្យកម្មករជិត១០ម៉ឺននាក់ បាត់បង់ការងារ និងអ្នកអត់ការងារចំនួនជាង ៨,៥ម៉ឺននាក់ទៀត ជាពលករដែលត្រឡប់ពីបណ្តាប្រទេសផ្សេងៗ៕	ភ្នំពេញ៖ អាជីវកម្មក្នុងវិស័យនៅកម្ពុជា ដែលផ្អាកដំណើរការ និងបញ្ចប់អាជីវកម្ម ដោយសារតែការរាតត្បាតនៃជំងឺកូវីដ-១៩(COVID-19) មាន២,៨៦៥ទីតាំង ស្មើជិត៣០ភាគរយ ធៀបនឹងអាជីវកម្មទេសចរណ៍សរុប៩,៦៨៩ទីតាំង។ នេះបើតាមរបាយការណ៍របស់ក្រសួងទេសចរណ៍ដែលសារព័ត៌មានថ្មីៗទើបតែទទួលបាន។
ភ្នំពេញ៖ «ភូមិន្ទភ្នំពេញ» គឺជាសាកលវិទ្យាល័យធំជាងគេក្នុងចំណោមគ្រឹះស្ថានឧត្តមសិក្សានៅកម្ពុជា។ ទាំងទីតាំង បរិយាកាស និងធម្មជាតិតូចធំនៅទីនេះពិតជាស្រស់បំព្រង ហើយរឹតតែទាក់ទាញចិត្តមហាជន ក្មេង ចាស់ ក៏ដូចជានិស្សិតពីសាកលវិទ្យាល័យផ្សេងៗឱ្យមកកម្សាន្ត បន្ទាប់ពីម៉ោងការងារ នៅទីនេះជាហូរហែ។ ទីនេះក៏ជាបណ្តុំអនុស្សាវរីយ៍ សម្រាប់និស្សិតគ្រប់ជំនាន់ផងដែរ។ សូមអញ្ជើញទស្សនារូបភាពខាងក្រោមដូចតទៅ៖	ដោយ៖ សុង សុធាវី
«ការអះអាងថា ការពាក់ព័ន្ធប្រេងដូងទៅនឹងការការកាប់ព្រៃឈើ គឺគ្មានមូលដ្ឋានច្បាស់លាស់ មិនយុត្តិធម៌ និងគ្មានហេតុផលទាល់តែសោះ»។ មហាធៀ បាននិយាយយ៉ាងដូច្នេះនៅក្នុងព្រឹត្តិការណ៍ ព្រៃឈើម៉ាឡេស៊ី ក្រោយពេលអឺរ៉ុបអនុម័តច្បាប់រឹតបន្តឹងប្រេងដូងឲ្យដល់ចំណុចសូន្យក្នុងឆ្នាំ២០៣០។ ការរឹងត្បឹតរបស់អឺរ៉ុប ធ្វើឲ្យផលិតផលប្រេងដូងម៉ាឡេស៊ីជួបផលវិបាកយ៉ាងខ្លាំង ជាពិសេសគឺរោងចក្រចម្រាញ់ប្រេងដូង ដែលជួយលើកស្ទួយជីវភាពរបស់ប្រជាពលរដ្ឋ។ ជាការពិត ប្រេងដូងគឺជាផលិតផលនាំចេញធំជាងគេលំដាប់ទី២ របស់ម៉ាឡេស៊ី ដែលយកទៅប្រើប្រាស់តាំងពីសូកូឡា រហូតដល់ក្រេមលាបបបូរមាត់។ ដោយឡែក សម្រាប់សហព័ន្ធអភិរក្សធម្មជាតិអន្តរជាតិ អះអាងថាប្រេងដូង គឺជាមូលហេតុចំបង នាំឲ្យមានការកាប់ព្រៃឈើ និងការថយចុះនៃជំរករបស់សត្វព្រៃ នៅតំបន់អាស៊ី អាមេរិកកណ្តាល និងអាមេរិកខាងត្បូង។ តាមការបញ្ជាក់របស់អង្គការ ដែលមានទីស្នាក់ការក្នុងប្រទេសស្វីសមួយនេះ បានបញ្ជាក់ទៀតថា ចាប់ពីឆ្នាំ២០០៥ ដល់ឆ្នាំ២០១៥ ការកាប់ព្រៃឈើយ៉ាងហោចណាស់ ៥០ភាគរយលើកោះប័រណេអូ (Borneo) ដែលជាកោះស្ថិតក្នុងប្រទេសម៉ាឡេស៊ី ឥណ្ឌូណេស៊ី និងប្រ៊ុយណេ ជាប់ពាក់ព័ន្ធនឹងការអភិវឌ្ឍដូងប្រេង។ លោកនាយករដ្ឋមន្ត្រីវ័យ៩៤ឆ្នាំ បាននិយាយការពារថា ម៉ាឡេស៊ីផ្តោតលើការកែលំអផលិតផលប្រេងដូង និងការប្រមូលផល ហើយរដ្ឋាភិបាលនឹងកម្រិតការដាំដូងប្រេងត្រឹម ៦,៥៥លាន ហិចតាតែប៉ុណ្ណោះ រហូតដល់ឆ្នាំ២០២៣។ ប៉ុន្តែសកម្មជនបរិស្ថាន និងប្រជាជនក្នុងស្រុក បានចោទថាការកាប់ព្រៃនៅតែកើតមាន ជាពិសេសលើកោះកោះប័រណេអូ (Borneo) និងផ្នែកផ្សេងទៀតនៃប្រទេសម៉ាឡេស៊ី។ សូមបញ្ជាក់ថា ម៉ាឡេស៊ី និងឥណ្ឌូណេស៊ី គឺជាប្រទេសនាំចេញប្រេងដូងធំជាងគេបំផុតលើពិភពលោក ដែលផ្គត់ផ្គង់ផលិតផលប្រេងដូងប្រមាណជា៨៥ភាគរយ កំពុងមានភាពតានតឹងជាមួយអឺរ៉ុបលើផលិតផលប្រេងដូង៕	នាយករដ្ឋមន្ត្រីម៉ាឡេស៊ី មហាធៀ មហាម៉ាត់ នៅថ្ងៃទី២៣ ខែសីហា និយាយថា ការពាក់ព័ន្ធផលិតផលប្រេងដូងទៅនឹងការកាប់ព្រៃឈើ គឺគ្មានមូលដ្ឋានច្បាស់លាស់ មិនយុត្តិធម៌ និងគ្មានហេតុផលទាល់តែសោះ ខណៈពេលសកម្មជនបរិស្ថាន និងប្រជាជនក្នុងស្រុកអះអាងថា ការកាប់ព្រៃឈើនៅតែបន្តកើតមាន។
ពីថ្ងៃទី២៣ ខែមិថុនា ដល់ថ្ងៃទី១ ខែកក្កដា លោក Vitit Muntarbhorn បានជួបប្រជុំជាបន្តបន្ទាប់ជាមួយ រដ្ឋមន្ត្រីក្រសួងមហាផ្ទៃ រដ្ឋមន្រ្តីក្រសួងសុខាភិបាល រដ្ឋមន្រ្តីក្រសួងការបរទេស រដ្ឋលេខាធិការអចិន្ត្រៃយ៍នៃក្រសួងសង្គមកិច្ច អតីតយុទ្ធជន និងយុវនីតិសម្បទា រដ្ឋលេខាធិការក្រសួងយុត្តិធម៌ និងប្រធានគណៈកម្មាធិការសិទ្ធិមនុស្សកម្ពុជា។ គោលបំណងនៃកិច្ចប្រជុំទាំងនេះ គឺអ្នករាយការណ៍ថ្មី ណែនាំឲ្យស្គាល់អំពីវិធីសាស្រ្ត និងបញ្ហាជាអាទិភាពនៃអាណត្តិការងាររបស់ខ្លួន រួមទាំងការពិភាក្សាអំពីលំហពលរដ្ឋ និងប្រជាធិបតេយ្យ ស្ថានភាពសិទ្ធិមនុស្ស និងស្ថានភាពជំងឺកូវីដ ស្ថានភាពពន្ធនាគារ ការបង្កើតច្បាប់ សិទ្ធិស្រ្តី និងយេនឌ័រ និងសិទ្ធិសេដ្ឋកិច្ច និងសង្គម។ «ខ្ញុំត្រៀមខ្លួនជាស្រេច ដើម្បីគាំទ្រដល់រដ្ឋាភិបាល ក្នុងការអនុវត្តកាតព្វកិច្ចរបស់ខ្លួន ក្រោមលិខិតុបករណ៍សិទ្ធិមនុស្សអន្តរជាតិ រួមទាំងសន្ធិសញ្ញាទាំងឡាយដែលប្រទេសកម្ពុជាបានទទួលយកដោយស្ម័គ្រចិត្ត ក្រោមការត្រួតពិនិត្យរបាយការណ៍ជាសកលតាមកាលកំណត់»។ នេះជាការលើកឡើងរបស់លោក Muntarbhorn។ ដោយចងចាំនូវទំនាក់ទំនងដ៏យូរអង្វែងរបស់ខ្លួនជាមួយប្រទេសកម្ពុជា អ្នករាយការណ៍ថ្មីរូបនេះ សន្យាបន្តធ្វើការជាមួយរាជរដ្ឋាភិបាលកម្ពុជា សង្គមស៊ីវិលនិងភាគីពាក់ព័ន្ធដទៃទៀត ក្នុងការបំពេញអាណត្តិការងាររបស់ខ្លួន ហើយត្រៀមខ្លួនមកកាន់ប្រទេសកម្ពុជាដោយផ្ទាល់ទៅតាមលក្ខខណ្ឌអនុញ្ញាត។ សម្តេចឧបនាយករដ្ឋមន្ត្រី ស ខេង រដ្ឋមន្ត្រីក្រសួងមហាផ្ទៃ មានជំនឿថា ផ្អែកលើបទពិសោធន៍ និងចំណេះដឹង លោក Muntarbhorn នឹងបន្តរួមចំណែក និងផ្ដល់កិច្ចសហការល្អជាមួយរាជរដ្ឋាភិបាលកម្ពុជា រួមទាំងក្រសួងមហាផ្ទៃដើម្បីបង្កលក្ខណៈដល់ការបំពេញតួនាទីក្នុងនាមជាអ្នករាយការណ៍ពិសេសក៏ដូចជាការបំពេញតួនាទីរបស់កម្ពុជាចំពោះកាតព្វកិច្ចអន្តរជាតិលើវិស័យសិទ្ធិមនុស្សប្រកបដោយប្រសិទ្ធភាព។ នាជំនួបតាម Zoom កាលពីថ្ងៃទី២៣ ខែមិថុនា នោះផងដែរ សម្តេច ស ខេង ក៏បានប្រាប់អ្នករាយការណ៍ពិសេសពីការខំប្រឹងប្រែងជាច្រើនរបស់រដ្ឋាភិបាលនាអំឡុងវិបត្តិកូវីដ-១៩ រួមទាំងការបង្ការទប់ស្កាត់ការរាលដាលនៅក្នុងពន្ធនការ និងវិធានការផ្សេងៗទៀត។ សម្ដេចរដ្ឋមន្ត្រីមហាផ្ទៃបានអះអាងថា ត្រៀមខ្លួនជានិច្ចក្នុងការចូលរួមអនុវត្តនូវយន្តការសហប្រតិបត្តិការដែលមានស្រាប់រវាងភាគីទាំងពីរឲ្យទទួលបានប្រសិទ្ធភាពខ្ពស់។ ជាមួយគ្នានេះ នៅក្នុងសេចក្តីប្រកាសព័ត៌មាននាថ្ងៃទី១ ខែកក្កដា ក្រសួងការបរទេស និងសហប្រតិបត្តិការអន្តរជាតិ ក៏បានលើកឡើងពីកិច្ចពិភាក្សាប្រកបដោយផ្លែផ្ការវាងលោក វិទិត មុនតាប៊ន និងលោកឧបនាយរដ្ឋមន្ត្រី ប្រាក់ សុខុន ផងដែរ។ នាជំនួបនោះ ភាគីទាំងពីរបានពិភាក្សាផ្តោតលើកិច្ចសហប្រតិបត្តិការអន្តរជាតិ និងតំបន់ ជំងឺកូវីដ-១៩ និងផលវិបាករបស់វា ព្រមទាំងសិទ្ធិប្រជាធិបតេយ្យ និងពលរដ្ឋ។ លោកប្រាក់ សុខុន បានស្វាគមន៍ចំពោះវិធីសាស្ត្រនានារបស់លោក Muntarbhorn ព្រមទាំងបញ្ជាក់សារជាថ្មីពីកិច្ចសហប្រតិបត្តិការជាមួយគ្នា។ ដោយឡែកក្នុងជំនួបជាមួយលោក ជិន ម៉ាលីន រដ្ឋលេខាធិការក្រសួងយុត្តិធម៌ ពិភាក្សាទាំងពីរបានពិភាក្សា និងផ្លាស់ប្តូរយោបល់គ្នាលើរបៀបវារៈសំខាន់ចំនួន៤ រួមមាន កម្មវិធីអាទិភាពនៃកំណែទម្រង់ច្បាប់និងប្រព័ន្ធយុត្តិធម៌ យុទ្ធនាការដោះស្រាយការកកស្ទះសំណុំរឿង និងភាពចង្អៀតណែនក្នុងពន្ធនាគារ កម្មវិធីជនួយផ្នែកច្បាប់និងការដោះស្រាយវិវាទក្រៅប្រព័ន្ធតុលាការ សិទ្ធិសេរីភាព និងការអនុវត្តច្បាប់នៅកម្ពុជា រួមទាំងវិធានការច្បាប់ប្រយុទ្ធប្រឆាំងកូវីដ-១៩ ។ លោក Vitit Muntarbhorn ជនជាតិថៃ ទើបត្រូវបានតែងតាំងជាអ្នករាយការណ៍ពិសេសអង្គការសហប្រជាជាតិទទួលបន្ទុកសិទ្ធិមនុស្សនៅកម្ពុជា ជំនួសលោកស្រី រ៉ូ ណាស្មីត។ លោកបានចូលកាន់តួនាទីអ្នករាយការណ៍ពិសេសជាផ្លូវការ កាលពីថ្ងៃទី១ ខែឧសភា ឆ្នាំ២០២១៕	មន្ត្រីជាន់ខ្ពស់របស់រដ្ឋាភិបាលកម្ពុជា និងអ្នករាយការណ៍ពិសេសថ្មីរបស់អង្គការសហប្រជាជាតិទទួលបន្ទុកសិទ្ធិមនុស្សនៅកម្ពុជា បានចេញសេចក្តីប្រកាសព័ត៌មានរៀងៗខ្លួន ក្រោយកិច្ចប្រជុំតាមអនឡាញ ជាបន្តបន្ទាប់។ ភាគីកម្ពុជា និងសាស្ត្រាចារ្យ Vitit Muntarbhorn (វិទិត មុនតាប៊ន) សុទ្ធតែបានអះអាងពីការត្រៀមខ្លួនសហការគ្នាយ៉ាងជិតស្និទ្ធិលើការងារផ្សេងៗ។
ការស្រាវជ្រាវនៅក្នុងស្រុកចំនួន៤ នៃខេត្តសៀមរាប របស់អង្គការភ្លែនអន្តរជាតិកម្ពុជា បានរកឃើញថា មានជំនាញចំនួន១២ ដែលឆ្លើយតបនឹងតម្រូវការងារនៅក្នុងខេត្តទេសចរណ៍វប្បធម៌មួយនេះ។ នេះបើតាម លោក យី គឹមថាន ប្រធានគ្រប់គ្រងកម្មវិធីថ្នាក់ជាតិរបស់អង្គការភ្លែនអន្តរជាតិ បានថ្លែងនៅក្នុងកម្មវិធីបញ្ចប់គម្រោងបណ្តុះបណ្តាលជំនាញវិជ្ជាជីវៈដល់យុវជនងាយរងគ្រោះ នាថ្ងៃទី២៣ ខែមិថុនា។ បើតាម លោក យី គឹមថាន ជំនាញទាំង១២នោះ រួមមាន ជាងជួសជុលម៉ាស៊ីនធុនតូច ជួសជុលម៉ូតូ ជួសជុលទូរស័ព្ទ ជួសជុលម៉ាញេ វិទ្យុ និងទូរទស្សន៍ ជំនាញជួសជុលកុំព្យូទ័រ ចុងភៅ កាត់ដេរសំលៀកបំពាក់ សំអាងការ ជាងសំណង់ និងជាងទឹក ភ្លើង(អគ្គិសនី) ការចិញ្ចឹមសត្វ និងដាំបន្លែ និងជួសជុលម៉ាស៊ីនត្រជាក់។ តាមរយៈកម្មវិធីបញ្ចប់គម្រោងបណ្តុះបណ្តាលជំនាញវិជ្ជាជីវៈដល់យុវជនងាយរងគ្រោះ អង្គការភ្លែនអន្តរជាតិកម្ពុជា បានជួយបណ្តុះបណ្តាលជំនាញវិជ្ជាជីវៈដល់យុវជនងាយរងគ្រោះ ជាង២ពាន់ ដែលរួមមានយុវជនដែលបោះបង់ការសិក្សា ស្ត្រី និងជនពិការ ដើម្បីផ្តល់ជំនាញវិជ្ជាជីវៈឲ្យស្របនឹងតម្រូវការងារទីផ្សារការងារ។ ប្រធានគ្រប់គ្រងកម្មវិធីថ្នាក់ជាតិរបស់អង្គការភ្លែនអន្តរជាតិ បានបញ្ជាក់ថាមុនផ្តល់ជំនាញដល់ពួកគេ អង្គការភ្លែនអន្តរជាតិកម្ពុជា បានស្រាវជ្រាវបែបវិទ្យាសាស្ត្រ ពីទីផ្សារការងារនៅខេត្តសៀមរាប ដើម្បីចៀសវាងការបណ្តុះបណ្តាលរួច ហើយគ្មានការងារធ្វើ។ លោកបញ្ជាក់យ៉ាងដូច្នេះថា៖«ពេលខ្លះការបណ្តុះបណ្តាល គឺមានច្រើនកន្លងមក តែពេលរៀនចប់ គាត់រកការងារធ្វើមិនបាន ពីព្រោះការបណ្តុះបណ្តាលនោះ មិនបានឆ្លើយតបនឹងតម្រូវទីផ្សារ»។ លោក យី គឹមថាន បានអះអាងថា ក្រោយបញ្ចប់វគ្គបណ្តុះបណ្តាលរយៈពេល៤ខែ មានយុវជនប្រមាណ៧០ភាគរយ ទទួលបានការងារធ្វើ ហើយក្នុងនោះខេត្តសៀមរាប ទទួលបានការងារច្រើនជាងគេ។ សូមបញ្ជាក់ថា អង្គការភ្លែនអន្តរជាតិកម្ពុជា បានបង្កើតគម្រោងបណ្តុះបណ្តាលវិជ្ជាជីវៈដល់យុវជន ចាប់ពីតាំងពីឆ្នាំ២០១៣ ដោយកំណត់គោលដៅក្នុងខេត្តចំនួន៤ គឺខេត្តសៀមរាម កំពង់ចាម ត្បូងឃ្មុំ និងខេត្តរតនគិរី។ រហូតមកដល់ពេលនេះ មានយុវជនចំនួន២,២០០នាក់ បានទទួលបានការបណ្តុះបណ្តាលជំនាញ៕	សៀមរាប៖ ការស្រាវជ្រាវរបស់អង្គការភ្លែនអន្តរជាតិកម្ពុជា បានរកឃើញថា មានការងារចំនួន១២ជំនាញ ដែលឆ្លើយតបនឹងតម្រូវការការងារ នៅក្នុងខេត្តសៀមរាប។ ការស្រាវជ្រាវនេះ បានផ្តោតគោលដៅលើស្រុកចំនួន៤ ក្នុងខេត្តនេះ មានស្រុកអង្គរធំ អង្គរជុំ បន្ទាយស្រី និងស្រុកស្រីស្នំ។
ភាពតានតឹងរវាងចិន និងកោះតៃវ៉ាន់ហក់ឡើងដល់ចំណុចក្តៅថ្មីមួយ បន្ទាប់ពីដំណើរទស្សនកិច្ចរបស់ប្រធានសភាតំណាងអាម៉េរិកទៅក្រុងតៃប៉ិកាលពីដើមខែសីហា។ ទស្សនកិច្ចរបស់មន្រ្តីជាន់ខ្ពស់លំដាប់ទីបីរបស់អាម៉េរិកនេះបង្កឱ្យក្រុងប៉េកាំងធ្វើសមយុទ្ធយោធាឆ្លើយតបដោយមានបាញ់មីស៊ីល បញ្ជូននាវា និងយន្តហោះចម្បាំងឆ្លងកាត់ដែនអាកាស និងទឹកជុំវិញកោះតៃវ៉ាន់ ដែលនេះជាការហាត់សមដ៏គឃ្លើន និងធំបំផុតតាំងពីពាក់កណ្តាលទសវត្សរ៍ឆ្នាំ ៩០ មក។ ដោយរស់នៅក្រោមការគំរាមកំហែងពីសំណាក់ចិនជាច្រើនទសវត្សរ៍មកហើយ ក្រុងតៃប៉ិក៏មិននៅស្ងៀមដែរដោយបានធ្វើសមយុទ្ធយោធាពង្រឹងសមត្ថភាព ហើយព្រមានថានឹងវាយប្រហារតបទៅវិញ បើកងកម្លាំងប្រដាប់អាវុធចិនចូលទឹកដីខ្លួន។ ខណៈកងកម្លាំងប្រយុទ្ធនៅស្ទើរយ៉ាងខ្លាំងបើធៀបទៅនឹងចិន មហាសេដ្ឋីតៃវ៉ាន់មួយរូប លោក Robert Tsao នៅថ្ងៃទី១ ខែកញ្ញាបានប្រកាសបរិច្ចាគលុយប្រមាណ៣៣លានដុល្លារដើម្បីយកទៅហ្វឹកហ្វឺនជនស៊ីវិលតៃវ៉ាន់ជាង ៣ លាននាក់។ បើតាមលោក Tsao ដែលជាអ្នកជំនួញតៃវ៉ាន់ដ៏ជោគជ័យម្នាក់ ហើយក៏ជាអ្នកបង្កើតក្រុមហ៊ុនផលិតមីក្រូឈីប UMC ទឹកប្រាក់ប្រមាណ២០លានដុល្លារនឹងយកទៅបង្ហាត់អ្នកចម្បាំងខ្លាឃ្មុំខ្មៅ៣លាននាក់ដែលអាចធ្វើការជាមួយយោធាបាននៅ៣ឆ្នាំខាងមុខ។ រីឯ ប្រហែល១៣លានដុល្លារទៀតនឹងយកទៅហ្វឹកហ្វឺនផ្នែកជំនាញបាញ់ប្រហារទៅកាន់អ្នកបាញ់កាំភ្លើង៣សែននាក់។ «ការគំរាមរបស់បក្សកុម្មុយនីស្តចិនគឺកំពុងកើនឡើង ហើយការប្រយុទ្ធនេះតំណាងឱ្យសេរីភាពប្រឆាំងទាសភាព ប្រជាធិបតេយ្យប្រឆាំងអំណាចផ្តាច់ការ និងជនស៊ីវិលប្រឆាំងនឹងអ្នកយង់ឃ្នង»។ លោក Tsao លើកឡើងបែបនេះដោយបន្តថា ប្រសិនបើតៃវ៉ាន់អាចទប់ទល់មហិច្ឆតារបស់ចិនបាន នោះមិនត្រឹមតែអាចការពារមាតុភូមិតៃវ៉ាន់បានប៉ុណ្ណោះទេ តែថែមទាំងរួមចំណែកយ៉ាងធំធេងដល់ស្ថានភាពពិភពលោកបច្ចុប្បន្ន។ លើសពីនេះ មហាសេដ្ឋីតៃវ៉ាន់វ័យ ៧៥ ឆ្នាំរូបនេះព្រមានថា វានឹងក្លាយជាការសម្លាប់ដោយចេតនា ហើយក៏ជាឧក្រិដ្ឋកម្មសង្រ្គាម និងសង្រ្គាមប្រឆាំងមនុស្សជាតិដ៏ឃោរឃៅដែរ ប្រសិនបើចិនប្រើកម្លាំងវាយប្រហារតៃវ៉ាន់។ បើតាមការប៉ាន់ស្មានរបស់មន្ទីរបញ្ចកោណ កងកម្លាំងតៃវ៉ាន់ មានតិចជាងកងទ័ពរំដោះប្រជាជនច្រើនដោយកងកម្លាំងជើងគោកមានតែ៨៨០០០នាក់ ធៀបនឹងកងទ័ពចិនមានដល់១លាននាក់។ បន្ថែមពីនេះ កាតព្វកិច្ចចូលយោធាបម្រើប្រទេសសម្រាប់បុរសតៃវ៉ាន់មានត្រឹម៤ខែប៉ុណ្ណោះ ខណៈចិនមានរយៈពេលដល់ទៅពី៣ទៅ៤ឆ្នាំ៕	មហាសេដ្ឋីតៃវ៉ាន់ លោក Robert Tsao នៅថ្ងៃទី ១ ខែកញ្ញា បានបង្ហាញពីផែនការមួយដោយយកលុយរបស់លោកផ្ទាល់ប្រមាណ៣៣លានដុល្លារ ទៅហ្វឹកហ្វឺនជនស៊ីវិលជាង៣លាននាក់ឱ្យក្លាយជាអ្នកចម្បាំងដើម្បីជួយការពារកោះតៃវ៉ាន់ ក្នុងករណីចិនឈ្លានពាន។ នេះបើតាមការចេញផ្សាយរបស់ទីភ្នាក់ងារព័ត៌មាន AFP។
លោក ជា រិទ្ធ ជាគ្រូបង្វឹកនិងជាម្ចាស់ ក្លិបគុហារព្រហ្មជ័យខេត្តសៀមរាបបានបង្ហើបថា ដ្បិតក្លិបមិនសម្ភារទំនើបដូចក្លិបប្រដាល់មួយចំនួន ប៉ុន្តែ លោកនិងកូនសិស្សមានមហិច្ឆតាដើម្បីធ្វើឲ្យមានភាពរីកចម្រើន និង ធ្វើការដោយក្ដីស្រលាញ់លើវិស័យក្បាច់គុនខ្មែរ។ លោក ជា រិទ្ធ បានបញ្ជាក់ថា៖«ខ្ញុំនិងកូនសិស្សសុទ្ធតែបង្ហាញក្ដីស្រលាញ់រហូតដល់ខ្ញុំឈប់បង្រៀនសិស្សនៅសាលាដើម្បីបង្ហាត់សិស្សប្រដាល់។ ហើយកូនសិស្សខ្ញុំមា្នក់ៗក៏ខិតខំខ្លាំងក្លាដែរក្នុងដំណើររួមគ្នា។ ខ្ញុំមិនបោះបង់ងាយៗទេហើយចង់ពង្រីកក្លិបតទៅទៀតបើមានលទ្ធភាព។ បច្ចុប្បន្ន ខ្ញុំមានកូនសិស្ស ៨ នាក់ ហើយអ្នកដែលសកម្មជាងគេនិងឡើងសង្វៀនញឹកដូចជា គង់ សំបូរ, ឫទ្ធ សាស្ត្រវុធ, រឿន ឈី, ល័ក្ខ លាត និង រិទ្ធ វជិរៈ ជាដើម»។ គ្រូបង្វឹកដែលដឹកនាំគង់ សំបូរ ទៅប្រកួតនៅសង្វៀន ONE Championship កាលខែ កុម្ភៈ បានបន្តទៀតថា បច្ចុប្បន្នក្លិបមានតែបាវសាក់មួយ, ស៊ីបដៃមួយគូ, ហ្គង់ពីរបីគូ, ស៊ីបជើងមួយ តាពី និង ពិបាកពេលឡាំគ្នាដោយអត់មានសង្វៀនត្រឹមត្រូវ ហើយ ក៏អត់មានស្មងជើងពាក់ទាត់ដែរ។ បញ្ហានេះធ្វើឲ្យចាញ់ប្រៀបកីឡាករគូប្រជែងរបស់ក្លិបមួយចំនួនដែលមានសម្ភារហ្វឹកហាត់គ្រប់គ្រាន់។ យ៉ាងណាក្ដី កូនសិស្សរបស់លោក ខំក្រាញននៀល និង បង្ហាញខ្លួនលើសង្វៀនមិនចាញ់កូនសិស្សមកពីក្លិបផ្សេងៗដែលមានសម្ភារល្អសម្រាប់ហ្វឹកហាត់នោះឡើយ។ គ្រូបង្វឹករូបនេះសង្កត់ធ្ងន់ថា៖«យើងចាញ់ប្រៀបគេលើសម្ភារហាត់បន្តិច ប៉ុន្តែចិត្តសាស្ត្រ ក្បាច់ប្រយុទ្ធ និង ទឹកចិត្តអ្នកប្រយុទ្ធរបស់យើងមិនចាញ់គេទេ។ យើងត្រូវតែច្នៃ និង ហាត់ត្រៀមរួមទាំងការមើលចំណុចខ្លាំងរបស់គូបដិបក្ខ»។ អតីតកូនសិស្សលោក ទឹម ម៉ៃទី បានគូសបញ្ជាក់ទៀតថា៖«បើមានលទ្ធភាព ឬ ដៃគូសហការទៅថ្ងៃអនាគត ខ្ញុំចង់ពង្រីកនិងរៀបចំក្លិបឲ្យល្អដោយមានលក្ខណៈស្ដង់របៀបខ្មែរមួយ។ ប៉ុន្តែពេលនេះមិនទាន់មានលទ្ធភាព ហើយបន្តហ្វឹកហាត់ទៅទីតាំងជួលសិន។ ខ្ញុំមិនទាន់ដឹងថាអាចពង្រីកធំពេលណា។ ហើយទីតាំងបច្ចុប្បន្ន គឺ ជួលគេតម្លៃ ១០០ ដុល្លារអាមេរិកក្នុង១ខែ»។ ទោះជាក្លិបមិនទាន់រីកធំ ប៉ុន្តែ លោកនៅតែមានឆន្ទៈដើម្បីជ្រើសកីឡាករជំនាន់ក្រោយឲ្យមកហ្វឹកហាត់ដើម្បីស្នងកីឡាករចាស់ៗ។ សព្វថ្ងៃនេះមានកីឡាករវ័យក្មេងទម្ងន់ ៣០ គីឡូក្រាម ដែលមានឈ្មោះបោះសំឡេងដូចជា ខេន ចៅព្រិន និង រិទ្ធ វជិរៈ ហើយពួកគេបង្ហាញខ្លួនលើសង្វៀននៅរាជធានីភ្នំពេញហូរហែ។ ក្នុង ការជ្រើសរើសកីឡាករវ័យក្មេងឲ្យចូលហ្វឹកហាត់ប្រដាល់នៅក្លិប គុហារព្រហ្មជ័យខេត្តសៀមរាប លោក ជា រិទ្ធ ផ្ដោតលើក្ដីយុវជនមានក្ដីស្រលាញ់ពិតប្រាកដ ទេពកោសល្យ និង ពុះពារហ្វឹកហាត់ដើម្បីប្រយុទ្ធ មិនមែនយកអ្នកអត់មានឆន្ទៈមកហ្វឹកហាត់នោះឡើយ។ គួរបញ្ជាក់ថា ក្លិបប្រដាល់គុហារព្រហ្មជ័យខេត្តសៀមរាបស្ថិតនៅភូមិថ្មី ឃុំស្វាយដង្គំ ស្រុកសៀមរាប ខេត្តសៀមរាប។ ក្លិបនេះត្រូវបានបង្កើតឡើងនៅឆ្នាំ២០១៣ ដែលមានលោក ជា រិទ្ធ ជាអ្នកផ្ដួចផ្ដើម និង ជាម្ចាស់ក្លិប។ សូមទស្សនាការផ្សាយផ្ទាល់ ពីសង្វៀន ONE: IMMORTAL TRIUMPH នៅថ្ងៃទី ៦ ខែ កញ្ញា ដែលរៀបចំនៅប្រទេសវៀតណាមចាប់ពីម៉ោង៥:៣០ ល្ងាចតទៅhttps://www.facebook.com/ONEChampionship/, ONE Super App និង YouTube: https://www.youtube.com/user/OneFCMMA ៕	អត្ថបទ៖ ស៊ីធី
ក្នុងសេចក្ដីថ្លែងការណ៍របស់អ្នកនាំពាក្យក្រសួងយុត្តិធម៌ បានបញ្ជាក់ថា លោក ចន្ធី បានផ្សព្វផ្សាយព័ត៌មានលើបណ្តាញសង្គម ដោយបានទម្លាក់កំហុសទៅលើរាជរដ្ឋាភិបាល ថា ចែកប័ណ្ណក្រីក្រជូនប្រជាពលរដ្ឋ ដោយមានការលម្អៀង និងរើសអើង។ អ្នកនាំពាក្យ ចាត់ទុកពាក្យសម្តីប្រធានបក្សកម្លាំងជាតិថា បានមួលបង្កាច់អំពីការអភិវឌ្ឍប្រទេសរបស់រាជរដ្ឋាភិបាល ក្នុងចេតនាញុះញង់បំភ្លៃព័ត៌មាន នាំឱ្យប្រជាពលរដ្ឋមានការយល់ច្រឡំ ដែលបង្កភាព វឹកវរធ្ងន់ធ្ងរដល់សន្តិសុខសង្គម និងសណ្តាប់ធ្នាប់សាធារណៈ។ «ការចាប់ខ្លួននេះត្រូវបានធ្វើឡើងតាមរយៈដីកាបញ្ជាឱ្យចូលខ្លួនរបស់អយ្យការអមសាលាដំបូងរាជធានីភ្នំពេញ ដែលជាការអនុវត្តច្បាប់ ស្របតាមក្រមនីតិវិធីព្រហ្មទណ្ឌ ហើយការចាប់ខ្លួននេះ គឺពាក់ព័ន្ធទៅនឹងអង្គហេតុនៃបទល្មើស ដែលមានចែងនៅក្នុងក្រមព្រហ្មទណ្ឌជាធរមាន»។ អ្នកនាំពាក្យក្រសួងយុត្តិធម៌ ពន្យល់បែបនេះ ហើយអះអាងថា ការចាប់ខ្លួនឈ្មោះ ស៊ុន ចន្ធី គឺជាការអនុវត្តច្បាប់សុទ្ធសាធ ដោយផ្អែកតាមក្រមព្រហ្មទណ្ឌ និងក្រមនីតិវិធីព្រហ្មទណ្ឌ។ ការចាប់ខ្លួនដោយស្របតាមនីតិវិធីច្បាប់ ចំពោះបុគ្គលណាម្នាក់ ដែលប្រព្រឹត្តបទល្មើស គឺជារឿងធម្មតានៅក្នុងសង្គមនីតិរដ្ឋ ហើយការអនុវត្តច្បាប់នេះ ត្រូវធ្វើទៅលើបុគ្គលគ្រប់រូបដោយ ស្មើភាពគ្នា។ លើសពីនេះ មិនមានបុគ្គលណាម្នាក់ អាចជ្រកក្រោមស្លាកសិទ្ធិមនុស្ស, អង្គការសង្គមស៊ីវិល ឬគណបក្ស នយោបាយណាមួយ ដើម្បីរួចផុតពីការទទួលខុសត្រូវតាមផ្លូវច្បាប់ ចំពោះបទល្មើសព្រហ្មទណ្ឌ ដែលខ្លួនបានប្រព្រឹត្តនោះទេ។ នេះជាការបកស្រាយរបស់អ្នកនាំពាក្យក្រសួងយុត្តិធម៌ ។ អ្នកនាំពាក្យ បន្តថា បុគ្គលគ្រប់រូបមានសិទ្ធិពេញលេញតាមផ្លូវច្បាប់ ក្នុងការការពារខ្លួន តាមផ្លូវតុលាការ ដោយរួមទាំងសិទ្ធិក្នុងការពឹងពាក់មេធាវី។ ជុំវិញករណីនេះ គណបក្សកម្លាំងជាតិ បានចេញសេចក្តីថ្លែងការណ៍ កាលពីថ្ងៃទី៩ ឧសភា ដោយបង្ហាញការសោកស្ដាយ និងថ្កោលទោសយ៉ាងដាច់អហង្ការ ចំពោះការឃាត់ខ្លួនលោក ស៊ុន ចន្ធី នេះ។ «គណបក្សកម្លាំងជាតិ ចាត់ទុកការចាប់ខ្លួនលោក ស៊ុន ចន្ធី គឺជាការគំរាមកំហែង បំភិតបំភ័យ និងជាការធ្វើទុក្ខបុកម្នេញផ្នែកនយោបាយយ៉ាងធ្ងន់ធ្ងរមកលើគណបក្សកម្លាំងជាតិ និងការជាការប៉ះពាល់យ៉ាងធ្ងន់ធ្ងរដល់ដំណើរការលទ្ធិប្រជាធិបតេយ្យនៅក្នុងប្រទេសកម្ពុជា»។ នេះបើតាមសេចក្តីថ្លែងការណ៍ដដែល។ ជាមួយគ្នានេះ អ្នកនាំពាក្យក្រសួងយុត្តិធម៌ ក៏បានពិនិត្យឃើញថា ការចេញសេចក្តីថ្លែងការណ៍របស់គណបក្សកម្លាំងជាតិ ដែលបានប្រើពាក្យថា «ថ្កោលទោស» ចំពោះការអនុវត្តច្បាប់ដោយស្ថាប័នមានសមត្ថកិច្ចបែបនេះ គឺមិនត្រឹមត្រូវ និងមិនអាចទទួលយកបានឡើយ។ យ៉ាងណាក៏ដោយ ចំពោះការចាប់ខ្លួនប្រធាន បក្សកម្លាំងជាតិ លោក រ៉ុង ឈុន ទីប្រឹក្សាគណបក្សកម្លាំងជាតិ យល់ថាការចាប់ខ្លួននេះ ជារឿងនយោបាយ ព្រោះការបោះឆ្នោតក្រុមប្រឹក្សារាជធានី ខេត្ត ក្រុង ស្រុក ខណ្ឌ កាន់តែជិតមកដល់ ក្នុងចុងខែឧសភានេះ។ លោក រ៉ុង ឈុន ថ្លែងប្រាប់សារព័ត៌មានថ្មីៗ តាមប្រព័ន្ធទូរស័ព្ទថា៖ «ស្ថានភាពនយោបាយនឹងកាន់តែធ្លាក់ចុះ នៅរាល់ពេលជិតដល់ការបោះឆ្នោត ហើយកម្ពុជានឹងបាត់បង់ប្រយោជន៍កាន់តែច្រើនទៀត ពីស្ថានភាពសិទ្ធមនុស្ស។ អ្នកដែលរងគ្រោះពីស្ថានភាពនេះ គឺពលរដ្ឋក្រីក្រ និងកម្មករ»។ សូមជម្រាបថា សមត្ថកិច្ច បានឃាត់ខ្លួនលោក ស៊ុន ចន្ធី ប្រធានគណបក្សកម្លាំងជាតិ នៅព្រឹកថ្ងៃទី ៩ ឧសភា នៅអាកាសយានដ្ឋានអន្តរជាតិភ្នំពេញ ក្រោយមេដឹកនាំនយោបាយរូបនេះ ទើបត្រឡប់មកពីក្រៅប្រទេសវិញ ។ អត្ថបទទាក់ទង អ្នកនាំពាក្យស្នងការ អះអាងថា ឃាត់ខ្លួនប្រធានបក្សកម្លាំងជាតិ ពីបទ«ញុះញង់»	ភ្នំពេញ៖ អ្នកនាំពាក្យក្រសួងយុត្តិធម៌ អះអាងថា ការចាប់ខ្លួន លោក ស៊ុន ចន្ធី ប្រធានគណបក្សកម្លាំងជាតិ ពាក់ព័ន្ធនឹងបទញុះញង់បង្កឱ្យមានភាពវឹកវរធ្ងន់ធ្ងរដល់សន្តិសុខសង្គម គឺដោយសារបុគ្គលនេះ បានទម្លាក់កំហុសលើរដ្ឋាភិបាល លើករណីចែកប័ណ្ណក្រីក្រដល់ពលរដ្ឋ។
«ឆ្នាំនេះ ជាមួយការថមថយកម្លាំងសេដ្ឋកិច្ច និងភាពមិនច្បាស់លាស់ដែលបង្កឡើងដោយការរាលដាលជំងឺផ្លូវដង្ហើម COVID-19 យើងដឹងច្បាស់ថា ក្រុមគ្រួសារសិង្ហបុរីជាច្រើន កំពុងប្រឈមមុខនឹងសម្ពាធដ៏ធំធេង»។ លោករដ្ឋមន្ត្រីហិរញ្ញវត្ថុ Heng Swee Keat បញ្ជាក់បែបនេះក្នុងសុន្ទរកថាកញ្ចប់ថវិកាជាតិឆ្នាំ២០២០ ដោយបន្ថែមថា ប្រជាជនសិង្ហបុរីជាច្រើន តែងលើកឡើងពីកង្វល់ពាក់ព័ន្ធនឹងសន្តិសុខការងារ និងកំណើនការចាយវាយ។ តាមការចុះផ្សាយរបស់ទូរទស្សន៍សិង្ហបុរី Channel News Asia ការបែងចែកថវិកា គឺធ្វើឡើងតាមអាយុ។ ប្រជាជានសិង្ហបុរីទាំងអស់ដែលមានអាយុចាប់ពី២១ ឡើងទៅ ក្នុងឆ្នាំ២០២០នេះ នឹងទទួលការប្រាក់ ២១៥ ដុល្លារ , ១៤៣ដុល្លារ ឬ ៧១ដុល្លារ ដោយអាស្រ័យលើប្រាក់ចំណូលពួកគេ។ ការចែកប្រាក់ ក៏នឹងត្រូវប្រគល់ជូនដល់ក្រុមគ្រួសារដែលមានកូនតូចៗ និងឪពុកម្តាយចាស់ជរាផងដែរ។ ចំណែកឯ ប្រជាជនសិង្ហបុរី ដែលមានកូនអាយុ ២០ ឆ្នាំ ចុះក្រោម នឹងទទួលលុយ ៧១ដុល្លារមួយផ្សេងទៀត ខណៈប្រជាជនសិង្ហបុរីអាយុ ៥០ ឡើងទៅ នឹងទទួលបានលុយ ៧១ដុល្លារ។ តាម Channel New Asia លោកឧបនាយករដ្ឋមន្ត្រី Heng អះអាងថា ប្រជាជនសិង្ហបុរីដែលមានប្រាក់ចំណូលទាប នឹងទទួលបានជំនួយច្រើនពីរដ្ឋាភិបាលសម្រាប់ការចំណាយប្រចាំថ្ងៃរបស់ពួកគេ។ ម្យ៉ាងវិញទៀត បើតាមលោក Heng បណ្ណគ្រឿងទេសតម្លៃ៧១ដុល្លារ ក៏នឹងត្រូវចែកជូនប្រជាជនសិង្ហបុរីដែលត្រូវការចាំបាច់ ទាំងក្នុងឆ្នាំ២០២០ និង២០២១ ក្នុងគោលដៅប្រើនៅហាងទំនិញធំៗ។ ត្រង់ចំណុចនេះ លោកអះអាងថា ការជួយដោយផ្ទាល់បែបនេះ គឺសម្រាប់ក្រុមគ្រួសារខ្វះខាតរបស់ដ៏សំខាន់មួយក្នុងជីវិតរស់នៅប្រចាំថ្ងៃពួកគេ ដែលគឺជាម្ហូបអាហារ។ សូមបញ្ជាក់ថា បច្ចុប្បន្ន សិង្ហបុរី បានរកឃើញករណីឆ្លងជំងឺផ្លូវដង្ហើម COVID-19 ចំនួន ៧៧ នាក់ហើយ ដែលក្នុងនោះ មនុស្ស ២៤ នាក់ បានជាសះស្បើយ និងអនុញ្ញាតឲ្យចាកចេញពីមន្ទីរពេទ្យ។ ទារកអាយុ១ឆ្នាំម្នាក់ គឺជាអ្នកជំងឺក្មេងបំផុតរបស់សិង្ហបុរី៕	ឧបនាយករដ្ឋមន្ត្រីសិង្ហបុរី Heng Swee Keat បានប្រកាសនៅថ្ងៃអង្គារ ទី១៨ ខែកុម្ភៈពីកញ្ចប់ថវិកាជាង១,១៤៨ពាន់លានដុល្លារ (Care and Support Package) សម្រាប់ពលរដ្ឋសិង្ហបុរី។ តាមទូរទស្សន៍ក្នុងស្រុក លោក Heng បញ្ជាក់ថា គោលដៅនៃកញ្ចប់ថវិកានេះគឺដើម្បីជួយប្រជាជនសិង្ហបុរីជាមួយការចំណាយពួកគេ អំឡុងពេលដែលមិនច្បាស់លាស់នេះ។
«ឆ្នាំ២០១៩ គឺជាឆ្នាំដែលយើងបានធ្វើការតស៊ូយ៉ាងសកម្ម និងស្វិតស្វាញនៅលើសមរភូមិការទូត និងសារធារណៈមតិ ដើម្បីការពារយុត្តិធម៌ ការពារឯករាជ្យ និងអធិបតេយ្យជាតិ ការពារសិទ្ធិស្វ័យសម្រេច »។ នេះជាការលើកឡើងរបស់លោក ប្រាក់ សុខុន ដែលចង់សំដៅលើការចេញប្រតិកម្មតបទៅនឹងការរិះគន់របស់អន្តរជាតិ ដែលតែងតែវាយតម្លៃបែបអវិជ្ជមានមកលើរដ្ឋាភិបាលកម្ពុជា។ រដ្ឋាភិបាលកម្ពុជា តែងតែចាត់ទុកការរិះគន់ និងការវាយតម្លៃរបស់អន្តរជាតិ មកលើបញ្ហាសិទ្ធិមនុស្ស និងនយោបាយកម្ពុជាកន្លងមកថា ជាការជ្រៀតជ្រែកចូលកិច្ចការផ្ទៃក្នុងកម្ពុជា។ លោក ប្រាក់ សុខុន អះអាងថា ខ្លួននឹងការពារផលប្រយោជន៍កម្ពុជា ទោះស្ថិតនៅក្នុងកាលៈទេសៈណាក៏ដោយ។ «យ៉ាងណាក៏ដោយ ក៏ក្រសួងការបរទេស និងសហប្រតិបត្តិការអន្តរជាតិ ត្រៀមខ្លួនជាស្រេចដើម្បីបន្តអនុវត្តគោលនយោបាយការបរទេស ដែលការពារផលប្រយោជន៍ជាតិផង និងចូលរួមវិភាគទានដល់សន្តិភាព ស្ថិរភាព និងវិបុលភាពពិភពលោក ការលើកស្ទួយសណ្តាប់ធ្នាប់អន្តរជាតិ ដែលផ្អែកលើច្បាប់ និងការពង្រឹង ពហុភាគីនិយមក្នុងការដោះស្រាយបញ្ហាសកលទាំងឡាយផង»។ នេះជាការបញ្ជាក់របស់រដ្ឋមន្ត្រីការបរទេសកម្ពុជា។ ក្នុងអង្គសន្និបាតបូកសរុបការងារនោះ រដ្ឋមន្ត្រីការទូតខ្មែរ បាននិយាយថា សភាពការណ៍ពិភពលោក និងតំបន់ កំពុងប្រែប្រួលយ៉ាងឆាប់រហ័ស និងពិបាកប៉ាន់ស្មាន ដែលប្រកបដោយគ្រោះថ្នាក់បំផុត។ លោកថា ស្ថានភាពពិភពលោក ដែលស្ថិតនៅភាពមិនច្បាស់លាស់ជាច្រើនបែបនេះ គឺកើតចេញពីការប្រកួតប្រជែងយ៉ាងតានតឹងរវាងមហាអំណាចធំៗ ពីជម្លោះភូមិសាស្ត្រនយោបាយ សេដ្ឋកិច្ច ពាណិជ្ជកម្ម បច្ចេកវិទ្យា សាសនា និងអធិបតេយ្យដែនដី ។ជាពិសេសការគំរាមកំហែងខាងសន្តិសុខប្រពៃណី និងមិនប្រពៃណីនានា ដែលនឹងបន្តអូសបន្លាយក្នុងឆ្នាំ២០២០ និងបណ្តាឆ្នាំខាងមុខទៀត។ «ដំណើរប្រែប្រួលទៅកាន់ប្រព័ន្ធពហុប៉ូលនឹងបន្តទៅមុខ ឯពហុភាគីនិយម នឹងបន្តរងសំពាធពីនយោបាយឯកតោនិយម និងគាំពារនិយម»។ នេះជាការបញ្ជាក់របស់ប្រមុខការទូតខ្មែរ ដែលបានអះអាងថា កម្ពុជាប្រកាន់ខ្ជាប់នូវគោលនយោបាយអព្យាក្រឹត្យ ដោយបំពេញការងារបែបសន្តិសហវិជ្ជមាន និងមិនចូលបក្សសម្ព័ន្ធឡើយ។ ជាពិសេសមិនជ្រៀតជ្រែកចូលកិច្ចការផ្ទៃក្នុងអ្នកដទៃ និងគោរពគ្នាទៅវិញទៅមកនៅក្នុងទំនាក់ទំនងរបស់ខ្លួន ជាមួយបណ្ដាប្រទេសលើពិភពលោក។ ក្នុងឆ្នាំ២០១៩ ក្រសួងការបរទេស បានសម្រេចការងារជាអាទិភាពទាំង៥ ដែលក្នុងនោះរួមមាន ការពារផលប្រយោជន៍គោលរបស់ជាតិ ,ការកសាងនិងពង្រីកទំនាក់ទំនងជាមួយប្រទេសនានានៅលើលោក ,ការជំរុញការងារការទូតសេដ្ឋកិច្ច និងវប្បធម៌, ការចូលរួមក្នុងបុព្វហេតុសន្តិភាព ស្ថិរភាព និងការអភិវឌ្ឍប្រកបដោយចីរភាព, ការដោះស្រាយបញ្ហាប្រឈមនានានៅក្នុងពិភពលោក និងការជំរុញកំណែទម្រង់ស្ថាប័ន ដើម្បីបង្កើនប្រសិទ្ធភាព និងគុណភាពការងារក្នុងក្រសួង។ នេះជាការអះអាងរបស់រដ្ឋមន្ត្រីការបរទេស៕	ភ្នំពេញ៖ កម្ពុជា បានតស៊ូយ៉ាងសកម្ម ក្នុងការដោះស្រាយបញ្ហាមិនច្បាស់លាស់របស់ពិភពលោក និងសម្ពាធនយោបាយនៃពួកឯកតោនិយម និងគាំពារនិយម តាមរយៈនយោបាយការទូតខ្លួន នៅឆ្នាំ២០១៩។ រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ លោក ប្រាក់ សុខុន ថ្លែងបែបនេះ នៅក្នុងពិធីបិទសន្និបាតបូកសរុបការងារក្រសួង កាលពីថ្ងៃទី៣១ មករា ឆ្នាំ២០២០។
ក្រៅពីវត្ថុមានតម្លៃដូចជាគ្រឿងមាសពេជ្រ ផ្ទះជាដើម Mayweather បានបង្ហាញក្តីស្រឡាញ់ចំពោះរថយន្តយ៉ាងខ្លាំង។ អតីតអ្នកប្រដាល់វ័យ៤៤ឆ្នាំរូបនេះ ធ្លាប់បានបង្ហោះលើបណ្តាញសង្គម Instagram ដោយបង្ហាញរថយន្តប្រណិត១៦គ្រឿងនៅក្នុងផ្ទះរបស់ខ្លួន ហើយរៀបរាប់ថាគេមានឡានដល់ទៅ១០០គ្រឿងឯណោះ។ Floyd ដែលធ្លាប់មានប្រវត្តិឡើងសង្វៀន៥០លើក ឈ្នះទាំង៥០លើក បញ្ជាក់ថា ចំណោមរថយន្តថ្លៃៗទាំង១៦គ្រឿង រូបគេមាន Rolls-Royce ដែលមានតម្លៃខ្ទង់លានដុល្លារដល់ទៅ ៥ គ្រឿងឯណោះ រួមជាមួយ Ferraris ៤ គ្រឿង Mercedes McLaren, G-Wagon និង Bentley coupe ជាដើម៕	តាមរយៈអាជីពកីឡាករប្រដាល់សកល Floyd Mayweather អាចរកប្រាក់បានដល់ខ្ទង់ពាន់លានដុល្លារអាម៉េរិកឯណោះ។ ជារឿយៗអតតីស្តេចប្រដាល់មិនដែលចាញ់អាម៉េរិករូបនេះ សម្ញែងប្រាក់រាប់លានដុល្លារនៅតាមបណ្តាញសង្គម និងបង្ហាញរថយន្តថ្លៃៗស្ទើគ្រប់មូដទៀតផង។
កិច្ចខិតខំប្រឹងប្រែងរបស់ក្រុមហ៊ុនសាមសុងក្នុងការងារសង្គម អ្នកឆ្លើយសំណួរ៣នាក់ក្នុងចំណោម១០នាក់ (២៩%) បានទទួលស្គាល់ថាក្រុមហ៊ុនសាមសុងបានចូលរួមយ៉ាងសកម្មក្នុងសកម្មភាពសង្គម ដែលមានពិន្ទុខ្ពស់ជាងពីរដងលើក្រុមហ៊ុនជាប់ក្នុងបញ្ជីបន្ទាប់ (ក្រុមហ៊ុនផ្គត់ផ្គង់ឧបករណ៍អេឡិចត្រូនិច។ ក្នុងចំណោមក្រុមហ៊ុនក្នុងដែលមានឈ្មោះក្នុងបញ្ជីទាំងក្រុមហ៊ុនបច្ចេកវិទ្យា និងឧបករណ៍មិនប្រើបច្ចេកវិទ្យា សាមសុងក៏ថែមទាំងស្ថិតនៅក្នុងចំណាត់ថ្នាក់នាំមុខគេក្នុងចំណោមសមាគមដ៏ល្អផងដែរ (៤៥%)។ លោកស្រី Irene Ng ដែលជាអនុប្រធានផ្នែកទីផ្សារសាជីវកម្មរបស់ក្រុមហ៊ុនសាមសុងប្រចាំតំបន់អាស៊ីអាគ្នេយ៍ និងអូសេអានីបានមានប្រសាសន៍ថា៖ «វាជារឿងដ៏ប្រពៃមួយដែលបានដឹងថាអ្នកប្រើប្រាស់ទទួលស្គាល់អត្ថប្រយោជន៍ពិតប្រាកដដែលកម្មវិធីទាំងនេះបានផ្តល់ឲ្យសហគមន៍ ហើយយើងនឹងខិតខំប្រឹងប្រែងដើម្បីធ្វើឲ្យជីវិតអ្នកគ្រប់គ្នាកាន់តែល្អប្រសើរទ្បើងតាមរយៈកម្មវិធីសង្គមឲ្យកាន់តែធំទូលាយ និងមាននិរន្តភាពយូរអង្វែង។ » សេវា និងសម្ព័ន្ធភាពរបស់ក្រុមហ៊ុនសាមសុងសម្រាប់សង្គម ក្រុមហ៊ុនសាមសុងជឿជាក់ថា ការអប់រំគឺជាគ្រាប់ពូជដែលផ្តល់នូវគំនិតច្នៃប្រឌិតថ្មីៗ ហើយក្រុមហ៊ុនមានការប្តេជ្ញាចិត្តក្នុងការ អភិវឌ្ឍសហគមន៍តាមរយៈការផ្តល់ការសិក្សាពីបរិស្ថានវ័យឆ្លាត។ នៅទូទាំងទ្វីបអាស៊ីអាគ្នេយ៍ និងអូសេអានី សាមសុងបានបង្កើតសាលា និងបណ្ណាល័យវ័យឆ្លាតចំនួនជាង ១៦០ កន្លែង និង២០ វិទ្យាស្ថានសម្រាប់វគ្គបណ្តុះបណ្តាលបច្ចេកវិទ្យា ដើម្បីផ្សាភ្ជាប់ពិភពឌីជីថលទៅនឹងជីវិតរស់នៅប្រចាំថ្ងៃ ដែលជួយឲ្យសិស្សានុសិស្សអាចស្វែងយល់ពីវិធីសិក្សាកាន់តែវ័យឆ្លាត និងបណ្តុះនូវទេពកោសល្យឲ្យបានជោគជ័យនៅទូទាំងតំបន់។ សាលា និងបណ្ណាល័យវ័យឆ្លាតរបស់សាមសុង (Samsung Smart Schools and Libraries) ប្រើនូវបច្ចេកវិទ្យា ដែលបង្កើតនូវវិធីសាស្ត្រនៃការសិក្សាថ្មីៗ និងកាន់តែទូលំទូលាយសម្រាប់សិស្ស តាមរយៈកម្មវិធីសិក្សាប្រកបដោយភាពច្នៃប្រឌិត ក៏ដូចជាព័ត៌មានកាន់តែច្រើនសម្បូរបែប និងមានអត្ថប្រយោជន៍ផងដែរ។ លើសពីនេះទៀត វគ្គបណ្តុះបណ្តាល Samsung Tech Institutes ត្រូវបានរៀបចំឡើងដើម្បីផ្តល់ឱកាសដល់យុវជន និងយុវតីជំនាន់ក្រោយ ទទួលបានអនាគតកាន់តែប្រសើរ ព្រមទាំងស្វែងរកអ្នកជំនាញបច្ចេកទេសដែលកំពុងតែខ្វះខាត។ វគ្គបណ្តុះបណ្តាល Samsung Tech Institutes ធានាថា យុវជនអាចទទួលបាននូវការបណ្តុះបណ្តាលដ៏ល្អបំផុត និងមេរៀនដែលយកទៅប្រើប្រាស់បានក្នុងជីវិតប្រចាំថ្ងៃជាមួយនឹងជំនាញសំខាន់ៗផងដែរ។ ក្នុងគោលបំណងរឹតបន្តឹងសម្ព័ន្ធភាពជាមួយសហគមន៍ក្នុងតំបន់ សាមសុងក៏បានរៀបចំនូវកម្មវិធី សង្គមដ៏ធំមួយ ដែលមានឈ្មោះថា Culture.Connect។ ការច្នៃប្រឌិតថ្មីនេះបង្ហាញពីភាពខុសប្លែកពីគេ និងភាពល្បីល្បាញនៃទីផ្សារនីមួយៗ ដែលមានវប្បធម៌ចម្រុះគ្នា រួមមាន អត្តសញ្ញាណប្រវត្តិសាស្ត្រ និងស្នាដៃរចនា ព្រមទាំងសិល្បៈ និងវប្បធម៌ផងដែរ។ អំពីការសិក្សា ការសិក្សានេះបានរកឃើញនូវឥរិយាបថរបស់អ្នកប្រើប្រាស់ កម្រិតនៃការយល់ដឹង ភាពពាក់ព័ន្ធ និងការផ្លាស់ប្តូរដោយសារតែកម្មវិធីសង្គមដែលរួមមានការផ្សព្វផ្សាយពីឈ្មោះយីហោក្រុមហ៊ុនផងដែរ។ ការស្រង់មតិត្រូវបានផ្តួចផ្តើមដោយក្រុមហ៊ុនសាមសុង និងធ្វើឡើងដោយក្រុមហ៊ុន Kadence Singapore ចន្លោះពីថ្ងៃទី១៥ ដល់២៨ ធ្នូ ២០១៦។ ទិន្នន័យត្រូវបានរក្សាទុកដែលមានចំនួនអ្នកចូលរួមក្នុងកម្មវិធីស្ទង់មតិនេះចំនួន ១៩១៦នាក់ នៅក្នុងប្រទេសចំនួន ៩ នៅទូទាំងទ្វីបអាស៊ីអាគ្នេយ៍ និងទ្វីបអូសេអានី ដែលរួមមានដូចជា ប្រទេស សឹង្ហបុរី ម៉ាឡេស៊ី ឥណ្ឌូនេស៊ី ថៃ វៀតណាម ហ្វីលីពីន តៃវ៉ាន់ អូស្ត្រាលី និងនូវែលសេឡង់។ ( អត្ថបទពាណិជ្ជកម្ម )	យោងតាមរបាយការណ៍របស់ក្រុមហ៊ុនសាមសុងនៅប្រទេសសិង្ហបុរី កាលថ្ងៃទី ២០ មីនា ឆ្នាំ ២០១៧ អ្នកប្រើប្រាស់ជឿជាក់ថាសកម្មភាពចូលរួមក្នុងសង្គមរបស់ក្រុមហ៊ុននីមួយៗគឺផ្តល់នូវសារៈប្រយោជន៍ខ្លាំង និងសង្ឃឹមថាក្រុមហ៊ុនទាំងអស់បន្តចូលរួមចំណែកយ៉ាងសកម្មក្នុងការជួយអភិវឌ្ឍសង្គម។ ទាំងនេះជាការរកឃើញពីការសិក្សាស្រាវជ្រាវថ្មីមួយពីប្រទេសទាំង៩ទូទាំងតំបន់អាស៊ីអាគ្នេយ៍ និងអូសេអានី ដែលបានធ្វើទ្បើងដោយក្រុមហ៊ុន Kadence Singapore និងប្រគល់សិទ្ធិដោយក្រុមហ៊ុនសាមសុង។
ព័ត៌មានលម្អិត សូមស្ដាប់បទសម្ភាសរវាងអ្នកសារព័ត៌មានថ្មីៗ ជាមួយលោក វង្ស សាវុទ្ធី បុគ្គលិកបច្ចេកទេសនៃសារមន្ទីរកុលាលភាជន៍អង្គរភូមិតានី ដូចតទៅ៖ សារមន្ទីរកុលាលភាជន៍អង្គរភូមិតានី បានយកកុលាលភាជន៍មួយចំនួនដែលផលិតឡើងវិញ ទៅតាំងបង្ហាញក្នុងពិព័រណ៍សមិទ្ធផលការងារ ក្នុងការប្រារព្ធខួប២៥ឆ្នាំ ថ្ងៃបង្កើតអាជ្ញាធរជាតិអប្សរា ដែលរៀបចំឡើងពីថ្ងៃទី១៥ ដល់ថ្ងៃទី២២ កុម្ភៈ នៅបរិវេណមុខប្រាសាទអង្គរវត្ត។ កុលាលភាជន៍ទាំងនោះ ត្រូវបានផលិតឡើងវិញដោយយកលំនាំដើមពីវត្ថុសិល្បៈបុរាណ តែប្រើបច្ចេកទេសដុតទំនើបជាង។ លោក វង្ស សាវុទ្ធី បានពន្យល់ពីពាក្យកុលាលភាជន៍យ៉ាងដូច្នេះថា៖« សូមញែកពាក្យនេះបន្ដិច កុលាលភាជន៍ជាភាសាសំស្ក្រឹត ដែលកុលាលមានន័យថា «ដីដុត» ភាជន៍មានន័យថា «របស់អ្វីដែលអាចទុករបស់អ្វីមួយបាន» អ៊ីចឹង កុលាលភាជន៍មានន័យថា «ផលិតផលដែលចេញពីដីដុត» ហើយកុលាលភាជន៍នេះ ភាសាក្រិកមានន័យថា «សេរ៉ាមិច»។ ចំពោះគោលបំណង នៃការបង្កើតកុលាលភាជន៍ឡើងវិញនេះ ត្រូវបានលោក វង្ស សាវុទ្ធី ពន្យល់ថា វាជាការរំឭកនូវស្នាដៃដូនតា បង្ហាញពីការលើកស្ទួយស្នាដៃ ការស្រឡាញ់ និងថែទាំវត្ថុសិល្បៈទាំងនោះមិនឱ្យបាត់បង់។ លោក សាវុទ្ធី បន្ថែមថា មរតកដូនតាខ្មែរមានច្រើនសន្ធឹក តែការប្រើប្រាស់កុលាលភាជន៍ឡើងវិញ ក៏ជាផ្នែកមួយសម្រាប់រំឭកស្នាដៃ និងការអភិរក្សផងដែរ៕	សៀមរាប៖ កុលាលភាជន៍ជាវត្ថុប្រើប្រាស់នាសម័យបុរាណ ដែលផលិតចេញពីដីដុត។ សព្វថ្ងៃ ការប្រើប្រាស់សម្ភារបែបនេះ មិនសូវមានច្រើនទេ ឬសឹងតែគ្មានតែម្ដងនៅតាមផ្ទះរបស់ប្រជាពលរដ្ឋ គឺជំនួសដោយសម្ភារទំនើបៗដែលច្នៃពីវត្ថុធាតុដើមផ្សេងៗ។ តែយ៉ាងណា វត្ថុបុរាណទាំងនោះនៅតែមានតម្លៃសម្រាប់អ្នកស្រឡាញ់ផ្នែកវប្បធម៌ និងសិល្បៈបុរាណ ដោយពួកគេចង់លើកស្ទួយសិល្បៈទាំងនោះឱ្យរស់ឡើងវិញ។ សារមន្ទីរកុលាលភាជន៍អង្គរភូមិតានី មានគម្រោងផលិតកុលាលភាជន៍ទាំងនោះឡើងវិញ ដោយយកលំនាំសិល្បៈបុរាណ លើកស្ទួយមរតកដូនតាឱ្យនៅគង់វង្ស។
ផ្អែកតាមវចនានុក្រមសម្តេចព្រះសង្ឃរាជ ជួន ណាត ពាក្យដែលអមដោយ «កិត្តិ» នៅខាងដើមមានដូចជា៖ កិត្តិយស(យសសក្តិដែលល្បីទូទៅ,កេរ្តិ៍ឈ្មោះដ៏រុងរឿង), កិត្តិនាម(នាមល្បីល្បាយ), កិត្តិគុណ(សេចក្តីចម្រើន), កិត្តិសព្ទ(សូរសរសើរ)។ ជារួម«កិត្តិ»ជាពាក្យដែលឈរនៅដំបូងគេ បន្ទាប់ពីពាក្យដទៃ អាចសម្រាយយ៉ាងណាក៏បាន ឱ្យតែស្ថិតនៅក្នុងន័យថា សេចក្តីរុងរឿង ថ្កុំថ្កើង សរសើរ និងល្បីល្បាញ៕	«កិត្តិ»នៅខាងដើមតែងមានន័យថា សេចក្តីសរសើរ ថ្កុំថ្កើង រុងរឿង និងល្បីល្បាញ។ ពាក្យ «កិត្តិ»ជាបាលី និងសំស្ក្រឹត សម្រាប់បំពេញអត្ថន័យបន្ថែមឱ្យពាក្យដទៃទៀត។
លោក គីម ស៊ុនឃ្យូ អគ្គនាយកប្រតិបត្តិ នៃដាប់ប៊ែលយូប៊ី ហ្វាយនែន បានមានប្រសាសន៍ថា៖ ការសម្រេចបាននូវទ្រព្យសកម្មសរុប ចំនួន 1 000 លានដុល្លារអាម៉េរិក នេះគឺជាព្រឹត្តិការណ៍ដ៏សំខាន់មួយទៀត របស់ ដាប់ប៊ែលយូប៊ី ហ្វាយនែន ដោយសបញ្ជាក់អំពីការរីកចម្រើន ឱ្យកាន់តែប្រសើរឡើង។ ខ្ញុំសូមថ្លែងអំណរគុណចំពោះអតិថិជន បុគ្គលិក គណៈគ្រប់គ្រង ដៃគូ និងភាគីពាក់ព័ន្ធទាំងអស់ ដែលបានគាំទ្រ និងរួមចំណែកចំពោះភាពជោគជ័យដ៏អស្ចារ្យនេះ។ យើងខ្ញុំ នឹងបម្រើសេវាហិរញ្ញវត្ដុជូនអតិថិជន ជាមួយនឹងសេវាកម្មអតិជនដ៏ល្អបំផុត ក្នុងរយៈពេលជាច្រើនឆ្នាំតទៅមុខទៀត។ បន្ថែមពីលើការរីកចម្រើននៃទ្រព្យសកម្មសរុប ដោយគិតត្រឹមខែសីហា ឆ្នាំ 2021 ដាប់ប៊ែលយូប៊ី ហ្វាយនែន មានផលប័ត្រឥណនទានសរុបចំនួន 823 លានដុល្លារអាម៉េរិក និងសមតុល្យប្រាក់បញ្ញើសន្សំសរុបចំនួន 170 លានដុល្លារអាម៉េរិក និងអតិថិជនចំនួន 308,707 នាក់។ ដាប់ប៊ែលយូប៊ី ហ្វាយនែន ប្តេជ្ញាផ្តល់ជូននូវសេវាហិរញ្ញវត្ថុដ៏សម្បូរបែប ជាមួយសេវាកម្មរហ័សទាន់ចិត្ត និងផ្តល់ងាយស្រួលតាមតម្រូវការរបស់អតិថិជនទាំងអស់ នៅប្រទេសកម្ពុជា។ អំពីដាប់ប៊ែលយូប៊ី ហ្វាយនែន ដាប់ប៊ែលយូប៊ី ហ្វាយនែន ជាសមាជិកគ្រួសាររបស់ធនាគារអ៊ូរី ដែលជាធនាគារពាណិជ្ជឈានមុខគេនៅប្រទេសកូរ៉េ។ ដាប់ប៊ែលយូប៊ី ហ្វាយនែន គឺជាគ្រឹះស្ថានមីក្រូហិរញ្ញវត្ថុទទួលប្រាក់បញ្ញើឈានមុខគេនៅកម្ពុជា និងទទួលបានអាជ្ញាប័ណ្ណពីធនាគារជាតិនៃកម្ពុជា។ ដាប់ប៊ែលយូប៊ី ហ្វាយនែន ផ្តល់នូវផលិតផល និងសេវាកម្មហិរញ្ញវត្ថុ ដូចជាប្រាក់កម្ចី ប្រាក់បញ្ញើ-សន្សំ សេវាផ្ទេរប្រាក់ក្នុងស្រុក និងក្រៅស្រុក សេវាធនាគារចល័ត សេវាទូទាត់វិក្កយបត្រ សេវាអេធីអឹម និងសេវាផ្សេងៗទៀត។ ចូលរួមចំណែកក្នុងការរីកចម្រើនរបស់យើងឥឡូវនេះ! សេវាបម្រើអតិថិជន 023 963 333 \| 081 331 333 គេហទំព័រ www.wbfinance.com.kh គេហទំព័រហ្វេសប៊ុក www.facebook.com/wbfinance ៕ (អត្ថបទពាណិជ្ជកម្ម)	គិតត្រឹមខែសីហា ឆ្នាំ 2021 ដាប់ប៊ែលយូប៊ី ហ្វាយនែន មានទ្រព្យសកម្មសរុបឈានដល់ចំនួន ១ ០០០ លានដុល្លារអាម៉េរិក។ ដាប់ប៊ែលយូប៊ី ហ្វាយនែន បាននិងកំពុងបម្រើសេវាហិរញ្ញវត្ថុដល់ប្រជាជនកម្ពុជា អស់រយៈពេលជាង 25ឆ្នាំ មកហើយ ដែលមានបណ្តាញសាខាចំនួន138 ទូទាំងប្រទេស និងមានបុគ្គលិកជាង 3 500 នាក់ ប្រកបដោយភាពរួសរាយរាក់ទាក់ និងបទពិសោធន៍ខ្ពស់។
ដើម្បីជ្រាបច្បាស់សូមអញ្ជើញស្តាប់កិច្ចសម្ភាសរវាង នាយ យ៉ាន នៃសារព័ត៌មានថ្មីៗ និងលោក ហង់ វ៉ាងនា ដូចតទៅ៖ រថយន្ត MERCEDES បានផលិតម៉ូឌែល W111 (អាល្លឺម៉ង់ហៅថា Große Heckflosse វិញ) នៅប្រទេសអាល្លឺម៉ង់ ពីឆ្នាំ១៩៥៩ រហូតដល់ឆ្នាំ១៩៦៨។ រថយន្ដប្រភេទ limousine នេះ ត្រូវបានផលិតចំនួន ៣៧០,៨០៧ គ្រឿង។	លោក ហង់ វ៉ាងនា កំពុងជួសជុល និងកែកុន រថយន្ដ Mercedes-Benz ម៉ូឌែល W111 ផលិតឆ្នាំ១៩៦៣ ឲ្យបានស្អាតដូចដើមវិញ មុននឹងលោកដាក់លក់ឲ្យអតិថិជន។ បើតាមម្ចាស់ យានដ្ឋាន និងហាងលក់ឡាន ATC auto sale រូបនេះ ដ្បិតរថយន្ត Mercedes-Benz ត្រូវបានផលិតមកយូរឆ្នាំហើយក្តី ប៉ុន្តែវានៅតែធន់ និងរឹងមាំ អាចបើកបរបាន។ លោក ហង់ វ៉ាងនា បន្ថែមទៀតថា រថយន្ដបុរាណដូចជាម៉ាក Mercedes-Benzជាដើម គឺគេនិយមទិញយកទៅដាក់តាំងលម្អក្នុងគេហដ្ឋាន ឬភោជនីយដ្ឋានជាដើម។ គេក៏អាចយកទៅបើកបរកម្សាន្តក្នុងទីក្រុងបានដែរ។
នាជំនួបជើងទី២នៅ Old Trafford ថ្ងៃទី២៣ ខែកុម្ភៈ ក្រុមភ្ញៀវ Barcelona រកបានគ្រាប់នាំមុខមុននៅនាទី១៨ ដែលធ្វើបានដោយ Robert Lewandowski តាមរយៈការស៊ុតបាល់ពិន័យប៉ណាល់ទី។ លទ្ធផល ១-០ បានបន្តរហូតបញ្ចប់វគ្គទី១។ ចូលដល់វគ្គទីពីរ ត្រឹម២នាទីដំបូង Fred សម្រេចបានគ្រាប់តាមស្មើឱ្យ Man Utd វិញ មុនពេលមិត្តរួមជាតិប្រេស៊ីល Antony ដែលប្តូរចូល Wout Weghorst នៅដើមវគ្គទី២ បន្ថែមគ្រាប់បាល់ជ័យជម្នះនៅនាទី៧៣។ បញ្ចប់ការប្រកួតបិសាចក្រហមឈ្នះក្រុមអ្នកមានបុណ្យ ២-១។ តាមរយៈលទ្ធផលទាំងពីរជើង ៤-៣ Man Utd ក្រោមការដឹកនាំរបស់លោក Erik ten Hag ទទួលបានកៅអីទៅកាន់វគ្គ១៦ក្រុមចុងក្រោយក្របខណ្ឌលំដាប់ទីពីរអឺរ៉ុប នៅរដូវកាល២០២២-២៣ នេះ។ ដោយឡែកសម្រាប់ Barcelona ដែលមានលោក Xavi Hernandez ជាអ្នកចាត់ការទូទៅ នេះជាលើកទី១ហើយសម្រាប់ពួកគេដែលមិនអាចឆ្លងដល់វគ្គ១៦ក្រុមនៅពានរង្វាន់អឺរ៉ុប គិតចាប់តាំងពីរដូវកាល១៩៩៨-៩៩មក។ Juventus ក៏បានឡើងទៅវគ្គបន្តផងដែរ បន្ទាប់ពី Angel Di Maria ធ្វើបាន hat-trick ដើម្បីជួយក្រុមឈ្នះ Nantes ៣-០ និងសរុបទាំងពីរជើង ៤-១។ ក្រុមដែលឆ្លងផុតវគ្គ play-0ff ដើម្បីឈានទៅវគ្គ១៦ក្រុមចុងក្រោយផ្សេងទៀតរួមមាន Shakhtar Donetsk, Roma, Union Berlin, Sporting CP, Bayer Leverkusen និង Sevilla។ លទ្ធផការប្រកួតគូផ្សេងទៀតក្នុងវគ្គជម្រុះ១៦ក្រុមជើងទី២មាន៖ Monaco ២៣ Bayer Leverkusen PSV ២០ Sevilla FC Midtjylland ០៤ Sporting CP Union Berlin ៣១ Ajax Roma ២០ FC Salzburg Rennes ២-១ Shakhtar Donetsk៕	Manchester United បានកៅអីឡើងទៅវគ្គ១៦ក្រុមចុងក្រោយ UEFA Europa League ក្រោយវាយបកឈ្នះ Barcelona នៅជំនួបជើងទី២ ក្នុងការប្រកួតជម្រុះ play-off ក្នុងលទ្ធផល ២-១។ ដោយជើងទី១នៅ Nou Camp ក្រុមទាំងពីរស្មើគ្នា ២-២ ដូច្នេះសរុបទាំងពីរជើង Man Utd ឈ្នះ Barca ៤-៣។
នាសន្និសីទសារព័ត៌មានល្ងាចថ្ងៃទី២៥ ខែមេសា ឧត្តមសេនីយ៍ Hadi Tjahjanto និយាយថា ក្រុមស្រាវជ្រាវ ទទួលបានរូបភាពជាច្រើនរបស់នាវាមុជទឹក KRI Nanggala 402 ដូចជាយុថ្កា និងចង្កូតជាដើម។ បើតាមព័ស្តុតាងទាំងនេះ លោក Tjahjanto អះអាងថា នាវាមុជទឹកនេះ បានលិច ហើយគ្មានអ្នកនៅមានជីវិតឡើយ។ «ជាមួយក្ដីសោកសង្រេង ក្នុងនាមជាមេបញ្ជាការ ខ្ញុំប្រកាសថា នាវិក៥៣នាក់នៃនាវា KRI Nanggala 402 ស្លាប់ទាំងអស់។» លោក Tjahjanto បន្តបែបនេះ។ ក្នុងសន្និសីទដដែល យោធាឥណ្ឌូណេស៊ី ក៏រកឃើញសម្លៀកបំពាក់គេចខ្លួនរបស់នាវាមុជទឹកដែរ។ ប្រមុខកងទ័ពជើងគោកឥណ្ឌូណេស៊ី Yudo Margono បញ្ជាក់ថា ជាធម្មតា សម្លៀកបំពាក់នេះ ត្រូវដាក់ក្នុងប្រអប់អាសន្ន ដូចនេះវាមានន័យថា មានអ្នកយកសម្លៀកបំពាក់ចេញក្រៅ តែទំនងជាមិនអាចប្រើបាន។ ក្នុងការរុករកនេះ ឥណ្ឌូណេស៊ី ប្រើកប៉ាល់របស់ខ្លួនយ៉ាងហោចណាស់២៤គ្រឿង។ អាមេរិក ម៉ាឡេស៊ី និងសិង្ហបុរីនៅក្បែខាងក៏បញ្ជូនយន្តហោះ និងកប៉ាល់ទៅជួយដែរ។ រូបរបស់នាវាមុជទឹកនាវា KRI Nanggala 402 ត្រូវបានថតចេញពីឧបករណ៍បញ្ជាពីចម្ងាយរបស់កប៉ាល់សង្រ្គោះ MV Swift Rescue របស់សិង្ហបុរី។ ការស៊ើបអង្កេតលើករណីនេះ ត្រូវបានធ្វើឡើង តែលោក Margono សង្កត់ធ្ងន់ថា មិនមែនមកពីកត្តាមនុស្សឡើយ ព្រោះនាវាមុជទឹកអនុវត្តតាមនីតិវិធីត្រឹមត្រូវពេលមុជចុះ។ ជាមួយគ្នានេះ ឥណ្ឌូណេស៊ី ក៏ប៉ុនប៉ងលើកនាវាមុជទឹកនេះឡើងគោកដែរ ទោះជារឿងកម្រសម្រាប់ករណីលិចនាវាមុជទឹកក្ដី៕	ប្រមុខកងទ័ពឥណ្ឌូណេស៊ី នៅថ្ងៃទី២៥ ខែមេសា បញ្ជាក់ថា ក្រុមរុករក បានរកឃើញនាវាមុជទឹកដែលបាត់ខ្លួនហើយ ហើយនាវិកទាំងអស់ បានបាត់បង់ជីវិតផងដែរ។ បំណែកជាច្រើនរបស់នាវា ត្រូវបានប្រទះឃើញនៅជម្រៅប្រមាណ៨៣០ម៉ែត្រនៃសមុទ្រក្បែរកោះបាលី។
អ្នកស្រី ដាវិន សារិន យ៉ូសែប ប្រពន្ធរបស់លោក បេន ដែលមានសញ្ជាតិដើមអាម៉េរិក បានប្រាប់សារព័ត៌មានថ្មីៗថា គ្រួសារអ្នកស្រីបានដាក់សំណើសុំចូលសញ្ជាតិខ្មែរនៅឆ្នាំ២០២១ តាមរយៈក្រសួងបរិស្ថាន។ អ្នកស្រីបន្ថែមថា ក្នុងអំឡុងពេលនោះ លោក បេន និងគ្រួសារ ក៏មិនសង្ឃឹម ឬរំពឹងខ្ពស់ ថាទទួលបានសញ្ជាតិខ្មែរ ពីរាជរដ្ឋាភិបាលកម្ពុជាដែរ។ « មូលហេតុ ដែលខ្ញុំសុំចូលសញ្ជាតិ ក៏ដោយសារខ្ញុំចូលមករស់នៅខ្មែរ និងការពារ និងអភិរក្សធនធានធម្មជាតិនៅស្រុកខ្មែរយូរគួរសម។ និយាយទៅ ការរស់នៅ ម្ហូបអាហារ និងទម្លាប់រស់នៅជាមួយពលរដ្ឋខ្មែរ ខ្ញុំកាត់តាមអស់ហើយ»។ នេះជាការលើកឡើងរបស់អ្នកស្រី ដាវិន សារិន យ៉ូសែប ដែលអះអាងថា ខ្លួនពិតជារំភើបខ្លាំង ក្រោយពេលគ្រួសារអ្នកស្រី ទទួលបានសញ្ជាតិខ្មែរ នៅថ្ងៃទី២៦ ខែមករា ឆ្នាំ២០២២។ អ្នកស្រី ដាវិន សារិន យ៉ូសែប បានចូលមកដល់កម្ពុជាដំបូងនៅឆ្នាំ១៩៩៧។ ចំណែកឯលោក បេន គាត់បានចូលមកកម្ពុជានៅឆ្នាំ១៩៩២។ រស់នៅស្រុកខ្មែរជិត៣០ឆ្នាំនេះ លោក បេន និងអ្នកស្រី ដាវិន សារិន យ៉ូសែប ការការពារធនធានធម្មជាតិ និងបរិស្ថានបានច្រើន ព្រមទាំងទទួលបានការគាំទ្រពីរដ្ឋាភិបាល។ យោងតាមព្រះរាជក្រឹត្យ ចេញថ្ងៃទី២៦ ខែមករា ឆ្នាំ២០២២ នស/រករ/០១២២/០៧៤ ត្រាស់បង្គាប់ផ្ដល់សញ្ជាតិខ្មែរ ដោយសញ្ជាតូបនីយកម្មជាចង្កោមសម្រាប់គ្រួសារ ដល់គ្រួសារលោក ដាវិស បេន យ៉ូសែប ដែលមានសមាជិក ៤នាក់ រួមមាន លោក ដាវិស បេន យ៉ូសែប, អ្នកស្រី ដាវិស សារិន ប៉ាទ្រីសា (ប្រពន្ធ), កុមារី ដាវិស អាម៉ាលី ការីស, និងកុមារិ ដាវិស ចារ៉ា កាមីល (កូនស្រី)។ ទោះបីទទួលបានសញ្ជាតិខ្មែរក្តី តែគ្រួសាររបស់លោក ដាវិស បេន យ៉ូសែប អ្នកការពារធនធានធម្មជាតិ និងបរិស្ថាននៅកម្ពុជានេះ មិនប្រើប្រាស់ឈ្មោះខ្មែរសម្គាល់ខ្លួន បន្ថែមពីលើឈ្មោះដើមរបស់ពួកគេឡើយ។ បានន័យថា ពួកគេប្រើប្រាស់តែឈ្មោះដើមខ្លួនប៉ុណ្ណោះ។ នេះជាការបញ្ជាក់របស់អ្នកស្រី ដាវិន សារិន យ៉ូសែប។ ជាមួយគ្នានេះ លោក នេត្រ ភក្ត្រា អ្នកនាំពាក្យក្រសួងបរិស្ថាន បានលើកឡើងថា ការផ្ដល់សញ្ជាតិខ្មែរ ដោយសញ្ជាតូបនីកម្មជាចង្កោមគ្រួសារ ដល់លោកដាវិស បេន យ៉ូសសែប ដោយសារការលះបង់កម្លាំងកាយ របស់គ្រួសារលោកបេន ដើម្បីបុព្វហេតុការពារ និងអភិរក្សធនធានព្រៃឈើ និងសត្វព្រៃ នៅក្នុងដែនជម្រកសត្វព្រៃភ្នំត្នោត-ភ្នំពក នៅក្នុងខេត្តព្រះវិហារ។ «ការចូលរួមការពារ និងអភិរក្សធនធានធម្មជាតិរបស់លោក និងក្រុមគ្រួសារជាមួយក្រសួងបរិស្ថាន ប្រកបដោយភាពស្មោះត្រង់ ការទទួលខុសត្រូវខ្ពស់ និងតម្កល់ផលប្រយោជន៍ធនធានធម្មជាតិជាធំ។ នេះគឺជាការតបស្នង និងការកោតសរសើរ ចំពោះអ្នកស្រឡាញ់ធនធានធម្មជាតិ និងបរិស្ថានពិតប្រាកដ»។ នេះជាការលើកឡើងរបស់ លោកនេត្រ ភក្រ្តា៕	ភ្នំពេញ៖ ព្រះករុណាព្រះបាទសម្តេចព្រះបរមនាថ នរោត្តម សីហមុនី ព្រះមហាក្សត្រនៃព្រះរាជាណាចក្រកម្ពុជា រាជានុញ្ញាតផ្តល់សញ្ជាតិខ្មែរ ដោយសញ្ជាតូបនីកម្មជាចង្កោមគ្រួសាររបស់លោក ដាវិស បេន យ៉ូសសែប ដែលមានសមាជិកគ្រួសារសរុបចំនួន៤នាក់។
ការប្រកួតកីឡាប្រដាល់គុនខ្មែរ ជើងឯកអាស៊ីអាគ្នេយ៍ នឹងប្រព្រឹត្តទៅនៅថ្ងៃទី១៧ ដល់ថ្ងៃទី២៤ ខែតុលា ឆ្នាំ២០២១។ រដ្ឋមន្ត្រីក្រសួងអប់រំ បានផ្ញើលិខិតមួយ ទៅកាន់លោក តែម ម៉ឺន ប្រធានសហព័ន្ធកីឡាប្រដាល់គុនខ្មែរ កាលពីថ្ងៃទី១០ កញ្ញាថា« ដោយយោងលើស្ថានភាពមិនទាន់ធូរស្បើយនៃការរីករាលដាលជំងឺកូវីដ-១៩ ដូច្នេះ ក្រសួងអប់រំ យុវជន និងកីឡា បានសម្រេចជាគោលការណ៍ឲ្យសហព័ន្ធកីឡាប្រដាល់គុនខ្មែរ ផ្អាកការប្រកួតជើងឯកអាស៊ីអាគ្នេយ៍»។ លោក ពេជ្រ សូផែន អគ្គលេខាធិការរង សហព័ន្ធកីឡាប្រដាល់គុនខ្មែរ ទទួលបន្ទុកការងារបច្ចេកទេស និងការងារព័ត៌មាន បានបញ្ជាក់ថា ការសម្រេចផ្អាកនេះ មិនទាន់កំណត់ពេលវេលាឡើងវិញទេ ឬក៏អាចពន្យារពេលដល់ឆ្នាំ២០២២។ គណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ លើកទី៣២ ឆ្នាំ២០២៣ (CAMSOC) បានស្រង់សម្តីលោក ពេជ្រ សូផែន សរសេរលើហ្វេសប៊ុកដូច្នេះថា៖«តាមគម្រោង សហព័ន្ធបានជូនដំណឹងដល់បណ្តាប្រទេសទាំងអស់ក្នុងអាស៊ានរួចរាល់ ហើយអំពីការត្រៀមរៀបចំនេះ ប៉ុន្តែដោយសារការផ្អាកនេះ មិនទាន់ច្បាស់លាស់ពីការចូលរួមថា តើមានកីឡាករប៉ុន្មាននាក់ មកពីប្រទេសណាខ្លះនៅឡើយទេ»។ តែយ៉ាងណាអគ្គលេខាធិការរងរូបនេះ នៅតែរំពឹងថា កម្ពុជានឹងអាចរៀបចំការប្រកួតនេះក្រោយពេលស្ថានភាពជំងឺកូវីដ-១៩បានធូរស្បើយ ដើម្បីបង្កើនសមត្ថភាពកីឡាករជម្រើសជាតិប្រដាល់គុនខ្មែរ ឲ្យកាន់តែមានសក្តានុពល ត្រៀមឆ្ពោះទៅស៊ីហ្គេម លើកទី៣២ ឆ្នាំ២០២៣ ដែលកម្ពុជាធ្វើជាម្ចាស់ផ្ទះ។ កន្លងមកសហព័ន្ធកីឡាប្រដាល់គុនខ្មែរ បានត្រៀមរៀបចំវិញ្ញាសា ក្នុងការប្រកួតជើងឯកកម្រិតអាស៊ាននេះ មានចំនួន១០ប្រភេទទម្ងន់ ដូចជាប្រភេទទម្ងន់ ៤៥គីឡូក្រាម, ៤៨, ៥១, ៥៤, ៥៧, ៦០, ៦៣.៥, ៦៧, ៧១ និងទម្ងន់ ៨១គីឡូក្រាម៕	ភ្នំពេញ៖ រដ្ឋមន្ត្រីក្រសួងអប់រំ យុវជន និងកីឡា លោក ហង់ ជួន ណារ៉ុន សម្រេចផ្អាកការរៀបចំការប្រកួតកីឡាប្រដាល់គុនខ្មែរ ជើងឯកអាស៊ីអាគ្នេយ៍ នាខែតុលា ឆ្នាំ២០២១ ដើម្បីទប់ស្កាត់ការឆ្លងជំងឺកូវីដ-១៩។
ដើម្បីធានាដល់ការដោះស្រាយបញ្ហាកកស្ទះសំណុំរឿងនៅតាមសាលាដំបូងរាជធានី-ខេត្ត ឱ្យមានភាពម៉ឺងម៉ាត់ និងត្រឹមត្រូវនោះ រដ្ឋមន្ត្រីក្រសួងយុត្តិធម៌ បានដាក់ចេញនូវអភិក្រមចំនួនពីរ សម្រាប់ឱ្យមន្ត្រីយុត្តិធម៌អនុវត្ត។ ត្រង់ចំណុចនេះលោកកើត រិទ្ធ បានបញ្ជាក់ថា មន្ត្រីទាំងអស់ ត្រូវអនុវត្តការងារដោយផ្អែកលើមូលដ្ឋានច្បាប់ ជាពិសេសចំណាត់ការដោះស្រាយសំណុំរឿង ស្របតាមច្បាប់ បទដ្ឋានគតិយុត្ត និងនីតិវិធីជាធរមាន។ បន្ថែមពីនេះ លោក កើត រិទ្ធ ក៏បានសង្កត់ធ្ងន់ថា មន្ត្រីត្រូវបំពេញការងារលើមូលដ្ឋាននៃយុត្តធម៌ សុចរិតភាព និងភាពត្រឹមត្រូវ ដោយមិនត្រូវឱ្យមានជាដាច់ខាតនូវស្ថានភាព«ត្រីងៀតឆ្លៀតពង» នៅក្នុងយុទ្ធនាការនេះឡើយ។ «ត្រីងៀតឆ្លៀតពង»នេះ គឺលោក កើត រិទ្ធ ចង់រំឭកមន្ត្រីយុត្តិធម៌ទាំងអស់ មិនត្រូវប្រព្រឹត្តអំពើពុករលួយ ដែលខុសពីវិជ្ជាជីវៈ ក្រមសីលធម៌ និងប្រាសចាកពីគុណតម្លៃយុត្តិធម៌ឡើយ។ ថ្លែងក្នុងសន្និសីទកាសែត ស្តីពី«យុទ្ធនាការដោះស្រាយការកកស្ទះសំណុំរឿងនៅតាមសាលាដំបូងរាជធានី ខេត្ត»នៅព្រឹកថ្ងៃទី១៨ ឧសភានេះ រដ្ឋមន្ត្រីក្រសួងយុត្តិធម៌វ័យក្មេងរូបនេះ បានបញ្ជាក់ដូច្នេះថា៖«ផ្អែកលើអភិក្រមទាំងពីរនេះចៅក្រម ព្រះរាជអាជ្ញា ក្រឡាបញ្ជី ឬតួអង្គពាក់ព័ន្ធផ្សេងទៀត ដែលបានចូលរួមអនុវត្តវិធានការបានត្រឹមត្រូវនិងទទួលបានលទ្ធផលល្អ នឹងត្រូវបានកត់ត្រាទុកជាគុណសម្បត្តិការងារ ។ ប៉ុន្តែផ្ទុយមកវិញចៅក្រម ព្រះរាជអាជ្ញា ក្រឡាបញ្ជី ឬតួអង្គពាក់ព័ន្ធផ្សេងៗ ដែលបានប្រព្រឹត្តខុសច្បាប់ ឬបានឆ្លៀតយកឱកាសនៃយុទ្ធនាការនេះ ដើម្បីស្វែងរកផលប្រយោជន៍ផ្ទាល់ខ្លួន តាមរបៀប ត្រីងៀតឆ្លៀតពង នឹងត្រូវកត់ត្រាទុកជាកំហុសដែលនឹងត្រូវឆ្លើយតបយ៉ាងម៉ឺងម៉ាត់ជាមួយនឹងការទទួលខុសត្រូវទាំងផ្នែកវិជ្ជាជីវៈ ទាំងផ្នែកផ្លូវច្បាប់»។ គិតត្រឹមថ្ងៃទី១៤ មេសា សាលាដំបូងរាជធានី ខេត្ត មានសំណុំរឿងព្រហ្មទណ្ឌដែលកំពុងចាត់ការសរុប៣៩,១៥២សំណុំរឿង(ក្នុងនោះសំណុំរឿងគ្រឿងញៀន៦,២៦០ករណី) និងមានអ្នកជាប់ឃុំសរុបចំនួន១២,៦៥១នាក់ (អ្នកជាប់ឃុំនៅក្នុងសំណុំរឿងគ្រឿងញៀន ៦,៩០០នាក់) ។ សំណុំរឿងទាំងនេះ ត្រូវបានបែងចែកជា៣ដំណាក់កាល ដោយនៅត្រឹមអយ្យកាមាន៦,៦៩៣សំណុំរឿង នៅដំណាក់កាលស៊ើបសួរមាន២០,៧៤៧សំណុំរឿង (ក្នុងនោះសំណុំរឿងមានខ្លួន៤,៣៦៦សំណុំរឿង និងមានជនត្រូវចោទ៦,៨២៨នាក់) និងដំណាក់កាលចុងក្រោយ គឺជំនុំជម្រះមាន ១១,៧១២សំណុំរឿងនិងមានជនជាប់ចោទ ហើយត្រូវឃុំ៥,៨២៣នាក់។ នេះបើតាមរបាយការណ៍ក្រសួងយុត្តិធម៌ ដែលអានដោយលោក កើត រិទ្ធ ។ រដ្ឋមន្ត្រីក្រសួងយុត្តិធម៌រូបនេះ បានបញ្ជាក់ដូច្នេះថា៖«ផ្អែកតាមទិន្នន័យដែលប្រមូលបាន គ្រាន់តែនៅសាលាដំបូងរាជធានីភ្នំពេញ សំណុំរឿងដែលនៅសល់មិនទាន់ចាត់ការរួចពីឆ្នាំ២០១៩ មានរហូតដល់១២,០០០សំណុំរឿង ហើយសំណុំរឿងដែលចូលថ្មី មានជាមធ្យមប្រមាណពី៧០០រឿងទៅ៩០០រឿងក្នុងមួយខែ ដែលធ្វើឱ្យសាលាដំបូងរាជធានីភ្នំពេញក្នុងស្ថានភាពបច្ចុប្បន្នមិនអាចឆ្លើយតបដោះស្រាយបញ្ហាប្រឈមនេះ បានដោយខ្លួនឯងនោះទេ។សាលាដំបូងមួយចំនួនទៀតនៅតាមបណ្ដាខេត្ត ក៏ជួបបញ្ហាប្រឈមដូចគ្នានេះដែរ ជាពិសេសខេត្តដែលមានបទល្មើសគ្រឿងញៀន»។ តាមពិតសំណុំរឿងគរច្រើននៅក្នុងតុលាការនោះ កើតមានជាយូរឆ្នាំណាស់មកហើយ ដោយសំណុំរឿងខ្លះអូសបន្លាយពេលដោះស្រាយពី១ឆ្នាំទៅ២ឆ្នាំ ឬលើសពីនេះក៏មាន។ ជុំវិញបញ្ហានេះ មានមតិមួយចំនួន បានរិះគន់ថា ការអូសបន្លាយពេលដោះស្រាយបញ្ហារហូតដល់សំណុំរឿងឡើងគរដូចភ្នំនេះ អាចមកពីអំពើពុករលួយក្នុងតុលាការ តាមរយៈចៅក្រម ព្រះរាជអាជ្ញា ក្រឡាបញ្ជី ឬតួអង្គពាក់ព័ន្ធផ្សេងៗ ។ ក្នុងន័យនេះនាយកប្រតិបត្តិសម្ព័ន្ធគណនេយ្យភាពសង្គមកម្ពុជាលោក សន ជ័យ បានបន្ថែមថា ដំណើរការដោះស្រាយបញ្ហាយឺតយ៉ាវនៅប្រព័ន្ធតុលាការនេះ ក៏ទំនងមានការប្រព្រឹត្តដូចការរិះគន់កន្លងមកនេះមែន។ ថ្លែងប្រាប់សារព័ត៌មានថ្មីៗ លោក សន ជ័យ បានបញ្ជាក់ដូច្នេះថា៖«ការយឺតយ៉ាវ ការអូសបន្លាយពេលសំណុំរឿង សម្រាប់ដំណើរការនីតិវិធីមួយហ្នឹង វាសុទ្ធតែបង្កភាពមិនប្រក្រតីហើយ។ ភាពមិនប្រក្រតី បើមានការស៊ើបអង្កេត បើមានការវែកញែករកមូលហេតុ គឺចៀសមិនរួចទេ ពីរឿងបន្ទច់បង្អាក់ ដែលនាំឱ្យមានការទូទាត់ជាលុយជាកាក់ ដើម្បីពន្លឿននីតិវិធី ពន្លឿនសំណុំរឿង ។ នេះខ្ញុំមើលទៅលើទិដ្ឋភាពរដ្ឋបាល»។ តែយ៉ាងណាលោក កើត រិទ្ធ បានអះអាងថា ការយឺតយ៉ាវដោះស្រាយបញ្ហាសំណុំរឿង ដែលនាំឱ្យមានការកកស្ទះនេះ គឺមិនមែនមកពីបញ្ហាពុករលួយក្នុងប្រព័ន្ធតុលាការទេ ប៉ុន្តែមកពីករណីបទល្មើសកើតឡើងច្រើន ស្របពេលការអនុវត្តវិធានការបង្ក្រាបបទល្មើសឧក្រិដ្ឋទាំងនោះ មានប្រសិទ្ធភាព។ ឆ្លើយតបនឹងសំនួររបស់អ្នកសារព័ត៌មានជុំវិញករណីនេះ រដ្ឋមន្ត្រីក្រសួងយុត្តិធម៌ បានបញ្ជាក់ដូច្នេះថា៖«ក្រសួងយុត្តិធម៌ បានសហការជាមួយអង្គភាពប្រឆាំងអំពើពុករលួយហើយ ជាពិសេសការធានាអភិក្រមទាំងពីរ មានន័យថា អនុវត្តដោះស្រាយការកកស្ទះ(សំណុំរឿង) ដោយផ្អែកតាមផ្លូវច្បាប់ ហើយទីពីរ គឺធានាកុំឱ្យមានករណីត្រីងៀតឆ្លៀតពង។ អ៊ីចឹងបើសិនមានករណីនេះកើតឡើង ខ្ញុំសុំបញ្ជាក់ម្ដងហើយម្ដងទៀត ហើយសុំបញ្ជាក់ជាថ្មីថា បើមានករណី(មន្ត្រីយុត្តិធម៌ប្រព្រឹត្តពុករលួយក្នុងការដោះស្រាយសំណុំរឿង) ចែករំលែកព័ត៌មាននេះ មកក្រសួង ឬ(ពលរដ្ឋ) ក៏អាចប្ដឹងទៅACU (អង្គភាពប្រឆាំងអំពើពុករលួយ)ក៏បាន។ បើសិនជារកឃើញ(ករណីពុករលួយ) ក្រសួងយុត្តិធម៌ នឹងចាត់នីតិវិធីតាមច្បាប់យ៉ាងម៉ឺងម៉ាត់»។ ក្រៅពីករណីបង្ក្រាបបទល្មើសបានច្រើនហើយ ការប្រើប្រាស់នីតិវិធីសើបសួរ និងចំនួនព្រះរាជអាជ្ញាតិចជាងសំណុំរឿងក៏ជាមូលហេតុដែលនាំឱ្យកកស្ទះសំណុំរឿងនៅតុលាការដែរ។ លោក កើត រិទ្ធ បានបន្ថែមថា តាមនីតិវិធីច្បាប់ ព្រះរាជអាជ្ញាមាន៣ជម្រើសក្នុងការចោទប្រកាន់ គឺការបញ្ជូនសំណុំរឿងទៅជម្រះផ្ទាល់ ការបង្ហាញខ្លួនភ្លាម និងការបញ្ជូនរឿងទៅចៅក្រមស៊ើបសួរ។ ប៉ុន្តែជាក់ស្ដែងកន្លងមក ព្រះរាជអាជ្ញាច្រើនចេញការចោទប្រកាន់ តាមបែបការបញ្ជូនរឿងទៅចៅក្រមស៊ើបសួរ ដែលនាំឱ្យអូសបន្លាយពេលយូរ។ បើតាមរដ្ឋមន្ត្រីវ័យក្មេងនៃក្រសួងយុត្តិធម៌នេះ បទឧក្រិដ្ឋ និងបទមជ្ឈិមដែលស្មុគស្មាញ ទើបតម្រូវឲ្យមានបើកការស៊ើបសួរ។ ចំណែកបទលហុគឺមិនតម្រូវឲ្យមានបើកការស៊ើបសួរឡើយ។ លោក កើត រិទ្ធ បន្ថែមថា បទមជ្ឈិមមួយចំនួន និងបទលហុ គឺមាននីតិវិធី២ផ្សេងទៀត គឺព្រះរាជអាជ្ញាប្រើវិធីចោទដោយបញ្ជូនរឿងទៅចៅក្រមជំនុំជម្រះផ្ទាល់ និងការបង្ហាញខ្លួនភ្លាម។ «សំណុំរឿងដែលច្រើនជាងគេក្នុងការកកស្ទះធ្វើការពិនិត្យគឺ កកស្ទះនៅដំណាក់ការស៊ើបសួរនេះក៏ច្រើនដែរ អ៊ីចឹងយើងលើកទឹកចិត្តជាការគាំទ្រផ្នែកច្បាប់ លើកទឹកចិត្តឲ្យប្រើប្រាស់វិធីចោទប្រកាន់ ពីរផ្សេងទៀត ក្រៅពីការបើកការស៊ើបសួរទៅចៅក្រមស៊ើបសួរ ដែលធ្វើឲ្យរឿងកកស្ទះនៅទៅនោះ»។ នេះជាការបញ្ជាក់របស់លោក កើត រិទ្ធ ដែលបានអះអាងថា បច្ចុប្បន្នចៅក្រម១នាក់ អាចដោះស្រាយសំណុំរឿង១២៩ករណីក្នុង១ឆ្នាំ បើគិតជាមធ្យម។ តែយ៉ាងណាលោក សន ជ័យ នៅតែស្នើឱ្យក្រសួងយុត្តិធម៌ ស៊ើបអង្កេតឱ្យបានស៊ីជម្រៅលើករណីយឺតយ៉ាវកន្លងមកនេះ ព្រោះវាបានធ្វើឱ្យប៉ះពាល់កម្រិតជីវភាព និងការរស់នៅរបស់ពលរដ្ឋខ្លាំង។ ជាពិសេសពន្លឿននីតិវិធីដោះស្រាយសំណុំរឿង។ «ប្រព័ន្ធ ឬមូលហេតុនៃការយឺតយ៉ាវនៅក្នុងការចាត់ការនៅក្នុងសំណុំរឿង វាគួរតែមានការស៊ើបអង្កេតឱ្យស៊ីជម្រៅដែរ។ ចំណុចនេះខ្ញុំគិតថាក្រសួងយុត្តិធម៌ គួរតែជួយពន្លឿន។ ក្រសួងយុត្តិធម៌មិនមែនជាអារកាត់ជំនួសតុលាការទេ ក៏ប៉ុន្តែត្រូវរកវិធីមួយ ដើម្បីជំរុញនីតិវិធីឱ្យមានការចាត់ការនៅក្នុងសំណុំរឿងហ្នឹងឱ្យបានឆាបរហ័ស កុំឱ្យអូសបន្លាយ។ ការអូសបន្លាយតាមបច្ចេកទេស វាតែងតែនាំឱ្យមានផលប៉ះពាល់ទៅដល់ក្រុមដែលរងគ្រោះពីបញ្ហា និងបទល្មើស»។ នេះជាការលើកឡើងរបស់នាយកប្រតិបត្តិសម្ព័ន្ធគណនេយ្យភាពសង្គមកម្ពុជា។ ក្រសួងយុត្តិធម៌ រំពឹងថា យុទ្ធនាការនេះ នឹងអាចកាត់បន្ថយការកកស្ទះសំណុំរឿងនៅតាមសាលាដំបូងរាជធានី ខេត្ត ពី៥០ភាគរយ ទៅ៧០ភាគរយ នៅក្នុងរយៈពេល៦ខែ ដែលអាចជួយឱ្យស្ថាប័នតុលាការ មានសមត្ថភាពកាន់តែប្រសើរឡើងជាងមុន ក្នុងការផ្ដល់សេវាយុត្តិធម៌ ក៏ដូចជាសោះស្រាយសំណុំរឿងឱ្យបានឆាប់រហ័ស ស្របតាមច្បាប់ជាធរមាន។ «បន្ទាប់ពីដាក់ចេញនូវយុទ្ធនាការនេះ ក្រសួងយុត្តិធម៌ នឹងតាមដានប្រសិទ្ធភាពនៃការអនុវត្តយុទ្ធនាការ ពិនិត្យ និងដោះស្រាយបញ្ហាប្រឈមនានា ដែលអាចកើតមានឡើងក្នុងអំឡុងពេលយុទ្ទនាការ ព្រមទាំងបូកសរុបនិងវាយតម្លៃអំពីលទ្ធផលនៃការអនុវត្តយុទ្ធនាការ ដែលអាចប្រើជាមូលដ្ឋានសម្រាប់ទិសដៅកំណែទម្រង់នាពេលអនាគត»។ នេះជាការបន្ថែមរបស់រដ្ឋមន្ត្រីយុត្តិធម៌៕	ភ្នំពេញ៖ ក្រសួងយុត្តិធម៌ ប្រកាសដាក់ចេញ«យុទ្ធនាការដោះស្រាយការកកស្ទះសំណុំរឿងនៅតាមសាលាដំបូងរាជធានី ខេត្ត» ដើម្បីពង្រឹងប្រសិទ្ធភាពសេវាយុត្តិធម៌ សម្រាប់ប្រជាពលរដ្ឋ។ ទន្ទឹមនឹងការដាក់ចេញយុទ្ធនាការនេះ រដ្ឋមន្ត្រីក្រសួងយុត្តិធម៌ ក៏ស្នើមន្ត្រីខ្លួនទាំងអស់ កុំធ្វើជា«ត្រីងៀតឆ្លៀតពង» ដែលឆក់យកឱកាសអនុវត្តវិធានការនេះ ទៅប្រព្រឹត្តិអំពើពុកលួយ។
បើតាមលោក សយ ស៊ីណុល ប្រធានមន្ទីរទេសចរណ៍ខេត្តកំពត មុនវិបត្តិកូវីដ-១៩ សេវាកម្មស្នាក់នៅក្នុងខេត្តកំពតមានត្រឹម២០០០បន្ទប់ ប៉ុណ្ណោះ។ ប៉ុន្តែ បច្ចុប្បន្ន សេវាកម្មស្នាក់នៅនេះបានកើនរហូតដល់ជាង៥០០០បន្ទប់។ ក្នុងដំណើរទេស្សនាកិច្ចរបស់ក្រុមអ្នកសារព័ត៌មានទៅកាន់ខេត្តកំពត នាថ្ងៃទី២៨តុលា ប្រធានមន្ទីរទេសចរណ៍ខេត្តកំពតរូបនេះបាននិយាយយ៉ាងដូច្នេះ៖ «ខេត្តកំពត ជាឋានសួគ៌ នៃបឹងកាឡូ និងរីស្សត ដែមានលក្ខណៈធម្មជាតិសម្បូរបែប ទាំងជ្រោះជ្រលងដងអូរ(ដងព្រែក) មាត់សមុទ្រ និងព្រៃភ្នំក្រោមថ្មរបស់យើងនេះ ដែលមានលក្ខណៈជាធម្មជាតិសុទ្ធសាត មានអាកាសធាតុល្អ និងមានភាពស្ងប់ស្ងាត់»។ សូមទស្សនាវីដេអូដែលលោក សយ ស៊ីណុល ប្រធានមន្ទីរទេសចរណ៍ខេត្តកំពត ផ្តល់បទសម្ភាសឱ្យក្រុមអ្នកសារព័ត៌មាន នារមណីយដ្ឋាន «ម្លេច » នាថ្ងៃទី២៨តុលា ដូចតទៅ៖ បឹងកាឡូ និងរីស្សតទាំងជា៥០០០បន្ទប់ មានត្រៀមជាស្រេចក្នុងការផ្តល់សេវាដល់ភ្ញៀវទេសចរ ដែលមកដើរលេងកម្សាន្តក្នុងខេត្តកំពត ជាពិសេសក្នុងឱកាសបុណ្យអុំទូកនៅខេត្តកំពត ពីថ្ងៃទី១០-១១វិច្ឆិកា, ព្រះរាជពិធីបុណ្យអុំទុក បណ្តែតប្រទីប និងសំពះព្រះខែ ពីថ្ងៃទី២៦ដល់២៨វិច្ឆិកា និងនាឱកាសពិធីបុណ្យសមុទ្រនៅខេត្តកែប នាដើមខែធ្នូ ឆ្នាំ២០២៣ ផងដែរ។ ជាមួយគ្នានេះ លោក សយ ស៊ីណុល បានអំពាវនាវដល់ពលរដ្ឋឱ្យមកទទួលយកការប្រើប្រាស់សេវាកម្ម និងផលិតផលទេសចរណ៍ដ៏សម្បូរបែប និងបទពិសោធន៍ថ្មីៗដែលនៅក្នុងទឹកដីខេត្តកំពត៕	ខេត្តកំពត ជាគោលដៅទេសចរណ៍ដែលមានរហូតដល់៣៦កន្លែង រាប់ទាំងរមណីយដ្ឋានកែច្នៃ វប្បធម៌ វប្បធម៌ប្រវត្តិសាស្ត្រ ជាពិសេសរមណីយដ្ឋានធម្មជាតិ និងកសិ-ទេសចរណ៍។ លើសពីផលិតផលទេសចរណ៍ទាំងនេះ ខេត្តកំពត មានកំណើនខ្លាំងគួរកត់សម្គាល់នូវសេវាកម្មស្នាក់នៅសម្រាប់អ្នកទេសចរជាតិ និងអន្តរជាតិ។
អាករលើតម្លៃបន្ថែម ចំពោះមុខទំនិញប្រភេទសាច់-ស៊ុតចិញ្ចឹម ត្រីទឹកសាបនិងប្រៃ ស្ករ អំបិល ទឹកត្រី និងទឹកស៊ីអ៊ីវ គ្រប់ប្រភេទ បានក្លាយជាបន្ទុករបស់រដ្ឋាភិបាល។ សេចក្តីប្រកាសរបស់លោក អូន ព័ន្ធមុនីរ័ត្ន នាថ្ងៃទី១១មករា បានបញ្ជាក់ថា ការទទួលបន្ទុករបស់រដ្ឋាភិបាលនេះ ធ្វើឡើងដើម្បីសម្រួលដល់ជីវភាពរបស់នៅប្រចាំរបស់ប្រជាពលរដ្ឋ។ បើតាមលោក អូន ព័ន្ធមុនីរ័ត្ន ការទទួលបន្ទុករបស់រដ្ឋាភិបាលចំពោះអាករលើតម្លៃបន្ថែមនេះ មានរយៈពេល២ឆ្នាំពេញ ដោយអនុវត្តចាប់ពីថ្ងៃទី១មករា ឆ្នាំ២០២២ ដល់ថ្ងៃទី៣១ធ្នូ ឆ្នាំ២០២៣។ រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុរូបនេះបានបញ្ជាក់នៅក្នុងប្រកាសរបស់ខ្លួនដូច្នេះ៖ «បន្ទុករបស់រដ្ឋនូវអាករលើតម្លៃបន្ថែមនេះ គឺមិនរាប់បញ្ជូល ការផ្គត់ផ្គង់ម្ហូបអាហារដោយភោជនីយដ្ឋានឡើយ»៕	ភ្នំពេញ៖ អាករលើតម្លៃបន្ថែមចំពោះមុខទំនិញមួយចំនួន ដែលជាអាហារប្រចាំថ្ងៃរបស់ពលរដ្ឋ បានក្លាយបន្ទុករបស់រដ្ឋាភិបាល។ នេះបើយោងតាមសេចក្តីប្រកាសរបស់លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ដោយបានបញ្ជាក់ថា រដ្ឋាភិបាលទទួលបន្ទុកនេះ រយៈពេល២ឆ្នាំ ។
ផ្ទុយពីការមិនធ្វើឲ្យអ្នកដទៃឈឺចាប់ លោក កឹម សុខា ចង់ឲ្យគ្រប់គ្នាចែករំលែកសេចក្តីស្រឡាញ់រាប់អាន ដើម្បីសេចក្តីសុខទាំងអស់គ្នា។ ជាមួយគ្នានេះ លោក រំពឹងថា ឆ្នាំ២០២១ ជាឆ្នាំថ្មី នឹងនាំមកនូវការបង្រួបបង្រួមជាតិ ឯកភាពជាតិ និង សាមគ្គីជាតិ។ មេដឹកនាំក្រុមជំទាស់រូបនេះ បានបួងសួងឲ្យគ្រោះភ័យ ជំងឺរាតត្បាត អំពើអកុសល ដែលកើតឡើងក្នុងឆ្នាំ២០២០ ផុតរលត់ពីភពផែនដី ជាពិសេសមាតុភូមិកម្ពុជា៕	«ឆ្នាំថ្មី២០២១ សូមកុំធ្វើឲ្យអ្នកដទៃឈឺចាប់ ដោយសារមហិច្ឆតារបស់ខ្លួន»។ នេះជាសាររបស់លោក កឹម សុខា ប្រធានអតីតគណបក្សសង្គ្រោះជាតិ ដែលបង្ហោះលើទំព័រហ្វេសប៊ុក នាព្រឹកថ្ងៃទី៣១ ខែធ្នូ ឆ្នាំ២០២០ ដោយមិនសំដៅចំទៅបុគ្គលណាឬក្រុមណាមួយឡើយ តែលោក ទំនងជាចង់សំដៅលើអ្នកនយោបាយទូទៅឬគ្រប់និន្នាការនយោបាយ។

Subsets and Splits

No community queries yet

The top public SQL queries from the community will appear here once available.